
Pirmasis skyrius 
Keisti žmonės tie prancūzai! 


— Kalbėkite, pone, aš klausau. 

— Pone, turiu garbės prašyti jus mis Votkins, jūsų dukters, rankos. 

— Alisos rankos?.. 

— Taip, pone. Mano pasipiršimas jus, atrodo, stebina. Bet man, 
tiesą sakant, sunku suprasti, kasgi čia taip nepaprasta. Man dvide- 
šimt šešeri metai. Aš - kalnakasybos inžinierius. Politechnikos 
mokyklą baigiau antruoju mokiniu. Mano tėvai - žmonės kad ir 
neturtingi, bet verti pagarbos ir gerbiami. Tereikia jums panorėti, ir 
šitai tuojau pat-patvirtins ponas Prancūzijos konsulas Kapo pro- 
vincijoje arba mano bičiulis Faramonas Bartesas, narsus medžio- 
tojas, gerai Žinomas tiek jums, tiek visiems Grikvalendo gyvento- 
jams. (Olandijos, o vėliau Anglijos valda Pietų Afrikoje. — 
Čia ir toliau - Vert. past.) Čionai aš atvykau vykdyti Prancūzijos 
vyriausybės ir Mokslų akademijos man skirtą mokslinę misiją. Per- 
nai manasis institutas premijavo mane už darbus tiriant Overnės 
vulkaninių uolų cheminę sudėtį. (Overnė - istorinė Prancūzijos 
provincija, esanti Centrinio Masyvo kalnuose) Mano darbai 
apie Valio deimantingus klodus jau beveik užbaigti ir mokslo pa- 
saulyje, be abejo, bus palankiai priimti. (Valis - Pietų Afrikos upė, 
dešinysis Oranžinės intakas.) Grįžęs iš šios kelionės, aš turiu 
gauti etatines profesoriaus pareigas Paryžiaus kalnakasybos mo- 
kykloje ir jau esu užsisakęs butą Universiteto gatvės šimtas ket- 
virtojo namo ketvirtame aukšte. Mano atlyginimas nuo ateinančių 

metų sausio pirmosios padidės iki keturių tūkstančių aštuonių šim- 
tų frankų. Papildomas užmokestis už mokslinius darbus bei eks- 
pertizes, publikacijos moksliniuose žurnaluose ir akademijos pre- 
mijos mano pajamų bendrą sumą beveik padvigubins. Drįstu pri- 
durti, kad mano laimei daugiau ir nereikia, nes asmeniniai poreikiai 
kuklūs. Turiu garbės, pone, prašyti jūsų dukters, mis Votkins, ran- 
kos. 

Jau vien iš tvirto ir ryžtingo šios trumpos kalbos tono leng- 
vai galėjai suprasti, kad diplomuotas inžinierius ir mokslininkas 
chemikas Siprijenas Merė buvo pratęs tiesiai eiti į numatytą 
tikslą ir kalbėti labai atvirai. Tik ką pasakytų žodžių įspūdį visiš- 
kai atitiko jo veido išraiška — tai buvo veidas jauno vyro, kurį 
užvaldę taurūs mokslo interesai ir labai jau menkai tedomina pa- 
saulio tuštybė. 

Ežiuku kirpti kaštoniniai plaukai, trumpa rusva barzdelė, ne- 
įmantraus kirpimo pilkos medvilnės kelioninis kostiumas, už de- 
šimtį su, šiaudinė skrybelė, kurią jis įėjęs pagarbiai padėjo ant kė- 
dės, — tuo tarpu jo pašnekovas su įprastiniu anglosakso atsainumu 
ramiausiai liko su galvos apdangalu, - visa Siprijeno Merė išvaiz- 
da liudijo jį esant protingą, o giedras žvilgsnis bylojo apie jo nuošir- 
dumą. (Anglosaksai — bendras pavadinimas germanų gen- 
čių - anglų, saksų, jutų, frizų, - kurios V-VI a. užkariavo 
Britaniją ir susimaišė su vietinėmis gentimis. VII-X a. susi- 
darė tautybė, kuri, vėliau susimaišiusi su išeiviais iš Dani- 
jos ir Norvegijos, davė pradžią anglosaksų tautybei.) Beje, 
šis jaunas prancūzas puikiai kalbėjo angliškai, tartum ilgą laiką bū- 
tų gyvenęs grynai britiškose Jungtinės Karalystės grafystėse. 

Namų šeimininkas, klausydamasis savo svečio, rūkė pypkę il- 
gu kandikliu. Jis sėdėjo mediniame krėsle, padėjęs ištiestą kairę 
koją ant pintos taburetės ir atsirėmęs į grubiai sukaltą stalą, ant 
kurio stovėjo ąsotis džino. Džonas Votkinsas vilkėjo baltas kelnes, 
šiurkštaus mėlyno audinio striukę ir geltonos flanelės marškinius — 
be liemenės ir kaklaraiščio. Iš po didžiulės fetro skrybėlės, tartum 
veržte priveržtos prie žilos galvos, pūpsojo apvalus paburkęs vei- 

das, toks raudonas, lyg būtų persisunkęs serbentų žele. Šioje ne 
itin patrauklioje fizionomijoje su kuokštais stirksančia varnalėšos 
graižų spalvos šiurkščia barzda pro siaurus plyšiukus žvelgė ma- 
žos pilkos akutės, nešviečiančios nei kantrybe, nei gerumu. 

Misteriui Votkinsui pateisinti reikia pasakyti, kad jis baisiai ken- 
tėjo nuo podagros ir dėl to turėjo apmūturiuoti savo kairiąją koją 
skudurais, o Pietų Afrikoje ne mažiau kaip kitur podagra anaiptol 
nešvelnina charakterio tų, kieno sąnarius yra pagriebusi. 

Visa, kas čia aprašoma, vyko misterio Votkinso fermos pirma- 
jame aukšte. Toji ferma buvo apie 29“ geografinės platumos į pie- 
tus nuo pusiaujo ir 22“ ilgumos į rytus nuo Paryžiaus dienovidinio, 
netoli Laisvosios Oranžinės valstybės rytinės sienos britų Kapo 
kolonijos šiaurėje, Pietų, arba anglosaksų, Afrikos centre. Ši šalis, 
kur dešiniuoju Oranžinės upės krantu eina Kalahario lygumos pie- 
tinė riba, senuosiuose žemėlapiuose žymima kaip Grikva, maždaug 
prieš dešimtį metų teisėtai pavadinta „Diamonds Field“, arba „„Dei- 
mantų lauku". 

Svetainė, kurioje vyko susitikimas, traukė dėmesį pirmiausia 
prabangiu apstatymu, smarkiai kontrastuojančiu su paties būsto 
kuklumu. Grindys, pavyzdžiui, buvo tiesiog žemė, bet kai kur ant 
jos tysojo minkšti kilimai ir brangūs kailiai. Ant sienų, niekad ne- 
mačiusių jokių apmušalų, kabojo prašmatnūs laikrodžiai iš kalinėto 
vario, brangūs įvairios kilmės ginklai, anglų miniatiūros puikiuose 
rėmuose. Aksomu apmušta kanapa stovėjo šalia medinio baltai 
dažyto stalo, tinkamo nebent virtuvei. Krėslai, atgabenti tiesiai iš 
Europos, veltui viliojo į savo glėbį misterį Votkinsą, - jam mielesnė 
buvo sena kėdė, kažkada sukalta savo paties rankomis. Apskritai 
sankaupa vertingų daiktų, o ypač panterų, leopardų, žirafų bei ge- 
pardų kailių, netvarkingai išmėtytų ant krėslų, kanapų ir taburečių, 
darė šią salę barbariškai prabangią. 

Iš lubų išvaizdos galėjai spręsti, kad namas visada teturėjo vie- 
ną aukštą. Kaip priimta šioje šalyje, jo stogas buvo padarytas 
dalinai iš lentų, dalinai iš molio ir dengtas rifliuoto cinko lakštais, 
uždėtais ant lengvos medinės konstrukcijos. Krito į akis ir tai, kad 

šis būstas buvo ką tik baigtas statyti. Na, o pažvelgus pro kurį nors 
langą, ir dešinėje,ir kairėje matėsi penketas ar šešetas apleistų vie- 
nodos paskirties pastatų, kurie pamažu kriošo. Visus šiuos namus 
misteris Votkinsas vieną po kito statė, apgyveno ir metė likimo 
valiai, kai tik praturtėdavo, taigi dabar į juos buvo žiūrima kaip į jo 
augimo gaires. Toliausiai iš visų stovintis buvo padarytas iš pa- 
prasčiausios velėnos ir galėjo vadintis nebent palapine. Antrojo 
statybinė medžiaga buvo molis, trečiasis jau sulipintas iš lentų ir 
molio, o ketvirtasis — iš molio ir cinko. 

Visi keturi pastatai stūksojo ant kalno ties ta vieta, kur susilieja 
Valio ir Modero vandenys. Aplinkui, kiek akys aprėpė, į pietvaka- 
rius ir šiaurę driekėsi nyki plika lyguma. Jos rausvoje sausoje, su- 
skeldėjusioje žemėje kur ne kur dygo reta žolė bei pavieniai dyg- 
liuoti krūmokšniai. Tuo, kad visai nebuvo medžių, ši liūdna apygar- 
da išsiskyrė iš kitų. O turint galvoje, kad dėl prasto susisiekimo su 
jūrų uostais čia nėra ir žibalo, netenka stebėtis, jog namų ūkio po- 
reikiams gyventojai degina mėšlą. 

Tokiomis nykiomis, monotoniškomis apylinkėmis plukdo savo 
vandenis abi upės tarp tokių lėkštų krantų, kad tiesiog nesupranta- 
ma, kodėl jos neišsilieja po visą lygumą. Tik toli rytuose horizontą 
suskaido kontūrai dviejų kalnų — Platbergo ir Pardebergo, kurių 
papėdėje geros akys gali įžiūrėti stulpus dūmų, dulkių ir mažus 
baltus namukų ar palapinių taškučius, o aplink - judančias gyvas 
būtybes. Kaip tik čia, Velde, įsikūrusios veikiančios deimantų ka- 
syklos — Toits Penas, Nju Rašas ir turbūt turtingiausia iš visų 
Vandergartas. Šiuose karjeruose, „sausose kasyklose" (taip pa- 
vadintose dėl sausros sąlygų apylinkėse), kur deimantai vos ne 
paviršiuje, buvo iškasta, pradedant 1870 metais, deimantų ir kitų 
brangiųjų akmenų už keturis šimtus milijonų svarų sterlingų. (Sva- 
ras sterlingų — Didžiosios Britanijos piniginis vienetas.) Kar- 
Jjerai įrengti aplinkui ne daugiau kaip dviejų trijų kilometrų spindu- 
liu. Per lornetą juos lengva įžiūrėti iš Votkinso fermos, esančios už 
kokių keturių angliškų mylių. (Angliška mylia - 1609 m.) Beje, 
pavadinimas „ferma“ visai netiko aprašomajai sodybai, nes aplink 

ją nesimatė nieko panašaus į kokios nors kultūros auginimą. Kaip 
ir visi šio Pietų Afrikos regiono vadinamieji fermeriai, sodybos šei- 
mininkas, turintis bandas karvių, ožkų ir avių, priklausė greičiau 
prie gyvulių augintojų negu prie tikrų žemdirbių. 

Beje, misteris Votkinsas vis dar neatsakė į tą mandagų ir kartu 
labai aiškų prašymą, kuriuo į jį kreipėsi Siprijenas Merė. Ne ma- 
žiau kaip tris minutes pamąstęs, Votkinsas ryžosi pagaliau išimti iš 
burnos savo pypkę ir išsakė mintį, visiškai tolimą temai. 

— Tikiuosi, brangusis mesjė, oras netrukus pasikeis! Niekuo- 
met dar manęs taip nekankino podagra kaip šiandien nuo pat ryto! 

Jaunasis inžinierius apniukęs akimirksniui nusigręžė, kad susi- 
tvardytų ir neparodytų savo nusivylimo. 

— Galbūt jums reikėtų atsisakyti džino, misteri Votkinsai, - sau- 
sai ištarė jis, rodydamas į keraminį ąsotį, kurio turinys dėl girtuok- 
lio neslopstančio dėmesio sparčiai seko. 

— Atsisakyti džino! Dieve teisingasai, tai bent patarimas! Argi 
džinas gali pakenkti padoriam žmogui?.. Aišku, aš žinau, ką turite 
galvoje!.. Dabar jūs man pasakysite receptą, kurį vienas gydyto- 
jas rekomendavo podagros kamuojamam lordui kancleriui. Na, ko- 
kia buvo to gydytojo pavardė? Lyg ir Abernetis! „Norite gerai 
Jaustis? - kreipėsi jis į savo ligonį. - Gyvenkite iš vieno šilingo per 
dieną, uždirbto savo prakaitu!" Visa tai iš tiesų puiku! Tačiau — 
teatleidžia man mūsų senutė Anglija — jei, norint gerai jaustis, rei- 
kėtų gyventi iš vieno šilingo per dieną, tai kam tada kaupti turtą?.. 
Vadinasi, visa tai kvailybė, neverta tokio protingo žmogaus kaip 
jūs, ponas Merė! Taigi baikim šias kalbas, prašau jus! Man, mato- 
te, kur kas labiau patinka naudoti žemę! Skaniai valgyti, saldžiai 
miegoti, rūkyti gerą pypkę, kai tik įsigeidžiu, — kitų džiaugsmų šia- 
me pasaulyje neturiu, ir jūs norite, kad aš jų atsisakyčiau? 

— O, jokiu būdu! - paskubėjo atsakyti Siprijenas. — Aš tiesiog 
priminiau jums sveikatos saugojimo receptą, kuris man atrodo tin- 
kamas! Bet iš tikrųjų meskime šią temą, jeigu jums, pone Votkin- 
sai, to norisi, ir grįžkime prie svarbiausio mano vizito tikslo. 

Misteris Votkinsas, ką tik demonstravęs nesuvaldomo daugžo- 

džiavimo pavyzdį, vėl pasidarė nebylus ir tylėdamas papsėjo savo 
pypkę. 

Staiga atsivėrė durys ir įėjo jauna mergina, nešina padėklu, ant 
kurio buvo stiklinė. Šiai mielai būtybei labai tiko gaubtuvas, tuo 
metu madingas tarp Veldo fermerių moterų, ir paprastutė gėlėta 
marškonė suknelė. Kokių devyniolikos dvidešimties metų, labai 
baltos odos, puikių šviesių minkštučių plaukų, didelių mėlynų akių, 
švelnios ir linksmos veido išraiškos mergina buvo sveikatos, grakš- 
tumo, geros nuotaikos įvaizdis. 

— Laba diena, misteri Merė, - tarė ji prancūziškai, su nežymiu 
anglišku akcentu. 

— Laba diena, madmuazel Alisa! - atsakė Siprijenas, sulig mer- 
ginos atėjimu pakildamas ir nusilenkdamas. 

— Aš mačiau, kaip jūs atvykote, pone, - toliau kalbėjo mis Vot- 
kiris, meiliai šypsodamasi ir rodydama gražius dantis. — O kadangi 
žinau, kad nepakenčiate to baisaus džino, kurį geria mano tėvas, 
atnešiau jums oranžado. (Oranžadas — gaivinantis gėrimas iš 
apelsinų sulčių.) Tikiuosi, jis jums pasirodys tikrai gaivus. 

— Jūs labai maloni, madmuaze!! 

— Ak, beje, jūs niekada neįspėsite, ką prarijo šiandien rytą ma- 
no strutė Dada! — nesivaržydama kalbėjo ji toliau. —- Dramblio 
kaulo rutuliuką! Įsivaizduojate? Mano rutuliuką, naudojamą koji- 
nėms adyti! O juk jis nemažas. Jūs gi esate jį matęs, mesjė Merė, 
— tai tas pats, kuris man kliuvo tiesiai iš biliardo Nju Raše!.. Taigi 
šita rajūnė Dada prarijo jį tarytum kokią piliulę! Oi, oi, šis gudrus 
gyvūnas anksčiau ar vėliau numarins mane per rūpesčius! 

Mis Votkins pasakojant apie savo nuotykį, jos mėlynos akys 
linksmai kibirkščiavo ir neatrodė, kad yra linkusi daryti iš jo niūrias 
išvadas - net tolimoje ateityje. Bet staiga savo moteriška intuicija 
nustebusi pajuto, kad jai atėjus tėvas ir jaunasis inžinierius sutriko. 

— Matyt, aš trukdau jums, ponai! — pratarė mergina. — Aišku, 
Jeigu turite paslapčių, kurių man nedera girdėti, aš pasišalinsiu! Be 
to, neturiu laiko! Reikia dar suspėt išmokti savo sonatą prieš iman- 
tis gaminti pietus. Deja! Jūs šiandien tikrai nelinkę plepėti, ponai! 

Todėl aš palieku jus su visais niūriais planais! 

Ji pasuko link durų, bet staiga grįžo ir perdėtai mandagiai pasakė: 

— Mesjė Merė, kai jūs teiksitės paklausti mane apie deguonį, — 
esu jūsų paslaugoms. Aš jau triskart perskaičiau jūsų man nurody- 
tą skyrių apie chemiją, ir toji „dujų pavidalo, bespalvė, neturinti nei 
kvapo, nei skonio medžiaga“ daugiau man visai nėra paslaptis! 

Tai pasakiusi mis Votkins padarė Žavų reveransą ir dingo tarsi 
lengvas meteoras. 

Po minutėlės skambūs fortepijono akordai, pasigirdę viename 
iš tolimiausių nuo svetainės kambarių, bylojo, kad mergina atsidėjo 
muzikos pratyboms. 

— Tai kaipgi, misteri Votkinsai, - prabilo Siprijenas, kuriam šis 
įstabus dalykas priminė jo prašymą, jeigu apskritai būtų galėjęs jį 
pamiršti, — ar malonėsite atsakyti į mano klausimą, kurį turėjau 
garbės jums išsakyti? 

Misteris Votkinsas, išsiėmęs burnos kamputyje laikytą pypkę, 
iškilmingai nusispjovė tiesiai ant Žemės, netikėtai atkragino galvą 
ir įsmeigė į jaunuolį aštrų, tiriantį žvilgsnį. 

— Mesjė Merė, o jūs kartais jau nekalbėjote su ja apie visa tai? 

— Kalbėjau apie ką?.. Su kuo?.. 

— Na, apie tai, apie ką jūs minėjote... su mano dukteria... 

— Kuojjūs mane laikote, misteri Votkinsai?.. - sušuko jaunasis 
inžinierius taip karštai, kad neliko jokių abejonių dėl jo nuoširdumo. 
— Aš prancūzas, pone!.. Nepamirškite šito. Kitaip tariant, aš nie- 
kad neleisčiau sau kalbėti apie vedybas su panele Votkins, nega- 
vęs jūsų sutikimo! 

Misterio Votkinso žvilgsnis sušvelnėjo ir, atrodo, iškart atsirišo 
liežuvis. | 

— Tai ir gerai!.. Jūs šaunus vaikinas!.. Aš buvau tikras dėl jūsų 
kuklumo Alisos atžvilgiu! - prabilo jis beveik nuoširdžiai. — Tai 
štai, jeigu jau jumis galima pasitikėti, duokite man žodį niekad ne- 
kalbėti su ja apie tai ir ateityje! 

— Bet kodėl gi, pone? 

— Todėl, kad ši santuoka neįmanoma, ir geriausia — tuoj pat 

išbraukti ją iš jūsų planų! — atsakė misteris Votkinsas. — Mesjė 
Merė, jūs padorus jaunuolis, tikras džentelmenas, puikus chemi- 
kas, įžymus mokslininkas ir netgi su didele ateitim, tuo aš neabejo- 
ju, bet jūs negausite mano dukters, nes jos atžvilgiu mano visiškai 
kitokie ketinimai! 

— Ir vis dėlto, misteri Votkinsai... 

— Nesispyriokite!.. Tai nieko neduos! - atkirto fermeris. - Bū- 
tumėt jūs hercogas ar Anglijos peras, vis tiek man netiktumėt! Bet 
jūs net ne Anglijos pilietis ir tik ką labai atvirai pareiškėte, kad 
neturite jokio turto! Pasakykite garbingai, ar jūs rimtai manote, 
kad aš daviau Alisai išsilavinimą, kviesdamas geriausius mokyto- 
jus iš Viktorijos ir Blumfonteino, tiktai tam, kad, jai sulaukus dvide- 
šimties metų, išsiųsčiau ją gyventi į Paryžių, į Universiteto gatvę, 
ketvirtą aukštą, su ponu, kurio kalbos aš nesuprantu?.. Pamąsty- 
kite, mesjė Merė, ir įsivaizduokite save mano vietoje!.. Tarkim, jūs 
fermeris Džonas Votkinsas, Vandergart Kopjė savininkas, ir aš — 
ponas Siprijenas Merė, jaunas prancūzų mokslininkas, komandi- 
ruotas į Kapo koloniją!.. Įsivaizduokite save čia, šitos svetainės 
vidury, sėdintį šiame krėsle, siurbčiojantį džiną ir rūkantį pypkę su 
Hamburgo tabaku: argi jūs bent minutei... vienai minutei! - sutik- 
tumėte su mintim išleisti savo dukterį už manęs? 

— Aišku, mesjė Votkinsai, — atsakė Siprijenas, — ir net nesvy- 
ruodamas, jei būčiau tikras jus turint savybes, galinčias laiduoti jos 
laimę! 

— Tai štai, jūs būtumėt neteisus, mano brangusis pone, ir net 
labai neteisus! — paprieštaravo misteris Votkinsas. - Jūs pasielg- 
tumėt kaip Žmogus, nevertas valdyti Vandergart Kopjė, arba tiks- 
liau — jūs net netaptumėt jos savininku! Galiausiai jūs ką - manote, 
kad ji gatava taip ir nukrito man tiesiai į rankas? Manote, man 
neprireikė nei protinių sugebėjimų, nei darbo jai aptikti, o svarbiau- 
sia — užsitikrinti nuosavybės teises?.. Tai štai, mesjė Merė, tuos 
pačius protinius sugebėjimus, kuriuos parodžiau tada, aš pasitelkiu 
ir dabar, ypač jei reikalas liečia mano dukterį! Štai kodėl kartoju: 
išbraukite šias vedybas iš savo planų! Alisa ne jums! 


16 


Ir misteris Votkinsas pabrėžė nuosprendžio iškilmingumą užsi- 
versdamas stiklinę su džino likučiais. 

Jaunasis inžinierius sutrikęs nerado ką atsakyti. 

Tai matydamas jo pašnekovas varė toliau. 

— Keisti jūs žmonės, prancūzai! - tęsė jis. - Jūs niekuo neabe- 
jojate! Kaipgi taip? Tarsi iš mėnulio nukritęs, jūs prieš tris mėne- 
sius atsibeldžiate į Grikvalendą, į pačią glūdumą. Ir netikėtai, ųž- 
ėjęs vos ne pirmą kartą pas garbingą žmogų, kuris apie jus nieko 
nėra girdėjęs ir per šitas devyniasdešimt dienų nespėjęs su jumis 
nė dešimt kartų pasimatyti, pareiškiate: „Džonai Stepltonai Vot- 
kinsai, jūs turite žavingą dukterį, ji puikiai išauklėta, visų pripažinta 
krašto perlu ir yra vienintelė jūsų nuosavybės - turtingiausių Se- 
najame ir Naujajame pasaulyje deimantų kasyklų Kopjė paveldė- 
toja! Aš vadinuosi Siprijenas Merė, esu iš Paryžiaus, inžinierius, 
gaunantis keturis tūkstančius aštuonis šimtus frankų atlyginimo! Ir 
todėl būkit geras, atiduokit savo jaunąją gražuolę man į žmonas, 
kad galėčiau ją išsivežti į savo tėvynę, 0 jūs neišgirstumėt apie ją 
daugiau nė garso, nebent iš tolo — paštu ar telegrafu!.. Ir jums tai 
atrodo natūralu?.. Mane tai stulbina! 

Siprijenas pakilo išbalęs kaip drobė. Pasiėmęs skrybėlę, buvo 
beišeinąs iš kambario. 

— Taip, stulbina!- tęsė fermeris. - Deja, aš nemoku pasaldinti 
piliulės, kur jau čia man!.. Aš, pone, esu senojo kirpimo anglas! 
Toks, kokį mane matote! Buvau neturtingesnis už jus, taip, daug 
neturtingesnis! Kokių tik amatų nesu išbandęs! Buvau junga pre- 
kybos laive, medžiojau bizonus Dakotoje, kasiau rūdą Arizonos 
šachtoje, ganiau avis Transvalyje! Patyriau karščio ir šalčio, bado 
ir nuovargio! Dvidešimt metų to, ką uždirbau savo prakaitu, vos 
užtekdavo sausai duonos plutai, atstojančiai man pietus! Kai aš 
vedžiau velionę misis Votkins, Alisos motiną, būro dukterį, prancū- 
zų - kaip ir jūs - kilmės, mudu neturėjom kuo ožką šerti! (Būrai, 
arba afrikaneriai - Pietų Afrikos tautybė, daugiausia XVII a. 
olandų išeivių palikuonys. Daugelis būrų pagal savo kilmę 
yra prancūzai, persikėlę į Olandiją, o vėliau, panaikinus Nan- 

to ediktą (dėl tikėjimo laisvės) 1685 m., ir į Kapo koloniją.) 
Bet aš dirbau! Aš nepraradau dvasios tvirtybės! Dabar esu turtin- 
gas ir ketinu pasinaudoti savo darbo vaisiais! Ir visų pirma aš noriu 
pasilikti šalia savęs dukterį, kad ji rūpintųsi mano podagra ir links- 
mintų mane muzika vakarais, kai darosi liūdna! Jeigu ji kada nors 
ir ištekės, tai tik čia, už vietinio vaikino, tokio pat turtingo kaip ir ji 
pati, fermerio arba kasyklos savininko, kaip ir mes, kad nė kalbos 
nebūtų apie išvykimą gyventi pusbadžiu kažkur ketvirtame aukšte, 
šalyje, kur man per visą gyvenimą nekilo noras kelti kojos! Ji ištekės, 
pavyzdžiui, už Džeimso Hiltono arba už ko kito, jam prilygstančio! 
Pretendentų nestinga, tikinu jus! Trumpai sakant, dar atsiras šaunus 
anglas, kuris nevengs stiklinės džino ir neatsisakys surūkyti pypkę 
mano kompanijoje! 

Siprijenas jau laikė durų rankeną, ketindamas palikti salę, kur 
Jis duso. 

— Bet piktuoju manęs neminėkite! - šūktelėjo misteris Votkin- 
sas.-— Aš ant jūsų visai nepykstu, mesjė Merė, ir visada džiaugiuo- 
si matydamas jus kaip įnamį ir bičiulį! Palūkėkit, juk kaip tik šian- 
dien mes kai ko laukiame pietums! Ar nenorėtumėt prisijungti?.. 

— Ne, dėkoju, pone! - šaltai atsakė Siprijenas. - Man reikia į 
paštą sulig atidarymu - paimti susikaupusią korespondenciją. 

Ir jis išėjo. 

— Nuostabi tauta tie prancūzai... tiesiog keistuoliai! — kartojo 
misteris Votkinsas, įsidegdamas pypkę nuo rusenančio galo įder- 
vuotos virvės, kuri visuomet buvo po ranka. 

Ir įsipylė didelę stiklinę džino. 


Antrasis skyrius 
Deimantų laukuose 


Misterio Votkinso atkirtyje jaunąjį inžinierių labiausiai žemino 
tai, kad jis pats negalėjo rasti čia daug protingų samprotavimų. 
Mąstydamas apie tai, Merė net stebėjosi, kaipgi jam anksčiau ne- 
atėjo į galvą tie prieštaravimai, kuriuos pateikė fermeris, ir kaip jis 
pats nepagalvojęs surizikavo gauti tokį šiurkštų atsakymą. 

Iki šiol jaunasis inžinierius niekad nebuvo pagalvojęs apie dis- 
tanciją tarp merginos ir savęs, kurią lėmė jų turtingumo ir kilmės 
skirtumas. Pripratęs Žiūrėti į mineralus iš chemijos mokslo pozici- 
jų, jis matė deimantuose tik paprastus anglies junginius, naudingus 
Kalnakasybos mokyklos muziejui. Be to, gyvendamas Prancūzijo- 
jekultūringesnėje negu Votkinso aplinkoje, jis visai užmiršo turtin- 
gų kasyklų, kurios priklausė fermeriui, prekinę vertę. Todėl jam nė 
nešmėkštelėjo galvoje mintis, kad Vandergart Kopjė savininko duktė 
ir prancūzas inžinierius gali būti nelygūs. O jeigu tokia mintis ir 
būtų kilusi, tai jis, kaip paryžietis ir Politechnikos mokyklos auklė- 
tinis, tikriausiai būtų nusprendęs, jog kaip tik jam reikalingas meza- 
liansas — nelygi santuoka. 

Griežtas misterio Votkinso atsakymas vertė skausmingai va- 
duotis iš šių iliuzijų. Siprijenas buvo sveikai mąstantis žmogus ir 
pripažino jo pagrįstumą, be to, pernelyg padorus, kad pasipiktintų 
tuo nuosprendžiu, kurį iš esmės laikė teisingu. Ir vis dėlto kaip tik 
dabar, kai teko atsisakyti Alisos, jis dar stipriau pajuto, kokia bran- 
gi ji jam tapo per tuos tris mėnesius. 


2. 19 


Iš tikrųjų nuo jų pažinties dienos, o tai reiškia — nuo jo atvykimo 
į Grikvalendą, buvo tepraėję trys mėnesiai. Kokia tolima dabar 
atrodė ta diena! 

Tuomet, išlipęs į krantą kartu su savo bičiuliu Faramonu Barte- 
su — senu koledžo laikų draugu, kuris jau trečią kartą vyko į Pietų 
Afriką pamedžioti savo malonumui, - Siprijenas išsiskyrė su juo 
Kape. Bartesas patraukė į basutų šalį, kur tikėjosi surinkti būrį 
juodaodžių karių, kad lydėtų jį medžioklės ekspedicijose. (Basutai 
— tauta, gyvenanti Lesote, Botsvanoje, Pietų Afrikos respub- 
likoje.) Na, o Siprijenas nusipirko vietą sunkiasvoriame furgone, 
kurį traukė keturiolika arklių, - Veldo keliuose jis atstoja diližansą, 
— ir pasileido į kelionę Deimantų laukų link. 

Šis diližansas - tai didžiulis brezentu dengtas vežimas su dvyli- 
kos vietų suolais, keturiais milžiniškais ratais. Arklius, sukinkytus 
poromis (kartais kinkomi ir mulai), valdo du važnyčiotojai, sėdintys 
greta ant skersplaučio (ant vežimo ašies tvirtinamo skersinio); vie- 
nas laiko vadžias, o kitas, jo pagalbininkas, mojuoja ilgu bambuko 
botagu, primenančiu gigantišką meškerę. 

Penkios ar šešios didžiulės dėžės — tikra cheminė minerologinė 
laboratorija, su kuria jis nenorėjo skirtis, - buvo jaunojo inžinie- 
riaus bagažas. Tačiau diližanse leidžiama gabentis ne daugiau kaip 
penkiasdešimt kilogramų vienam keleiviui, todėl teko skaudama 
širdimi perkrauti vertingąsias dėžes į vežimą, kurį traukė jaučiai, 
tapnojantys į Grikvalendą Merovingų epochos greičiu. (Merovin- 
gai - pirmoji karalių dinastija Frankų valstybėje. V a. pabaiga 
— 751 m.) 

Kelias eina per Bofortą, gražų miestelį, įsikūrusį Njeveldo kal- 
nų papėdėje, perkerta jų grandinę, pasiekia Viktorijos valstiją ir 
galiausiai nuveda į Hoptauną - Vilties miestą — Oranžinės upės 
pakrantėje, o paskui į Kimberlį ir prie pagrindinių deimantų telki- 
nių, iki kurių nuo čia tik keliolika mylių. Kelionė per Veldo dykynę 
trunka aštuonias ar devynias vienodas ir kankinančias dienas. Vi- 
są kelią niūrus peizažas: rausvos lomos, akmenys, išmėtyti tarsi 
morenų daigai, pilkos uolos, įsiskverbusios į dirvos paviršių, reta 

geltona žolė, sausi apgraužti krūmokšniai. Nei kultūrinių augalų, 
nei gamtos grožybių. Kur ne kur gali pasitaikyti skurdi ferma, ku- 
rios savininkas, gavęs iš kolonijinės valdžios koncesiją, įsipareigoja 
teikti pastogę važiuojantiems pro šalį pakeleiviams. (Koncesija — 
sutartis dėl perdavimo kurį laiką naudotis valstybei priklau- 
sančiais gamtos turtais, įvairiais ūkio objektais.) Tačiau šis 
svetingumas kartais labai jau menkas. Savotiškuose užeigos na- 
muose nebuvo nei lovų Žmonėms, nei pakrato arkliams. Vargiai 
atsirasdavo keletas dėžučių konservų, apkeliavusių, ko gero, ne 
kartą aplink pasaulį ir parduodamų labai brangiai. Štai kodėl šėri- 
mo sumetimais arklius palikdavo lauke, kur jie, neturėdami kitos 
išeities, ieškinėdavo tarp akmenų žolės kuokštų. Užtat atėjus išvy- 
kimo laikui surinkti tuos arklius būdavo ne taip lengva. 

O kaip negailestingai krato toje prakeiktoje „karietoje“, dar- 
dančioje šitais prakeiktais keliais! Sėdynes paprastai atstoja dang- 
čiai medinių skrynių, į kurias dedami smulkūs kroviniai. Ant šių 
dangčių sėdint neįmanoma nei skaityti, nei miegoti, netgi kalbėti! 
Iš keršto dauguma keliautojų dieną naktį rūko kaip fabrikų dūm= 
traukiai ar geria iki išglebimo. 

Tokiame furgone ir važiavo Siprijenas Merė, stebėdamas ap- 
link save solidų vienodos sudėties žmonių tipų rinkinį iš viso pasau- 
lio, suplaukiantį prie aukso ar deimantų kasyklų, kai tik jos pasida- 
ro žinomos. Buvo čia aukštas perkaręs neapolietis ilgais juodais 
plaukais, permanentiniu veidu ir nežadinančiomis pasitikėjimo aki- 
mis, pasivadinęs Anibalu Pantalačiu; greta buvo įsitaisęs Portuga- 
lijos žydas, vardu Natanas, deimantų ekspertas, ramiai sėdėjęs sa- 
vo kampe ir žiūrėjęs į žmoniją filosofo žvilgsniu; kairėje nuo jo 
kratėsi aukso ieškotojas iš Lankaširo rusvabarzdis Tomas Stilas, 
tvirto sudėjimo nenuorama linksmuolis, metęs anglies šachtą, kad 
išmėgintų laimę Grikvalende; ten pat lingavo ant savo skrynios 
vokietis, her Fridelis, kuris bylojo orakulo balsu žinąs viską apie 
deimantų klodų eksploatavimą, bet taip pat nė karto ir neregėjęs 
nė vieno deimanto savo jau seniai išnaudotoje gysloje. Buvo ir 
vienas plonalūpis jankis, kalbėjęsis tik su savo apsiūtu oda buteliu; 

Jis atvyko, aišku, ketindamas atidaryti kasyklose vieną iš tų val- 
gyklų, kur suplaukia didžioji dalis darbininkų atlyginimo. Priešais 
amerikietį sėdėjo fermeris nuo Harto krantų, būras iš Laisvosios 
Oranžinės valstybės, su juo —- makleris, besidomintis dramblio kaulu, 
vykstąs į Namakvos šalį. Du kolonistai iš Transvalio ir vienas ki- 
nas, vardu Li - kaip ir tinka kinui - papildė šią labai nevienalytę 
kompaniją, pačią netvarkingiausią ir nepatikimiausią iš tų, kokiose 
tik yra tekę atsidurti padoriam žmogui. 

Kurį laiką keleivių fizionomijos ir manieros linksmino Siprijeną, 
bet netrukus ėmė varginti. Nebent tik tvirtos natūros Tomas Stilas 
su savo griausmingu juoku ir vylingų katės manierų kinas Li jį te- 
bedomino.O neapoliečio paniurėliškas darkymasis ir pakaruoklio 
veidas Siprijenui kėlė nenugalimą pasibjaurėjimą. Tris ar keturias 
dienas vienas populiariausių šio juokdario pokštų buvo toks: prie 
kasos, kurią pagal savo tautos papročius nešiojo kinas, pririšti kirbinę 
absurdiškiausių daiktų — žolės kuokštą, kopūstkotį, karvės uodegą, 
arklio pasagos nuolaužą, rastą lygumoje. 

Li ramiai atrišinėjo „apendiksus“ nuo savo ilgos kasos, nei žo- 
džiu, nei gestu, netgi žvilgsniu neduodamas suprasti, kad pokštu 
peržengtos leistinos ribos. Jo geltonas veidas, mažos, raukšlelėmis 
apipintos akys išlikdavo nesudrumsčiami, tartum visa, kas vyko 
aplinkui, jo neliestų. Ir iš tikrųjų susidarydavo įspūdis, kad iš to, kas 
kalbama šiame Nojaus laive pakeliui į Grikvalendą, jis nesupranta 
nė žodžio. Todėl Pantalačis nepraleisdavo progos „„pajuokauti" pras- 
ta anglų kalba. 

— Kaip jūs manot, jo geltligė užkrečiama? - garsiai klausdavo 
jis kaimyną. 

Arba: 

— Jeigu aš turėčiau žirkles jo kasai nukirpti, — ot įdomiai jis 
išsivieptų! 

Ir keleiviai leipdavo juokais. Linksminosi dvigubai, nes būrams 
prireikdavo laiko italo replikoms suprasti ir pašėlusi linksmybė juos 
apimdavo dviem trim minutėm vėliau negu kompaniją — tartum nei 
IŠ ŠIO, nei iš to. 

Galų gale Siprijenas pasipiktino, kaip akiplėšiškai iš vargšo Li 
daromas visuotinės pajuokos objektas, ir pasakė Pantalačiui, kad 
joelgesys nėra kilnus. Neapolietis norėjo atsikirsti išsišokėliui pran- 
cūzui, bet užteko vieno Tomo Stilo žodžio, kad protingai nutylėtų. 

— Ne! Nešvarus tai žaidimas, juk vargšelis net nesuvokia, ką 
jūs čia kalbat! - pridūrė šaunuolis, grauždamasis, kad ir pats juo- 
kėsi kartu su kitais. | 

Tuo viskas ir baigėsi. O truputėlį vėliau Siprijenas pastebėjo 
gudrų ir kiek ironišką, su aiškiu dėkingumo atspalviu žvilgsnį, kurį 
jam metė kinas. Dėl to:inžinierius pagalvojo, kad Li ne toks jau 
naivuolis, kaip visiems atrodė, ir angliškai moka geriau, negu sten- 
gėsi parodyti. Tačiau veltui Siprijenas mėgino užmegzti pokalbį su 
Li, furgonui sustojus. Kinas liko abejingas ir nepratarė nė žodžio. 
Nuo to laiko ši keista būtybė domino jaunąjį inžinierių kaip mįslė, 
kurią reikia įminti. Ir Siprijenas dažnai leisdavo sau stebeilyti į gel- 
toną, be jokio plaukelio veidą siaura burna, panašia į kardo paliktą 
randą, su trumpute plokščia nosimi, su plačia kakta ir įkypomis 
akimis, beveik visada nuleistomis žemyn, tarsi norint prigesinti jų 
šelmišką ugnelę. 

Kiek metų kinui? Penkiolika ar šešiasdešimt? To nebuvo gali- 
ma pasakyti. Jo dantys, žvilgsnis, suodžių juodumo plaukai leido 
manyti, kad jis jaunas, bet raukšlės ant kaktos, skruostų ir net apie 
burną bylojo, kad jis pagyvenęs. Mažo ūgio, liesutis, iš pažiūros 
vikrus, šis žmogus turėjo kartu senioko ir jaunuolio bruožų. Ar jis 
buvo turtingas, ar skurdžius? Dėl to irgi galėjai abejoti. Pilkos dro- 
binės kelnės, geltonas medvilnės chalatas, iš virvių pinta kepurėlė, 
kurpės veltinio padu - visa tai galėjo priklausyti ir kilmingam man- 
darinui, ir liaudies atstovui. Jo bagažas tilpo vienoje raudonmedžio 
dėžėje, ant kurios juodu rašalu buvo išvedžiotas adresas: 


H. Li 
from Canton to the Cap. 


Tai reiškė: H. Li, vykstantis iš Kantono į Kapo koloniją. 

Be kita ko, kinas pasižymėjo didele švara, nerūkė, gėrė tik van- 
denį ir kiekvieną kartą vežimui sustojus kruopščiai nusiskusdavo 
galvą. 

Ėjo dienos, mylia po mylios trumpėjo kelias. Kartais arkliai bėg- 
davo gana guviai, o kartais atrodė neįmanoma priversti juos pa- 
spartinti žingsnį. Bet pamažu kelionė artėjo į pabaigą ir štai vieną 
dieną furgonas-diližansas pasiekė Keiptauną. Dar vienas etapas, 
ir už nugarų liko Kimberlis. Pagaliau horizonte pasirodė balti na- 
mukai. 

Tai buvo Nju Rašas. 

Kalnakasių gyvenvietė čia beveik nesiskyrė nuo bet kurio lai- 
kino miestelio, iškylančio iš po žemės tarsi užbūrus, kiekvienoje 
šalyje, neseniai atsivėrusioje civilizacijai. Mediniai namukai, dau- 
giausia mažučiukai, panašūs į kelio darbininkų lūšnas kokioje nors 
europinėje statyboje, keliolika palapinių, tuzinas kavinių ar valgyk- 
lų,biliardinė, „alhambra“', arba šokių salonas, būtiniausių produktų 
krautuvėlės — štai kas visų pirma krito akysna. (Alhambra - rū- 
mų ansamblis Ispanijoje, netoli Granados, XIII - XIV a. mau- 
rų - arabų architektūros kūrinys.) Ko tik nebuvo tose krautu- 
vėlėse: drabužių ir baldų, avalynės ir langų stiklo, knygų ir balnų, 
ginklų ir audinių, šepečių ir medžioklės reikmenų, antklodžių ir ci- 
garų, šviežių daržovių ir vaistų, plūgų ir tualetinio muilo, šepetėlių 
nagams ir kondensuoto pieno, keptuvių ir litografijų, vienu žodžiu — 
visko, išskyrus pirkėjus. Mat gyventojai buvo vis dar užsiėmę ka- 
sykloje, esančioje nuo Nju Rašo per tris ar keturis šimtus metrų. 

Siprijenas Merė, kaip ir visi naujai atvykusieji, nuskubėjo ten, 
kol pastate prašmatniu pavadinimu „Hotel Continental'' buvo ruo- 
šiami pietūs. Buvo apie šešias vakaro, saulė horizonte jau siautėsi 
lengvu auksingu rūku. Jaunasis inžinierius dar kartą pasistebėjo 
jos didumu šiose pietų platumose. Atrodė, šio disko diametras vir- 
šijo „europinės saulės“ diametrą bent dvigubai. Bet dar labiau ne- 
tikėtas reginys atsivėrė Siprijeno Merė akims pačioje deimantų 
kasykloje. 

Pradėtas eksploatuoti Grikvalendo telkinys pradžioje atrodė kaip 

žemėjančiais šlaitais kalva lygumoje, plokščioje kaip jūra štilio me- 
tu. O dabar kalva buvo virtusi didžiule duobe su platėjančiomis 
sienelėmis — volais ir priminė elipsės formos cirką, kurio plotas 
įgriuva. Kasykloje buvo ne mažiau kaip trys ar keturi šimtai „kle- 
mų“ — koncesinių sklypų po trisdešimt vieną pėdą skersmens; sa- 
vininkai juos įvertindavo savo nuožiūra. Deimantų ieškoma taip. 

Pirmiausia kirtikliais ir specialiais kastuvais išimama žemė, raus- 
vas smėlis, susimaišęs su žvyru. Prie kasyklos sienos sustumtas 
gruntas pernešamas ant rūšiavimo stalų, kur jis plaunamas, grūda- 
mas, sijojamas, paskui kruopščiausiai tyrinėjamas, ar nėra jame 
brangiųjų akmenų. Visi šie sklypeliai, kasinėjami atskirai, virsta 
išėmomis, kurių gylis, žinoma, nevienodas. Vienų siekia šimtą ir 
daugiau metrų nuo žemės paviršiaus, kitų tik penkiolika, dvidešimt 
ar trisdešimt. 

Verslovės ir transportavimo poreikiams kiekvienas koncesinin- 
kas pagal oficialų potvarkį buvo įpareigotas savo išėmos vienoje 
pusėje palikti visiškai laisvą septynių pėdų pločio juostą. Drauge 
su septyniomis kaimyno juostos pėdomis susidarydavo savotiškas 
pylimas, žymintis pradinį dirvos lygį. Skersai šio pylimo dedami 
balkiai, išsikišantys per metrą kiekvienoje pusėje, ir susidaro pa- 
kankamas plotis, kad du prasilenkiantys karučiai nesusidurtų. Kenk- 
dami šio pakabinamo kelio tvirtumui ir sudarydami pavojų darbi- 
ninkams, koncesininkai gilina kasinius ir vis labiau skverbiasi į sie- 
nos pagrindą, tad pertvara virš išėmos, kartais atsidurianti dvigu- 
bame aukštyje negu Paryžiaus Dievo Motinos katedros bokštai, 
galų gale įgyja apverstos piramidės formą. Tokio netikusio darbo 
padarinius nesunku nuspėti: sienelės dažnai griūva, ypač lietų se- 
zono metu, arba, smarkiai nukritus temperatūrai, molingame sluoks- 
nyje atsiranda daugybė plyšių. Ir vis dėlto, nors šios bėdos nuolat 
kartojasi, nerūpestingi savininkai toliau kasinėja savo sklypuose, 
kol pertvara suplonėja iki kraštutinės ribos. 

Eidamas prie kasyklos, Siprijenas Merė pirmiausia išvydo vien 
tik vežimėlius, tuščius ir pakrautus, judančius keliukais tarp klemų. 

Atsidūręs taip arti kasybos vietos, kad galėtų pažvelgti į pačią šio 
savotiško karjero gilumą, jis išvydo daugybę įvairių rasių, įvairiai 
apsirengusių žmonių, uoliai besidarbuojančių sklypelių dugne. Tarp 
jų buvo juodaodžių ir baltųjų, europiečių ir afrikiečių, mongolų ir 
keltų, dauguma visiškai nuogi arba vien su drobinėmis kelnėmis, 
mis skrybėlėmis, kurių ne viena buvo papuošta stručio plunksno- 
mis. 

Visi šie darbininkai pylė žemę į odinius kibirus, kuriuos pilnus, 
panaudodami siaurus karvės odos diržus, apvyniotus ant grotelinių 
medinių būgnų, storais vielos trosais iškeldavo prie kasyklos kraš+ 
to. Ten kibirų turinys tuoj pat buvo perpilamas į vežimėlius, o patys 
kibirai nedelsiant grąžinami į gilumą, kad vėl pakiltų su nauju kro- 
viniu. Šitie ilgi trosai, ištempti pagal įstrižainę iki gretasienio, kurį 
sudaro kiekvienas klemas, dugno, deimantų kasyklai teikia ypatin- 
gą išvaizdą: kažkas panašaus į gigantiško voratinklio signalinius 
siūlus. 

Siprijenas kurį laiką susidomėjęs Žiūrėjo į šį žmonių skruzdėly- 
ną. Paskui grįžo į Nju Rašą, kur viešbučio varpelis netrukus pra- 
nešė apie pietus. Čia jis visą vakarą su malonumu klausėsi, kaip 
vieni kalbėjo apie neįtikėtinus radinius, apie skurdeivas, žaibiškai 
praturtėjusius po pirmojo deimanto radimo, o kiti, atvirkščiai, skun- 
dėsi nesėkmėmis, savininkų godumu, kafrų - kasyklos darbininkų, 
vagiančių didžiausius brangakmenius, klastingumu... Čia buvo kal- 
bama tik apie deimantus, karatus ir šimtus svarų sterlingų. (Kara- 
tas - nesisteminis brangakmenių masės vienetas, 0,2052 g. - Aut.) 

Apskritai šie žmonės atrodė gana apgailėtinai. Santykis buvo 
toks: vienas laimingas žemės kasėjas, triukšmingai reikalaujantis 
butelio šampano - išgerti už sėkmę - ir dvidešimt ištįsusių liūdnų 
fizionomijų tų, kurie tenkinosi bokalu pigaus alaus. Laikas nuo lai- 
ko aplink stalą iš rankų į rankas ėjo „akmuo“, kurį apžiūrinėjo, 
spėliojo, kiek sveria, kiek yra vertas, kol galiausiai jis dingdavo už 
savininko juostos. Šis dulsvas pilkšvas akmenėlis, blizgąs ne ryš- 
kiau kaip gabalėlis titnago, atneštas veržlios srovės, buvo deiman- 

tas savo gamtiniame apvalkale. 

Naktį pilnose kavinėse tie patys pokalbiai, tie patys ginčai, ku- 
rie linksmino pietaujančiuosius, vėl įsiplieksdavo geriant jau džiną 
ir brendį. 

Tačiau Siprijenas nuėjo miegoti anksčiau - į lovą, kuri jam bu- 
vo paskirta palapinėje šalia otelio. Ir netrukus užmigo, nepaisyda- 
mas pokylio, kurį po atviru dangumi surengė sau kafrai, triukšmo 
ir kurtinančių kornet-a-pistono garsų (varinis pučiamasis muzi- 
kos instrumentas), kuris davė toną baltųjų ponų choreografiniams 
žaidimams viešame salone. 


Trečiasis skyrius 
Truputis mokslo, draugiškai išdėstyto 


Jaunasis inžinierius atvyko į Grikvalendą anaipto! ne tam, kad 
gaištų laiką godumo, girtavimo ir rūkymo atmosferoje. Jam buvo 
pavesta padaryti kai kurių šio krašto rajonų topografinę ir geologi- 
nę nuotrauką, surinkti deimantingų uolienų pavyzdžių ir vietoje smul- 
kiai išanalizuoti. Todėl jam visų pirma reikėjo ramaus būsto, kur 
galėtų įkurdinti savo laboratoriją ir kuris galėtų būti savotišku jo 
išvykų į kasyklos apylinkes centru. Kalva, ant kurios stūksojo Vot- 
kinso sodyba, iškart patraukė jo dėmesį: apsigyvenęs čia, ganėti- 
nai toli nuo kalnakasių stovyklos, kad ne per daug vargintų jos 
triukšminga kaimynystė, Siprijenas kartu būtų per valandą kelio 
nuo tolimiausių kasyklų, — deimantinga apylinkė driekėsi tik de- 
šimties dvylikos kilometrų spinduliu. Laimei, išsirinkti vieną iš Džono 
Votkinso apleistų namų, susitarti dėl jo nuomos ir įsikurti jaunajam 
inžinieriui užteko kelių valandų. Tarp kitko, fermeris pasirodė esąs 
sukalbamas žmogus. Sielos gilumoje jis labai jautė savo vienatvę ir 
dabar jam tikrai buvo malonu stebėti, kaip greta ruošiasi gyventi 
jaunas vyrukas, kuris, žinoma, bent kiek jį prablaškys. 

Tačiau, tikėdamasis rasti savo gyventojo asmenyje užstalės kom- 
panioną, uolų sugėrovą maukiant džiną, misteris Votkinsas klydo. 
Vos įsikūręs su visa savo įranga iš retortų (kolbos pavidalo stiklinių 
indų su ilgu, į šoną pakreiptu kaklu, naudojamą cheminėse labora- 
torijose), krosnelių ir reaktyvų (medžiagų, chemiškai reaguojančių 
su kitomis medžiagomis) ir net nesulaukęs, kol bus atgabenti pa- 

grindiniai laboratorijos prietaisai, Siprijenas jau pradėjo geologinius 
žygius po kasyklų apylinkes. Vakarais jis nuvargęs grįždavo namo 
su uolienų pavyzdžiais, kurių būdavo prigrūsti ne tik jo cinkuota 
dėžė, medžioklės krepšys, bet ir kišenės, ir net skrybėlė, jis geisda- 
vo kuo greičiau kristi į lovą ir užmigti, tik jau ne klausytis senų 
misterio Votkinso pasakėlių. Be to, inžinierius buvo abejingas rū- 
kymui, o dar labiau - gėrimui. Visa tai nelabai atitiko įvaizdį links- 
mo draugužio, apie kokį svajojo fermeris. Ir vis dėlto Siprijenas 
pasirodė esąs toks patikimas ir geras žmogus, toks paprastas ir 
nuoširdus, protingas ir kuklus, kad negalėjai nuolat matytis su juo ir 
nepajusti simpatijos. Misteris Votkinsas, — galbūt nesąmoningai, — 
jautė jaunajam inžinieriui daugiau pagarbos negu kam kitam. Jeigu 
šitas vaikinas dar mokėtų kaip reikiant gerti! O ką veikti su žmo- 
gum, kuris nepripažįsta nė lašo džino? Taip kiekvieną kartą ir baig- 
davosi sielvartaujančio fermerio pamąstymas apie savo gyvento- 
Ją. 

Na, o tarp mis Votkins ir jaunojo mokslininko tuoj pat užsimez- 
gė geri ir nuoširdūs draugiški santykiai. Pastebėjusi jo puikias ma- 
nieras ir intelektinį pranašumą, kurio ji beveik neįžvelgė savo įpras- 
tinėje aplinkoje, mergina nedelsdama griebėsi netikėtai atsiradu- 
sios galimybės papildyti savo gana išsamias žinias, kurių ji pasisė- 
mė skaitydama eksperimentinės chemijos mokslinius veikalus. 

Jaunojo inžinieriaus laboratorija, aišku, sudomino ją. Alisai ypač 
rūpėjo sužinoti viską apie deimantą, tą brangų akmenį, kurio vaid- 
muo buvo toks svarbus tiek aplinkinių kalbose, tiek šalies prekybo- 
je. Tiesą sakant, mis Votkins buvo linkusi į deimantus žiūrėti kaip į 
paprastą gargždą. Siprijenas buvo tokios pačios nuomonės. Pažiū- 
rų bendrumas negalėjo nestiprinti draugystės. Galima drąsiai sa- 
kyti, kad Grikvalende tik jie nebuvo įsitikinę, jog vienintelis gyveni- 
mo tikslas turi būti ieškoti, gludinti ir pardavinėti šiuos akmenėlius, 
kurių taip karštai trokšta žmonės visame pasaulyje. 

— Deimantas, - kartą jai pasakė jaunasis inžinierius, — tai tie- 
siog anglis grynu pavidalu. Dalelė kristalinės anglies, ne kas kita. 
Jį galima sudeginti kaip paprasčiausią anglies gabalėlį ir kaip tik 

dėl šios degumo savybės pavyko įžvelgti tikrąją deimanto prigimtį. 
Garsusis anglų mokslininkas Niutonas, stebėjęs daugybę daiktų, 
priėjo išvadą, kad briaunotas deimantas laužia šviesos spindulį stip- 
riau už bet kurį skaidrų kūną. Ir, žinodamas, jog šią savybę turi 
dauguma degių substancijų, mokslininkas, kaip buvo įpratęs, drą- 
siai padarė išvadą, kad deimantas turi degti. Bandymas tai patvir- 
tino. 

— Bet, mesjė Merė, jeigu deimantas tėra anglis, kodėl jis taip 
brangiai parduodamas? - paklausė mergina. 

— Todėl, kad tai labai retas akmuo, madmuazel Alisa, - atsakė 
Siprijenas, — ir gamtoje jo kol kas randama labai mažai. Ilgą laiką 
deimantų iškasdavo tik Indijoje, Brazilijoje ir Borneo saloje. (Bor- 
neo, arba Kalimantanas, — Malajų archipelago sala, kurios 
didžioji dalis priklauso Indonezijai.) Ir neabejoju, kad jūs pui- 
kiai atsimenate tą laiką, - tuomet jums buvo septyneri ar aštuoneri 
metai, - kai deimantai pirmą kartą buvo aptikti šioje Pietų Afrikos 
provincijoje. 

— Aišku, atsimenu! — sušuko mis Votkins. - Grikvalende visi 
tartum išprotėjo! Visur žmonės kirtikliais ir kastuvais ardė gruntą, 
nukreipdavo kita linkme upelius, kad galėtų ištirti jų vagą, visi sva- 
jojo ir kalbėjo vien tik apie deimantus! Nors aš tuomet buvau ma- 
ža, tikinu jus, mesjė Merė, kartais tai man baisiai įkyrėdavo! Bet 
jūs pasakėte, kad deimantas brangus, nes retas... Ką — tai jo vie- 
nintelė savybė? 

— Ne, ne visai taip, mis Votkins. Dėl savo skaidrumo, spindesio, 
kai būna nušlifuotas ir gali laužti šviesą, dėl to, kad yra sunkiai 
šlifuojamas, ir pagaliau dėl savo nepaprasto kietumo deimantas iš 
tikrųjų yra labai įdomi mokslininkui medžiaga ir, reikia pridurti, la- 
bai naudinga pramonei. Jūs žinote, kad deimantą galima poliruoti 
tik jo paties dulkėmis, ir būtent dėl savo ypatingo kietumo jis štai 
jau kiek metų naudojamas uoloms gręžti. Be šio brangakmenio 
pagalbos būtų ne tik labai sunku apdoroti stiklą ir kitas kietas me- 
džiagas, bet ir daug daugiau darbo prireiktų kasant tunelius, šach- 
tas arba artezinius šulinius! (Artezinis šulinys — gręžinys, sie- 

kiantis gruntinio vandens sluoksnį. Pavadinimas kilęs nuo 
Prancūzijos provincijos Artua - lotyniškai Artesium, - kur 
šie vandenys seniai naudojami.) 

— Dabar aš suprantu, - tarė Alisa, staiga pajutusi pagarbą tiems 
vargšams deimantams, kuriuos lig šiol taip niekino. - Bet, mesjė 
Merė, o pati anglis, iš kurios, kaip jūs tvirtinate, susidaręs deiman- 
tas, besiskiriantis tik kristalo struktūra, — aš teisingai sakau, ar ne? 
— tai štai pati anglis - bendrais bruožais kas ji yra? 

— Tai paprasta, nemetalinės kilmės medžiaga, viena iš labiau- 
siai paplitusių gamtoje, — aiškino toliau Siprijenas. - Į visus be 
išimties organinius junginius — medieną, mėsą, žolę - įeina anglis, 
ir gerokomis proporcijomis. Kadangi sudėtyje yra anglis, šie jungi- 
niai daugiau ar mažiau giminingi. 

— Kaip keista! - kalbėjo mis Votkins. — Išeina, kad ir šitie krū- 
mokšniai, ir žolė ganykloje, ir medis, po kuriuo stovime, netgi mano 
strutė Dada, pagaliau ir aš pati, ir jūs, mesjė Merė, - visi mes 
sudaryti iš anglies... kaip deimantai? Tai viskas šiame pasaulyje — 
vien tik anglis? 

— Tikrai, madmuazel Alisa, — taip spėjama jau labai seniai, o 
dabartinis mokslas stengiasi tai įrodyti. Arba, geriau pasakius, sie- 
kia vis labiau mažinti paprastų cheminių elementų skaičių, o juk šis 
skaičius ilgai buvo laikytas sakramentaliniu - tradiciniu, nekeisti- 
nu. Visai neseniai naudojant spektrinės analizės metodą (pagrįstą 
medžiagos spektro tyrinėjimu), pavyko naujai nušviesti chemijos 
laimėjimus. Šešiasdešimt dvi medžiagos, iki šiol laikytos paprasto- 
mis, elementariomis arba bazinėmis, galėtų pasirodyti esančios vie- 
nintelė atominė medžiaga - galimas daiktas, vandenilis, tik įvai- 
riais variantais! 

— O, mesjė Merė, jūs mane gąsdinate šitais savo skambiais 
žodžiais! - sušuko mis Votkins. —- Verčiau pakalbėkime apie anglį. 
Ar negalėtumėt jūs, ponai chemikai, kristalizuoti anglį, kaip tai da- 
rote su siera; prisimenate, jūs neseniai rodėte man jos kristalus — 
tokias gražias adatėles? Tai būtų kur kas patogiau negu ieškant 
deimantų rausti žemėje duobes! 

— Tai, ką jūs sakote, ne kartą mėginta padaryti, — tarė Siprije- 
nas, — bandyta gauti dirbtinį deimantą kristalizuojant grynanglį. Turiu 
pridurti, kad tam tikru mastu bandymas pavyko. Deprecas tūks- 
tantis aštuoni šimtai penkiasdešimt trečiais metais, taip pat visai 
neseniai Anglijoje kitas mokslininkas gavo deimanto dulkes leisda- 
mi ertmėje labai stiprią elektros srovę per anglies, išvalytos nuo 
bet kokios mineralinės substancijos, cilindrėlius ir panaudodami cuk- 
raus ledinukus. Tačiau kol kas ši problema nenagrinėjama žiūrint į 
ją iš pramonės taško. Galimas daiktas, kad nuo dabar tai tik laiko 
klausimas. Diena po dienos artėja laikas, - o galbūt jau dabar, 
mums kalbantis, mis Votkins, — kai deimantų gamybos būdas bus 
tapęs tikrove! 

Taip juodu kalbėjosi vaikštinėdami smėliu pabarstyta galerija 
išilgai fermos. Arba vakarais, sėdėdami po lengvu tentu ir stebė- 
dami, kaip mirga Žvaigždės pietų danguje. 

Poto Alisa palikdavo jaunąjį inžinierių arba vesdavosi jį paro- 
dyti savo nedidelį stručių būrį, laikomą aptvare šalia kalvos, ant 
kurios stovėjo Džono Votkinso namai. Mažutės baltos šių paukš- 
čių galvos, kontrastuojančios su juodu liemeniu, storos nelinkstan- 
čios kojos, gelsvų plunksnų kuokštai, puošiantys sparnų galus ir 
uodegą, — visa tai domino merginą, kuri jau antri metai laikė ištisą 
Šių ilgakinkių paukštynią. 

Paprastai nemėginama šiuos padarus paversti naminiais, ir Kapo 
kolonijos fermeriai leidžia jiems gyventi kaip laukiniams. Nebent 
padaro labai erdvius aptvarus, apjuostus varinės vielos barjerais — 
panašiais į tuos, kuriuos kai kuriose šalyse nutiesia išilgai geležin- 
kelių. Stručiai, nesugebėdami skraidyti, negali jų įveikti. Taip jie ir 
gyvena čia nelaisvėje ištisais metais, patys to neįtardami, minta 
tuo, ką randa, o kiaušiniams dėti susiieško nuošalius kampelius, 
kuriuos griežti įstatymai saugo nuo plėšikų. Ir tik šėrimosi laikotar- 
piu, kai ateina laikas atimti plunksnas, taip vertinamas Europos 
moterų, aptvarų šeimininkai pamažu sustumia stručius į siaurėjan- 
čius koridorius, ko! galiausiai sugauna ir pasisavina gamtos duotas 

vo platų užmojį ir teko stebėtis, kad jis vis dar menkai paplitęs 
Alžyre, kur turėtų ne mažesnį pasisekimą. Kiekvienas strutis, pa- 
imtas tokiu būdu vergijon, savininkui duodavo, nedarant jokių išlai- 
dų, nuo dviejų iki trijų šimtų frankų pelno per metus. 

Tačiau mis Votkins laikė tuziną šių milžiniškų paukščių vien 
savo malonumui. Jai buvo malonu stebėti, kaip jie tupi ant savo 
didžiulių kiaušinių arba ateina palesti kartu su stručiukais, tartum 
vištos ar kalakutės su savo vaikais. Siprijenas kelis kartus ją lydė- 
jo, jam patiko glostyti vieną iš pačių meiliausių šio būrio stručių — 
juoda galvute ir paauksuotomis plunksnomis, būtent tą pačią Ali- 
sos numylėtinę Dadą, kuri buvo prarijusi dramblio kaulo rutuliuką, 
paprastai naudojamą adant. 

Tačiau pamažu Siprijenas pajuto savo sieloje stiprėjant švelnų 
jausmą šiai merginai. Jis tarė sau, kad kupiname darbų ir apmąs- 
tymų savo gyvenime negalėtų rasti kitos tokios atviros širdies ir 
guvaus proto žmonos, apskritai mielesnės ir pranašesnės visais 
atžvilgiais merginos. Iš tikrųjų mis Votkins, anksti netekusi moti- 
nos ir turėjusi tvarkyti tėvo namų ūkį, buvo nepriekaištinga šeimi- 
ninkė ir kartu labai pasaulietiška moteris. Retas derinys tauraus 
subtilumo ir paprasto patrauklumo darė ją tikrai žavią. Neturėda- 
ma kvailo jaunų Europos dabitų miesčioniško pretenzingumo, ji ne- 
bijojo įgrūsti savo baltas rankas į tešlą ruošdama pudingą, mokėjo 
išvirti pietus, neužmiršdavo patikrinti, ar tvarkingi lovos baltiniai. 
Visa tai netrukdė jai skambinti Bethoveno sonatas ne blogiau, o 
gal ir geriau už daugelį kitų, švariai kalbėti dviem ar trimis kalbo- 
mis, skaityti Europos literatūros klasikos kūrinius ir pagaliau turėti 
pasisekimą oficialiuose susibūrimuose, kuriuos rengė turtingi apy- 
linkės fermeriai. 

Taip buvo ne dėl to, kad šiuose susirinkimuose stigo šaunių 
moterų. Transvalyje, kaip ir Amerikoje, Australijoje, visose naujo- 
siose šalyse, kur kylančios civilizacijos materialiniai rūpesčiai už- 
gulę vyrų pečius, intelektualinė kultūra buvo tapusi moterų mono- 
polija. Štai kodėl jos dažniausiai smarkiai pralenkdavo savo vyrus 
ir sūnus bendro išsilavinimo ir artistinio subtilumo atžvilgiu. Dau- 

gelis keliautojų nustebę konstatuodavo, kad kurio nors Australijos 
rūdakasio ar galvijų augintojo iš Tolimųjų Vakarų žmona turi pir- 
maklasį muzikinį talentą, o kartu solidžių literatūros ir mokslo Žinių. 
Skudurininko iš Omahos ar dešrininko iš Melburno duktė būtų 
paraudusi nuo minties, kad ji išsimokslinimu, manieromis ar kita 
kuo gali užleisti pirmenybę princesei iš senutės Europos. (Omaha 
— JAV miestas dešiniajame Misūrio krante, Viduriniuosiuose 
Vakaruose, kurie aprašomuoju laikotarpiu buvo apgyventi 
rečiau negu rytinė Šiaurės Amerikos dalis. Melburnas — mies- 
tas Australijoje, įkurtas išeivių iš Europos) Laisvojoje Oranži- 
nėje valstybėje, kur mergaičių švietimas seniai nė kiek ne prastes- 
nis už berniukų, kurie labai anksti palieka mokyklos suolą, šis kon- 
trastas tarp lyčių dar didesnis. Vyras ūkyje - tai „bread -winner“, 
maitintojas, tas, kuris uždirba duoną; be įgimto šiurkštumo, jis įgyja 
dar ir kitokį, susijusį su darbu po atviru dangumi, su pilnu rūpesčių 
ir pavojų gyvenimu. Moteris, atvirkščiai, be namų pareigų, laiko 
svarbiu užsiėmimu domėtis menu ir literatūra, nors tuo visai nesi- 
domi ar net niekina jos vyras. 

Ir kartais atsitinka taip, kad nepaprasto grožio, grakštumo ir 
patrauklumo žiedas prasiskleidžia dykumoje. Kaip tik tokia buvo 
fermerio Džono Votkinso duktė. Štai apie ką dabar galvojo Siprije- 
nas, o kadangi į tikslą visada ėjo tiesiai, tai ir išdėstė savo prašymą 
nė kiek nesvyruodamas. ' 

Deja! Iš savo svajonių aukštumų jis nugarmėjo žemyn, pirmą 
kartą išvydęs beveik neįveikiamą prarają tarp savęs ir Alisos. Kai 
po griežto atsakymo inžinierius grįžo į savo būstą, jo širdį slėgė 
liūdesys. Bet Siprijenas buvo ne iš tų žmonių, kurie pasiduoda be- 
vaisei nevilčiai, ir netrukus atkakliame darbe rado priemonę skaus- 
mui palengvinti. 

Sėdęs prie savo mažo staliuko, jaunasis inžinierius greitai ir tvirtai 
užbaigė ryte pradėtą konfidencialų (t.y. slaptą, neskelbtiną) laišką 
savo gerbiamam metrui ponui Ž., Mokslų akademijos nariui, Kal- 
nakasybos mokyklos profesoriui: ,,...Apie ką aš nelaikiau reikalin- 
ga užsiminti savo oficialiame pranešime raštu, — aiškino jis, - nes 

tai tėra mano hipotezė, būtent požiūris į deimantų kūrimo konkre- 
čius procesus, kurį man labai norėtųsi patikslinti atliekant geologi- 
nius stebėjimus. Nei spėjimas, kad jie vulkaninės kilmės, nei hipo- 
tezė, kad dabartiniuose kloduose jie atsirado veikiant galingiems 
škvalams, negali manęs, brangusis metre, įtikinti, ir man nėra rei- 
kalo priminti jums tuos motyvus, dėl kurių mes juos atmetame. 
Deimantų atsiradimą vietoje aiškinti ugnies poveikiu man atrodo 
pernelyg miglota ir tai visiškai nepatenkina. Kokios prigimties tu- 
rėtų būti ši ugnis ir kodėl ji nepaveikia klinčių, nuolat pasitaikančių 
deimantingose gyslose? Argumentacija man atrodo tiesiog vaikiška, 
prilygstanti nebent sūkurių ar atomų grandžių teorijai. 

Vienintelis aiškinimas, kuris galėtų mane patenkinti, — ir tai ne- 
visiškai, - kad iš brangakmenio elementų, kuriuos perneša pože- 
miniai vandenys, ilgainiui susidaro kristalai. Mane nustebino ypa- 
tingas ir beveik vienodas telkinių, kuriuos aš ištyriau ir kruopščiai 
išmatavau, pjūvio piešinys. Visų jų forma daugmaž bendra - tau- 
rės, kapsulės ar parverstos medžiotojo gertuvės. Kažkas pana- 
šaus į trisdešimties keturiasdešimties tūkstančių kubinių metrų ap- 
imties talpą, kurioje išsipylęs ištisas konglomeratas smėlio, purvo ir 
sąnašinės žemės, prilipusios prie pirminių uolų. (Konglomeratas — 
mechaniškas įvairiarūšis įvairių medžiagų junginys.) Tai 
ypač pastebima netoli Vandergart Kopjė, viename iš neseniai at- 
rastų telkinių, kuris, beje, priklauso namo, iš kurio aš jums rašau, 
savininkui. 

Kas atsitiks į kapsulę įpylus skysčio, kuriame yra svetimkūnių? 
Šie svetimkūniai pirmiausia nusės kapsulės dugne ir išilgai siene- 
lių. Tai štai. Kaip tik toks reiškinys pastebimas ir kasykloje: būtent 
dugne, netoli baseino centro, ir ties jo ribomis randama deimantų. 
Šią ypatybę jau yra įsidėmėję verslininkai: neatsitiktinai tarpinių 
sklypų vertė labai sparčiai mažėja, tuo tarpu koncesijos, esančios 
centre ar netoli kraštų, greitai pasiekia neįtikėtiną kainą iškart po 
to, kai nustatoma telkinio forma. Vadinasi, pateiktoji analogija re- 
mia mintį, kad medžiagas perneša tekantys vandenys. 

Antra vertus, daug aplinkybių, kurias esu išskaičiavęs jūsų turi- 

muose savo užrašuose, mano manymu, liudija, kad greičiausiai kris- 
talai iš esmės formavosi vietoje. Apsiribosiu dviem trim pavyz- 

"džiais. Deimantai beveik visuomet randami grupėmis ir tos pačios 
prigimties bei vienos spalvos; taip, žinoma, negalėtų būti, jeigu jie 
jau susiformavę būtų atnešti srovės. Jų poros dažnai esti sulipu- 
sios ir suyra nuo menkiausio stuktelėjimo. Kaipgi jos galėjo išlikti 
Judėdamos ir patirdamos smūgių bei kitokių netikėtumų? Be to, 
stambūs deimantai beveik visada randami pridengti uolienos, o tai, 
matyt, rodo, kad uolienos poveikis — jos šiluminis spinduliavimas ar 
visai kita priežastis — irgi padeda susidaryti kristalams. Pagaliau 
retai, tiesiog labai retai būna taip, kad dideli ir smulkūs deimantai 
susitelkę vienoje vietoje. O geras akmuo visuomet randamas vie- 
nas. Tartum visi vieno Lizdo deimantų elementai dėl ypatingų prie- 
žasčių susiliejo šįkart į vieną vienintelį kristalą. 

Visi šie ir panašūs samprotavimai skatina mane pasisakyti už 
elementų kristalizaciją po to, kai juos atneša vanduo. Bet iš kur 
ėmėsi tie srautai, sunešę vienon vieton organinės kilmės daleles, 
kurioms buvo lemta virsti deimantais? Šitai nustatyti būtų labai 
svarbu. Jeigu pavyktų prisikapstyti prie pradinio taško, iš kur pra- 
sidėjo deimantų kelias ir kur jų, Žinoma, daug daugiau negu ma- 
žuose telkiniuose, kurie eksploatuojami dabar, mano teorija būtų 
visiškai įrodyta ir aš būčiau laimingas. Tačiau imtis šitai tyrinėti 
negalėsiu, nes komandiruotės laikas baigiasi. 

Labiau man pasisekė su uolienų kilmės deimantais..." 

Ir jaunasis inžinierius toliau pasakodamas perėjo prie techninių 
detalių, kurios jam pačiam ir jo profesoriui, be abejo, buvo labai 
įdomios, bet nenusimanančiam apie tai skaitytojui galėtų pasirody- 
ti kitaip. Štai kodėl, atrodo, protingiau bus jo pagailėti. 

Baigęs iki vidurnakčio savo ilgą laišką, Siprijenas užgesino lem- 
pa, išsitiesė hamake ir užmigo teisiojo miegu. Darbas sušvelnino jo 
išgyvenimus bent jau kelioms valandoms, tačiau dar ne kartą jau- 
nasis mokslininkas sapne matydavo mielą būtybę ir sykį jam pasi- 
rodė, kad ji prašė jo nenusiminti! 

Ketvirtasis skyrius 
Vandergart Kopjė 


„Aišku, reikia išvažiuoti, — tarė jis sau kitą dieną tvarkydama- 
sis, - reikia apleisti Grikvalendą! Po to, ką aš išgirdau iš šito dėdu- 
lės, likti čia nors vieną dieną reikštų parodyti silpnumą! Taigi jis 
nenori išleisti už manęs savo dukters? O galbūt jis teisus? Bet 
kuriuo atveju remtis švelninančiomis aplinkybėmis man netinka! 
Kad ir kaip būtų skaudu, aš turiu nuspręsti, kaip dera vyrui ir viltis 
ateitimi!" 

Atidėjęs šalin abejones Siprijenas ėmė dėlioti savo prietaisus 
į dėžes, kurias jis laikė naudodamas kaip bufetus ir spintas. Su 
įkarščiu pradėjęs, jis jau valandą ar dvi uoliai darbavosi, kai pro 
atvirą langą kartu su ryto gaiva jo ausį pasiekė tartum vyturėlio 
giesmė skambus balsas, dainavęs vieną iš žaviųjų Tomo Muro 
dainų. (T. Muras - airių kilmės anglų poetas, gyvenęs 1779- 
1852 m. Plačiai paplito jo „Airių melodijos", kurių daugelis 
tapo liaudies dainomis. ) 


Štai vasarą žydėjus rožė 
Jau glęžta vieniša, 

Jos draugės nebūtin išėjo 
Su krentančia rasa... 


Siprijenas pribėgo prie lango ir pamatė Alisą, kuri leidosi prie 
stručių aptvaro su pilna prijuoste jų skanėstų. Tai ji daina pasitiko 

tekančią saulę. 


Tikėk padėsiu tau, našlaite, 
Ir nepaliksiu čia, 

Išėjo tavo puošnios draugės 
Per rūką paslapčia... 


Jaunasis inžinierius niekad nelaikė savęs itin jautriu poezijai, 
bet šios eilės giliai palietė jo sielą. Prigludęs prie lango ir prislopi- 
nęs kvėpavimą, jis klausėsi, tikriau sakant, gėrėjosi šiais nuosta- 
biais garsais. 

Daina nutrūko. Mis Votkins dalijo savo stručiams lesalą, ir bu- 
vo malonu matyti, kaip jie tiesia savo ilgus kaklus bei nevikrius 
snapus link jos mažos, erzinančios juos rankos. Baigusi ji patraukė 
atgal į viršų, dainuodama toliau: 


Štai vasarą žydėjus rožė 

Jau glęžta vieniša... 

Ak! Nežinau, ar gali džiugint 
Ką nors baugi tamsa? 


Siprijenas stovėjo toje pačioje vietoje sudrėkusiomis akimis, tarsi 
suakmenėjęs iš Žavesio. 

Alisa grįžo į fermą, jai teliko nueiti kokius dvidešimt metrų, kai 
pasigirdę skubūs Žingsniai privertė merginą atsigręžti ir staiga sustoti. 

Pasiduodamas neįveikiamam norui, Siprijenas vienplaukis iš- 
bėgo iš namo ir skubiai Žingsniavo jai įkandin. 

— Madmuazel Alisa!.. 

— Mesjė Merė?.. 

Dabar jie stovėjo vienas prieš kitą apšviesti tekančios saulės 
ant kelio, juosiančio fermą. Dykynės peizaže jų šešėliai ryškiai 
matėsi ant obliuotų lentų pertvaros. Vėl atsidūręs šalia merginos, 
Siprijenas, atrodė, pats stebėjosi savo polėkiu ir neryžtingai tylėjo. 

— Jūs norite man kažką pasakyti, mesjė Merė? - smalsiai pa- 

klausė ji. 

— Aš turiu atsisveikinti su jumis, madmuazel Alisa!.. Šiandien 
aš išvažiuoju! - atsakė jis nelabai tvirtai. 

Lengvas raudonis švelniame mis Votkins veide staiga nublanko. 

— Išvažiuojate? Jūs norite išvažiuoti!.. Kur? - prislopusiu balsu 
teiravosi ji. 

— Į tėvynę... Į Prancūziją, - atsakė Siprijenas. - Mano darbai 
čia baigti. Mokslinė misija atlikta. Grikvalende man daugiau nėra 
ką veikti ir aš privalau grįžti į Paryžių... 

Jis lyg teisinosi. 

— Taip, Žinoma! Tai tiesa! Tai turėjo įvykti!.. - vapėjo Alisa, 
pati nesuprasdama ką sako. 

Mergina sustingo. Nerūpestingos laimės būsena, kurioje ji tik 
ką buvo, dingo be pėdsakų. Akyse pasirodžiusios ašaros pakibo 
ant ilgų blakstienų, bet ji rado savyje jėgų nusišypsoti. 

— Išvažiuoti? Gerai, o kaip jūsų ištikima mokinė, - jūs norite 
palikti ją dar nespėjusią baigti chemijos kurso? Norite, kad aš taip 
ir įstrigčiau deguonyje, o azoto paslaptys taip man ir liktų popieriu- 
Jje?.. Tai labai blogai, pone! 

Ji mėgino susitvardyti ir juokauti, bet balsas ją išduodavo. Jos 
pokštuose girdėjosi skaudus priekaištas, kuris tuoj pat pasiekė jau- 
no vyro širdį. Į paprastą kalbą merginos žodžius galėjai išversti 
taip: „Gerai, o kaipgi aš? Išeina, aš jums esu tuščia vieta? Jūs 
mane paprasčiausiai vėl stumiate į nebūtį? Išeina, kad atvykote 
čia, pas būrus ir godžius kalnakasius, pasirodyti kaip aukštesnės, 
privilegijuotos visuomenės atstovas, išdidus, neieškantis naudos, į 
nieką nepanašus mokslininkas! Atvėrėte man savo širdį ir pasida- 
lijote savo garbėtroškiškais ketinimais, parodėte meninį skonį. Lei- 
dote pajusti atstumą, skiriantį tokį mąstytoją kaip jūs nuo vidutiny- 
bių, supančių mane! Padarėte viską, kad jus gerbtų ir mylėtų! Ir 
jūs šito pasiekėte! O paskui nei iš šio, nei iš to ateinate pareikšti 
man, kad išvažiuojate, kad viskas baigta, grįžtate į Paryžių ir pasi- 
stengsite greičiau užmiršti mane! Ir jūs manote, kad aš priimsiu šią 
atomazgą filosofiškai ramiai?" 

Taip, visa tai galėjai nuspėti Alisos žodžių potekstėje, o jos su- 
drėkusios akys apie tai bylojo taip aiškiai, kad Siprijenas buvo jau 
beatsakąs į jos tiesiai nepasakytą, nebylų, bet iškalbų priekaištą. 
Dar akimirka, ir jis būtų sušukęs: „Taip jau išėjo! Vakar aš prašiau 
jūsų tėvo leisti man jus vesti. Jis atsakė man nepalikdamas jokios 
vilties! Dabar jums aišku, kodėl aš išvykstu?" 

Jaunasis mokslininkas laiku prisiminė duotą pažadą. Jis įsipa- 
reigojo niekada nekalbėti su Džono Votkinso dukra apie savo slap- 
tą svajonę ir, jei būtų neištesėjęs žodžio, laikytų save vertu panie- 
kos. Bet kartu jis jautė, koks absurdiškas atrodo ketinimas nedel- 
siant išvažiuoti, taip netikėtai kilęs ištikus nesėkmei. Jam pačiam 
dabar pasirodė neįmanoma štai šitaip staiga, nepasiruošus, palikti 
savo žavųjį kūdikį, kurį mylėjo ir kuris jam atsilygino — tai buvo 
visiškai akivaizdu — didele nuoširdžia simpatija! Sprendimas, at- 
ėjęs jam į galvą kaip neatidėliojama būtinybė, dabar vertė baisėtis. 
Jis net nedrįso to pripažinti. Ir staiga šitai atmetė. 

— Kai aš kalbu apie išvykimą, madmuazel Alisa, — prabilo jis, — 
tai turiu galvoje ne šį rytą... Ir net ne šiandieną! Man dar reikia 
padaryti kai kuriuos pranešimus, užbaigti kai kam pasiruošti. Bet 
kuriuo atveju aš dar turėsiu garbės jus matyti ir kalbėti su jumis... 
apie mokymąsi! 

Ir staigiai apsisukęs Siprijenas pasileido bėgti kaip beprotis. Grįžo 
namo, krito į savo medinį krėslą ir giliai susimąstė. 

Jo minčių eiga smarkiai pasikeitė. 

„Atsisakyti tokios žavios būtybės vien todėl, kad man šiek tiek 
trūksta pinigų! —- mąstė jis. - Mesti partiją susidūrus su pirma kliū- 
timi! Nejau tai toks jau drąsus poelgis, kaip man pasirodė? Ar ne 
geriau numoti ranka į kai kuriuos prietarus ir pamėginti tapti jos 
vertu? Kiek žmonių, pradėjusių verstis deimantų ieškojimu, per 
keletą mėnesių susikrauna turtus! Kodėl gi ir man to nepadarius? 
Kas trukdo ir man iškasti šimto karatų akmenį, kaip kad yra pavy- 
kę kitiems, arba dar geriau — rasti naują telkinį? Aš neginčijamai 
turiu daugiau teorinių ir praktinių Žinių už daugelį čionykščių vyrų! 
Kodėl mokslas negalėtų man duoti to, ką darbas ir tam tikra sėk- 


42 


mė davė jiems? Galų gale pamėginti galima, rizika ne tokia jau 
didelė! Net mano mokslinės misijos požiūriu gali pasirodyti nau- 
dinga padirbėti kirtikliu ir pažinti kalnakasio triūsą! Ir jeigu man 
pasiseks, jeigu aš praturtėsiu tokiu pirmykščiu būdu, kas žino, gal 
misteris Votkinsas nusileis ir atsisakys savo ano sprendimo? 

Siprijenas ėmė vaikštinėti po laboratoriją. Staiga sustojo, pasiėmė 
skrybėlę ir išėjo. Takeliu, besileidžiančiu į slėnį, jis dideliais žingsniais 
patraukė link Vandergart Kopjė. Ir po valandos buvo jau ten. 

Tuo metu kasėjai būriais grįžo į stovyklą antrųjų pusryčių. Žvelg- 
damas į jų įdegusias fizionomijas, Siprijenas klausė savęs, į ką ge- 
riausia kreiptis dėl jam reikalingų Žinių, kai staiga vienoje grupėje 
pastebėjo Tomo Stilo, buvusio aukso ieškotojo iš Lankaširo, atvirą 
veidą. Nuo atvykimo į Grikvalendą inžinieriui jau buvo tekę su juo 
matytis, ir kiekvieną kartą pastebėdavo, kad šaunuolis vaikinas 
klesti, tai liudijo raudonis jo veide, naujutėliai drabužiai, o svarbiau- 
sia - platus odinis diržas ant klubų. 

Siprijenas ryžosi prieiti prie Tomo ir pasidalyti savo planais. 

— Išsinuomoti klemą? Nieko nėra paprasčiau, jeigu jums už- 
teks monetų! — atsakė šis. — Kaip tik yra sklypas greta manojo. 
Keturi šimtai svarų sterlingų — ir reikalas atliktas! (70000 frankų. 
— Aut.) Nusisamdęs penkis ar šešis negrus, kurie darbuosis jūsų 
sąskaiton, tikriausiai gausite iš to sklypo deimantų, na, mažiausiai 
už septynis aštuonis frankus per savaitę! 

— Bet aš neturiu dešimties tūkstančių frankų ir nė vieno men- 
kiausio negro! - pasakė Siprijenas. 

— Ką gi, tuomet nusipirkite dalį sklypo - aštuntąją ar net šešio- 
liktąją — ir dirbsite savo jėgomis! Tam užteks ir tūkstančio frankų. 

— Tai, ko gero, būtų man pagal kišenę, - atsakė jaunasis inži- 
nierius. - Nepalaikykite nekuklumu, mesjė Stilai, o jūs pats kaip 
darėte? Atvykote jau turėdamas kapitalo? 

— Aš atvažiavau čia turėdamas dvi rankas ir tris auksines mo- 
netas kišenėje, — atrėmė šis. - Bet man pasisekė. Pradžioje dir- 
bau iš pusės viename aštuntadalyje sklypo, kurio savininkas, pali- 
kęs reikalus, labiau mėgo gaivintis kavinėje. Susitarėm dalytis ra- 

dinius, tarp jų buvo keletas visai padorių, vienas akmuo net penkių 
karatų, jį mes pardavėm už du šimtus svarų sterlingų! Po šito man 
pasidarė atgrasu dirbti tam dykūnui ir aš nusipirkau šešioliktąją 
dalį, kurią kasinėjau pats vienas. Bet kadangi pasitaikydavo tik 
smulkūs akmenėliai, prieš kokią dešimtį dienų tos dalies atsikra- 
čiau. Ir vėl darbuojuosi iš pusės su vienu australiečiu jo sklype, 
tačiau per pirmą savaitę mes dviese padarėm tik už penkis svarus. 

— Jeigu man pavyktų rasti pirkimui gerą dalį sklypo, ar nesutik- 
tumėt imtis kartu joje dirbti? — paklausė jaunasis inžinierius. 

— Ko gero, taip, - atsakė Tomas Stilas, — bet su viena sąlyga: 
kiekvienas pasilieka sau, ką randa! Reikalas visai ne tas, mesjė 
Merė, kad aš jumis nepasitikiu! Matote, nuo tada, kai aš čia, pa- 
stebiu, kad beveik visada dalijantis esu nuskriaudžiamas, o juk su 
kirtikliu ir kastuvu draugauju seniai ir suspėju padaryti dvigubai, 
kartais ir trigubai daugiau už kitus! 

— Manau, tai būtų teisinga, — pasakė Siprijenas. 

— Klausykit! — staiga šūktelėjo lankaširietis. - Turiu idėją, netgi 
puikią!.. O ką, jeigu mes dviese paimtume vieną iš Džono Votkin- 
so klemų? 

— Kaip tai — vieną iš jo sklypų? Argi jam ne visa kasyklos žemė 
priklauso? 

— Taip yra, mesjė Merė, betgi jūs žinote, kad kolonijos vyriau- 
sybė tuoj pat nusavina tą žemę, kurioje aptinkami deimantingi klo- 
dai. Ima ja disponuoti, sudarinėja jos kadastrus ir skaido į sklypus, 
pasilikdama nemažą procentą už teisių perdavimą ir mokėdama 
savininkui tik tam tikrą sumą. (Kadastras - apmokestinamųjų 
objektų apyrašas ir įkainojimas.) Faktiškai, kada telkinys toks 
didelis kaip kad Vandergart Kopjė, tas apmokėjimas teikia labai 
geras pajamas, antra vertus, savininkas visada norės išpirkti tiek 
sklypų, kiek tik jis galės imtis eksploatuoti. Kaip tik taip atsitiko su 
Džono Votkinso valdomis. Daugelį savo sklypų jis aktyviai eksplo- 
atuoja, nekalbant apie viso telkinio nuosavybę, tegu ir neturint tei- 
sės naudotis jo teikiamomis pajamomis. Bet dirbti savo sklypuose, 
kad ir kaip norėtų, jis negali, lankytis juose trukdo podagra, ir aš 

manau, jei jūs pasiūlytumėt jam imtis savo atsakomybėn vieno iš jų 
eksploatavimą, jis sutiktų jums naudingomis sąlygomis. 

— Aš labiau norėčiau, kad sutartis būtų sudaryta tarp jo ir jūsų, 
— pasiūlė Siprijenas. 

— Na, dėl to reikalas neužklius, - atsakė Tomas Stilas. — Tarp 
mūsų visi nesusipratimai labai greit paaiškės! 

Po trejeto valandų pusė klemo Nr. 942, kaip dera apsmaigstyta 
kuoliukais ir pažymėta žemėlapyje, buvo pagal nustatytą formą 
atiduota nuomoti ponams Merė ir Stilui po to, kai buvo įmokėtas 
pirmas devyniasdešimties svarų (2250 frankų. — Aut.) įnašas ir 
perduotos gavėjui patento teisės. Be to, kontrakte specialiai aptar- 
ta, kad nuomotojai privalo dalytis su Džonu Votkinsu jų gaunama 
iš eksploatuojamo ploto produkcija ir kaip nuomos mokestį per- 
duoti savininkui tris pirmus didesnius kaip dešimties karatų dei- 
mantus, jeigu juos ras. Niekas, tiesa, nepranašavo tokios sėkmės, 
bet apskritai tai buvo įmanoma, kaip įmanoma viskas. 

Siprijenui sandoris galėjo būti laikomas ypač sėkmingu. Apie 
tai misteris Votkinsas, pasirašius kontraktą, jam pareiškė su įpras- 
tiniu atvirumu. 

— Jūs pradėjote naudingą dalyką, mano berniuk! — tarė jis, pa- 
plekšnojęs vaikinui per petį. - Jumyse kažkas slypi! Nesistebė- 
čiau, jeigu jūs taptumėt vienu iš geriausių Grikvalende deimantų 
ieškotojų! 

Ir Siprijenas negalėjo uždrausti sau įžvelgti šiuose žodžiuose 
laimingos ateities pranašystę. 

Skaistus saulės spindulys žaidė mis Votkins, buvusios čia pat, 
mėlynose akyse. Ne! Neįmanoma patikėti, kad šios akys praver- 
kė visą rytą. Beje, pagal nebylų tarpusavio susitarimą abu neištarė 
nė žodžio apie liūdną ryto sceną. Siprijenas, aišku, liko, o tai buvo 
svarbiausia. 

Taigi jaunasis inžinierius palengvėjusia širdimi ėmė ruoštis per- 
sikėlimui, pasiimdamas į nedidelį lagaminą tik šiek tiek drabužių, 
nes Vandergart Kopjė ketino gyventi palapinėje, o į fermą grįžti tik 
trumpam poilsiui. 

Penktasis skyrius 
Pirmasis kasinys 


Rytojaus dieną abu kompanionai ėmėsi darbo. Jų sklypas buvo 
prie pat kasyklos krašto ir pagal Siprijeno Merė teoriją turėjo būti 
gerokai turtingas. Šis klemas, jau nuodugniai ištirtas, ėjo gilyn per 
penkiasdešimt su viršum metrų ir tai buvo jo pranašumas, nes pa- 
gal šalies įstatymus sklypas, esantis žemiau gretimų, galėjo turėti 
savo žinioje aplinkines žemes, taigi ir visus ten patekusius deiman- 
tus. 

Jų ieškojimo procesas buvo labai paprastas. Iš pradžių abu kom- 
panionai neskubėdami kirtikliu ir kastuvu prikaupdavo tam tikrą 
kiekį grunto. Paskui vienas iš jų užlipdavo ant kasyklos viršaus ir 
pakabindavo ant geležinio troso pilnus, iš apačios iškeltus kibirus. 
Po to juos pergabendavo vežimėliu prie Tomo Stilo lūšnelės. Ten 
tą gruntą, sugurinę sunkiu pliauskagaliu ir pašalinę akmenis, per- 
leisdavo per sietą su penkiolikos milimetrų pločio akutėmis, kad 
atsiskirtų smulkesni akmenėliai; juos labai atidžiai apžiūrėdavo prieš 
išmesdami į atliekas. Pagaliau žemę persijodavo per labai tankų 
sietą, po to ji jau būdavo tinkama rūšiuoti. 

Papylę žemę ant stalo, abu kompanionai sėsdavo prie jo ir spe- 
cialiu gramdikliu iš skardos labai kruopščiai, sauja po saujos, ją 
ištyrinėdavo ir tada jau mesdavo po stalu, į atliekas. 

Visų šių veiksmų tikslas buvo aptikti slypintį žemėje deimantą, 
kurio dydis kartais vos siekdavo pusę lęšio grūdo. Ir kompanionai 
jautėsi visai laimingi, jeigu per visą dieną pavykdavo rasti bent 

vieną tokį. Jie su įkarščiu darbavosi ir stropiausiai rūšiavo savo 
klemo žemę, bet pirmųjų dienų rezultatai buvo greičiau neigiami. 
Siprijenui ypač nesisekė. Jei žemėje ir slypėdavo koks nors nedi- 
dukas deimantas, tai beveik visada pirmas jį pastebėdavo Tomas 
Stilas. Pirmasis akmenėlis, kurį su džiaugsmu aptiko, net su tuš- 
čiavidurės uolienos likučiu svėrė mažiau nei šeštadalį karato. 

Pirmo vandens, tai yra labai švarus, skaidrus ir bespalvis dei- 
mantas, po šlifavimo sveriąs vieną karatą, kainuoja maždaug du 
šimtus penkiasdešimt frankų. Smulkesnių deimantų vertė labai ne- 
didelė, bet pačių didžiųjų - kyla labai sparčiai. Paprastai skaičiuo- 
jama, kad vadinamojo švaraus vandens deimanto prekinė vertė 
yra lygi karatais išreikšto jo svorio kvadratui, padaugintam iš to 
karato einamosios kainos. Vadinasi, jeigu tarsime, kad karato kai- 
na yra du šimtai penkiasdešimt frankų, tai tos pačios kokybės brang- 
akmenis, sveriantis dešimt karatų, kainuos šimtą kartų daugiau, tai 
yra dvidešimt penkis tūkstančius frankų. 

Tačiau dešimties, netgi vieno karato brangiųjų akmenų pasitai- 
ko labai retai. Būtent todėl jie tokie brangūs. Antra vertus, beveik 
visi Grikvalendo deimantai yra geltoni, o tai gerokai mažina jų ju- 
velyrinę vertę. 

Šeštadalio karato svorio akmenėlis po septynių aštuonių dienų 
triūso atrodė labai menkas atpildas už darbą ir pastangas, kurių jis 
pareikalavo. Jau verčiau arti žemę, ganyti galvijus arba skaldyti 
akmenis keliams, - taip kalbėjo su savimi Siprijenas. Ir vis dėlto jį, 
kaip ir kitus ieškotojus, palaikė viltis rasti puikų deimantą, kuris 
iškart atlygintų daugelio savaičių ir net mėnesių vargą. Na, o To- 
mas Stilas dirbo kaip mašina, nemąstydamas, iš inercijos — taip 
bent atrodė! 

Kompanionai pusryčiaudavo dažniausiai kartu, tenkindamiesi 
sumuštiniais ir alumi, kuriuos pirkdavo bufete, atvirame visiems 
vėjams, bet užtat pietaudavo viename iš daugelio tabldotų, kurie 
dalijosi tarp savęs stovyklos klientūrą. (Zab/dotas - bendras sta- 
las Vakarų Europos viešbučiuose, pensionuose, restoranuo- 
se.) Vakare juodu išsiskirdavo kas sau: Tomas Stilas patraukdavo 

į kurią nors biliardinę, o Siprijenas valandžiukei užsukdavo į fermą. 

Jaunasis inžinierius dažnai patirdavo nemalonumą sutikti ten 
savo varžovą, Džeimsą Hiltoną, blyškiaodį išstypėlį rausvais plau- 
kais ir kanapėtu veidu. Tuo, kad jis aiškiai sugebėjo greit ir sėk- 
mingai pelnyti Džono Votkinso palankumą, pralenkdamas Siprije- 
ną džino ir Hamburgo tabako vartojimo srityje, abejoti neteko. Tie- 
sa, Alisa, kaip buvo matyti, iš visos širdies niekino jaunojo Hiltono 
kaimiškas manieras ir ne per daug taurius pokalbius. Vis dėlto jo 
buvimas Siprijenui pasidarė nepakenčiamas. Štai kodėl kartais, ne- 
galėdamas daugiau kęsti ir valdytis, palinkėdavo kompanijai labos 
nakties ir išeidavo. 

— Frenčmenas (angl. — prancūzas) nepatenkintas, - sakyda- 
vo tuomet Džonas Votkinsas, mirkteldamas savo sugėrovui. - At- 
rodo, deimantai nelenda patys po jo kirtikliu! 

Ir Džeimsas Hiltonas pratrūkdavo juoku, kvailiausiu, kokį tik 
galima įsivaizduoti. 

Tokiais atvejais Siprijenas dienos likutį dažniausiai praleisdavo 
pas vieną šaunų senuką būrą, gyvenantį prie pat stovyklos, Jakobą 
Vandergartą. Būtent nuo jo pavardės buvo kilęs kasyklos - Kopjė 
— pavadinimas: pirmųjų koncesijų laikais jis turėjo žemę, kurioje 
dabar įsikūrusios kasyklos. Jeigu tikėtum jo pasakojimu, šios val- 
dos iš jo buvo atimtos Džono Votkinso naudai, atvirai pažeidžiant 
teisingumą. Dabar jis, visiškai nuskurdintas, gyveno senoje, iš mo- 
lio drėbtoje trobelėje ir užsidirbdavo pragyvenimui šlifuodamas dei- 
mantus; tuo kažkada vertėsi Amsterdame, savo gimtajame mies- 
te. Ir dabar dažnai deimantų ieškotojai, norėdami sužinoti, kiek 
tiksliai svers jų akmenys po šlifavimo, atnešdavo juos jam, kad 
suskaldytų arba kokias nors sudėtingesnes operacijas jiems pada- 
rytų. Bet tokiam darbui reikia tvirtos rankos ir gero regėjimo, todėl 
senasis Jakobas Vandergartas, savo laiku buvęs puikus meistras, 
dabar užsakymus priimdavo tik retkarčiais. 

Siprijenas, užsakęs meistrui įtaisyti į žiedą savo pirmąjį deimantą, 
labai greit pajuto senukui palankumą. Jis mielai užeidavo į kuklią 
dirbtuvę paplepėti ar tiesiog sudaryti šeimininkui kompaniją, kai jis 

darbuodavosi prie šlifavimo staklių. Savo balta barzda, gerokai pra- 
plikusia kakta, kurią pridengė juodo aksomo „jarmulka“', savo ilga 
nosimi su tupinčiais ant jos apskritais akiniais Jakobas Vandergar- 
tas priminė seną alchemiką tarp savo keistų prietaisų ir buteliukų 
su stebuklingais skysčiais. 

Medinėje lėkštelėje ant darbastalio prie lango gulėjo patikėti 
meistrui kartais labai vertingi neapdoroti deimantai. Prieš skaldy- 
damas akmenį, kurio kristalizacija jam atrodė netobula, jis pro lupą 
tiksliai nustatydavo kryptį įtrūkių, kurie skaidė kristalą į atskiras 
plokšteles lygiagrečiais paviršiais; po to, naudodamasis jau suskal- 
dyto deimanto aštria briauna, padarydavo akmenyje įpjovą reika- 
linga kryptimi, įkišdavo į tą įpjovą siaurą plieno plokštelę ir smar- 
kiai smogdavo. Deimantui suskilus vienoje plokštumoje, operacija 
buvo kartojama ties kitais įtrūkiais. 

Jeigu Jakobas Vandergartas turėjo, atvirkščiai, nugludinti dei- 
mantą arba, tiksliau sakant, aptekinti, tai pradėdavo nuo formos, 
kurią norėjosi suteikti akmeniui, parinkimo, kreida piešdamas ant 
jo numanomas ribas. Po to sutapdindavo akmenį su antru deiman- 
tu ir ilgai trindavo vieną į kitą, kartu nuosekliai, vieną po kitos for- 
muodamas reikalingas sieneles. 

Tokiu būdu Jakobas Vandergartas suteikdavo brangakmeniui 
vieną iš formų, dabar susietų su papročiu; jų yra trys pagrindinės 
klasės: „dvigubo šlifavimo briliantas", „paprasto šlifavimo brilian- 
tas" ir „rožė“. 

Dvigubas briliantas turi šešiasdešimt keturias briauneles, vieną 
pjūvį. Paprastasis briliantas — pusė dvigubo. „Rožėje“ skiriama 
plokščia apačia ir iškilas viršus, primenantis gludintomis briauno- 
mis kupolą. 

Išimties keliu Jakobui Vandergartui teko šlifuoti brioletę - dei- 
mantą be viršaus ir apačios, savo forma primenantį mažytę kriau- 
šę. Indijoje brioletėse smailesnio galo link padaroma skylutė įverti 
virvelei. Pakabukai, kuriuos senajam meistrui teko šlifuoti dažniau- 
siai, turi puskriaušės formą ir nugludinami išorinėje pusėje. 

Po pirmo šlifavimo deimantą belikdavo nupoliruoti. Šią proce- 

dūrą atlikdavo specialiomis girnomis — apie dvidešimt aštuonių cen- 
timetrų diametro plieniniu disku, kurį dėdavo plokščiąja puse ant 
stalo ir, užmovę ant ašies, dideliu ratu su rankena sukdavo, kol 
pasiekdavo dviejų ar trijų tūkstančių apsisukimų per minutę greitį. 
Prie tokio veikiančio disko, ištepto augaliniais riebalais ir apibars- 
tyto deimantų dulkėmis, Jakobas Vandergartas prispausdavo tai 
vieną, tai kitą apdirbimo akmens sienelę, kol jos pradėdavo ne- 
priekaištingai spindėti. Disko rankenėlę sukdavo arba berniukas 
hotentotas, kurį prireikus nusisamdydavo dienai, arba pažįstamas, 
toks kaip Siprijenas, kuris tokią paslaugą meistrui darydavo grynai 
iš nuoširdumo. (Hotentotai — Pietų Afrikos senbuviai.) 

Dirbdami juodu kalbėdavosi. Dažnokai Jakobas Vandergartas, 
užkėlęs akinius ant kaktos, nutraukdavo savo darbą, kad papasa- 
kotų kokią nors istoriją iš praėjusių laikų. Apie savąją Pietų Afri- 
ką, kur gyvena štai jau keturiasdešimt metų, jis žinojo kone viską. 
Jo pasakojimai dvelkė senove, juose atgydavo šio krašto tradici- 
jos, dabar akivaizdžiai nykstančios. Senasis juvelyras tapdavo ypač 
kalbus, kai paliesdavo patriotinius dalykus ir asmeninį nepasitenki- 
nimą. Anglai, jo manymu, buvo patys niekšiškiausi grobikai, ko- 
kius kada nors yra nešiojusi žemė. Tačiau tegu jo nuomonė, truputį 
perdėta, lieka jo sąžinei ir turbūt jam atleisime. 

— Nieko stebėtino, - mėgdavo jis kartoti, - kad Jungtinės Ame- 
rikos Valstijos pasiskelbė nepriklausomomis, netrukus tą padarys 
ir Indija su Australija. Kuri gi tauta sutiktų kęsti tokią tironiją! Ech, 
mesjė Merė, jeigu pasaulis Žinotų apie visas neteisybes, kurių anglai, 
taip besididžiuoją savo genijais ir jūrine galia, yra pridarę visame 
Žemės rutulyje, žmonių kalbai pritrūktų stiprių žodžių sviesti jiems 
įveidą! 

Siprijenas klausėsi tylomis, nei pritardamas, nei prieštarauda- 
mas. 

— Norite, aš jums papasakosiu, kaip jie pasielgė su manim, žmo- 
gumi, sėdinčiu priešais jus? — vis labiau karščiuodamasis kalbėjo 
toliau Jakobas Vandergartas. - Išklausykite mane ir paskui pasa- 
kykite, ar galimos apie tai dvi nuomonės! 

Ir kai Siprijenas Merė patikino senuką, kad nieko nebūtų įdo- 
miau išgirsti, Šis tęsė: 

— Aš gimiau Amsterdame tūkstantis aštuoni šimtai šeštais me- 
tais, mano tėvams būnant kelionėje. Vėliau grįžau ten, kad išmok- 
čiau amato, bet visa mano vaikystė prabėgo Kape, kur mūsų šei- 
ma emigravo prieš kokius penkiasdešimt metų. Mes buvom olan- 
dai, bet Didžioji Britanija užvaldė šią koloniją- laikinai! - kaip, kad 
tvirtino. Tiktai Džonas Bulis niekuomet neatiduos to, ką vieną kar- 
tą užgrobė, ir tūkstantis aštuoni šimtai penkioliktais metais Euro- 
pos kongrese mes buvom iškilmingai paskelbti Jungtinės Karalys- 
tės pavaldiniais. (Džonas Bulis — anglų rašytojo Arbatnoto pam- 
fletų serijos „Džono Bulio istorija“ satyrinis personažas, ta- 
pęs anglų buržua simboliu.) Ir štai aš klausiu jus: koks Europos 
reikalas buvo rūpintis Afrikos kolonijomis? 

Taigi mes tapome Anglijos pavaldiniais, nors visiškai nenorėjo- 
me jais būti, mesjė Merė! Tada, manydami, kad Afrikoje užteks 
vietos ir mums, norėdami turėti tėvynę, kuri taptų tikrai mūsų - ir 
vien tiktai mūsų! - palikome Kapo koloniją ir patraukėme į vis dar 
tuščias žemes, kurios supo koloniją iš šiaurės. Mus vadino būrais, 
tai yra valstiečiais, o dar — pirmeiviais. 

Ir štai, vos mes įdirbome šias naujas žemes, vos spėjome sun- 
kiu darbu padoriai susitvarkyti gyvenimą, britų vyriausybė paskel- 
bė šias teritorijas savomis, — tuo pretekstu, kad mes esam Anglijos 
pavaldiniai! 

Tada ir įvyko mūsų didysis pasitraukimas. Tūkstantis aštuoni 
šimtai trisdešimt trečiais metais. Mes vėl emigravome ištisomis 
šeimynomis. Pakrovę į jaučių traukiamus furgonus savo baldus, 
reikmenis ir grūdus, mes dar giliau įsiskverbėm į dykumą. Tuo 
metu Natalio teritorija buvo visiškai nusiaubta. Kruvinasis užka- 
riautojas Čakas, tikras zulusų genties juodaodis Atila, sunaikino 
ten nuo tūkstantis aštuoni šimtai dvyliktųjų iki dvidešimt aštuntųjų 
metų daugiau kaip milijoną žmonių. (Atila - hunų vadas, nioko- 
Jęs Romos imperiją V a.; zulusai — bantu grupės tautelė, gy- 
venanti Pietų Afrikoje.) Jo įpėdinis Dinganas irgi nepasižymėjo 

žmoniškumu. Būtent šis laukinis karalius leido mums apsigyventi 
krašte, kur dabar iškilę tokie miestai kaip Durbanas ir Port Nata- 
lis. Tačiau Dinganas, duodamas tą leidimą, turėjo slaptą mintį — 
užpulti mus, kai tik įsikursim. Štai kodėl kiekvienas apsiginklavom 
ir buvom pasiruošę priešintis. Ir tik per narsumo stebuklus, paro- 
dytus daugiau kaip šimte kautynių, kai petys petin su mumis kovė- 
si moterys ir net vaikai, mums pavyko išsaugoti savo prakaitu ir 
krauju apšlakstytas žemes. 

Bet vos tik galutinai įveikėm juodąjį despotą ir sutriuškinome jo 
galybę, Kapo kolonijos valdytojas pasiuntė koloną britų karių su 
Jos didenybės Anglijos karalienės užduotimi užimti Natalio terito- 
riją!.. Kaip matote, mes vėl likome Jungtinės Karalystės pavaldi- 
niais! Tai įvyko tūkstantis aštuoni šimtai keturiasdešimt antrais me- 
tais. Kiti emigrantai, mūsų tėvynainiai, lygiai taip pat užkariavo Trans- 
valį ir ties Oranžine upe sutriuškino tirono Mozelekacės valdžią. 

Aš praleidžiu detales. Kova tęsėsi dvidešimt metų. Mes slin- 
kome vis tolyn, ir visą laiką Didžioji Britanija savo grobuoniška 
ranka pasiekdavo mus, savo baudžiauninkus, pritvirtintus prie jos 
žemių, net po to, kai iš jų pasitraukdavo! Pagaliau per begalines 
kančias ir kruvinus mūšius mums pavyko pasiekti, kad buvo pripa- 
žinta Laisvosios Oranžinės valstybės nepriklausomybė. Įsakas, pa- 
sirašytas karalienės Viktorijos tūkstantis aštuoni šimtai penkiasde- 
šimt ketvirtų metų balandžio aštuntą dieną, garantavo mums teisę 
laisvai valdyti savo žemes ir tvarkytis patiems. Mes paskelbėm 
savo valstybę respublika. Pagrįsta griežtu įstatymų laikymusi, lais- 
va privačios verslininkystės raida ir plataus masto švietimu, priei- 
namu visiems sluoksniams, ji galėjo būti ir dabar yra pavyzdys 
daugeliui nacijų, kurios tikriausiai laiko save daug civilizuotesnė- 
mis už mažą Pietų Afrikos šalį! 

Grikvalendas sudarė jos dalį. Kaip tik tada aš, fermeris, apsi- 
gyvenau šitame pačiame name, kur mes sėdim dabar, drauge su 
savo vargšele Žmona ir dviem vaikais. Tada aš nusibraižiau kralio 
planą — tos pačios kasyklos, kur jūs dirbat, vietoje. (Kralis - sa- 
votiška Pietų Afrikos kai kurių tautų žiedinės formos sodyba, 

kurios vidiniame plote įrengiamas aptvaras galvijams.) Po de- 
šimties metų į šalį atvyko Džonas Votkinsas ir ten pasistatė pirmąjį 
namą. Tada dar nežinota, kad šitose žemėse yra deimantų. O štai 
man per paskutiniuosius trisdešimt metų taip retai teko imtis savo 
ankstesnio verslo, kad aš ir pamiršau apie šių brangakmenių buvi- 
mą! Apie tūkstantis aštuoni šimtai šešiasdešimt septintus metus 
netikėtai pasklido gandas, kad mūsų žemės deimantingos. Vienas 
būras nuo Harto krantų rasdavo deimantų vos ne savo stručių 
mėšle ir savo trobelės molinėse sienose. (Būras vadinosi Ja- 
kobsas. Kažkoks Njekirkas, olandų pirklys, keliavęs po Afri- 
ką su vienu stručių medžiotoju, akmenėlyje, kuriuo žaidė bū- 
ro vaikai, atpažino deimantą, tuoj pat jį nupirko už keliolika 
su ir pardavė už 12500 frankų Kapo kolonijos valdytojui. 
Šis brangakmenis, nušlifuotas ir pasiųstas į Paryžių, buvo 
demonstruojamas parodoje Marso laukuose 1867 metais. Nuo 
tada kasmet Grikvalendo žemėse buvo iškasama deimantų maž- 
daug keturiasdešimties milijonų sumai. Įdomi aplinkybė: apie 
tai, kad šioje šalyje esama deimantingų klodų, žinota jau se- 
niai, bet vėliau pamiršta. Senuose XV amžiaus žemėlapiuose 
yra pažymėta: „Here Diamonds" — „Čia yra deimantų". — 
Aut. past.) 

Anglijos vyriausybė, ištikima savajai pasisavinimo sistemai, pa- 
žeisdama visas sutartis ir visas teises, paskelbė Grikvalendą savo 
valdų dalimi. Tušti buvo visi mūsų respublikos protestai! Veltui ji 
siūlė perduoti bylą nagrinėti vienos iš Europos valstybių vadovui. 
Anglija atmetė arbitražą ir užgrobė mūsų teritoriją. (Arbitražas — 
ginčų sprendimo būdas, kai šalys kreipiasi ne į teismą, o į 
trečiąjį asmenį — arbitrą, renkamą šalių susitarimu arba ren- 
kamą įstatymo nustatyta tvarka.) Beliko tikėtis, kad mūsų ne- 
garbingi šeimininkai bent jau gerbs privačių asmenų teises! 

Likęs bevaikiu našliu po baisios epidemijos tūkstantis aštuoni 
šimtai septyniasdešimtaisiais metais, aš jau nesijaučiau toks nar- 
sus, kad galėčiau ieškoti naujos tėvynės ir naujų namų — šeštų ar 
septintų per savo gyvenimą! Tad likau Grikvalende. Beveik vie- 

nintelis visoje šalyje Žmogus, išvengęs deimantų karštligės, aš to- 
liau darbavausi savo darže, bet ėmė ir atrado šį turtingiausią telkinį 
per šautuvo šūvį nuo mano namo! Kaip aš nustebau vieną rytą 
išvydęs, kad manojo kralio siena, padaryta, kaip įprasta, iš išdžio- 
vintų plytų, nukelta per tris šimtus metrų tolyn į lygumą. Vietoj 
mano kralio Džonas Votkinsas, nusisamdęs šimtą kafrų (taip būrai 
vadino Pietų Afrikos bantu tautų atstovus), padarė kitą, sujungė jį 
su savuoju ir įtraukė į savo ribas iškilias rausvojo smėlio dirvas, 
kurios lig tol neginčijamai buvo mano nuosavybė. 

Aš parašiau skundą... Grobikas tik pasijuokė! Pagrasinau jam 
teismu... Taip, jis paakstino mane tam! 

Po trijų dienų mįslė paaiškėjo. Man priklausęs grunto iškilumas 
pasirodė esąs deimantų telkinys. Džonas Votkinsas, kai tik tuo įsi- 
tikino, per vieną naktį perkėlė mano aptvaro ribas; po to nuskuodė 
į Kimberlį —- oficialiai užregistruoti kasyklą savo vardu. 

Aš kreipiausi į teismą... Duok Dieve jums, mesjė Merė, nieka- 
da nesužinoti, kiek kainuoja teismas anglų šalyje... Vieną po kito 
aš turėjau parduoti visus savo jaučius, paskui arklius ir avis!.. Te- 
ko prarasti viską, net baldus, kad pasotinus žmogaus pavidalo krau- 
gerius, besivadinančius teisėjais, advokatais, šerifais ir teismo vyk- 
dytojais!.. Trumpai sakant, po metų tąsymo pirmyn atgal, laukimo 
ir tolydžio žlungančių vilčių, nuolatinio nerimo ir piktinimosi nuosa- 
vybės klausimas buvo galutinai išspręstas be teisės apskųsti ar 
paduoti kasaciją... Aš ne tik pralaimėjau procesą, bet ir nusigyve- 
nau! Teismo nuosprendžiu, laikantis visų formalumų, mano pre- 
tenzijos buvo pripažintos nepakankamai pagrįstomis ir nurodyta, 
kad teismas neturi galimybės nustatyti šalių teisės viena kitos at- 
žvilgiu, bet ateityje svarbu nubrėžti tarp valdų nekintamas ribas. 
Taigi pagal dvidešimt penktą ilgumos laipsnį į rytus nuo Grinvičo 
dienovidinio nustatyta linija, kuri nuo tada turinti skirti abi valdas. 
Vietovė į vakarus nuo šio dienovidinio priskiriama Džono Votkinso 
nuosavybėn, o žemės į rytus nuo jo - Jakobui Vandergartui. 

Šį nepaprastą sprendimą teisėjai priėmė, matyt, remdamiesi tuo, 
kad dvidešimt penktas dienovidinis apygardos žemėlapiuose iš tik- 

rųjų eina teritorija, kurią užėmė mano kralis. Bet telkinys - deja! 
buvo į vakarus. Ir todėl teko Džonui Votkinsui! Tačiau tarytum 
tam, kad šis neteisingas nuosprendis visiems laikams liktų žmonių 
atmintyje, kasykloms savaime prilipo ankstesnio šios žemės savi- 
ninko vardas - Vandergart Kopjė! 

Tai kaip, mesjė Merė, nejaugi aš neturiu jokios teisės laikyti 
anglus sukčiais? — paklausė senasis būras, baigdamas savo istoriją. 


Šeštasis skyrius 
Stovyklos papročiai 


Pokalbiai su Jakobu Vandergartu ta tema, kaip nesunku su- 
prasti, jaunajam inžinieriui visai nebuvo malonūs. Vargu ar jam 
galėjo patikti ne per daug teigiama nuomonė apie žmogų, kurį jis 
kaip ir anksčiau laikė savo būsimu uošviu. Todėl Siprijenas veikiai 
įkalbėjo save nežiūrėti rimtai į būro nuomonę dėl kasyklos bylos. 
Kartą jis prasitarė apie šią istoriją prie Džono Votkinso, tas pra- 
džioje tik nusikvatojo, o paskui, palingavęs galvą, pabeldė rodo- 
muoju pirštu sau į kaktą, duodamas suprasti, kad senajam 
Vandergartui su proteliu vis prastyn! 

Iš tikrųjų argi taip neįtikėtina, kad deimantų kasyklos atidary- 
mas skaudžiai paveikė senuką ir jis ne visai pagrįstai įsikalė į gal- 
vą, kad tai jo nuosavybė? Juk pagaliau teisėjai pripažino Jakobą 
Vandergartą absoliučiai neteisiu, ir mažai tikėtina, kad jie nepaisė 
pagrįsto skundo. Štai kaip samprotavo jaunasis inžinierius, kad pa- 
siteisintų pats sau, nes ir po to, ką išgirdo iš senojo būro, palaikė 
gerus santykius su Džonu Votkinsu. 

Kitas stovyklos aplinkos kaimynas, pas kurį Siprijenas taip pat 
mėgo užsukti pasitaikius progai, buvo fermeris Matis Pretorijus, 
kurį gerai pažinojo visi Grikvalendo deimantų ieškotojai. Jo na- 
muose būrų gyvenimas atsiskleisdavo visu savo originalumu. 

Nors Mačiui Pretorijui tik ką suėjo keturiasdešimt metų, jis, 
prieš apsistodamas šioje vietovėje, irgi ilgai klajojo po platų Oran- 
žinės upės baseiną. Bet skirtingai negu Jakobą Vandergartą kla- 

joklio gyvenimas jo neišsekino ir neįširdino. Greičiau taip suglumi- 
no, kad jis neįtikėtinai sustorėjo ir vos galėjo judėti. Taip ir norėjosi 
jį palyginti su drambliu. Beveik visą dieną jis praleisdavo sėdėda- 
mas itin plačiame, specialiai jam padarytame mediniame krėsle, 
vos talpinančiame galingas jo kūno formas. Už namų ribų storulis 
pasirodydavo tik vežimėlyje, primenančiame šarabaną iš gluosnio 
šakelių, 0 jį traukė pakinkytas gigantiškas strutis. Ilgakojis paukš- 
tis taip lengvai tampė savo keleivį, kad negalėjai nesigėrėti raume- 
nų jėga. Paprastai Matis Pretorijus atvažiuodavo į stovyklą suda- 
ryti prekybinės sutarties dėl daržovių su markitantais - smulkiais 
prekeiviais, aptarnaujančiais persikėlėlius. Čia jis buvo gerai žino- 
mas, bet, tiesą sakant, labai jau nepavydėtinai: jį žinojo kaip retą 
bailį. Darbininkams teikė malonumą, pasakojant įvairias kvailys- 
tes, įbauginti jį ligi kinkų drebėjimo. 

Jam pranešdavo apie basutų ir zulusų genčių ruošiamą užpuo- 
limą! Kitą sykį, jam girdint, kas nors apsimesdavo skaitąs laikraš- 
tyje apie įstatymo, privalomo visose britų valdose, projektą, kuria- 
me buvo siūloma mirties bausmė bet kuriam asmeniui, jeigu jo 
svoris viršys tris šimtus svarų. (Svaras — 450 g.) Arba imdavo 
kalbėti apie pasiutusį šunį, kurį tik ką matė kelyje į Drisfonteiną, ir 
vargšelis Matis Pretorijus, grįšiantis namo kaip tik šiuo keliu, ras- 
davo daugybę išsisukinėjimų, kad tik pasiliktų stovykloje. Bet šie 
išgalvoti bauginimai buvo niekniekis palyginti su tikru siaubu, kurį 
Jis patirdavo pagalvojęs, kad jo dvare bus įrengta deimantų kasyk- 
la. Pretorijus iš anksto įsivaizdavo košmariškus padarinius, kada 
apakę iš godumo Žmonės, užpuolę jo daržą bei trypdami lysves, 
pasisavins viską — ir namą, ir sodybą, ir galvijus. Juk nereikėjo 
abejoti, kad Jakobo Vandergarto likimas ištiks kiekvieną, netyčia 
tapusį kliūtimi tiems, kurie deimantus net naktimis sapnuoja. Anglai 
visada ras būdą įrodyti, kad žemė priklauso jiems. Nuo šių niūrių 
minčių, kai jos užvaldydavo jo protą, Mačio sielon smelkdavosi 
mirtinas šaltis. O jeigu, savo nelaimei, storulis pastebėdavo „tyri- 
nėtoją", vaikštantį apie jo namus, tai negalėdavo nei gerti, nei val- 
gyti... Bet nesiliaudamas pilnėjo! 

Vienas iš tokių pašėlusių „tyrinėtojų“ buvo Anibalas Pantala- 
čis. Piktasis neapolietis (jis jau laikė savo kleme tris kafrus ir de- 
monstratyviai nešiojo ant palaidinės stambų deimantą) seniai buvo 
įžvelgęs nelaimėlio būro silpnybę. Ir bent kartą per savaitę pada- 
rydavo sau malonumą zonduoti arba rausti žemę netoli Pretorijaus 
fermos. Vietovė, kur įsikūrusi ši sodyba, buvo kairiajame Valio 
upės krante, tik per dvi mylias aukščiau stovyklos, ten sugabenda- 
vo „perdirbtą“ gruntą, kuris pamažu maišėsi su vietos dirvožemiu. 
Todėl ten iš tikrųjų galėjo slypėti deimantų, likusių po rūšiavimo. 
Kad suvaidintų savo komediją iki galo, Anibalas Pantalačis steng- 
davosi dažniau kioksoti po pat Mačio Pretorijaus langais ir pasiim- 
davo kartu savo draugelius - palinksminti juos šiuo žaidimu. Tada 
galėjai pamatyti, kaip vargšas būras, pusiau pasislėpęs už kartūno 
užuolaidos, nerimastingai stebėjo kiekvieną jų judesį, pasiryžęs, ki- 
lus tiesioginiam savo valdų užpuolimo pavojui, bėgti į gardą, pasi- 
kinkyti strutį ir gelbėtis - sprukti. 

Kartą, savo nelaimei, jis prasitarė vienam iš draugų, kad dieną 
naktį laiko savo strutį su pakinktais, o šarabano dėžę - pilną mais- 
to produktų, kad vos kilus pavojui galėtų pasišalinti. 

— Trauksiu pas bušmenus, į šiaurę nuo Limpopo! (Bušmenai — 
Pietų Afrikos senbuviai.) - kalbėjo jis. - Prieš dešimt metų aš 
prekiavau su jais dramblio kaulu, ir tikinu jus - šimtą kartų geriau 
būti tarp laukinių, liūtų ir šakalų, negu likti tarp šitų nepasotinamų 
anglų! 

Tuo tarpu nevykėlio fermerio patikėtinis — pagal nekintantį visų 
patikėtinių paprotį - nerado nieko juokingiau kaip viešai paskelbti 
jo slaptus planus. Nėra ko nė sakyti — Anibalas.Pantalačis tuoj pat 
tai padarė dideliam kasyklos deimantų ieškotojų malonumui. 

Kita neapoliečio bjaurių pokštų nuolatinė auka buvo, kaip ir 
anksčiau, kinas Li. Jis irgi apsigyveno šalia Vandergart Kopjė, pa- 
prasčiausiai atidarė čia skalbyklą, o kaip visiems yra žinoma, Dan- 
gaus imperijos vaikai yra šio verslo žinovai! (Dangaus imperija 
kinai vadino savo šalį, laikydami ją pasaulio centru.) 

Iš tikrųjų garsiojoje raudonoje dėžėje, taip dominusioje Siprije- 

ną pirmomis kelionės į Grikvalendą dienomis, nebuvo nieko kito 
kaip tik šepečiai, soda, muilo gabalai ir mėlis skalbiniams. Apskri- 
tai, norint šioje šalyje prasigyventi, protingam kinui daugiau nieko 
ir nereikia. Ir dabar, susitikdamas Li vis tokį pat santūrų tylenį su 
didele pintine baltinių, kuriuos jis išnešiodavo savo klientams, Sip- 
rijenas neištverdavo nenusišypsojęs. 

Niekad nepristingantis išmonės Anibalas Pantalačis su varg- 
šeliu kinu elgėsi tikrai Žiauriai. Įmesdavo baltinių krūvon buteliuką 
rašalo, ištempdavo skersai jo durų virves, kad tas užkliūtų, prikali- 
nėdavo vinių į suolą, įsmeigdavo peilį į chalato skverną. O svar- 
biausia — niekad nepraleisdavo progos įspirti kinui, apšaukdamas jį 
„nekrikštytu šunimi", o jeigu ir apdovanodavo užsakymu, tai tik 
tam, kad galėtų rodyti savo kaprizus kas savaitę. Baltiniai jam vi- 
sada būdavo prastai išskalbti, o už mažiausią nereikalingą klostę 
įsiusdavo ir apkuldavo nelaimėlį, lyg tasai būtų jo vergas. 

Šiurkščios pramogos stovykloje kartais virsdavo tragedija. Jei- 
gu, pavyzdžiui, deimanto vagyste būdavo apkaltinamas kasykloje 
dirbantis negras, tai visi laikė savo pareiga palydėti jį į magistratą, 
prieš tai jį gerai apkumščiavę. (Magistratas — miesto valdyba 
Vakarų Europos šalyse.) Tad jei kartais teisėjas ir išteisindavo 
apkaltintąjį, mėlynės vis tiek likdavo - kaip rankpinigiai! Tarp kit- 
ko, reikia patikslinti, kad panašiais atvejais išteisindavo retai. Pa- 
skelbti kaltinamąjį nuosprendį teisėjui buvo paprasčiau negu pra- 
ryti skiltelę apelsino su druska - vieno mėgstamiausių vietinių val- 
gių. Kaltasis dažniausiai būdavo nuteisiamas penkiolikai parų ka- 
torgos darbų ir dvidešimčia „devynuodegio katino" smūgių, - tai 
buvo toks šakotas bizūnas, vis dar naudotas bausti kaliniams Di- 
džiosios Britanijos kolonijose. Bet pačiu sunkiausiu nusikaltimu dei- 
mantų ieškotojai laikė pavogto daikto slėpimą, tai buvo mažiau do- 
vanotina už vagystę. 

Vordas - jankis, atvykęs į Grikvalendą tuo pačiu metu kaip ir 
Jaunasis inžinierius, kartą patyrė tai savo kailiu, nes sutiko nupirkti 
deimantą iš vieno kafro. Pagal įstatymą kafras neturi teisės turėti 
deimantų, jam draudžiama įsigyti jų kasykloje ir apdirbti savo są- 

skaita. Vos tik apie tą nupirkimą sužinota stovykloje, — tai buvo 
popiete, jau vakarėjant, — įniršusi minia metėsi prie kaltininko krau- 
tuvėlės, sudaužė ją į šipulius, po to padegė, ir tikriausiai šeiminin- 
kas būtų atsidūręs kartuvėse, kurias „geros valios" Žmonės jau 
statė, jeigu, didžiulei jankio laimei, nebūtų pasirodęs tuzinas raitų 
policininkų, kurie jį išgelbėjo ir nuvedė į kalėjimą. 

Reikia pasakyti, kad tarp šių mišrių puslaukinių, nežabotų ins- 
tinktų žmonių smurto scenos buvo gana dažnos. Įvairaus plauko 
minios grūstyje susidurdavo įvairiausios rasės! Turto godulys, gir- 
tavimas, karšto klimato poveikis, nusivylimai ir apmaudas - visa 
tai kaitino protus ir jaukė sielas. Gal, jei visi šie žmonės būtų buvę 
laimingi savo duobėse, jie būtų ramesni ir kantresni. Bet santykis 
buvo toks: vienas, kuriam retkarčiais pavykdavo rasti didelės ver- 
tės akmenį, ir šimtai vegetuojančių, vos ne vos užsidirbančių pra- 
gyvenimui arba ir patekusių į neišbrendamą skurdą. Kasykla pa- 
nėšėjo į lošimo stalą, kur rizikavo ne tik savo kapitalu, bet ir svei- 
kata - dvasios ir kūno. Ir Vandergarto deimantų kasykloje nedaug 
buvo tų laimingųjų, kurių kirtiklį valdė sėkmė! 

Štai ką sulig kiekviena diena vis aiškiau matė Siprijenas ir jau 
klausė save, ar verta toliau tęsti tokį nenaudingą verslą, kai staiga 
jam teko pakeisti veiklos rūšį. 

Vieną rytą jis akis į akį susidūrė su būreliu kafrų, atėjusių į 
stovyklą ieškoti darbo. Dvylika vargšų vyrų nusileido nuo tolimų 
kalnų, skiriančių jų šalį nuo basuto šalies. Pėsčiomis jie nukeliavo 
daugiau kaip šimtą penkiasdešimt mylių išilgai Oranžinės upės, ei- 
dami žąsele ir misdami tuo, ką rasdavo pakeliui - šaknimis, uogo- 
mis, žiogais. Savo baisingu liesumu tie čiabuviai labiau priminė ske- 
letus nei gyvas būtybes. Žiūrint į jų išdžiūvusias kojas, ilgus nuogus 
liemenis, pergamentinę odą, užtemptą lyg tiesiai ant karkaso, išsi- 
šovusius šonkaulius ir įkritusius skruostus, lengviau buvo įsivaiz- 
duoti juos ryjančius žmogienos kepsnį negu uoliai dirbančius ka- 
syklose. Todėl niekas ir neskubėdavo samdyti naujai atvykusiųjų ir 
jie —- neryžtingi, paniurę, atbukę nuo skurdo - taip ir tupėdavo ša- 
likelėje. 

Ten ir pamatė šiuos žmones Siprijenas, grįždamas iš kasyklos į 
Votkinso fermą. Davęs jiems ženklą palaukti, jis grįžo į viešbutį, 
kur maitinosi, ir, užsakęs didžiulį katilą virtų kukurūzų, liepė nunešti 
juos kaframs kartu su keliom dėžutėm konservuotos mėsos ir dviem 
buteliais romo. Po to leido sau malonumą pažiūrėti, kaip jie mė- 
gaujasi neregėta savo akimis puota. 

Iš tikrųjų vargšai atrodė kaip patyrę laivo katastrofą ir išsigel- 
bėję ant plausto po dviejų savaičių bado bei nerimo. Jie suvalgė 
tiek, kad netrukus galėjo sprogti! Dėl jų pačių sveikatos, bijant 
tapti liudininkais, kaip žūstama nuo persirijimo, tą puotą derėjo nu- 
traukti. Tik vienas iš negrų — pats jauniausias, kiek buvo galima 
spręsti, — malšino alkį kiek santūriau. Ir, tai jau visai retenybė, 
neužmiršo padėkoti savo geradariui; apie tokį dalyką kiti nė nepa- 
galvojo. Jis priėjo prie Siprijeno ir, mielu patikliu judesiu paėmęs jo 
ranką, paglostė ja savo garbiniuotą galvą. 

— Kaip tu vadiniesi? —- pasidomėjo jaunasis inžinierius, sujau- 
dintas taip parodyto dėkingumo. 

Kafras, atsitiktinai mokėjęs keletą angliškų žodžių, tuoj pat at- 
sakė: 

— Matakitas. 

Jo giedras, pasitikintis žvilgsnis patiko Siprijenui ir čia pat atėjo 
į galvą mintis nusamdyti šitą aukštą, stotingą vaikiną dirbti savo 
sklype. Tai buvo aiškiai laiminga mintis. „Galiausiai, - pagalvojo 
Jis, - apygardoje visi taip daro! Jau geriau šitam vargšui kafrui 
turėti šeimininką mane, negu pakliūti į nagus kokiam nors Pantala- 
čiui!“" 

Garsiai paklausė: 

— Taigi, Matakitai, tu atėjai ieškoti darbo, ar ne? 

Kafras linktelėjo galva. 

— Ar nori dirbti pas mane? Aš tave valgydinsiu, duosiu reikalin- 
gus įrankius ir mokėsiu po dvidešimt šilingų per mėnesį. 

Toks buvo atlygio tarifas, ir Siprijenas žinojo: jei tik pasiūlytų 
daugiau, susilauktų visos stovyklos pykčio. Bet pats sau nuspren- 
dė papildysiąs šį menką uždarbį dovanodamas drabužių, namų apy- 

vokos reikmenų ir viso to, ką kafrai laiko vertybėmis. Atsakyda- 
mas Matakitas nusišypsojo parodydamas baltutėlius dantis ir vėl 
užsidėjo ant galvos savo globėjo ranką. Sutartis buvo „pasirašy- 
ta". 

Naująjį savo tarną Siprijenas iškart nusivedė į namus. Radęs 
lagamine drobines kelnes, flanelinius marškinius, seną skrybėlę, 
visa tai atidavė Matakitui, kuris tiesiog netikėjo savo akimis. Ma- 
tyti save, pirmą dieną atėjus į stovyklą, taip prabangiai apsirengusį 
— tai viršijo pačias drąsiausias vargšelio svajones. Jis nežinojo, kaip 
parodyti savo džiaugsmą ir dėkingumą - šokinėjo, juokėsi ir verkė. 

— Matakitai, tu, aš manau, esi šaunus vaikinas! — tarė Siprije- 
nas. - Ir, kaip pastebėjau, šiek tiek supranti angliškai. O pasakyti 
bent vieną žodį galėtum? 

Kafras neigdamas papurtė galvą. 

— Ką gi! Jeigu jau taip, aš imuosi išmokyti tave prancūziškai! - 
pažadėjo Siprijenas. 

Ir nedelsdamas davė savo mokiniui pirmąją pamoką vardyda- 
mas namų apyvokos daiktus ir reikalaudamas pakartoti jų pavadi- 
nimus. Matakitas pasirodė esąs dar ir protingas, turįs nepaprastą 
atmintį. Per nepilnas dvi valandas jis išmoko daugiau kaip šimtą 
žodžių ir visai taisyklingai juos ištardavo. 

Jaunasis inžinierius, sužavėtas tokių gabumų, nutarė juos iš- 
naudoti. Vaikinui užteko maždaug savaitės poilsio ir geros mity- 
bos, kad atsigautų nuo sunkios kelionės ir sukauptų jėgų darbui. 
Be to, šias aštuonias dienas juodu su mokytoju praleido taip nau- 
dingai, kad į savaitės pabaigą Matakitas galėjo jau susikalbėti pran- 
cūziškai, tegu nelabai taisyklingai, bet visai suprantamai. Tada Sip- 
rijenas paprašė kafro papasakoti savo istoriją. Ji buvo labai pa- 
prasta. 

Matakitas nežinojo net kaip vadinasi jo šalis, esanti tarp kalnų 
toje pusėje, kur teka saulė. Papasakojo tik apie tai, kad gyveno ten 
labai vargingai, ir jis — kai kurių savo genties karių pavyzdžiu — 
paliko tėvynę, kad prasigyventų, ir kartu su jais pasiekė Deimantų 
Laukus. Kuo jis tikėjosi čia pralobti? Nagi iš viso tik įsigyti raudo- 

ną chalatą ir sidabrinių monetų - dešimt kart po dešimt. 

Kafrai iš tikrųjų niekina auksines monetas. Tai susiję su išliku- 
siu prietaru, atvežtu pirmųjų europiečių, su kuriais jie prekiavo. 

O ką mūsų ambicingasis Matakitas ruošėsi daryti su sidabrinė- 
mis monetomis? Ogi ketino įsigyti ne tik raudoną chalatą, bet ir 
šautuvą, parako, o paskui grįžti į savo kralį. Ten jis nusipirktų žmo- 
taptų svarbiu žmogumi, didžiu kariu. Visi pavydėtų jo šautuvo ir 
turto, ir jis numirtų sulaukęs daug metų ir visų gerbiamas. 

Siprijenas susimąstęs išklausė šios labai jau paprastos progra- 
mos. Ar vertėjo ją pataisyti, išplėsti vargšo laukinio horizontą, pa- 
rodyti jam, kad per darbą galėtų pasiekti daug svarbesnių dalykų 
negu raudonas chalatas ir titnaginis šautuvas? Ar geriau jį palikti 
toje naivioje tamsybėje, kad grįžtų namo ir savo krale ramiai nu- 
gyventų tą gyvenimą, apie kurį svajojo? Klausimas svarbus, jį spręsti 
jaunasis inžinierius nesiryžo, bet šito netrukus ėmėsi pats Matakitas. 

Vos tik pramokęs prancūzų kalbos, jaunasis kafras iš tikrųjų 
pajuto nepaprastą mokslo žinių troškulį. Jis tolydžio klausinėjo, no- 
rėdamas žinoti viską - kiekvieno daikto pavadinimą, jo paskirtį, 
atsiradimą. Po to pradėjo mokytis skaityti, rašyti bei skaičiuoti ir 
tuo labai džiaugėsi. Jis tikrai buvo nepasotinamas! Pagaliau Sipri- 
jenas ryžosi. Dėl tokio akivaizdaus pašaukimo abejoti neteko. Kas 
vakarą jis duodavo Matakitui valandos trukmės pamoką. Tebe- 
dirbdamas kasykloje, jaunasis kafras mokymuisi dabar skirdavo 
visą savo laisvalaikį. Mis Votkins, taip pat sujaudinta tokio nepa- 
prasto veržlumo, ėmėsi su vaikinu kartoti užduotas pamokas. Be- 
je, jis ir pats perpasakodavo jas visą dieną, tai mojuodamas kirtik- 
liu duobės gilumoje, tai traukdamas kibirus ir perrinkdamas akme- 
nis. Jis darbavosi taip šauniai, kad tuo užkrėtė visus aplinkui, ir 
darbas kasykloje virte virė. Be to, pačiam Matakitui rekomenda- 
vus, Siprijenas nusamdė dar vieną kafrą iš tos pačios genties, jis 
buvo vardu Bardikas, taip pat pasižymėjo uolumu ir protu. 

Būtent tuo metu jaunajam inžinieriui pasisekė kaip niekad anks- 
čiau: jis rado apie septynių karatų dydžio deimantą, kurį neapdirb- 

tą tuojau pat pardavė makleriui Natanui už penkis tūkstančius fran- 
kų. Tai buvo tikrai sėkmingas sandoris. Bet kuris kitas, kuriam 
darbo rezultato esmė yra atpildas už jį, galėtų būti visai patenkin- 
tas. Taip, suprantama, tačiau Siprijenas toks nebuvo. 

„Tarkim, man kas du trys mėnesiai pasitaiko tokia sėkmė, - ar 
daug aš būčiau pažengęs į priekį? Juk man va tokių deimantų po 
septynis karatus reikia ne vienetų, o tūkstančio, pusantro... kitaip 
mis Votkins man neegzistuos, atiteks šitam Džeimsui Hiltonui ar 
kitam varžovui, kuris nė kiek ne geresnis!" Štai taip liūdnai mąstė 
Siprijenas vieną labai karštą dieną, grįždamas į kasyklą po lenčo. 
(Lenčas —- Anglijoje ir JAV antrieji pusryčiai po pusiaudienio 
ar lengvas užkandis kitu dienos metu.) Jis brido per rausvas 
akinančias dulkes, beveik visada tvyrančias kasyklų ore, kai stai- 
ga, priėjęs posūkį link vienišos lūšnos, šastelėjo atgal. Graudus re- 
ginys atsivėrė prieš akis. 

Ant vežimo, į kurį paprastai būdavo kinkomi jaučiai, stovėjusio 
prie namuko sienos priekiu aukštyn, galu žemyn, taigi ant vežimo 
grąžulo kabojo žmogus. Pro akinančios šviesos šydą Siprijenas 
įžiūrėjo sustingusį kūną ištiestomis kojomis ir bejėgiškai nukarusio- 
mis rankomis, su grąžulu sudarantį apie 209 kampą.. Tai atrodė 
šiurpiai. 

Siprijenui, pirmą akimirką suakmenėjusiam, suspaudė širdį iš 
gailesčio, kai jis pažino kiną Li, kabantį tarp dangaus ir žemės ant 
savo paties ilgosios kasos. Jaunasis inžinierius, nė sekundės ne- 
svyruodamas, pasilypėjo, apkabino rankomis nelaimėlio kūną, kils- 
telėjo jį, kad atpalaiduotų kilpą, ir kišeniniu peiliuku nupjovė kasą, — 
visa tai truko pusę minutės. Po to atsargiai nusileido su savo našta 
žemyn ir paguldė kūną lūšnos šešėlyje. 

Jis atsirado laiku: Li dar nespėjo prarasti gyvybės. Širdis, nors 
silpnai, tebeplakė. Netrukus kinas atsimerkė ir, keista, jo sąmonė 
grįžo, vos tik akys vėl išvydo šviesą. Abejingame nelaimėlio veide, 
nepaisant ką tik patirto sukrėtimo, nebuvo nei baimės, nei ypatin- 
gos nuostabos. Lyg jis būtų neseniai pabudęs iš negilaus miego. 
Siprijenas davė jam išgerti šiek tiek actu skiesto vandens, kurio 

nešiojosi gertuvėje. 

— Dabar jūs galite kalbėti? — mašinaliai paklausė, pamiršęs, 
kad tasai negali jo suprasti. 

Tačiau Li padarė patvirtinantį gestą. 

— Kasgi jus pakorė? 

— Aš pats, — atsakė kinas, lyg nematydamas savo poelgyje 
nieko neįtikėtino ar smerktino. 

— Jūs pats?.. Nelaimingasai, juk jūs užsimojote savižudybei!.. 
O kodėl? 

— Li buvo per daug karšta!.. Li buvo ilgu!.. - atsakė kinas. Ir 
staiga vėl užsimerkė, tarsi norėdamas išvengti naujų klausimų. Tik 
dabar Siprijenas suvokė tą keistą aplinkybę, kad pokalbis vyko 
prancūziškai. į 

— Jūs kalbate ir angliškai? - pasidomėjo jis. 

— Taip, — atsakė Li, pakėlęs akis, primenančias dvi kilputes 
abipus jo bukos nosiukės. 

Siprijenui pasirodė, kad šiame žvilgsnyje šmėstelėjo ta pati iro- 
nija, kurią jis pastebėjo kino akyse važiuojant iš Kapo kolonijos į 
Kimberlį. 

— Jūsų paminėtos priežastys absurdiškos! — griežtai pratarė jis. 
— Žmonės nesižudo dėl to, kad jiems per daug karšta!.. Pakalbė- 
kim rimtai! Esu tikras, čia slypi dar ir kokia nors pikta to paties 
Pantalačio išdaiga! 

Kinas nudelbė akis. 

— Jis norėjo nupjauti man kasą, - pasakė Li prislopintu balsu. — 
Ir neabejoju, šiandien ar rytoj jam tai būtų pavykę! 

Tą pačią akimirką Li išvydo savo šlovingąją kasą Siprijeno ran- 
koje ir suprato, kad nelaimė, kurios jis labiausiai bijojo, jau įvyko. 

— O, pone!.. Kaipgi taip!.. Jūs... jūs man ją nupjovėte!.. - suri- 
ko jis širdį veriančiu balsu. 

— Man teko tai padaryti, kad ištraukčiau jus iš kilpos, mano 
drauge! - atsakė Siprijenas. - Bet velniai griebtų! Šitame krašte 
jūs dėl to neprarasit nė vieno su!.. Nusiraminkit!.. 

Kinas atrodė taip susikrimtęs dėl atliktos amputacijos, kad Sip- 

rijenas, baimindamasis, idant tas nesugalvotų naujo būdo nusižu- 
dyti, ryžosi užeiti kartu su juo į lūšną. Li paklusniai sekė įkandin, 
atsisėdo prie stalo su savo išgelbėtoju, išklausė jo pamokymų, pri- 
žadėjo nepakartoti savo bandymo ir po puodelio karštos arbatos 
net papasakojo miglotai šį bei tą iš savo biografijos. 

Gimęs Kantone. Mokęsis komercijos vienoje anglų firmoje. Po 
to persikėlė į Ceiloną, iš ten į Australiją, galiausiai į Afriką. Fortū- 
na niekur jam nesišypsojo. Štai ir kasykloje skalbyklos reikalai klos- 
tėsi ne geriau kaip ir kiti dvidešimt jo išmėgintų amatų. Bet di- 
džiausias siaubas jam tebebuvo Anibalas Pantalačis. Šis tipas — 
visų jo nelaimių priežastis; jei jo nebūtų, Li, galimas daiktas, prisi- 
taikytų prie savo netvirtos padėties Grikvalende! Apskritai jis nu- 
sprendęs atsisveikinti su gyvenimu, kad tik išvengtų naujų Panta- 
lačio persekiojimų. 

Siprijenas padrąsino vargšą, pažadėjo apginti jį nuo neapolie- 
čio, atidavė jam skalbti visus baltinius, kokius tik rado, ir šiaip ne 
taip paguodė dėl netekties. 

— Pakaruoklio virvė atneša laimę, - pasakė jis kinui rimčiausiu 
tonu. - O tai reiškia, kad jūsų nesėkmės pagaliau turi baigtis, jei 
kasa jau jūsų kišenėje. Kad ir kaip būtų, Pantalačis jau negalės 
jums jos nukirpti! 

Septintasis skyrius 
Griūtis 


Štai jau penkiasdešimt dienų kai Siprijenui nepasitaikė rasti nė 
vieno deimanto. Ir todėl šiuo darbu jis vis labiau bodėjosi, jam atro- 
dė, kad tai mulkių verslas, ypač jei neturi pakankamos sumos nu- 
sipirkti pirmos klasės sklypą ir tuziną kafrų, pajėgių jame darbuo- 
tis. Ir štai vieną rytą, išleidęs Matakitą ir Bardiką kartu su Tomu 
Stilu į darbą, Siprijenas liko savo palapinėje vienas. Jis norėjo atsa- 
kyti į savo draugo Faramono laišką - tasai atsiuntė apie save Žinu- 
tę per vieną dramblio kaulu prekiaujantį asmenį, vykstantį į Kapo 
koloniją. 

Faramonas Bartesas žavėjosi savo kupinu nuotykių gyvenimu. 
Jis jau buvo nudobęs tris liūtus, šešetą dramblių, septynis leopar- 
dus, daugybę žirafų, antilopių, neskaitant smulkmės. „Panašiai kaip 
istoriniai užkariautojai, - rašė medžiotojas, - aš karą maitinau ka- 
ru. Man ne tik pavykdavo išlaikyti savo laimikių sąskaita visą nu- 
samdytą ekspedicinį korpusą, bet panorėjęs lengvai galėjau gero- 
kai pasipelnyti prekiaudamas dramblio kaulu ar keisdamasis pre- 
kėmis su kafrų gentimis, tarp kurių gyvenau". 

Laiškas baigėsi taip: „Ar neatvyktum čionai pasibastyti su ma- 
nim Limpopo pakrantėmis? Aš afsidursiu čia į pabaigą ateinančio 
mėnesio ir ketinu leistis link Delagoa užutėkio, iš kur jūra grįšiu į 
Durbaną, kur turiu pristatyti savo basutus. Taigi palik kelioms sa- 
vaitėms savo nykų Grikvalendą ir prisijunk prie manęs..." 

Siprijenas buvo bebaigiąs skaityti laišką, kai pasigirdo galingas 

sprogimas, po to baisus triukšmas, klegėjimas visoje stovykloje. 
Pašokęs iš vietos, išbėgo iš palapinės. 

Pakrika įsiaudrinusi kasėjų minia traukė link kasyklos. „Griū- 
tis!"" — girdėjosi iš visų pusių. Ir iš tikrųjų — naktis buvo labai gied- 
ra, beveik šalta, o išvakarėse karšta, kaip seniai nėra buvę. Tokie 
kataklizmai paprastai įvykdavo smarkiai keičiantis temperatūrai ir 
susitraukus žemei dideliuose niekuo nesutvirtintuose plotuose. 

Siprijenas nuskubėjo link Kopjė. Nusigavęs iki kasyklos, iš pir- 
mo žvilgsnio suprato, kas atsitiko. Ištisas luitas žemės, ne mažiau 
kaip šešiasdešimties metrų aukščio, atskilo vertikaliai ir susidarė 
didžiulis įtrūkis tartum įdubus tvirtovės sienai. Atitrūkę tūkstančiai 
centnerių žvyro, smėlio, skaldos nubrazdėjo žemyn, į iškasą. Visa, 
kas tuo momentu buvo viršuje, - žmonės, jaučiai, karučiai — nu- 
garmėjo į prarają ir tapo palaidoti jos dugne. Laimei, dauguma 
darbininkų buvo nespėję nusileisti į žemutinį kasyklos lygį, antraip 
ten būtų užgriuvę pusė stovyklos. 

Pirmoji Siprijeno mintis buvo apie Tomą Stilą, bet netrukus jį 
pastebėjo viršuje, ant įgriuvos krašto, tarp Žmonių, dar neatitoku- 
sių nuo sukrėtimo. Pribėgęs prie Tomo, apipylė jį klausimais. 

— Taip, mes laimingai išsisukom! — ištarė tas, spausdamas kom- 
panionui ranką. 

— O Matakitas? — paklausė Siprijenas. 

— Vargšas ten, apačioje! — atsakė Tomas, rodydamas į masę 
žemės ir nuošliaužų, riogsančių virš jų bendros valdos. - Vaikinu- 
kas kaip tik nusileido žemyn, aš laukiau, kol jis pripildys pirmą kibi- 
rą, kad ištraukčiau į viršų, kai staiga įvyko griūtis!.. 

— Bet gal jis dar gyvas! - sušuko Siprijenas. 

Tomas Stilas palingavo galvą. 

— Išlikti gyvam po penkiolika šešiolika tonų žemės — mažai ti- 
kėtina! —- pasakė jis. - Be to, užgriuvai atkasti prireiktų bent jau 
dešimties žmonių ir dviejų trijų dienų darbo!.. 

— Nesvarbu, — ryžtingai paprieštaravo jaunasis inžinierius. — 
Užtat niekas nepasakys, kad mes palikom žūti po žemėmis žmogų 
nepabandę jo išgelbėti! 

Ir kreipdamasis į vieną iš kafrų pareiškė, kad yra pasiruošęs 
mokėti po visus penkis šilingus per dieną tam, kas sutiktų jo vado- 
vaujamas dirbti atkasant sklypą. 

Kokios trys dešimtys negrų iškart sutiko ir nedelsdami nė mi- 
nutės ėmėsi darbo. Kirtiklių, kastuvų pakako, kibirai ir trosai buvo 
po ranka, taip pat ir karučiai. Daugelis baltaodžių darbininkų, suži- 
noję, kad mėginama išgelbėti nelaimingąjį, griūties auką, pasisiūlė 
pagalbon. Tomas Stilas, sužavėtas Siprijeno poelgio, energingai va- 
dovavo gelbėjimo darbams. Iki pusiaudienio buvo jau iškelta kelios 
tonos smėlio ir akmenų, subyrėjusių į duobę. 

Apie trečią valandą dienos Bardikas kimiai šūktelėjo: jis paste- 
bėjo po savo kirtikliu iš po žemių kyšančią juodaodę pėdą. Gelbė- 
tojai užgulė kastuvus, ir po kelių minučių Matakito kūnas buvo 
atkastas. Nelaimingas kafras gulėjo ant nugaros be jokių gyvybės 
požymių. Keistas atsitiktinumas: vienas iš odinių kibirų, kuriais jis 
naudojosi, buvo užsivožęs jam ant veido ir dengė lyg kokia kaukė. 
Ši aplinkybė, kurią netruko pastebėti Siprijenas, teikė vilties grą- 
žinti vargšą į gyvenimą. Tiesa, viltis buvo menka, nes širdis jau 
neplakė, oda buvo vėsi, kūno dalys nelanksčios, rankos sutrauktos 
agonijos, o veidas, blyškus, su melsvu atspalviu, kaip kad esti juo- 
daodžiams, persikreipęs nuo dusimo. 

Ir vis dėlto Siprijenas liepė pernešti Matakitą į Tomo Stilo tro- 
belę, esančią visai netoli. Negrą paguldė ant stalo, kur paprastai 
buvo rūšiuojami akmenys, ir pradėjo daryti dirbtinį kvėpavimą. Sip- 
rijenas žinojo, kad tai duoda efektą bet kokio uždusimo atveju, o 
dabar nieko kito ir nereikėjo, nes kūne nebuvo jokių žaizdų nei 
lūžių, net kokių nors didesnio sumušimo žymių. 

— Žiūrėkit, mesjė Merė, rankoje jis suspaudęs gumulą žemės! 
— pastebėjo Tomas Stilas, uoliai padėjęs trinti šį ilgą kūną. 

Ir stengėsi jis iš visos širdies, šitas šaunus vyrukas iš Lankaši- 
ro. Jeigu jis būtų poliravęs savo prakaitu, kaip kad sakoma, tūks- 
tančio arklio jėgų galios garo mašinos ašį, tai ir tada nebūtų galėjęs 
parodyti didesnio miklumo bei jėgos! Tokios pastangos nebuvo 
bergždžios. Sustingęs jaunojo kafro kūnas pamažu pradėjo atsi- 

leisti. Odos temperatūra pastebimai keitėsi. Siprijenas, stengęsis 
pastebėti mažiausius gyvybės ženklus, kaip pranašaujantį laimingą 
baigtį pajuto po savo ranka silpną virpėjimą širdies srityje. Netru- 
kus šie simptomai sustiprėjo. Atsirado pulsas, Matakito krūtinė 
vos pastebimai kilstelėjo nuo lengvo atodūsio, po to jau stipresnis 
iškvėpimas parodė, kad gyvybinės funkcijos atsinaujino. Ir staiga 
du garsūs sučiaudėjimai sudrebino šį didžiulį juodaodį skeletą, tik 
ką buvusį visiškai nejudrų. Matakitas atmerkė akis, pradėjo kvė- 
puoti, atgavo sąmonę. 

— Valio! Valio! Bičiuliui pavojus praėjo! - sušuko Tomas Stilas, 
šlapias nuo prakaito, ir liovėsi trynęs. — Bet pažvelkit, mesjė Merė, 
Jis taip ir nepaleidžia to gumulo žemių iš suriestų pirštų! 

Jaunasis inžinierius turėjo daug kitų rūpesčių, kad kreiptų dė- 
mesį į tokias smulkmenas. Jis įpylė nukentėjusiajam į burną šaukš- 
tą romo, pakėlė jo galvą, kad būtų lengviau kvėpuoti. Pagaliau, 
įsitikinęs, kad kafras galutinai grįžo į gyvenimą, apvyniojo jį kelio- 
mis antklodėmis ir, trijų ar keturių savanorių padedamas, pernešė į 
savo būstą Votkinso fermoje. Ten jis paguldė vaikinuką ant savo 
lovos. Bardikas jam padavė puodelį karštos arbatos. Po ketvirčio 
valandos Matakitas ramiai užmigo: jis buvo išgelbėtas. 

Siprijenas pajuto širdyje tą su niekuo nepalyginamą džiaugsmą, 
kurį patiria žmogus, išplėšęs iš mirties nagų kito gyvybę. Tuo me- 
tu, kai Tomas Stilas su savo pagalbininkais, kuriems nuo gydymo 
pastangų perdžiūvo gerklės, patraukė į gretimą bufetą atsigaivinti 
bokalu alaus, Siprijenas, norėdamas likti prie Matakito, pasiėmė 
knygą ir pasinėrė į skaitymą, atitrūkdamas tik tam, kad pažiūrėtų, 
kaip tasai miega, tarytum būtų tėvas, saugantis sveikstančio sū- 
naus miegą. 

Per visas šešias savaites, kol Matakitas pas jį dirbo, Siprijenas 
stebėjo šį vaikiną su pasitenkinimu ir net džiaugdamasis jo paklus- 
numu, stropumu. Matakitas buvo drąsus, geras, paslaugus, labai 
švelnaus ir linksmo būdo. Jis nesibodėjo jokio darbo. Kartais tek- 
davo pagalvoti, kad jeigu tokias savybes turėtų prancūzas, tai jis 
galėtų užimti gana aukštą visuomeninę padėtį. Ir atsitik tu man 

šitaip, kad prigimtis tokiais vertingais bruožais apdovanotų papras- 
tą juodaodį smulkiagarbanį kafrą! Bet Matakitas turėjo ir trūku- 
mą, ir labai nemažą, kurio šaknys, matyt, buvo pradinis auklėjimas 
ir ne visai spartietiški įpročiai, įgyti gimtajame kralyje. Ar vertėtų 
tą ydą pasakyti? Matakitas, beveik pats to nesuvokdamas, buvo 
linkęs į smulkias vagystes. Vos tik pasitaikydavo po ranka patin- 
kantis daiktas, pasisavinti jį Matakitui atrodė visai natūralu. Veltui 
šeimininkas, sunerimęs dėl šito polinkio, griežtai barė, veltui grasi- 
no išvaryti iš darbo, jei dar sykį užklups nusikaltimo vietoje! Mata- 
kitas prižadėdavo, kad daugiau tai nepasikartos, verkdavo, mal- 
daudavo atleidimo, bet jau kitą dieną, atsiradus galimybei, daryda- 
vo tą patį. 

Paprastai jis susiviliodavo nereikšmingais daiktais: peiliu, kak- 
laraiščiu, pieštuko įdėklu ar panašiu niekniekiu. Ir vis dėlto, maty- 
damas, kad tokią ydą turi ši simpatiška būtybė, Siprijenas nuošir- 
džiai sielvartavo. „Palauksim!.. Nepraraskim vilties! — kalbėjo jis 
sau. — Gal man dar pavyks jam išaiškinti, kodėl negalima imti to, 
kas ne tavo!“ Ir dabar Siprijenas, žiūrėdamas į miegantį kafrą, 
mąstė apie keistus jo sielos kontrastus, aiškindamas juos ankstes- 
niu Matakito gyvenimu tarp jo kastos laukinių. 

Artėjant nakčiai jaunasis kafras pabudo žvalus, tarsi nė būti 
nebuvo tų kelių valandų, kai buvo benutrūkstąs gyvybės siūlas. 
Dabar jis galėjo papasakoti, kas atsitiko. 

Kibiras, atsitiktinai užvožęs jam veidą, ir ilgos kopėčios, išlinku- 
sios virš jo kaip atraminė arka, pradžioje apsaugojo jį nuo mecha- 
ninių griūties padarinių, o paskui ilgokai — ir nuo uždusimo, nes 
tame požeminiame kalėjime buvo likę dar šiek tiek oro. Jis suvokė 
šį laimingą atsitiktinumą ir pasistengė jį išnaudoti kvėpuodamas 
kiek tik galima rečiau. Tačiau po truputį oro mažėjo ir Matakitas 
pajuto, kad sąmonė gęsta. Galiausiai jis paniro į kažkokį sunkų 
neramų miegą ir jeigu kartkartėmis kiek atsipeikėdavo, tai tik tam, 
kad beviltiškai mėgintų dar sykį įkvėpti. Paskui viskas apsiblausė, 
prasmego. Jis daugiau nesuvokė, kas dedasi, jis buvo miręs... 

Siprijenas leido jam pakalbėti, davė pavalgyti ir atsigerti, nepai- 

sydamas protestų liepė pasilikti nakčiai lovoje, kur buvo paguldy- 
tas. Pagaliau, įsitikinęs, kad pavojus praėjo, paliko savo globotinį 
vieną, norėdamas, kaip buvo įpratęs, aplankyti Votkinsus. 

Jaunasis inžinierius jautė poreikį pasidalyti su Alisa dienos įspū- 
džiais, o svarbiausia — pasakyti apie vis didėjantį bjaurėjimąsi ka- 
sykla, po skaudaus įvykio ryte dar labiau sustiprėjusį. Nuo minties, 
kad Matakito gyvybė atsiduria pavojuje dėl labai abejotino šanso 
rasti saujelę apgailėtinų deimantų, jam darėsi bloga. „Verstis tuo 
pačiam — tiek jau to! — svarstė Siprijenas. — Bet kad už menką 
atlyginimą privalėtų tai daryti nelaimingas kafras, kuris man nieko 
neskolingas, - tiesiog šlykštu!" 

Ir jis papasakojo merginai apie viską, kas įvyko tą dieną: apie 
nelaimę rūdyne, apie jauną negrą, gyvą palaidotą jo kleme, apie 
viską, ką permąstė slaugydamas išgelbėtąjį, ir apie laišką, gautą iš 
Faramono Barteso. Iš tiesų ar nepaklausius draugiško patarimo? 
Kuo blogai būtų nuvykti į Limpopo pakrantes ir išmėginti medžio- 
tojo laimę? Tai būtų kur kas kilniau negu gremžti žemę pačiam 
arba versti tai daryti kokius nors varguolius, argi ne? 

— Kąjjūs apie tai manote, mis Votkins, juk turite tokį aštrų protą 
ir tiek sveikos nuovokos? Patarkite man! Man labai to reikia! Aš 
praradau dvasinę pusiausvyrą. Kad vėl ją atgaučiau, man taip trūks- 
ta draugiškos paramos! 

Paskutiniąsias keliolika minučių pokalbis vyko jau prancūziškai 
ir todėl slaptai, nors Džono Votkinso, rūkančio jau trečią pypkę ir 
prieš valandėlę užsnūdusio, atrodė, niekad nedomino, apie ką jau- 
nuoliai kalbasi, - ar angliškai, ar kokia kita kalba. 

Alisa klausėsi Siprijeno su didele užuojauta. 

— Viską, ką jūs man kalbate, — atsakė ji, - aš jau seniai už jus 
apgalvojau, mesjė Merė! Man sunku suprasti, kad toks inžinierius 
ir mokslininkas kaip jūs, galėtumėt nei iš šio, nei iš to ryžtis tokiam 
gyvenimo būdui! Ar tai ne nusikaltimas savo ir mokslo atžvilgiu? 
Eikvoti jūsų brangų laiką juodadarbio triūsui, su kuriuo paprastas 
kafras ar eilinis hotentotas susidorotų geriau, - tai kvaila, tikinu jus! 

Siprijenui būtų užtekę vieno žodžio paaiškinti merginai savo po- 

elgį, ir kas Žino, ar ne todėl ji kiek sustiprino savo pasipiktinimą, 
kad išgautų jo prisipažinimą?.. Bet tą prisipažinimą Merė prisiekė 
nutylėti, antraip negerbtų pats savęs, todėl susivaldė. 

Mis Votkins kalbėjo toliau: 

— Jeigu jūs jau taip norite rasti deimantų, mesjė Merė, kodėl jų 
nepaieškote pirmiausia ten, kur iš tikrųjų yra šansas rasti, - savo 
tiglyje? (Tiglis — ugniai atsparus indas medžiagoms lydyti, iš- 
kaitinti, cheminėms procedūroms vykdyti.) Paklausykite! Juk 
esate chemikas ir geriau už ką nors kitą Žinote, kas tai yra tie 
apgailėtini akmenys, kurie taip brangiai kainuoja, ir vis tiek norite 
juos gauti imliu mechaniniu darbu? Aš grįžtu prie savo idėjos: bū- 
dama jūsų vietoje, verčiau pabandyčiau pati padaryti deimantus, 
negu ieškočiau jų gatavų! 

Alisa kalbėjo su tokiu įkvėpimu, taip tikėdama mokslu ir pačiu 
Siprijenu, kad jaunuolio širdį tartum apšlakstė gaivinančia rasa. 

Deja, tuo momentu Džonas Votkinsas atsipeikėjo iš savo snau- 
dulio ir pasiteiravo, kas naujo Vandergart Kopjė. Teko grįžti prie 
anglų kalbos, žavesys išnyko. Bet sėkla įkrito į gerą dirvą; grįžda- 
mas namo, Siprijenas vėl ir vėl vartė mintyse vakarykštį pokalbį su 
mergina. Ir nors sakė sau, kad mokytam, blaiviam žmogui nedera 
pasiduoti neįgyvendinamoms jaunosios mis Votkins fantazijoms, 
vis dėlto jos kilniaširdiškumas ir tikėjimas negalėjo jo nepavergti. 

„O kodėl gi ne, pagaliau? - galvojo Merė. - Deimantų gamy- 
ba, galėjusi atrodyti utopija prieš šimtą metų, šiandien tam tikra 
prasme yra įvykęs faktas! Paryžiuje ponai Fremi ir Peilas sukūrė 
rubiną, smaragdą ir safyrą, kurie yra ne kas kita kaip skirtingai 
nuspalvinti aliuminio kristalai! (Ne visiškai taip: safyras - viena 
iš korundo atmainų, kuri pagal savo cheminę sudėtį — atme- 
tus priemaišas — yra aliuminio oksidas; smaragdas — daug 
sudėtingesnis junginys: berilio aliumosilikatas.) Glazge ponai 
Maktiras, Belentinas Henėjus tūkstantis aštuoni šimtai aštuonias- 
dešimtaisiais metais yra gavę anglies kristalus, turinčius visas dei- 
manto savybes ir vienintelį trūkumą - jie baisiai brangiai kainavo, 
kur kas brangiau negu natūralūs deimantai iš Brazilijos, Indijos ar 

Grikvalendo, taigi neatitiko komercijos interesų. Ir vis dėlto, kai 
jau rastas mokslinis problemos sprendimas, tai ir praktinis, pramo- 
ninis ne taip toli! Kodėl nepabandžius jį rasti?.. Visi tie mokslinin- 
kai, kurie iki šiol patirdavo nesėkmę, - teoretikai, kabinetų moksli- 
ninkai. Jiems nėra tekę tyrinėti deimantų vietoje, ten, kur jie atsira- 
dę, taip sakant, jų lopšyje! O aš greta jų darbų ir patirties galiu 
pasinaudoti ir savąja. Juk aš radau deimantą savo rankomis! Iš- 
analizavau ir visapusiškai ištyrinėjau jo buvimo vietą. Jeigu kas ir 
turi - sėkmės atveju - įveikti likusius sunkumus, tai aš!.. Tai turiu 
būti aš!" 

Štai kokios mintys nedavė Siprijenui ramybės, sukdamosi jo 
galvoje vos ne visą naktį. Netrukus jis apsisprendė. Jau rytui išau- 
šus pasakė Tomui Stilui, kad - bent jau laikinai — nei pats nedirbs 
sklype, nei nesamdys darbininkų. Ir užsidarė laboratorijoje apgal- 
voti savo naujų planų. 


Aštuntasis skyrius 
Lemiamas eksperimentas 


Sėkmingai tyrinėdamas kietųjų kūnų tirpumą dujose - būtent 
šituo jis užsiėmė visus ankstesnius metus, - Siprijenas turėjo pro- 
gą pastebėti, kad kai kurie cheminiai elementai, pavyzdžiui, silicis 
ir aliuminis, netirpstantys vandenyje, tirpsta jo garuose esant dide- 
liam slėgiui ir labai aukštai temperatūrai. Tad nusprendė patikrinti, 
ar negalima rasti dujų pavidalo anglies tirpiklį; po to būtų galima 
galvoti apie jos kristalizaciją. Kelias savaites nesėkmingai bandęs, 
Merė nusprendė pakeisti ginklus. Žodis „ginklai“ čia visiškai tinka, 
nes, kaip pamatysime, svarbų vaidmenį tolesniuose tyrinėjimuose 
turėjo suvaidinti patranka. 

Remdamasis įvairiomis analogijomis, jaunasis inžinierius darė 
prielaidą, jog kasyklose deimantas galėjo susidaryti tokiu pačiu bū- 
du kaip ir siera sieringuose kalnuose. Jis žinojo, kad siera susidaro 
oksiduojantis sieringam vandeniliui: daliai jo pavirtus sieros rūgštimi, 
kita dalis kristalų pavidalu nusėda ant urvo sienų. „Galimas daiktas, 
— svarstė Siprijenas, — šitie deimantų telkiniai yra tikri anglies „ur- 
vai". Kadangi ten kartu su aliuviu neišvengiamai pelkių dujų pavida- 
lu patenka vandenilio ir anglies mišinys, tai ar negali, oksiduojantis 
vandeniliui, kartu besioksiduojanti anglis pradėti gausiai kristalizuo- 
tis?“ (Aliuvis - upių sąnašos, susidarančios iš nuotrupinių me- 
džiagų: gargždo, žvyro, smėlio ir t.t.) Nuo šios idėjos iki bandymo 
priskirti medžiagai - analogiškos, tegu ir dirbtinės reakcijos sąlygo- 
mis teorines deguonies funkcijas chemikui ne taip jau toli. 

Siprijenas galutinai nutarė imtis tuoj pat vykdyti šią programą. 

Visų pirma reikėjo sugalvoti eksperimentinį įrenginį, kuris mak- 
simaliai atkurtų natūralaus deimanto susidarymo sąlygas. Jis turė- 
jo būti paprastas, nes gamtoje visa, kas didinga, yra paprasta. Ar 
yra kas paprasčiau už tokius didžius Žmonijos atradimus kaip trau- 
kos dėsnis, kompasas, garo mašina, telegrafas? 

Siprijenas pats nusileido į kasyklos gelmes paimti tokios koky- 
bės grunto, kuris, jo manymu, labiausiai tiktų eksperimentui. Pada- 
rė iš jo tirštą skiedinį ir uoliai ištepė juo plieninio vamzdžio vidų; tas 
vamzdis buvo pusmetrio ilgio, penkių centimetrų storio, aštuonių 
centimetrų kalibro. (Kalibras — šaunamojo ginklo vamzdžio 
kanalo diametras.) Tai buvo ne kas kita kaip atitarnavusios pa- 
trankos vamzdžio nuopjova; šią patranką Siprijenui pavyko nupirkti 
Kimberlyje iš savanorių, atleidžiamų iš tarnybos po kampanijos 
prieš vietines kafrų gentis. Deramai apdorota Jakobo Vandergar- 
to dirbtuvėje, ši nuopjova kaip tik ir tapo laboratorinio įrenginio 
pagrindu, tai yra tokio tvirtumo indu, kuris atlaikytų didžiulį vidinį 
spaudimą. 

Į vamzdį, kurio vieną galą uždarė, Siprijenas įdėjo vario gaba- 
liukų, įpylė apie porą litrų vandens ir pripildė pelkių dujų; po to 
rūpestingai užtaisė ir liepė ant abiejų galų uždėti labai tvirtus obtiu- 
ratorius. (Obtiuratorius — užraktas, sklendė.) Dabar jau gatavą 
įrenginį beliko intensyviai kaitinti. Todėl jį įdėjo į didžiulę krosnį su 
reflektorium, liepsną joje reikėjo palaikyti ištisomis paromis, kad 
įkaitintas iki baltumo vamzdis išliktų tokios būklės dvi savaites. 
Reikia dar pridurti, jog vamzdį ir krosnį apipylė storu sluoksniu 
grunto, kad jie išsaugotų kuo aukštesnę temperatūrą, o kai ateis 
laikas ataušti — vėstų kaip galima lėčiau. Apskritai įrenginys buvo 
labai panašus į didžiulį bičių avilį arba į eskimų jarangą -kilnojamą 
gyvenamąjį būstą iš surištų karčių, apdengtų elnių odomis. 

Matakitas jau galėjo šiek tiek padėti savo šeimininkui. Jis labai 
susidomėjęs stebėjo ruošimąsi eksperimentui, o sužinojęs, kad rei- 
kalas liečia deimantų gamybą, nuoširdžiai rūpinosi sėkme. Jauna- 
sis kafras greit išmoko palaikyti ugnį, taigi juo buvo galima pasi- 

kliauti. 

Sunku įsivaizduoti, kiek jėgų atėmė šie lyg ir nesudėtingi pasi- 
ruošimai. Paryžiuje, didelėje laboratorijoje, toks eksperimentas būtų 
pradėtas jau po dviejų valandų, tuo tarpu Siprijenui, kad galėtų 
imtis bent apytiksliai realizuoti savo sumanymą, prireikė ne ma- 
žiau kaip trijų savaičių. Ir jam dar pasisekė — rado ne tik seną 
patranką, bet ir reikalingos anglies. Šis kuras Kimberlyje buvo to- 
kia retenybė, kad, norint sudaryti vieną toną, inžinieriui teko kreip- 
tis iškart į tris prekeivius. 

Pagaliau, kai visi sunkumai buvo įveikti ir parengiamasis darbų 
etapas baigtas, jaunasis inžinierius įkūrė ugnį, o Matakitas ėmėsi 
vykdyti savo pareigas, kuriomis, beje, labai didžiavosi. Sprendžiant 
iš visko, šioje srityje jis nebuvo naujokas, savo gentyje jam turbūt 
ne kartą teko kurstyti panašią pragarišką ugnį. 

Ir iš tikrųjų Siprijenas jau ne sykį pastebėjo, kad jo globotinis 
kitų kafrų laikomas tikru burtininku. Tiesa, jo burtininkavimas te- 
buvo keletas paprasčiausių chirurgijos paslapčių ir du trys iš savo 
tėvo perimti fokusai. Tačiau pas jį tolydžio ateidavo gentainiai tai 
klausti patarimo dėl tikros ar tariamos ligos, tai išaiškinti sapną ar 
išspręsti ginčą. Nė karto nesutrikęs, Matakitas visada pasiremda- 
vo kokiu nors požymiu, padarydavo išvadą ir galų gale duodavo 
receptą. Neretai tie receptai būdavo keisti, išvados paikos, bet 
gentainiai likdavo patenkinti. O ko dar reikėjo? 

Reikia pridurti, kad retortos ir flakonai, buvę jaunojo inžinie- 
riaus laboratorijoje, nekalbant jau apie paslaptingas operacijas, ku- 
riose tam čiabuviui buvo leista dalyvauti, gerokai didino jo presti- 
žą. Siprijenas kartais nesusilaikydavo nesišypsojęs iš to, kokia iš- 
kilminga poza vaikinukas atlikinėjo kuklias kūriko bei valytojo pa- 
reigas, mesdavo į pakurą anglis, vartė rusenančius nuodėgulius ar 
valė dulkes nuo išrikiuotų mėgintuvėlių ir tiglių. Tačiau pats tas 
išdidumas atrodė graudingai: tai buvo naivi išraiška pagarbos, ku- 
rią jautė mokslui ši primityvi, bet nuovoki ir trokštanti Žinių būtybė. 

Turėjo Matakitas ir berniokiškų džiaugsmų valandėlių, ypač ben- 
draudamas su kinu Li, kuris paskutiniuoju metu gana dažnai lankė- 

si Votkinsų fermoje. Abu jie neblogai kalbėjo prancūziškai, abu iš 
mirties nagų buvo išgelbėjęs Siprijenas, todėl jautė jam didelį dė- 
kingumą. Natūralu, kad nuoširdi abipusė simpatija, kurią jautė vie- 
nas kitam, neilgai trukus virto draugyste. Tarpusavyje Li ir Mataki- 
tas jaunąjį inžinierių vadino paprastu ir švelniu vardu, tiksliai išreiš- 
kiančiu abiejų jausmus jam. Jie vadino jį „tėveliu“, kalbėjo apie jį 
žavėdamiesi, su karštu atsidavimu. Li tatai rodė ypač uoliai skalb- 
damas ir lygindamas Siprijeno baltinius, o Matakitas — itin pagar- 
biai ir sąžiningai vykdydamas savo mokytojo paliepimus. 

Kartais, norėdami pradžiuginti „tėvelį“, bičiuliai nueidavo per 
toli. Pavyzdžiui, Siprijenas rasdavo ant savo stalo — dabar jis pie- 
taudavo namie - vaisių bei skanėstų, kurių nė nemanė užsisakyti, 
ir niekas negalėjo jam paaiškinti, nuo ko jie, nes tiekėjų sąskaitose 
nebuvo minimi. Arba ant marškinių, grąžintų iš skalbyklos, puikuo- 
davosi nežinia iš kur atsiradusios auksinės sagos. Pasitaikydavo ir 
taip, kad tarp namų apyvokos daiktų atsirasdavo tai patogi daili 
kėdė, tai siuvinėta pagalvė, panteros kailis ar šiaip koks brangus 
mažmožis. Kai Siprijenas prisispyręs klausinėdavo, iš kur jie, ir Li, 
ir Matakitas išsisukdavo nuo tiesaus atsakymo tardami: 

— Nežinau! Ne aš!.. 

Pagaliau Siprijenas būtų susitaikęs su tokiais įsiteikimo ženklais, 
jeigu jo nebūtų slėgusi mintis, kad jų šaltinis galėjo būti ne visai 
švarus. Iki tol, tiesa, niekas nepatvirtino jo spėliojimų, bet ir atkak- 
lus kvotimas dėl šių keistų poelgių nedavė jokio rezultato. O užjo 
nugaros Matakitas ir Li slapčia pasikeisdavo šypsenomis, žvilgs- 
niais ir kabalistiniais, paslaptingais ženklais, kurie, matyt, reiškė: 
„Ech, tėvelis, tėvelis!.. Nieko jis nesupranta!" 

Tarp kitko, Siprijeno galva buvo užimta kitais, daug svarbes- 
niais rūpesčiais. Atrodė, Džonas Votkinsas nusprendė ištekinti Ali- 
są ir savo namus pavertė tikra pretendentų paroda. Kiekvieną 
vakarą ten svečiuodavosi ne tik Džeimsas Hiltonas, bet ir visi da- 
lingi deimantų ieškotojai; jų laimėjimai kasyklose, fermerio many- 
mu, rodė savybes, tokias reikalingas žentui, apie kurį jis svajojo. 

Vokietis Fridelis ir italas Pantalačis buvo tarp jų. Vandergarto 

stovyklose kasėjai juodu laikė pagrindiniais laimės vaikais. Pagar- 
ba, visur lydinti sėkmę, supo juos tiek kasykloje, tiek fermoje. Fri- 
delis nuo tada, kai jo visažinystę patvirtino keli tūkstančiai svarų 
sterlingų, buvo dar labiau savim pasitikintis ir tiesmukiškas negu 
visada. Na, o Anibalas Pantalačis jau buvo tapęs tikru kolonijos 
dendi - dabita, švytuliuojančiu auksinėmis grandinėmis, žiedais ir 
briliantiniais segtukais; per suėjimus jis puikuodavosi baltos me- 
džiagos kostiumais, dėl to jo veidas atrodė dar geltonesnis ir blyš- 
kesnis. Tačiau, nepaisant viso maivymosi, neapolietiškų dainelių ir 
pretenzijų rodytis subtilaus proto, šis ,,personažas'veltui stengėsi 
pralinksminti Alisą. Žinoma, ji nerodė jam ypatingos paniekos ir 
neleido suprasti, kad įtaria jo lankymosi fermoje tikslus. Apie mo- 
ralinį savo svečio luošumą ji žinojo pernelyg mažai, kad po žėrin- 
čiomis plunksnomis galėtų nujausti esant tamsią išvirkščiąją pusę. 
Jame ji matė atsitiktinį praeivį, nežymų ir tokį pat nuobodų kaip visi 
kiti. Siprijenas baisiai kentėdavo klausydamasis šio niekingo pada- 
ro pokalbio su mergina, kurią pats labai vertino. 

Jaunuolio kančia buvo juo didesnė, kad jis turėjo slėpti š šį jaus- 
mą dėl savo orumo, laikydamas, jog nedera mėgint pažeminti mis 
Votkins akyse net tokį negarbingą varžovą. 

Nepaisydamas visko, Siprijenas neleido sau užmiršti reikalo, 
kuriam pasišventė, tų dvidešimties bandymų, kuriems ruošėsi, ke- 
tindamas juos pradėti, kai tik baigsis pirmasis išmėginimas. Užmir- 
šęs laiką, jis prirašė ištisus sąsiuvinius formulių ir skaičiavimų. To- 
lydžio apsilankydavo kasykloje, atsinešdavo naujų grunto ir uolie- 
nų pavyzdžių ir vėl imdavosi analizių, kartotų šimtus sykių, bet da- 
bar pasiryžęs jas atlikti taip rūpestingai ir tiksliai, kad nebūtų net 
galimybės suklysti. Juo didesnis atrodė pavojus prarasti mis Vot- 
kins, juo tvirtesnis buvo jo pasiryžimas nepraleisti nieko, kas padė- 
tų tą pavojų įveikti. 

Ir vis dėlto širdies gilumoje jis taip nepasitikėjo savimi, jog apie 
tą eksperimentą merginai nieko nenorėjo sakyti. Mis Votkins teži- 
nojo, kad jos patarimu jis vėl ėmėsi chemijos, ir tuo labai džiaugėsi. 

Devintasis skyrius 
Netikėtumas 


Štai jau dvi savaitės, kai bandymo įrenginy nekurstoma ugnis ir 
jis pamažu vėsta. Siprijenas, spėdamas, kad anglies kristalizacija 
jau turėjo įvykti, - jeigu tai apskritai įmanoma šiomis sąlygomis, — 
ryžosi pašalinti žemės sluoksnį, sudariusį krosnies gaubtą. Teko jį 
nudaužyti galingais kirtiklio smūgiais, nes buvo sukietėjęs lyg išde- 
ginta plyta. Bet štai gaubtas pasidavė Matakito jėgai, ir pasirodė 
pirmiau krosnies viršus, vadinamasis karnizas, o paskui ir ji visa. 

Tuo momentu, kada jaunasis kafras, padedamas Bardiko ir Li, 
nuiminėjo karnizą, jaunojo inžinieriaus širdis smarkiai plakė. Būda- 
mas iš tų žmonių, kurie nuolat abejoja savimi, jis nelabai tikėjo, kad 
bandymas pavyks. Bet galiausiai tai įmanoma! Koks būtų džiaugs- 
mas, jei pavyktų! Argi ne šitame juodame cilindre, kurį po tiek 
savaičių laukimo išvydo jų akys, slypi Siprijeno laimės, garbės ir 
turtingumo viltys! 

O varge! Patrankos vamzdžio nuopjovoje matėsi įtrūkimas... 

Taip! Galingo pelkių dujų ir vandens garų, įkaitintų iki aukš- 
čiausios temperatūros, spaudimo neatlaikė net plienas. Vamzdis, 
nors ir penkių centimetrų storio, įtrūko kaip paprastas mėgintuvė- 
lis. Nesiseka, tai nesiseka! Tiek darbo įdėta vien tam, kad būtų 
gautas neigiamas rezultatas! Tiesą sakant, Siprijenas nejaustų to- 
kio kartėlio, jei įrenginys būtų bent atlaikęs išmėginimą ugnimi. 
Nusivilti tuščiu cilindru — be anglies kristalų - jis, aišku, pasiruo- 
šęs. Bet kaitinti, vėsinti, tiesiog puoselėti šitą seną plieninę trinką, 

ir viskas veltui - tai buvo nesėkmės viršūnė! Su kokiu malonumu 
jis būtų be ceremonijų nuspyręs ją žemyn, jeigu tik nebūtų buvusi 
pernelyg sunki! 

Siprijenas norėjo palikti vamzdį krosnyje ir nusiminęs jau buvo 
beeinąs pranešti Alisai apverktiną rezultatą, kai natūralus chemi- 
ko smalsumas, neišblėsęs jo sieloje, pastūmėjo prie vamzdžio galo 
prikišti degtuką — pažvelgti, kas viduje. „Aišku, gruntas, kuriuo aš 
ištepiau jį iš vidaus, irgi pavirto į plytą kaip kad išorinis sluoksnis“, 
— galvojo jaunasis inžinierius. 

Spėjimas buvo visiškai pagrįstas. Ir staiga kažkas panašaus į 
gabalą sukietėjusio molio iškrito iš vamzdžio. Tą juosvai raudonos 
spalvos gumulą, maždaug apelsino dydžio, Siprijenas atsainiai pri- 
nešė arčiau akių. Įsitikinęs, kad tai iš tiesų molis, jau buvo bemetąs 
šalin, kai staiga iš garso pajuto, kad tumulas tuščiaviduris, kaip 
puodžiaus gaminys. Tarsi nedideliame uždarame ąsotyje jame barš- 
kėjo kažkas labai sunkaus. 

„Tikra taupyklė“, - pagalvojo Siprijenas. 

Tačiau net bauginamas mirties bausme jis nebūtų galėjęs įminti 
šios mįslės. Nusprendęs išsiaiškinti viską iki galo, jis paėmė plaktuką 
ir sudaužė „taupyklę“. 

Gumule iš tikrųjų slypėjo neįkainojamas lobis... Taip! Suklysti, 
kas per vienas tas sunkus akmenukas, atsiradęs prieš apstulbusio 
Jaunojo inžinieriaus akis, buvo neįmanoma! Priešais jį gulėjo dei- 
mantas, tik didžiulis, neįtikėtino stambumo deimantas! Spręskite 
patys. Akmuo, labai panašus į bulvę, buvo didesnis už vištos kiau- 
šinį ir svėrė tikriausiai ne mažiau kaip tris šimtus gramų. 

„Deimantas!.. Dirbtinis deimantas! - pusbalsiu kartojo apstul- 
bęs Siprijenas. - Tai aš būsiu išsprendęs jų gamybos problemą, 
nepaisantto įtrūkio vamzdyje! Vadinasi, aš turtingas! Ir Alisa, mieloji 
Alisa dabar mano!" Bet tuoj pat sudraudė save, nesiryždamas 
tikėti tuo, kas buvo akivaizdu. „Juk to negali būti! Tai vien tiktai 
regimybė, miražas! — kartojo jis, graužiamas abejonių. - A! Vis 
tiek greit sužinosiu, ko tai verta!" 

Ir neužsidėjęs skrybėlės, sutrikęs ir lyg apdujęs iš džiaugsmo, 

nelyginant Archimedas, išlipęs iš vonios, kur atskleidė savo garsųjį 
skysčių statikos dėsnį, Siprijenas vienu atsikvėpimu įveikė visą ke- 
lią iki senojo būro fermos ir tartum pabūklo sviedinys įlėkė į Jako- 
bo Vandergarto dirbtuvę. 

Meistras šlifuotojas tuo metu apžiūrinėjo akmenėlius, kuriuos 
tik ką buvo atnešęs jam apdirbti Natanas, prekybos deimantais 
makleris. (Makleris — biržos ar kitų sandorių tarpininkas.) 

— O, mesjė Natanai, jūs čia labai laiku! - sušuko Siprijenas. — 
Pažvelkit... ir jūs, mesjė Vandergartai, pažiūrėkit, ką aš atnešiau, ir 
pasakykit, kas tai yra! 

Jis padėjo akmenį ant stalo ir sukryžiavo ant krūtinės rankas. 

Natanas pirmas paėmė akmenį, pabalo iš nuostabos ir išplėtęs 
akis, prasižiojęs padavė jį Jakobui Vandergartui. Tas savo ruožtu 
kiek palaikė jį prieš akis lango šviesoje, po to padėjo ant stalo ir, 
žiūrėdamas į Siprijeną, ramiai tarė: 

— Tai — pats didžiausias deimantas pasaulyje. 

— Taip!.. Pats didžiausias! — patvirtino Natanas. - Du ar tris 
kartus stambesnis už „Koch i Nur" — „Pasaulio kalną", Anglijos 
karaliaus iždo pasididžiavimą, kuris svėrė šimtą šešiasdešimt de- 
vynis karatus! (Kaip byloja legenda, pradžioje šis deimantas 
svėręs 800 karatų, bet per ilgus savo istorijos amžius gerokai 
sumažėjęs. 1849 metais, kai deimantas tapęs Ost Indijos kom- 
panijos nuosavybe, jis tesvėręs 191 karatą. 185 1-aisiais 
brangakmenis buvęs padovanotas karalienei Viktorijai, o ki- 
tais metais juvelyras D. Tenantas jį peršlifavęs ir po to dei- 
manto svoris sumažėjęs iki 108,9 karato.) 

— Dvigubai ar trigubai didesnis už „Didįjį Mogolą", patį stam- 
biausią iš žinomų akmenų, sveriantį du šimtus aštuoniasdešimt ka- 
ratų! — pridūrė senasis šlifuotojas. (Deimantą, vardu „Didysis 
Mogolas", prancūzų keliautojas Tavernjė pamatė 1665 me- 
tais Aurangzebo, Indijos valdovo iš Didžiųjų Mogolų dinas- 
tijos, dvare. Nustatė brangakmenio svorį - 280 karatų. To- 
lesnis šio deimanto likimas nežinomas.) | 

— Keturis ar penkis kartus didesnis už Rusijos caro deimantą, 

svėrusį šimtą devyniasdešimt tris karatus! — išpoškino Natanas, 
vis labiau stebėdamasis. (Kalbama apie deimantą „Orlov“, pa- 
tį žymiausią istorinį Rusijos deimantų fondo akmenį, kurio 
svoris 189,62 karato; nuo 1774 metų jis yra auksiniame im- 
peratoriaus skeptre.) 

— Septynis ar aštuonis kartus stambesnis už „Regentą“, sve- 
riantį šimtą trisdešimt šešis karatus! - pridūrė Jakobas Vandergar- 
tas. (Deimantas „Regentas“ buvo rastas 1701 metais Pietų 
Indijoje; pirminio pavidalo jis svėrė 410 karatų, po šlifavimo 
— 140 karatų, nuo 1717 metų yra Prancūzijoje, Luvre.) 

— Dvidešimt ar trisdešimt kartų sunkesnis negu Drezdeno dei- 
mantas, kurio svoris tik trisdešimt vienas karatas! — nenustygo 
Natanas. Ir pridūrė: - Spėju, kad netgi po apdirbimo šitas akme- 
nėlis vis dar svers ne mažiau kaip keturis šimtus karatų! Bet kasgi 
ryžtųsi nustatyti jo kainą! Tai neapskaičiuojama! 

— Na kodėl ne? - paprieštaravo Jakobas Vandergartas, išlikęs 
ramiausias iš abiejų. — „Koch i Nur“ įvertintas trisdešimčia milijo- 
nų frankų, „Didysis Mogolas" - dvylika milijonų, caro deimantas 
— aštuoniais, „Regentas“ — šešiais milijonais frankų!.. Taigi šitas 
neabejotinai turi kainuoti mažiausiai šimtą milijonų! 

— Kaip čia pasakius! Viskas priklauso nuo spalvos ir kokybės! 
— ėmė prieštarauti Natanas, kuris po truputį atitoko ir tikriausiai 
laikė naudinga, jei vyktų kokios varžytinės, pradėti žymėti šiokias 
tokias gaires. — Jeigu jis visiškai bespalvis ir pirmo vandens, tai 
tiesiog neįkainojamas! Bet jei geltonas, kaip dauguma mūsų Grik- 
valendo deimantų, — jo vertė bus gerokai mažesnė!.. Tačiau aš 
nesu tikras, kuriai spalvai teikčiau pirmenybę: ar kad toks didelis 
akmuo būtų gražiai mėlynas kaip safyras - kaip deimantas iš Hop- 
tauno, ar rausvas kaip „Didysis Mogolas", ar net smaragdo žalu- 
mo kaip Drezdeno deimantas. 

— Ne, ne!.. - karštai paprieštaravo senasis šlifuotojas. — Aš už 
bespalvius deimantus! Pakalbėkim verčiau apie „Koch i Nur" ar- 
ba „Regentą“. Štai kur tikri brangakmeniai! Palyginti su jais visi 
kiti tiesiog pigmena! 

Siprijenas daugiau nesiklausė. 

— Ponai, prašau man atleisti, - skubiai pratarė, — aš skubiai 
turiu jus palikti! 

Ir čiupęs savo brangakmenį jis taip pat bėgte pasiekė Votkinsų 
fermą. Net nesumojęs pasibelsti, atidarė svetainės duris, išvydo 
priešais save Alisą ir, neleidęs sau nė kiek pagalvoti, apkabino ją ir 
išbučiavo abu skruostus. | 

— Palaukit, ką tai reiškia? — sušuko misteris Votkinsas, pasipik- 
tinęs tokiu netikėtu jausmų proveržiu. 

Jis sėdėjo už stalo priešais Anibalą Pantalačį ir žaidė su šituo 
„linksmintoju“ piketo partiją. 

— Mis Votkins, atleiskite man! - pralemeno Siprijenas, pats ste- 
bėdamasis savo įžūlumu, bet tebespindėjo džiaugsmu. — Aš toks 
laimingas, kad einu iš proto! Pažvelkite!.. Štai ką jums atnešiau! 

Ir jis greičiau metė negu padėjo savo deimantą ant stalo abiem 
žaidėjams po nosim. Panašiai kaip Natanas su su Vandergartu jie 
iškart suvokė, apie ką kalbama. Misteris Votkinsas, kol kas išgė- 
ręs labai saikingą dozę savo dieninio raciono džino, tebebuvo gana 
aiškaus proto. 

— Jūs radote šitą... jūs pats... savo sklype? —- nekantriai sušuko 
jis. 

— Radau? - triumfuodamas perklausė Siprijenas. - Aš pada- 
riau geriau!.. Pats sukūriau jį iš dulkių!.. Ak, misteri Votkinsai, vis 
dėlto chemija kai ką gali! 

Ir jis juokėsi spausdamas savo rankose plonus Alisos piršte- 
lius. O ji, nors nustebinta tokio neapgalvoto elgesio, bet sužavėta 
savo draugo sėkmės, tylėdama jam šypsojosi. 

— Tačiau būtent jums, madmuazel Alisa, aš skolingas už savo 
atradimą! — kalbėjo toliau Siprijenas. - Kas man patarė grįžti prie 
chemijos? Kas pareikalavo, kad aš imčiausi nagrinėti deimantų 
gamybos klausimus, jei ne jūsų žavioji, puikioji duktė, misteri Vot- 
kinsai!.. O! Aš galiu - kaip senovės riteris savo damai - atiduoti 
jai pagarbą ir pareikšti, kad visa atradimo šlovė priklauso jai, bū- 
tent jai!.. Argi be jos aš būčiau kada nors apie tai pagalvojęs? 

Džonas Votkinsas ir Pantalačis, žvelgdami čia į deimantą, čia 
vienas į kitą, lingavo galvomis. Jie buvo tiesiog apstulbę iš nuosta- 
bos. 

— Tai jūs sakote, kad padarėte šitą... pats? — prabilo Džonas 
Votkinsas. — Vadinasi, tai netikras akmuo? 

— Netikras akmuo?.. - sušuko Siprijenas. — Na, ką gi, tegu bus 
taip! Deimantas netikras! Bet Jakobas Vandergartas ir Natanas 
spėja, kad jis vertas mažiausiai penkiasdešimties milijonų, o gal ir 
viso šimto! Net jeigu jis tėra viso labo dirbtinis deimantas, gautas 
mano išrastu būdu, jis vis tiek yra absoliučiai autentiškas! Kaip 
matote, jis turi viską, ko reikia... yra net tuščiaviduris! 

— Ir jūs imsitės daryti naujus deimantus, panašius į šitą? — at- 
kakliai klausinėjo Džonas Votkinsas. 

— Ar aš imsiuosi, misteri Votkinsai? Na, žinoma! Ir pridarysiu 
tiek tų deimantų — nors kastuvu semk!.. Ir jie bus dešimt, šimtą 
kartų didesni už šitą!.. Aš pridarysiu jų tiek, kad bus galima išgrįsti 
jūsų galeriją, visus Grikvalendo kelius, jeigu jūsų širdis to įsigeis!.. 
Sunkus tik pirmas žingsnis, reikia tik išgauti pirmąjį akmenį, visa 
kita — jau detalės, techninių priemonių klausimas! 

— Bet jeigu taip, - pratarė išbalęs fermeris, — tai kasyklų savi- 
ninkams, taip pat ir man, visam mūsų kraštui gresia nusigyveni- 
mas! 

— Suprantama! — šūktelėjo Siprijenas. - Koks išskaičiavimas 
raustis žemėje ir ieškoti ten smulkių, kone beverčių akmenėlių, 
jeigu pramoniniu būdu juos galima daryti bet kokio dydžio, ir gana 
lengvai! 

— Bet tai siaubinga!.. - pasipiktino Džonas Votkinsas. - Niek- 
šybė! Jeigu čia ne tušti žodžiai, jeigu jūs iš tikrųjų Žinote paslaptį... 

Uždusęs jis nutilo. 

— Matote, - šaltai tarė Siprijenas, — tai nėra tušti žodžiai, nes aš 
jums atnešiau parodyti savo pirmąjį gaminį. Ir, manau, jis ganėtinai 
gražus, kad jus įtikintų! 

— Ką gi! - atsakė misteris Votkinsas, pagaliau atgavęs amą. — 
Jeigu taip... tai jus reikėtų nedelsiant sušaudyti pagrindinėje sto- 

vyklos gatvėje, mesjė Merė!.. Štai jums mano nuomonė! 

— Ir mano taip pat! - laikė savo pareiga pridurti Anibalas Pan- 
talačis, palydėdamas savo žodžius grėsmingu judesiu. 

Mis Votkins išbalusi pakilo nuo kėdės. 

— Sušaudyti mane užtai, kad išsprendžiau chemijos problemą, 
iškilusią jau prieš penkiasdešimt metų? — nustebo jaunasis inžinie- 
rius, gūžtelėdamas pečiais. — Iš tikrųjų tai būtų truputį per daug! 

— Čia nėra nieko juokingo, pone! — sušuko įsiutęs fermeris. — 
Ojūs pagalvojote apie savo, jei taip galima pasakyti, atradimo pa- 
darinius... apie visų darbų kasyklose sustabdymą... apie Grikva- 
lendą, kuris netektų savo garsiosios pramonės, pagaliau apie ma- 
ne, sėdintį prieš jus, mane, kurį jūs nuskurdinsite? 

— Garbės žodis, apie visa tai aš, patikėkit, kažkaip nepagalvo- 
jau, - atviraširdiškai prisipažino Siprijenas. - Bet tokie jau būna 
neišvengiami technikos pažangos padariniai, tikras mokslas nė ne- 
privalo tuo rūpintis! Na, o jūs asmeniškai, misteri Votkinsai, neturi- 
te būgštauti. Visa kas mano - kartu ir jūsų, juk puikiai žinote, kas 
pastūmėjo mane pakreipti bandymus šia linkme!.. 

Džonas Votkinsas tuoj pat įsivaizdavo, kokią naudą galima gauti 
iš jaunojo inžinieriaus atradimo, ir dabar, nepaisydamas, ką begal- 
votų neapolietis, nesvyruodamas, kaip yra sakoma, perkėlė šautu- 
vą ant kito peties. 

— Galiausiai, — pradėjo jis šneką, — jūs, ko gero, teisus, mesjė 
Merė, jūsų žodžiai rodo, kad esat doras vaikinas. Tai štai! Pa- 
svarsčius atrodo, jog mes galim susitarti! Kam jums tokia begalė 
deimantų? Juk tai tikrų tikriausia priemonė sumenkinti jūsų atradi- 
mą! Ar ne protingiau būtų, uoliai saugant paslaptį, panaudoti jį sai- 
kingai, padaryti, pavyzdžiui, tik vieną ar du tokius va akmenis arba 
sustoti ties pirmąja sėkme, nes per ją jūs iš karto užsitikrinate dide- 
lį kapitalą ir tampate turtingiausiu žmogumi šalyje!.. Ir visi bus 
patenkinti, darbai eis įprastine vaga, ir jūs neatsidursite vaidmeny 
žmogaus, einančio prieš gerbtinus kitų interesus!.. 

Taip netikėtai Siprijenui iškilo klausimas, kuris nė į galvą nebu- 
vo atėjęs. Ši dilema jam iškilo negailestingai griežtai: arba išlaikyti 

paslaptį vien sau, kitiems ničnieko neišduodant, ir panaudoti ją sa- 
vo turtėjimui, arba, kaip protingai paaiškino Džonas Votkinsas, iš- 
kart nuvertinti visus — tiek natūralius, tiek dirbtinius deimantus ir 
taip atsisakyti turto vardan... ko? Kad nuskurdintų visus Grikva- 
lendo, Brazilijos ir Indijos deimantų ieškotojus! Atsidūręs prieš to- 
kį pasirinkimą, Siprijenas susvyravo, bet tik labai trumpam. Nors ir 
suprato, kad turės visam laikui atsisakyti vilties, paskatinusios jį 
šiam atradimui! 

— Mesjė Votkinsai, — nuoširdžiai tarė jis, - saugodamas šio at- 
radimo paslaptį vien sau, aš pasirodyčiau esąs tik apgailėtinas fal- 
sifikatorius. Tai būtų tas pat kaip nusukti prekės svorį, apgaudinėti 
žmones dėl jos kokybės. Juk mokslininko pasiekti rezultatai vien 
jam nepriklauso! Jie yra dalis bendro turto. Egoistiškai pasilikti sau 
kad ir mažą jų dalį - tai nusmukti iki paties žemiausio poelgio, kokį 
tik gali padaryti žmogus! Aš taip nepasielgsiu! Ne! Nelauksiu nei 
savaitės, nei dienos ir paskelbsiu visuomenei formulę, kuri per at- 
sitiktinumą, ne pernelyg ilgai mąsčius, atsidūrė mano rankose! Vie- 
nintelis kompromisas, visiškai deramas ir teisingas, bus tas, kad 
anksčiau nei kitoms šalims perduosiu šią formulę savo tėvynei, 
Prancūzijai... Rytoj pat išsiųsiu į Mokslų akademiją savąją gamy- 
bos paslaptį! Sudie, pone, esu jums labai dėkingas už tai, kad aiš- 
kiai nurodėte priedermę, apie kurią aš nepagalvojau!.. Mis Vot- 
kins, aš jau mačiau stebuklingą reginį!.. Deja, tenka jo atsisakyti! 

Ir nespėjus merginai žengtelėti link jo Siprijenas pasiėmė dei- 
mantą ir nusilenkęs išėjo iš kambario. 

Dešimtasis skyrius 
Džonas Votkinsas samprotauja 


Palikęs fermą, Siprijenas sunkia širdimi, bet pilnas ryžto pada- 
ryti tai, ką laikė savo profesine pareiga, vėl patraukė pas Jakobą 
Vandergartą. Rado jį vieną dirbtuvėje. Natanas paskubėjo išeiti, 
kad pirmas išnešiotų po stovyklą naujieną, liečiančią visus deimantų 
ieškotojus. 

Naujiena sukėlė nemažą triukšmą, nors niekas dar nežinojo, 
kad didžiulis deimantas, priklausantis Mesjė, kaip vadino Siprijeną, 
buvo dirbtinis. Tačiau pats Mesjė labai nerimavo dėl paskalų ka- 
sykloje. Prieš ruošiant ataskaitą jam reikėjo greičiau patikrinti pas 
senąjį Vandergartą deimanto kokybę ir spalvą, todėl jis čia ir grįžo. 

— Brangusis Jakobai, — tarė atsisėdęs priešais, - būkit malo- 
nus, nušlifuokit man vieną šito iškilumo sienelę, kad galėtume pa- 
matyti, kas slypi viduje. 

— Nėra nieko lengviau, - atsakė šlifuotojas, imdamas akmenį iš 
savo jaunojo bičiulio rankų. - Jūs tikrai labai gerai parinkot vietą! 
— pridūrė žymėdamas nedidelę išgaubą vienoje deimanto vietoje; 
išskyrus šį trūkumą, akmuo buvo beveik idealus ovalas. — Šlifuo- 
dami čia mes nerizikuojam padaryti lemiamą klaidą! 

Jakobas Vandergartas nedelsdamas ėmėsi darbo. Susiradęs 
mediniame dubenėlyje neapdirbtą kokių keturių penkių karatų dei- 
mantą ir gerai pritvirtinęs jį prie savotiškos rankenos galo, pradėjo 
trinti abu akmenis vienas į kitą, šalindamas jų išorinius sluoksnius. 

— Nuskaldant būtų greičiau, - tarė jis, - bet kasgi ryžtųsi užsi- 

moti kūjeliu ant tokios vertybės! 

Nespartus, monotoniškas darbas truko ne mažiau kaip dvi va- 
landas. Sienelę nušlifavus tiek, kad būtų galima spręsti apie ak- 
mens prigimtį, reikėjo dar nupoliruoti specialiu tekėlu. Tam irgi su- 
gaišo laiko. Vis dėlto, pirminį apdirbimą baigus, dar buvo šviesi 
diena. Smalsumo kamuojami Siprijenas ir Jakobas Vandergartas 
prisėdo arčiau - patikrinti, kas išėjo. 

Puiki, primenanti agatą, bet su niekuo nepalyginamo spindesio 
ir skaidrumo sienelė atsivėrė jų akims. Deimantas buvo juodos 
spalvos! Labai reta atmaina, dėlto akmens vertė dar didėjo, jeigu 
tai iš viso buvo įmanoma. 

Jakobo Vandergarto rankos, kai jis kraipė akmenį saulės spin- 
duliuose, drebėjo iš susijaudinimo. 

— Koks nepaprastas ir gražus akmuo, kada nors atspindėjęs 
šviesą! — ištarė jis džiūgaudamas, su kone religinio jausmo atspal- 
viu. - O koks jis taps, kai galės laužti tuos spindulius visomis savo 
sienelėmis po šlifavimo! 

— Ar jūs imtumėtės tokio darbo? — guviai pasidomėjo Siprije- 
nas. 

— O, žinoma, mano mielas vaike! Man tai būtų garbė ir ilgos 
mano karjeros apvainikavimas!.. Bet gal jums verčiau pasirinkti 
jaunesnę ir tvirtesnę ranką? 

— Ne! - švelnumo pagautas sušuko Siprijenas. — Niekas, aš 
esu tikras, taip nesugebėtų ir nesistengtų kaip jūs! Imkit, brangusis 
Jakobai, šitą deimantą ir šlifuokite jį turėdamas laiko. Jūs padary- 
site iš jo šedevrą! Laikykite, kad mes susitarėm. 

Senukas visaip vartė tarp pirštų akmenį, tartum nesiryždamas 
išreikšti savo mintį. 

— Viena aplinkybė man kelia nerimą, — pagaliau pasakė jis. — 
Žinote, darosi nejauku pagalvojus, kad mano namuose bus tokia 
brangenybė! Juk aš laikau savo delne mažiausiai penkiasdešimt 
milijonų frankų, o gal ir daugiau! Neatsargu imtis tokios atsako- 
mybės! 

— Niekas nieko nesužinos, jeigu jūs pats neprasitarsit, mesjė 

Vandergartai. Aš, kiek tai liečia mane, irgi garantuoju saugosiąs 
paslaptį! 

— Hm m... Gali kilti įtarimas. Jus, užeinantį čionai, galėjo kas 
nors sekti! Tai, ko nežinai iš tikrųjų, galima ir nuspėti... Mūsų kraš- 
to gyventojai tokie keisti!.. Ne! Aš negalėsiu ramiai miegoti! 

— Ko gero, jūs teisus, — pripažino Siprijenas, gerai suprasda- 
mas senojo meistro abejones. - Bet ką gi daryti? 

— Apie tai aš kaip tik ir galvoju, - atsakė Jakobas Vandergartas 
ir susimąstęs nutilo. Netrukus prabilo vėl. 

— Paklausykit, mano mielas vaike, — tarė jis. —- Tai, ką dabar 
jums pasakysiu, pareikalaus įrodymo, kad jūs manimi visiškai pasi- 
tikite. Bet gana gerai mane pažindamas neturėtumėt stebėtis, ko- 
dėl taip noriu imtis visų atsargumo priemonių. Aš turiu tuoj pat 
išvažiuoti pasiėmęs instrumentus ir jūsų akmenį ir paieškoti prie- 
glaudos tokiame kampelyje, kur manęs niekas nepažįsta, pavyz- 
džiui, Blumfonteine ar Hoptaune. Išsinuomosiu ten pigų kamba- 
riuką, užsisklęsiu jame, kad galėčiau dirbti visiškai slaptai, ir grįšiu 
tik galutinai užbaigęs savo darbą. Gal tokiu būdu man pavyks su- 
painioti piktavalius! Bet, kartoju, man nepatogu siūlyti tokį planą... 

— Kuris man atrodo labai protingas, - pratęsė Siprijenas, — ir 
belieka tik prašyti, kad įvykdytumėt, ką sumanėte! 

— Turėkite galvoje, jog gali praeiti nemažai laiko, man prireiks 
mažiausiai mėnesio, O ir kelyje netikėtai gali kas nors atsitikti! 

— Nesvarbu, misteri Vandergartai, jei jūs manote, kad toks spren- 
dimas geriausias! Pagaliau net jei deimantas prapuls — nedidelė 
bėda! 

Jakobas Vandergartas kone pasibaisėjęs pažvelgė į savo jau- 
nąjį bičiulį: „Ar neišėjo iš proto nuo užgriuvusios laimės?" 

Siprijenas, supratęs, apie ką pagalvojo senukas, šyptelėjo. Ir 
galiausiai papasakojo deimanto atsiradimo istoriją. Bet ar tai sena- 
sis šlifuotojas nelabai patikėjo jo pasakojimu, ar turėjo savų prie- 
žasčių nepasilikti ilgiau šitoje nuošalioje lūšnoje su penkiasdešim- 
ties milijonų vertės akmeniu, kad reikalavo išsinešdinti nedelsiant. 

Sudėjęs į seną odinį maišą savo instrumentus bei mantą, Jako- 

bas Vandergartas pritvirtino prie durų grifelinę lentutę, kurioje bu- 
vo parašęs: „Išvykau su reikalais", įsidėjo raktą į kišenę, o dei- 
mantą į liemenę ir išvyko. Po trijų valandų toli už Grikvalendo, 
pakeliui į Bliumfonteiną Siprijenas atsisveikino su meistru. Buvo 
jau tamsi naktis, kai jaunasis inžinierius grįžo į savo būstą, galvo- 
damas turbūt daugiau apie mis Votkins negu apie savo didįjį atra- 
dimą. 

Tačiau negaišdamas laiko ir net nesiteikęs valgyti Matakito pa- 
gamintų pietų, jis sėdo prie savo darbo stalo ir ėmė kurti raštą, kurį 
tikėjosi išsiųsti per pirmą pasitaikiusį kurjerį Mokslų akademijos 
sekretoriui. Smulkiai aprašęs atliktą eksperimentą, išdėstė labai 
gudrią teoriją reakcijos, per kurią atsirado tasai nuostabus anglies 
kristalas. „Įdomiausia, - rašė jis tarp kitko, - kad gautasis produk- 
tas visiškai tapatus natūraliems deimantams ir svarbiausia — tuš- 
čiaviduris, su išoriniu apvalkalu". 

Siprijenas šį nepaprastai įdomų efektą iš tikrųjų siejo su tuo, 
kad per bandymą jis savo vamzdžio vidinį paviršių kruopščiai apli- 
pino žeme, atrinkta Vandergart Kopjė. Kodėl dalis šio grunto atsi- 
skyrė nuo vidinės sienelės, sudarydama apie kristalą tikrą kokoną, 
paaiškinti buvo nelengva, bet mįslė galėjo paaiškėti kitų eksperi- 
mentų metu. Matyt, tai visiškai naujas chemijos reiškinys, ir auto- 
rius ketinąs jį nuodugniai ištirti. Jis nepretenduojąs į tai, kad šio 
atradimo teorija būtų greitai ir galutinai išnagrinėta. Norėtų tik kaip 
galima greičiau paskelbti jį mokslininkų žiniai, pažymėti Prancūzi- 
Jos mokslinį prioritetą, pateikti atradimą svarstymui, kad paaiškėtų 
faktai, kol kas migloti ir nesuprantami jam pačiam. 

Pradėjęs sumuoti jau turimus tyrimų rezultatus ir užrašinėda- 
mas naujus, jaunasis inžinierius tikėjosi spėsiąs iki išsiuntimo papil- 
dyti savo raštą naujų stebėjimų duomenimis. Pavakarieniavęs at- 
sigulė miegoti. 

Kitą rytą Siprijenas, pasinėręs į savo mintis, apėjo įvairias ka- 
syklos vietas. Kartais jis pastebėdavo anaiptol ne palankius kitų 
žmonių žvilgsnius. Ir jei nekreipė į juos dėmesio, tai tik todėl, kad 
pamiršo galimus savo atradimo padarinius, kuriuos išvakarėse at- 

skleidė jam Džonas Votkinsas, būtent: gresia pavojus anksčiau ar 
vėliau nuskursti visiems Grikvalendo koncesininkams. Šiame pus- 
laukiniame krašte nepalankus jums skirtas žvilgsnis jau yra rimtas 
pretekstas sunerimti. Aišku, deimantų ieškotojai puikiai suprato, 
kad tereikia dirbtinių kristalų gamybai tapti pramonine ir tuojau pat 
ne tik jie, bet ir milijonai žmonių, suplūdusių į Brazilijos ir Pietų 
Afrikos kasyklų gelmes, bus pasmerkti neišvengiamai žlugti. 

Tuo pat metu pats deimantų kasyklų savininkas Džonas Vot- 
kinsas galvojo štai apie ką. 

Aišku, kad Anibalą Pantalačį ir kitus suerzins Siprijeno atradi- 
mas, nes žada pavojingą konkurenciją, pats jis, kaip fermos šeimi- 
ninkas, irgi atsidurs nepatogioje padėtyje. Be abejonės, jei, kritus 
brangakmenių vertei, deimantų telkiniai bus apleisti, kai gyventojai 
galiausiai paliks Grikvalendą, tai šios fermos vertė labai sumažės, 
nes produktų nebus kam iškišti, nesant nuomininkų niekam nepri- 
reiks ir jo lūšnų. Taigi gali atsitikti, kad vieną gražią dieną jam teks 
palikti nepelningą kraštą. „Tiek to, - sakė sau Džonas Votkinsas, 
— kol tai įvyks, daug vandens nutekės! Iki masinės dirbtinių dei- 
mantų gamybos kol kas dar toli - kad ir ką išgalvotų mesjė Merė! 
Ir daug kas čia priklausė nuo gryno atsitiktinumo. bet atsitiktinu- 
mas ar ne, ojis gavo didžiulės vertės akmenį. Pagal natūralių dei- 
mantų kainas jis vertas kokių penkiasdešimt milijonų, o kas žino, 
nors ir dirbtinis, gali kainuoti dar brangiau! Taip! Šį jauną vyruką 
reikia suturėti bet kuria kaina! Bent kuriam laikui sutrukdyti jam 
rėkauti nuo visų stogų apie savo didįjį atradimą. Akmuo turi vi- 
siems laikams pasilikti Votkinsų šeimoje, o jeigu ir išeis išjos, tai tik 
už padorią milijonų sumą! O sulaikyti čia jo kūrėją, tiesą sakant, 
visai nesunku, net neprisiimant rimtų įsipareigojimų. Turiu Alisą ir 
jos padedamas, žinoma, galiu sutrukdyti Merė išvažiuoti į Europą!.. 
Taip! Net jei tektų pažadėti jam dukterį į žmonas... ir net atiduoti! 

Pagaliau Alisa neturėtų pagrindo skųstis! Jaunasis pakvaišėlis 
mokslininkas - vyrukas kaip reikiant! Jis myli ją ir, man atrodo, ji 
tikrai neabejinga jo dėmesiui. Argi nebūtų kilnu — sujungti širdis, 
sukurtas viena kitai?.. Arba bent suteikti joms tokią viltį, kol galu- 

tinai viskas išaiškės... Tai štai: šventojo Džono, mano globėjo, var- 
du — velniop Anibalą Pantalačį ir jo draugužius, tegu kiekvienas 
savęs Žiūri... net ir Grikvalendo krašte!" 

Taip svarstė Džonas Votkinsas, siekdamas idealaus interesų 
balanso. Ir pagaliau pasiekė pusiausvyrą tarp savo dukters atei- 
ties ir paprastu gabalu susikristalizavusios anglies. Dabar, many- 
damas, kad abi svarstyklių lėkštelės yra vienoje horizontalioje lini- 
joje, jis jautėsi laimingas. Svarbiausia, mąstė misteris Votkinsas, 
neskubinti įvykių ir leisti jiems tekėti savo vaga, nes jis jau nuspėjo 
kelią, kuriuo jie rutuliosis. 

Pirmiausia buvo svarbu pasimatyti su savo gyventoju ir tai bu- 
vo nesunku, nes jaunasis inžinierius kasdien ateidavo į fermą. Bet 
norėjosi dar kartą pamatyti deimantą, kuris Votkinso svajonėse 
įgydavo pasakišką dydį. Todėl jis patraukė link Siprijeno, kuris kaip 
tik grįŽo namo pietų. 

— Na, kaip, mano jaunasis drauge, - geraširdiškai kreipėsi fer- 
meris į jaunuolį, - kaip jūs praleidote naktį... pirmą po savo didžio- 
jo atradimo? 

— Gerai, misteri Votkinsai, labai gerai! - šaltai atsakė Siprijenas. 

— Ir jūs galėjot užmigti? 

— Na taip! Kaip visada. 

- Ir visi tie milijonai, kur išlindo iš tos krosnies, netrikdė jūsų 
miego? 

— Nė kiek, - atsakė jaunasis inžinierius. - Supraskite gi, misteri 
Votkinsai, toks deimantas galėtų kainuoti milijonus tik su sąlyga, 
kad jis - gamtos, o ne chemiko kūrinys... 

— Žinoma!.. Žinoma, mesjė Siprijenai. Bet jūs įsitikinęs, kad galit 
padaryti ir antrą... o paskui dar ir dar?.. Jūs galite tai garantuoti? 

Siprijenas svyravo, jis žinojo, kiek nesėkmių gali įvykti per to- 
kios rūšies eksperimentą. 

— Štai matote! - kalbėjo toliau Džonas Votkinsas. - Negaran- 
tuojate! Vadinasi, iki kito bandymo ir naujos sėkmės jūsų deiman- 
tas yra didžiulė vertybė! O jei taip, tai kuriam galui aiškinti visiems, 
kad jis dirbtinis? 

— Kartoju: aš negaliu nutylėti tokios svarbios mokslinės paslap- 
ties! 

— Na Žinau jau, Žinau! - pertraukė Džonas Votkinsas, duoda- 
mas jaunuoliui ženklą patylėti, tartum jį galėtų išgirsti kas iš lauke 
esančių. — Taip, žinoma!.. Apie tai mes dar pakalbėsim. Bet ne- 
kreipkit dėmesio į Pantalačį ir kitus. Jie apie jūsų atradimą nepra- 
sitars nė Žodžio, nes yra suinteresuoti apie tai patylėti. Patikėkit 
manim... reikia palūkėti. Ir turėkite galvoje, kad mes abu - mano 
duktė ir aš - labai džiaugiamės jūsų laimėjimu... Taip! Labai džiau- 
giamės! Tik ar negalėčiau aš dar kartelį pažvelgti į tą nuostabų 
deimantą? Jūs man leisite? 

— Bet aš jo jau neturiu! — atsakė Siprijenas. 

— Jūs nusiuntėte akmenį į Prancūziją? — sušuko misteris Vot- 
kinsas, priblokštas naujienos. 

— Ne... dar ne! Kol jis neapdirbtas, negalima spręsti apie jo 
kokybę. Nusiraminkit! 

— O kam gi jūs jį perdavėte? Dėl Dievo meilės - kam? 

— Aš daviau jį nušlifuoti Jakobui Vandergartui, bet nežinau, kur 
tasai jį nunešė. 

— Jūs patikėjote tokį deimantą senam pakvaišėliui? — įniršęs 
šaukė Džonas Votkinsas. - Bet juk tai beprotybė, mesjė Merė! 
Tiesiog beprotybė! 

— Cha! - atsakė Siprijenas. — O ką, jūsų manymu, Jakobas ar 
kas kitas gali padaryti su deimantu, kuris nežinantiems jo kilmės 
kainuoja mažiausiai penkiasdešimt milijonų? Manote, jį galima par- 
duoti ir tai liktų paslaptis? 

Atrodė, šis argumentas misterį Votkinsą įtikino. Atsikratyti to- 
kios vertės deimanto, aišku, būtų nelengva. Ir vis dėlto fermeris 
jautė nerimą, jis daug... taip, daug būtų atidavęs, kad neatsargusis 
Siprijenas nebūtų patikėjęs akmens senajam šlifuotojui... arba kad 
tasai su brangakmeniu jau būtų grįžęs į Grikvalendą!.. 

Tačiau Jakobas Vandergartas išsiderėjo mėnesį, ir, kad ir kaip 
nekantravo Džonas Votkinsas, beliko laukti. Nėra ko nė kalbėti, įpras- 
tiniai jo stalo bendrai Anibalas Pantalačis, her Fridelis ir žydas Nata- 

nas nepraleisdavo progos kaip nors įgelti senojo šlifuotojo adresu. 

— O ir ko jam grįžti į Grikvalendą, - samprotavo Fridelis, - juk 
taip lengva pasisavinti šitą deimantą: jis niekuo neišduos savo dirb- 
tinės kilmės. 

— Ogi tam, kad jis vis tiek neras pirkėjo! - atsakė misteris Vot- 
kinsas, pakartodamas jaunojo inžinieriaus argumentą, nors dabar 
jis jau nenuramino. 

— Geras paaiškinimas! — paprieštaravo Natanas. 

— Taip, tikrai geras! - antrino Anibalas Pantalačis. - Patikėkit, 
dabar senasis krokodilas jau toli! Nėra nieko paprasčiau — o jau 
jam ypač - imti ir pakeisti to akmens prigimtį, padaryti jį neatpa- 
žįstamą! Juk jūs net nežinote, kokios jis spalvos! Kas gali sutruk- 
dyti Jakobui suskaldyti jį į keturias ar šešias dalis ir toliau skaidant 
padaryti iš jo kelis vis dar įspūdingo dydžio deimantus? 

Šie samprotavimai taip jaudino misterį Votkinsą, kad jis pradėjo 
manyti, jog senasis Vandergartas tikrai nepasirodys. Tik vienas 
Siprijenas tvirtai tikėjo senojo šlifuotojo padorumu ir visiems gir- 
dint teigė, kad sutartą dieną jis būtinai grįš. Ir pasirodė esąs teisus. 

Jakobas Vandergartas sugrįžo keturiasdešimt aštuoniomis va- 
landomis anksčiau termino. Jis taip stropiai ir nuoširdžiai darbavo- 
si, kad nušlifavo deimantą per dvidešimt septynias dienas. Meist- 
ras grįžo vidurnaktį, kad spėtų apdirbti akmenį tekėlu ir tuo užbaigti 
jo šlifavimą, ir dvidešimt aštuntos dienos rytą atsirado pas Siprijeną. 

- Štai jūsų akmuo, - paprastai tarė jis, dėdamas ant stalo nedi- 
delę medinę dėžutę. 

Siprijenas atidarė ją ir sustingo apakintas. 

Ant balto vatos pakloto gulėjo didžiulis juodas dvylikasienio rom- 
boido pavidalo kristalas, švytuliuojantis taip ryškiai, kad, rodės, ap- 
švietė visą laboratoriją. Šis rašalo juodumo, tobulo skaidrumo ir 
puikaus šviesos lūžio derinys darė nesuprantamai kerintį ir jaudi- 
nantį įspūdį. Neatsitiktinai jaunasis inžinierius pasijuto stebįs tikrai 
unikalų reiškinį... 

— Tai ne tik pats didžiausias, bet ir pats gražiausias deimantas 
pasaulyje! - iškilmingai, su tėviško pasididžiavimo gaidele pareiš- 

kė Jakobas Vandergartas. Jis sveria keturis šimtus trisdešimt du 
karatus! Jūs galite pasigirti, kad sukūrėte šedevrą, jūsų bandoma- 
sis kūrinys tapo meistro kūriniu! 

Siprijenas į senojo šlifuotojo komplimentą nieko neatsakė. Jis 
laikė save ne daugiau kaip įdomaus eksperimento autoriumi, ir vis- 
kas. Daug kitų Žmonių, nepaisant didžiulio jų stropumo, taip nieko 
ir nepasiekė srityje, kurioje jis tik ką patyrė nenuginčijamą perga- 
lę. Tačiau ką gali duoti žmonijai dirbtinių deimantų gamyba? Po 
kurio laiko ji privers nusigyventi visus tuos, kurie vertėsi brangak- 
menių prekyba, ir, apskritai paėmus, nė vieno nepadarys turtingo. 

Kuo daugiau inžinierius mąstė, tuo greičiau sklaidėsi svaigulys, 
apėmęs jį pirmomis valandomis po pavykusio bandymo. Taip! Da- 
bar tas pats deimantas, taip sužavėjęs jį Jakobo Vandergarto ran- 
kose, jau atrodė paprastas, nieko nevertas akmuo, kuriam arti- 
miausioje ateityje lemta netekti netgi rariteto — reto vertingo daik- 
to — šlovės. 

Siprijenas paėmė dėžutę, kurioje spindėjo nepalyginamo grožio 
akmuo, ir, paspaudęs senukui ranką, patraukė link misterio Votkin- 
so fermos. 

Šeimininkas sėdėjo kambaryje žemomis lubomis, tai yra savo 
miegamajame, ir nerimavo laukdamas grįžtant Jakobo Vandergar- 
to; to jau nesitikėjo. Duktė buvo šalia ir kaip galėdama stengėsi jį 
raminti. 

Stumtelėjęs duris, Siprijenas akimirką stabtelėjo ant slenksčio. 

— Na kas? - skubiai paklausė Džonas Votkinsas, pašokęs ant 
kojų. 

— Ogi tas, kad sąžiningas meistras Jakobas Vandergartas šįryt 
parvažiavo. 

— Su deimantu? 

— Su deimantu, puikiai nušlifuotu, kuris ir po to sveria keturis 
šimtus trisdešimt du karatus! 

— Keturis šimtus trisdešimt du! - sušuko Džonas Votkinsas. — 
Ir jūs atsinešėt jį? 

- Štai jis. 

Fermeris atidarė dėžutę — ir jo akys suspindo kone taip pat kaip 
pats deimantas, į kurį jis žvelgė su bukagalvišku džiaugsmingu įnir- 
šiu. Paskui, suvokęs, kad jo rankose, įgijusi materialią ir kartu pui- 
kią išorinę formą, yra milžiniška pinigų suma, savo pasigėrėjimą 
ėmė reikšti žodžiais, kurie, atrodytų, visai nesiderino su visa miste- 
rio Votkinso prigimtimi. 

— O, gražusis, puikusis, prašmatnusis akmenėli! - pradėjo jis. — 
Pagaliau tu sugrįžai, mielasis! Kaip tu spindi!.. Koks esi sunkus!.. 
Kiekgi turi tu kainuoti skambių ginėjų! Kaip su tavim pasielgti, mano 
puošnusis? Nusiųsti tave į Keiptauną, o iš ten į Londoną —- tegu žiūri 
ir gėrisi? Bet kam užteks turtų tave nupirkti? Pati karalienė negalėtų 
sau leisti tokios prabangos! Tam prireiktų visų jos pajamų, gaunamų 
per dvejus ar trejus metus! Reikėtų balsuoti parlamente, reikėtų tautos 
parašų! Ir tai padarys, būk ramus! Ir tu taip pat nukeliausi ilsėtis į 
Londono bokštą, šalia „Koch i Nur“, kuris greta tavęs atrodys tie- 
siog berniūkštis! O kiekgi tu kainuosi, gražuolėli mano? 

Ir jis ėmė mintinai skaičiuoti: 

— Už cariškąjį deimantą Jekaterina Antroji sumokėjo milijoną 
rublių grynais ir devyniasdešimt šešis tūkstančius frankų rentos iki 
gyvos galvos. Tad tikriausiai nebus per daug pareikalauti už tave 
milijono svarų sterlingų ir penkių šimtų tūkstančių frankų nuolati- 
nės rentos! 

Paskui staiga, šovus į galvą netikėtai idėjai, kreipėsi į inžinierių: 

— Mesjė Merė, ar jums neatrodo, kad tokio akmens savininką 
derėtų pakelti į perus? (Peras — aukštosios aristokratijos titu- 
las Anglijoje ir Prancūzijoje /iki 1848 m./ feodalizmo laikais. 
Anglijoje pero titulas duoda teisę būti lordų rūmų nariu.) Juk 
teisę tapti Aukštųjų rūmų atstovu suteikia bet kurie privalumai, o 
turėti tokio grožio deimantą - aišku, neeilinis privalumas!.. Žiūrėk, 
dukrele, žiūrėk! Gėrėtis tokiu akmeniu neužteks ir poros akių! 

Mis Votkins pirmą kartą savo gyvenime apžiūrinėjo deimantą 
šiek tiek susidomėjusi. 

— Jis iš tiesų labai gražus! Spindi kaip gabalas anglies — toks ir 
yra, tik kaitintos anglies, — tarė ji, atsargiai imdama deimantą iš 

vatinio guolio. 

Po to instinktyviai, ką jos vietoje būtų padariusi bet kuri jauna 
mergina, priėjo prie veidrodžio, stovėjusio ant židinio, ir pridėjo įstabų 
papuošalą prie kaktos, tarp savo šviesių garbanų. 

— Žvaigždė aukso rėmuose! - galantiškai ištarė Siprijenas, lei- 
dęs sau, priešingai nei buvo pratęs, atlikti kažką panašaus į madri- 
galą. (Madrigalas — trumpas lyrinis pagiriamasis kūrinėlis, 
dažniausiai skiriamas damai.) 

— Tikrai! Tai iš tiesų Žvaigždė! - sušuko Alisa, džiugiai suplo- 
dama delnais. - O ką, gal duokim akmeniui šį vardą? Pavadinkim 
jį „Pietų žvaigžde". Jūs sutinkate, mesjė Siprijenai? Argi jis ne 
toks pat juodas kaip šitos šalies gražuolės ir spindi kaip mūsų pie- 
tinio dangaus žvaigždynas! 

— Tegu būna „Pietų žvaigždė"! — pasakė Džonas Votkinsas, 
neteikdamas vardui didelės reikšmės. — Tik žiūrėk — neišmesk! — 
baimingai pridūrė, pastebėjęs staigų merginos judesį. - Jis gali su- 
dužti kaip stiklas! 

— Nejaugi? Jis toks trapus? — nustebo Alisa, pasijutusi nesma- 
giai, dėdama brangakmenį į jo dėžutę. - Vargše žvaigždele, tai tu 
gali būti žvaigžde tik pašaipai, kaip kad grafino kamštis! 

— Grafino kamštis!.. - dusdamas iš pasipiktinimo prašvokštė 
misteris Votkinsas. - Nieko vaikai negerbia! 

— Madmuazel Alisa, - įsiterpė jaunasis inžinierius, - tai jūs įkvė- 
pėt mane imtis dirbtinio deimanto gamybos! Taigi būtent jūsų dėka 
šis akmuo išvydo dienos šviesą. Bet manau, kai jo kilmė taps žino- 
ma, ši brangenybė neteks komercinės vertės. Tikiuosi, jūsų tėvas 
leis man padovanoti ją jums — laimingos įtakos mano darbams 
atminčiai! 

— Hm! -sumurmėjo misteris Votkinsas, nemokėdamas nuslėpti 
jausmo, kurį sukėlė šis pasiūlymas... toks visiškai nelauktas. 

— Madmuazel Alisa, - pakartojo Siprijenas, - šis deimantas — 
jūsų! Aš dovanoju jį jums... aš jį atiduodu jums! 

Užuot ką atsakiusi, mis Votkins ištiesė jaunuoliui ranką, kurią 
tas švelniai suspaudė savo delnuose. 

Vienuoliktasis skyrius 
„Pietų žvaigždė" 


Naujiena, kad sugrįžo Jakobas Vandergartas, greitai pasklido 
stovykloje. Ir netrukus prie Votkinso fermos susirinko minia trokš- 
tančių pažvelgti į kasyklos stebuklą. Labai greit sužinota ir tai, kad 
deimantas priklauso mis Votkins ir kad tikrasis jo savininkas dau- 
giau nei ji pati yra jos tėvas. Reikia pridurti, kad apie dirbtinę šio 
akmens kilmę Grikvalende dar niekas dorai nežinojo. Viena, dei- 
mantų ieškotojai nebuvo tokie kvaili, kad paskelbtų paslaptį, kuri 
galėjo juos bematant nuskurdinti, antra vertus, Siprijenas, nenorė- 
damas priklausyti nuo atsitiktinumo, kol kas nieko apie tai nekal- 
bėjo ir nusprendė neišsiųsti rašto apie „Pietų žvaigždę", kol nepa- 
tikrins savo laimėjimo dar vienu eksperimentu. Jis norėjo įsitikinti, 
kad ir antrą kartą gali gauti tą patį rezultatą. 

Taigi visuotinis smalsumas pasiekė aukščiausią laipsnį, ir Džo- 
nas Votkinsas vargu ar būtų galėjęs sugalvoti deramą pretekstą 
atsisakyti jį patenkinti, ypač kad tai lietė jo savimeilę. Todėl jis 
įkurdino „Pietų žvaigždę" minkštame vatos guolyje virš neaukštos 
balto marmuro kolonos, esančios vidury svetainės židinio, ir ištisą 
dieną prasėdėjo savo krėsle, prižiūrėdamas brangenybę ir demonst- 
ruodamas ją publikai. 

Džeimsas Hiltonas pirmas jam padarė pastabą, kad taip elgtis 
neatsargu. Ar jis nepagalvoja apie pavojų, kurį užsitraukia ant sa- 
vo galvos, visiems rodydamas didžiulę vertybę, esančią po jo sto- 
gu? Hiltono nuomone, reikėtų iškviesti iš Kimberlio specialų būrį 

policijos, antraip jau kitą naktį gali įvykti nemalonių dalykų. Miste- 
ris Votkinsas, išgąsdintas tokios perspektyvos, nedelsdamas pa- 
klausė savo svečio patarimo ir lengviau atsiduso tik pavakare, kai 
atvyko raitų policininkų būrys. Šie dvidešimt penki žmonės buvo 
įkurdinti tarnybiniuose fermos priestatuose. 

O smalsuolių srautas tebeplūdo ir kitomis dienomis. „Pietų 
žvaigždės“ šlovė netrukus peržengė apygardos ribas ir pasiekė 
tolimiausius miestus. Kolonijos laikraščiai spausdino straipsnį po 
straipsnio, kur aprašinėjo deimanto matmenis, jo formą, spalvą ir 
spindesį. Durbano telegrafo linija ėmė perdavinėti tai per Zanziba- 
rą ir Adeną pradžioje į Europą ir Aziją, o paskui į abi Amerikas ir 
į Okeanijos salas. Fotografai siekė garbės - nufotografuoti pasa- 
kiškąjį deimantą. Iliustruotų žurnalų redakcijos atsiuntė specialius 
piešėjus, kurie turėjo jį atvaizduoti. 

Prie pasakojimų ėmė šlietis legendos. Priskyrus akmeniui pa- 
slaptingas savybes, tarp deimantų ieškotojų sklandė fantastiškos 
istorijos. Buvo šnabždamasi, esą juodasis akmuo būtinai turįs at- 
nešti nelaimę! Daug matę Žmonės linguodami galvomis sakydavo 
verčiau norį matyti tą šėtono akmenį pas Votkinsą, bet tik ne pas 
save. Trumpai tariant, piktžodžiavimas ir šmeižtas, neišvengiami 
šlovės palydovai, neaplenkė ir „Pietų žvaigždės“, kuriai, Žinoma, 
tai nė kiek nerūpėjo, ir ji „tebeliejo šviesos srautus ant niūrių savo 
niekintojų galvų". 

Visai kitaip reagavo į paskalas Džonas Votkinsas, kurį jos siu- 
tindavo. Nuo tada, kai kolonijos gubernatorius, kaimyninių įgulų 
karininkai, aukšti pareigūnai, valdininkai, korporacijų atstovai ėmė 
užsukti pas jį pareikšti pagarbaus dėmesio brangenybei, kai kurių 
niekdarių laisvą elgesį fermeris laikė beveik šventvagyste. 

Ir štai, norėdamas duoti atkirtį visiems tiems tauškalams, o kartu 
patenkinti savo polinkį lėbauti, Džonas Votkinsas savo brangaus 
deimanto, kurį tvirtai nusprendė paversti skambančiomis moneto- 
mis, — kad ir ką sakytų Siprijenas ir kaip benorėtų dukra pasilikti 
akmenį kaip brangenybę, - taigi to deimanto garbei nutarė su- 
rengti banketą. Ir ką gi - toks jau skrandžio poveikis daugumos 

žmonių nusistatymui — vienintelio skelbimo apie šias iškilmes užte- 
ko, kad jau kitą dieną viešoji nuomonė Vandergarto stovykloje pa- 
sikeistų. Žmonės, rodę nepalankiausią požiūrį į „Pietų žvaigždę", 
staiga pakeitė toną ir pareiškė, kad pagaliau akmuo nėra kaltas dėl 
blogos įtakos, kuri jam priskiriama, ir pradėjo nužemintai kaulyti 
pakvietimo iš misterio Votkinso. 

Ilgai dar sklandys pasakojimai apie šią šventę Valio upės slė- 
nyje. Tą dieną palapinėje, kurią pastatė priešais svetainę ir dėl to 
teko nugriauti vieną jos sieną, užstalėje sėdėjo aštuoniasdešimt sve- 
čių. Stalo viduryje riogsojo „karališkasis baronas“, tai yra didžiulis 
karštas patiekalas — kepsnys iš jaučio krūtinės; abipus jo buvo 
sudėlioti gabalai keptos avienos ir visų rūšių vietinės Žvėrienos. 
Šių tikrai Pantagriuelio vertų pietų meniu papildė kalnai daržovių 
bei vaisių, taip pat statinės alaus ir vyno, pūpsančios ne per toliau- 
sia viena nuo kitos. (Pantagriuelis - prancūzų rašytojo Fran- 
sua Rablė žinomos knygos herojus, pasižymėjęs tvirtu sudėji- 
mu, dideliu svoriu ir nepaprastu apetitu.) 

„Pietų žvaigždė“, apsupta degančių žvakių, nuo savo cokolio 
už Džono Votkinso nugaros „pirmininkavo“ šventiniam renginiui, 
suruoštam jos garbei. 

Svečius aptarnavo dvidešimt kafrų, pasamdytų šiai progai; jiems 
vadovavo Matakitas, pasiūlęs savo paslaugas, šeimininkui leidus. 
Be policijos brigados, kuriai misteris Votkinsas nutarė būtent šitaip 
atsidėkoti už apsaugą, šventėje dalyvavo visi svarbiausi stovyklos 
ir apylinkių asmenys — Matis Pretorijus, Natanas, Džeimsas Hilto- 
nas, Anibalas Pantalačis, Fridelis, Tomas Stilas ir dar penkios de- 
šimtys Žmonių. 

Dalyvavo čia ir fermos gyvuliai bei gyvūnai - jaučiai, šunys ir, 
aiškų, mis Votkins stručiai, prašinėdami iš svečių puotos valgių 
likučių. 

Alisa, sėdėjusi priešais tėvą žemesniajame stalo gale, su būdin- 
gu jai grakštumu užiminėjo svečius, bet slapčia liūdėjo, nors ir su- 
prato, kodėl Siprijenas Merė ir Jakobas Vandergartas nedalyvauja 
per šiuos pietus. Jaunasis inžinierius visuomet, kiek buvo įmano- 

ma, vengė tokių kaip Fridelis, Pantalačis ir į juos panašių žmonių 
draugystės. 

Banketas ėjo į pabaigą. Jame buvo apsieita be kokių nors išsi- 
šokimų tik mis Votkins dėka: jos buvimas vertė laikytis padorumo 
ribų net labiausiai netašytus svečius. Nors, kaip visada, Matis Pre- 
torijus tapo bjaurių Anibalo Pantalačio pokštų taikiniu; šis baugino 
nelaimingą būrą neįtikėtinais dalykais. Girdi, tuoj po stalu paleis 
fejerverką!.. Laukiam tik, kol išeis mis Votkins, ir pats storiausias 
svečias turės išgerti vieną po kito dvylika butelių džino. Yra pasiū- 
lymas šventę užbaigti grandiozinėmis kumštynėmis ir visuotiniu šau- 
dymusi iš revolverių. 

Neapolietį pertraukė Džonas Votkinsas, pabelsdamas į stalą 
peilio kotu, kad paskelbtų tostą. Vaišingas šeimininkas, išsitiesęs 
stalą ir pradėjo užstalės kalbą, tiesa, nelabai tvirtu balsu dėl daugy- 
bės išlenktų taurių. 

Jis pasakė, kad ši diena jo atmintyje paliks ryškų pėdsaką. Po 
tiek likimo išbandymų, tekusių jam, kolonistui ir deimantų ieškoto- 
jui, matyti dabar save čia, šiame turtingame Grikvalendo krašte, 
apsuptą aštuoniasdešimties bičiulių, susirinkusių atšvęsti didžiau- 
sio pasaulyje deimanto atsiradimą, — tai toks džiaugsmas, kurio 
užmiršti negalima! Tiesa ir tai, kad rytoj kuris nors iš gerbiamų 
kompanionų gali rasti dar stambesnį akmenį... tame ir slypi dei- 
mantų ieškotojo interesas ir poezija. (Pritarimo šūksniai.) Tokios 
laimės jis nuoširdžiai linkįs savo svečiams. (Šypsenos, aplodis- 
mentai.) Jo manymu, sunku patenkinti tą, kuris net būdamas jo 
vietoje sakytųsi esąs nepatenkintas... Baigdamas šeimininkas pa- 
kvietė savo svečius išgerti už Grikvalendo klestėjimą, už tvirtas 
kainas deimantų rinkoje, - nepaisant jokios konkurencijos, — ir pa- 
galiau už laimingą „Pietų žvaigždės" kelionę iš savo šalies, kad 
nuneštų savo puikybės spindesį pirmiausia iki Keiptauno, o paskui 
ir iki Anglijos! 

— Ir vis dėlto, — pareiškė savo nuomonę Tomas Stilas. — Ar 
nepavojinga gabenti į Keiptauną tokios vertės akmenį? 

— O! Jį lydės patikima apsauga, - atsakė misteris Votkinsas. — 
Daugelis deimantų yra keliavę tokiomis pat sąlygomis ir sėkmin- 
gai pasiekę tikslą! 

— Netgi pono Diurje de Sansi deimantas, - pridūrė Alisa. - Bet 
jeigu ne tarno ištikimybė... 

— Kasgi ypatingo su tuo deimantu atsitiko? —- paklausė Džeim- 
sas Hiltonas. 

— Istorija tokia, - pradėjo Alisa, nelaukdama didelių prašymų. 
— Mesjė de Sansi buvo prancūzų dvarininkas Henriko Trečiojo 
dvare. (Henrikas III — Prancūzijos karalius XVI amžiaus pa- 
baigoje.) Jam priklausė garsus deimantas, iki šiol tebesivadinąs 
to pono vardu. Su tuo akmeniu, beje, jau lig tol buvo daug kas 
nutikę. Būtent: jo pirmasis savininkas, Karolis Drąsusis žuvo mū- 
šyje ties Nansi. (Karolis Drąsusis - Burgundijos hercogas, gy- 
venęs XV šimtmečio viduryje.) Deimantą ant Burgundijos hercogo 
kūno rado kažkoks šveicarų kareivis ir pardavė jį už floriną kažko- 
kiam neturtingam dvasininkui, kuris už penkis ar šešis florinus per- 
leido jį vienam žydui. Tais laikais, kai deimantas jau priklausė Diurjė 
de Sansi, sunkioje padėtyje atsidūrė karaliaus iždas ir ponas de 
Sansi sutiko užstatyti savo deimantą, kad paskolintų karaliui pini- 
gų. Palūkininkas gyveno Mece. Norint persiųsti deimantą, teko 
patikėti jį vienam tarnui. 

„O jūs nebijote, kad jis pabėgs? - klausinėjo žmonės de Sansi. 
„Esu dėl jo tikras", - atsakydavo tas. 

Nepaisant tokio tikrumo, nei tarnas, nei deimantas Mece nepa- 
sirodė. Dvariškiai kandžiai šaipėsi iš de Sansi, bet jis atkakliai kar- 
tojo: „Aš, kaip ir anksčiau, tikiu savo tarnu. Jį turbūt kas užmušė!" 

Ir iš tikrųjų tarno lavonas galiausiai buvo rastas pakelės griovyje. 

„Išskroskite jį! - įsakė de Sansi. - Deimantas turi būti jo skran- 
dyje!" 

Įsakymas buvo įvykdytas ir tie žodžiai pasitvirtino. Kuklus did- 
vyris iki mirties valandos buvo ištikimas savo pareigai ir išliko gar- 
bingas, anot metraštininko, „savojo poelgio spindesiu užtemdęs iš- 
gelbėtos brangenybės spindesį bei vertę". (Specialistai mano, 

kad „Sansi" deimanto istorijoje susipynė dviejų ar daugiau 
brangakmenių istorijos.) 

Ir aš labai stebėčiausi, - pridūrė Alisa, baigdama pasakojimą, 
— jei „Pietų Žvaigždė“ panašaus nutikimo atveju neįkvėptų savo 
saugotojui tokios pat ištikimybės! 

Mis Votkins pastaba buvo sutikta visuotinio pritarimo šūksniais, 
aštuoniasdešimt rankų pakėlė tiek pat bokalų ir visų akys nesąmo- 
ningai nukrypo link židinio, kad būtų atiduota derama pagarba bran- 
genybei, neturinčiai sau lygių. 

Ant cokolio už Džono Votkinso, kur tik ką spinduliavo „Pietų 
žvaigždė“, deimanto nebuvo! 

Nuostaba visuose aštuoniasdešimtyje veidų buvo tokia akivaizdi, 
kad vaišingasis šeimininkas tuoj pat atsigręžė - sužinoti, kas atsiti- 
ko. Ir kai tik pamatė - bejėgiškai susmuko krėsle, tartum jį būtų 
nutrenkęs žaibas. Visi susigrūdo aplink, kažkas atpalaidavo kakla- 
raištį, kažkas apšlakstė vandeniu galvą... Pagaliau jis grįžo į tikrovę. 

— Deimantas!.. — sukliko nesavu balsu. - Deimantas!.. Kas 
paėmė deimantą? 

— Ponai, visi liekate savo vietose! - įsakė policijos komandos 
viršininkas. 

Svečiai nesusivokdami žvalgėsi vienas į kitą ir pusbalsiu dalijo- 
si mintimis. Vos prieš penkias minutes dauguma jų matė arba jiems 
atrodė, kad matė deimantą. Bet teko pripažinti akivaizdų faktą: jis 
dingo. 

— Aš reikalauju, kad prieš išeinant visi čia dalyvavusieji būtų 
iškratyti! — pareiškė Tomas Stilas su jam būdingu tiesumu. 

— Taip!.. Visi!.. - vienu balsu pritarė susirinkusieji. 

Jų valios pareiškimas Džono Votkinso sąmonėje pažadino viltį. 

Taigi policijos karininkas išrikiavo svečius vienoje salės pusėje 
ir ėmėsi vykdyti kas buvo paskelbta, pradėdamas nuo savęs. Jis 
išvertė visas kišenes, nusiavė batus ir leido kiekvienam norinčiam 
apčiupinėti savo drabužius. Paskui tą pačią procedūrą atliko kiek- 
vienam savo pavaldiniui. Pagaliau ją vienas po kito perėjo —- buvo 
kruopščiai apieškoti visi svečiai. Tačiau tai nedavė jokio rezultato. 

Tada labai atidžiai buvo patikrinti visi banketo patalpos kampai 
ir užkampiai. Jokių deimanto buvimo pėdsakų ten neaptikta. 

— Lieka kafrai, nusamdyti kaip patarnautojai! - pareiškė polici- 
jos karininkas. 

— Viskas aišku! Žinoma, tai kafrai! — pasigirdo balsai. 

Bet vargšai negrai buvo išėję iš patalpų dar iki Džono Votkinso 
paskelbto tosto, iškart kai tik jų paslaugos tapo nereikalingos. Lau- 
ke jie sutūpė apie didelį laužą ir, sudoroję puotos kepsnių likučius, 
ruošėsi muzikuoti kafrų šaliai savita maniera. Iš moliūgo padary- 
tos gitaros, fleitos, pučiamos pro nosį, įvairiausi tamtamai jau bu- 
vo derinami tai kurtinančiai kakofonijai, kuri būna Pietų Afrikos 
čiabuvių muzikavimo įžanga. (Tamtamas — mušamasis muzikos 
instrumentas) 

Kai jiems liepė grįžti ir kiekvieną apieškojo, tie negrai net nega- 
lėjo suvokti, ko iš jų norima. Šis bandymas surasti dingusį deiman- 
tą, kaip ir visi ankstesni, buvo bevaisis. 

— Jei vagis yra tarp kafrų — o jis tikrai vienas iš jų, — tai tas 
niekšas jau dešimt kartų spėjo paslėpti akmenį patikimoje vietoje! 
— didžiai įžvalgiai pastebėjo vienas svečias. 

— Tai akivaizdu, - tarė policijos karininkas, -— ir yra, ko gero, tik 
viena priemonė priversti jį prisipažinti — kreiptis į tos genties burti- 
ninką. Šis būdas kai kada padeda... 

— Jeigu jūs leisite, - pasakė Matakitas, dar esantis tarp savo 
tėvynainių, - tai aš galiu pabandyti. 

Pasiūlymas tuoj pat buvo priimtas, ir svečiai apstojo kafrus. 
Matakitas, pripratęs prie burtininko vaidmens, paruošė save būse- 
nai, kuri reikalinga šiai procedūrai atlikti. Visų pirma jis išuostė du 
ar tris žiupsnelius tabako iš rago pavidalo tabokinės, nuolat nešio- 
Jamos su savimi. 

— O dabar aš pradėsiu bandymą su rykštelėmis! — paskelbė jis 
po šio pasiruošimo. 

Artimiausiame krūmyne išpjovęs dvidešimt ilgų rykščių, labai 
tiksliai jas išmatavo ir padarė vienodo ilgio — apie dvidešimties 
angliškų colių. (/ colis lygus 25,4 mm) Po to, atidėjęs vieną sau, 

kitas išdalijo kaframs, išrikiuotiems eilute. 

— Jūs dabar galite ketvirčiui valandos nueiti kur norite, - iškil- 
mingu tonu kreipėsi jis į savo gentainius, — ir grįžkite tik išgirdę 
tamtamo dundėjimą! Jei vagis yra tarp jūsų, jo rykštė pailgės per 
tris pirštus! 

Kafrai išsivaikščiojo į visas puses aiškiai paveikti šios trumpos 
kalbos ir gerai suprasdami, kad supaprastintais teisėtvarkos meto- 
dais žmogus Grikvalende gali būti greitai nuteistas ir, nesant laiko 
nei galimybės gintis, dar greičiau — pakartas. O svečiai, kurie susi- 
domėję stebėjo šio spektaklio detales, trumpino laiką savaip ko- 
mentuodami kiekvieną veiksmą. 

— Jei vagis iš šitų Žmonių, jis nė nemanys grįžti! - tvirtino vienas. 

— Na ką gi! Tai ir bus jo kaltės ženklas! - atsakė kitas. 

— Cha! Nagi jis pasirodys gudresnis už Matakitą ir dėl viso ko 
sutrumpins savo rykštę per tris gerus pirštus, kad išvengtų pavo- 
jingo pailgėjimo! 

— O gal kaip tik to burtininkas ir laukia: nepagrįstas sutrumpini- 
mas ir taps ganėtinu įkalčiu! 

Penkiolika minučių buvo jau praėję, ir Matakitas, smarkiai su- 
davęs keliskart į tamtamą, sušaukė įtariamuosius prie laužo. Jie 
grįžo visi aliai vieno, išsirikiavo priešais jį ir atidavė savo rykštes. 
„Burtininkas“ jas sugniaužė, ir pasirodė, kad visos yra visiškai ly- 
gios. Matakitas norėjo jau atidėti rykštes į šalį ir paskelbti naują 
išbandymą — lemiamą savo gentainių garbės atžvilgiu, bet persi- 
galvojo ir grąžintąsias rykštes palygino su ta, kurią buvo atidėjęs 
sau. Visos buvo per tris pirštus trumpesnės! 

Vargšams atrodė būsią protinga imtis tokios atsargumo prie- 
monės, juk pagal jų prietaringą galvoseną rykštės tikrai galėjo pail- 
gėti savaime. Bet tai anaiptol nerodė ir visiškai švarios sąžinės: ko 
gero, visi jie buvo spėję per dieną nugvelbti kokį nors deimantą. 

Paaiškėjus tokiam nelauktam rezultatui, visi prapliupo juoktis. 
„Burtininko“ sutrikimas bylojo apie didelį jo patirtą pažeminimą: 
priemonė, kurios patikimumu jis ne kartą buvo įsitikinęs savo kra- 
lyje, civilizuoto gyvenimo sąlygomis pasirodė esanti visiškai ne- 

naudinga. 

— Pone, mums belieka pripažinti savo bejėgiškumą! - tarė po- 
licijos karininkas, pakėlęs ranką prie kepurės snapelio, Džonui Vot- 
kinsui, kuris sėdėjo savo krėsle beviltiškai nusiminęs. — Galbūt la- 
biau pasiseks rytoj, kai kiekvienam, kuris užves ant vagies pėdsa- 
kų, bus pažadėta solidi suma! 

— Vagies pėdsakų! — sušuko Anibalas Pantalačis. - O kodėl 
juo negalėtų būti kaip tik tas, kam jūs pavedėte jį surasti? 

— Ką jūs norite tuo pasakyti? - paklausė policininkų vyresnysis. 

— Na, juk tasai negras, prisiėmęs burtininko vaidmenį, galėjo 
tikėtis tokiu būdu nukreipti įtarimą nuo savęs! 

Tuo momentu kas nors, pažvelgęs į Matakitą, galėjo pastebėti, 
kaip jis, perkreipęs lūpas keista grimasa, išėjo iš salės ir patraukė 
link savo lūšnos. 

— Kaip tik taip! — tęsė neapolietis. — Jis buvo kartu su tais 
saviškiais, kurie patarnavo pietų metu!.. Tai gudrus apgavikas, ne- 
suprantama kodėl patikęs ponui Merė! 

— Matakitas yra doras žmogus, aš galiu laiduoti už jį! - sušuko 
mis Votkins, pasišovusi apginti Siprijeno tarną. 

— E, ką gi tu apie jį Žinai? - paprieštaravo Džonas Votkinsas. — 
Žinoma, jis tikrai galėjo uždėti leteną ant „Pietų žvaigždės"! 

— Jis negalėjo toli nueiti! - pareiškė policijos karininkas. - Mes 
momentaliai jį apieškosim! Ir jeigu deimantas pas jį, tai vagis gaus 
tiek rimbo kirčių, kiek karatų turi tas akmuo, ir jei nenumirs, tai po 
keturi šimtai trisdešimt antrojo bus pakartas! 

Mis Votkins drebėjo iš baimės. Visi šitie puslaukiniai žmonės 
pradėjo ploti išgirdę „šaunų“ pareigūno patikinimą. Kaip suturėti 
tokias šiurkščias prigimtis, nežinančias nei sąžinės graužimo, nei 
užuojautos? 

Po valandėlės misteris Votkinsas ir jo svečiai susirinko prie Ma- 
takito trobelės ir išlaužė duris. 

Matakito ten nebuvo, ir veltui jie pralaukė visą naktį. Negrįžo 
negras ir iki kito ryto, tad teko pripažinti, kad iš Vandergart Kopjė 
Jis išnyko. 

Dvyliktasis skyrius 
Ruošiamasi išvažiuoti 


Kitą rytą, kai Siprijenas Merė sužinojo, kas įvyko išvakarėse, 
pokylio metu, pirmoji jo mintis buvo pareikšti protestą prieš tokį 
sunkų savo tarno apkaltinimą. Visiškai pritardamas Alisos abejo- 
nėms, jis negalėjo sutikti, kad Matakitas ryžtųsi tokiai vagystei. 
Jaunasis inžinierius iš tikrųjų greičiau būtų įtaręs Anibalą Pantala- 
čį, poną Fridelį, Nataną ar ką kitą iš tų, kuriais, jo nuomone, nebu- 
vo galima pasitikėti. Ir kartu atrodė mažai tikėtina, kad tokiam 
nusikaltimui ryžtųsi kuris nors iš europiečių. Visiems tiems, kas 
nežinojo deimanto kilmės paslapties, „Pietų žvaigždė" buvo natū- 
ralus brangakmenis, taigi turėjo tokią vertę, kad parduoti jį būtų 
labai nelengva. 

— Ir vis dėlto, — tikino save Siprijenas, — neįmanoma, kad tai 
Matakito darbas! 

Bet staiga prisiminė savo paties abejones dėl kai kurių smulkių 
vagysčių, kada jis sučiupdavo nusikaltus kafrą. Nepaisydamas vi- 
sų savo šeimininko įkalbinėjimų taip nedaryti, negras, ištikimas sa- 
vo prigimčiai, - kuri labai plačiai traktavo sąvokas „tavo“ ir „ma- 
no“, — taip ir nepajėgė atsikratyti savo smerktino įpročio. Tiesa, 
vogdavo jis nevertingus daiktus, bet galiausiai ir jų galėjo užtekti 
ne vienkartiniam teistumui, kas nedarytų garbės Matakitui! Be to, 
kaltės tikimybę galėjo patvirtinti pats kafro buvimas banketo salė- 
je, kai deimantas dingo lyg burtų lazdele mostelėjus, toliau — tas 
keistas faktas, kad Matakitas tą pačią naktį kažkur išvyko. 

Siprijenas, ryžtingai atsisakęs patikėti savo tarno kaltumu, visą 
rytą veltui laukė jo grįžtant - Matakitas nepasirodė. Dar daugiau, 
buvo nustatyta, kad maišas su jo manta, daiktais, reikalingais žmo- 
gui, susiruošusiam į kelionę per Pietų Afrikos pusdykumes, iš tro- 
belės dingęs. Taigi abejonių lyg ir nebeliko. Apie dešimtą valandą 
mesjė Merė, daug labiau nusiminęs dėl Matakito elgesio negu dėl 
prapuolusio deimanto, patraukė į Džono Votkinso fermą. 

Ten jis pateko į patį pasitarimo įkarštį. Dalyvavo, be paties fer- 
merio, Anibalas Pantalačis, Džeimsas Hiltonas ir Fridelis. Paste- 
bėjusi, kad jis ateina, Alisa taip pat įžengė į salę, kur jos tėvas ir 
trejetas nuolatinių lankytojų triukšmingai svarstė, ko reikia imtis 
norint susigrąžinti pavogtą deimantą. 

— Reikia paskelbti šito Matakito paiešką! - įniršęs rėkė miste- 
ris Votkinsas. — Tegu jį pagauna, ir jeigu jis neturės deimanto, teks 
prapjauti jam pilvą — pažiūrėti, ar nėra prarijęs to akmens! Ak, 
dukrele, kaip gerai tu padarei papasakodama vakar aną istoriją! 
Tegu apieško to niekšo net vidurius! 

— Bet atleiskite, - pradėjo Siprijenas, — kad prarytų tokio dy- 
džio mineralą, Matakitui reikėtų turėti stručio skilvį! 

— O argi kafro skrandžiui ne viskas tinka, mesjė Merė? - pasi- 
piktino Džonas Votkinsas. - Ir nejaugi jums atrodo padoru juokau- 
ti tokiu momentu ir dėl tokio dalyko? 

— Aš visai nejuokauju, mesjė Votkinsai! — rimtai atsakė Siprije- 
nas. —- Tačiau jei aš ir apgailestauju dėl to deimanto, tai tik todėl, 
kad jūs leidote man pasiūlyti jį madmuazel Alisai... 

— Ir aš dėkinga jums, mesjė Siprijenai, - įsitraukė į pokalbį mis 
Votkins, - tartum jis, kaip ir anksčiau, priklausytų man... 

— Štai koks tas moters protas! — šūktelėjo fermeris. - Kalbėti 
apie dėkingumą, lyg deimantas, neturintis sau lygių pasaulyje, vis 
dar būtų jos nuosavybė! 

— Iš tikrųjų — tai ne visai tas pat, - pritarė Džeimsas Hiltonas. 

— O! Visai ne tas pat! - patikslino Fridelis. 

— Atvirkščiai, tai visiškai tas pat, - paprieštaravo Siprijenas, — 
turint galvoje, kad, sukūręs vieną deimantą, aš galėsiu sukurti kitą! 

— Paklausykite, pone inžinieriau, - prabilo Anibalas Pantalačis 
tokiu tonu, kuriame buvo justi niūrus grasinimas, - manyčiau, jums 
verčiau nepakartoti savo eksperimento... Grikvalendo... o ir jūsų 
paties labui... 

— Nejaugi, pone? — atkirto Siprijenas. - O aš manau, kad man 
nėra reikalo prašyti dėl to jūsų leidimo! 

— Ė, ojuk apie tai iš tikrųjų laikas pakalbėti! - sušuko misteris 
Votkinsas. - Ką, mesjė Merė tikrai įsitikinęs, kad pavyks naujas 
bandymas? Ir antras deimantas, gautas jo įtaise, turės tokią pat 
spalvą, svorį ir vertę kaip pirmas? Ar jūs apskritai galite garantuo- 
ti, kad sukursite antrą akmenį, tegu ir gerokai mažesnės vertės? 
Ar drįsite - net po pirmojo laimėjimo - tvirtinti, kad visa tai nėra 
atsitiktinumas? 

Džono Votkinso pastabos pasirodė pernelyg protingos, kad ne- 
prablaivintų jaunojo inžinieriaus. Jis ir pats sau kėlė nemažai klau- 
simų, į kuriuos ieškojo atsakymų. Be abejonės, jo eksperimentas 
įtikinamai paaiškinamas pasitelkiant tų dienų chemijos duomenis, 
bet ar tai nebuvo didele dalimi atsitiktinumas? Ir, pradėjęs iš naujo, 
ar jis galėjo būti tikras, kad ir antrą kartą pasiseks? Na, bet šiomis 
sąlygomis svarbu bet kuria kaina sučiupti vagį ir - kas dar svar- 
biau — rasti pavogtą daiktą. 

— Beje, ar taip ir neatsirado jokių Matakito pėdsakų? — paklau- 
sė Džonas Votkinsas. 

— Jokių, — atsakė Siprijenas. 

— O ar visas stovyklos apylinkes apieškojo? 

— Taip, ir labai atidžiai! — šįkart atsakė Fridelis. - Šunsnukis 
dingo greičiausiai naktį, ir labai sunku; jeigu išvis įmanoma, nusta- 
tyti, kurion pusėn jis patraukė. 

— O policijos karininkas jau apieškojo jo lūšną? 

— Taip, - atsakė Siprijenas, — ir neaptiko nieko, kas galėtų už- 
vesti ant bėglio pėdsakų. 

— Velniai griebtų! — sušuko Džonas Votkinsas. — Aš ketinu 
atiduoti pusantro tūkstančio svarų, kad tik jį pagautų! 

— Galiu šitai suprasti, mesjė Votkinsai, - tarė Anibalas Pantala- 

čis. - Bet labai bijau, kad jums niekada nerasti nei savo akmens, 
nei to, kas jį pagrobė!.. Ir štai kodėl, - tęsė jis. - Matakitas nebus 
toks kvailas, kad sustotų pusiaukelėje. Jis persikels per Limpopo, 
patrauks dykuma, pasieks Zambezę ar Tanganikos ežerą, o jei 
reikės, tai ir bušmenus. 

„Ar tik šitas gudrus neapolietis nešneka taip turėdamas kažko- 
kią slaptą mintį? Ar nenori jis sutrukdyti Votkinsui vytis Matakitą ir 
pasilikti tai sau?" — klausė savęs Siprijenas, stebėdamas Pantalačį. 

Tačiau misteris Votkinsas nebuvo toks Žmogus, kuris meta pra- 
dėtą partiją vien todėl, kad ją bus sunku užbaigti. Jis iš tikrųjų būtų 
paaukojęs visą savo turtą, kad tik vėl taptų nepaprasto akmens 
savininku, ir pro atvirą langą jo piktas nekantrus žvilgsnis krypo 
link žaliuojančių Valio krantų, tarsi tikėdamasis ten užtikti ieško- 
mąjį bėglį. 

— Ne! — sušuko jis. - Taip nebus! Man reikalingas mano dei- 
mantas! Tą niekšą reikia sučiupti! Ech, jei ne ta podagra, viskas 
būtų greit padaryta, garantuoju! 

— Tėveli! - mėgino jį raminti Alisa. 

— Tad kas imasi šito reikalo? — šaukė jis, apmesdamas žvilgs- 
niu aplink esančiuosius. —- Kas nori vytis kafrą? Bus deramai atsi- 
lyginta, duodu Žodį! 

Kadangi visi tylėjo, jis kalbėjo toliau: 

— Taigi, ponai, čia jūsų ketvertas — jaunų vyrų, pretenduojančių 
į mano dukters ranką. Pagaukite šitą žmogų su mano deimantu, — 
dabar jis jau sakė „mano deimantas“, — ir Votkinso žodis: mano 
duktė priklausys tam, kas man jį pristatys! 

— Sutinku! - sušuko Džeimsas Hiltonas. 

— Aš irgi! - pareiškė Fridelis. 

— Kas nenorėtų išbandyti laimę ir gauti tokį vertingą prizą? — 
sumurmėjo Anibalas Pantalačis, išspausdamas šypseną. 

Alisa, visa išraudusi dėl nepakenčiamo pažeminimo, - juk ji 
buvo paversta atlygiu lošime, ir dar girdint jaunajam inžinieriui, - 
beviltiškai mėgino slėpti savo sutrikimą. 

— Mis Votkins, — pagarbiai linktelėjęs jai, pusbalsiu tarė Siprije- 

nas, — aš, suprantama, stosiu į bendrą eilę, bet ar tai galima be jūsų 
sutikimo? 

— Duodu jį jums kartu su geriausiais linkėjimais, mesjė Siprije- 
nai! — karštai atsiliepė ji. 

— Tada aš pasiryžęs vykti nors į pasaulio kraštą! - sušuko Sip- 
rijenas, kreipdamasis į Džoną Votkinsą. 

— Tiesą sakant, šito iš tikrųjų gali prireikti, - pasakė Anibalas 
Pantalačis, - bijau, kad Matakitas paruošė mums ilgą kelionę. Tu- 
rint galvoje, kokiu greičiu jis tikriausiai bėga, jau rytoj kafras nusi- 
gaus iki Počefstromo ir suspės pasiekti aukštikalnius anksčiau, negu 
mes būsime vos tik išėję iš namų... 

— O kas trukdo mums išeiti šiandien, tiesiog dabar? — pasiūlė 
Siprijenas. 

— Na, tik jau ne man, jei Ieisite! — atsiliepė neapolietis. — Aš 
nesiruošiu leistis į kelią nesiėmęs atsargumo priemonių! Reikalin- 
gas geras furgonas, pakinkytas dvylika jaučių, ir du jojamieji arkliai, 
— tai mažiausia, ko gali prireikti tokiai kelionei, kurią, man atrodo, 
teks atlikti. O viską galima įsigyti tik Počefstrome. 

Ar rimtai šį kartą kalbėjo Anibalas Pantalačis? O gal siekė 
tiesiog numušti norą varžovams? Tvirtinti negalima. Neginčijama 
buvo tik tai, kad jis absoliučiai teisus. Be transporto priemonių ir 
maisto atsargų mėginti siektis sričių, esančių šiauriau Grikvalendo, 
būtų gryna beprotybė. Tuo tarpu jaučių kinkinys - ir Siprijenas tai 
žinojo - kainavo mažiausiai aštuonis — dešimt tūkstančių frankų; 
Jis pats neturėjo nė keturių. 

— Idėja! - staiga pareiškė Džeimsas Hiltonas, kuris, kaip škotų 
kilmės afrikietis, mąstė ekonomiškai. - Kodėl gi mums keturiems 
nesusivienijus šiai ekspedicijai? Kiekvieno šansai nuo to nesuma- 
žėtų, užtat išlaidų būtų gerokai mažiau! 

— Man tai atrodo teisinga, - sutiko Fridelis. 

— Aš neprieštarauju, — nesvyruodamas atsakė Siprijenas. 

— Tokiu atveju, — tarė Anibalas Pantalačis, — reikės susitarti, 
kad kiekvienas liks nepriklausomas ir galės palikti bendrakeleivius, 
kai tik manys, jog tai naudinga gaudant bėglį. 

— Savaime aišku! — atsakė Džeimsas Hiltonas. - Mes vienija- 
mės tik tam, kad nusipirktume furgoną, jaučius ir maisto atsargų, 
bet kiekvienas turi teisę atsiskirti, kai tik jam prireiks. Juo geriau 
tam, kas pirmas pasieks tikslą! 

— Susitarta! — vienu balsu tarė Siprijenas, Fridelis ir Anibalas 
Pantalačis. 

— Tai kada jūs išvykstate? — paklausė Džonas Votkinsas, kurio 
šansai vėl tapti deimanto savininku po tokio susitarimo padidėjo 
keturgubai. 

— Rytoj. Diližansu iki Počefstromo, - atsakė Fridelis. - Nėra 
ko nė galvoti, kad nusigausim ten anksčiau už jį. 

— Tinka! 

Tuomet Alisa pasivėdėjo Siprijeną į šalį ir paklausė, ar jis tikrai 
tiki, kad Matakitas galėjo taip apsivogti. 

— Mis Votkins, - atsakė jai jaunuolis, - esu priverstas pripažin- 
ti, kad viskas atsigręžė prieš jį, nes jis juk pabėgo! Bet aš įsitikinęs, 
kad Pantalačis galėjo daug ko pripasakoti apie deimanto dingimą. 
Sprendžiant iš jo veido - tikras pakaruoklis... o dabar dar ir mano 
prašmatnus kompanionas!.. Ką padarysi! Kare kaip kare... Ga- 
liausiai net geriau nevidoną turėti po ranka ir stebėti jo veiksmus, 
negu leisti jam veikti atskirai, savo nuožiūra. 

Netrukus keturi pretendentai atsisveikino su Džonu Votkinsu ir 
jo dukra. Kaip ir dera tokiomis aplinkybėmis, tarpusavy apsiribota 
rankų paspaudimu. O ir ką galėjo pasakyti vienas kitam varžovai, 
kurie turėjo važiuoti kartu, mintyse siųsdami tris iš jų velniop! 

Grįžęs namo, Siprijenas rado ten Li ir Bardiką. Šis jaunas kaf- 
ras nuo tada, kai tapo jaunojo inžinieriaus tarnu, buvo ypač nuošir- 
dus. Abu su kinu stovėjo prie durų ir gyvai kalbėjosi. Siprijenas 
pasakė jiems, kad jis drauge su Frideliu, Džeimsu Hiltonu ir Ani- 
balu Pantalačiu išvažiuoja ieškoti Matakito. 

Li ir Bardikas susižvalgė, priėjo arčiau ir, nė žodžio netarę apie 
bėglį, ėmė prašyti vienas per kitą: 

— Tėveli, paimk mus kartu, labai tavęs prašom! 

— Paimti jus kartu? O kam, leiskit paklausti? 

— Kad virčiau tau kavą ir valgį, - atsakė Bardikas. 

— Kad skalbčiau tau baltinius, - pridūrė Li. 

— Ir kad sutrukdytume piktiems žmonėms tau pakenkti, - sakė 
abu kartu, lyg susitarę. 

Siprijenas nuoširdžiai pažvelgė į juodu. 

— Tegu bus taip, - tarė jis, — imu jus abu su savim, jei patys to 
norite! 

Po to jis nuėjo atsisveikinti su Jakobu Vandergartu. Šis, nei 
pritaręs, nei papeikęs Siprijeno ketinimo dalyvauti toje „ekspedici- 
joje“, nuoširdžiai paspaudė jam ranką ir palinkėjo gero kelio. 

Kitą rytą, kai inžinierius, lydimas dviejų ištikimų žmonių, buvo 
beišeiną į Vandergarto stovyklą, kad sėstų ten į diližansą, vykstantį 
į Počefstromą, jis nukreipė savo žvilgsnį į Votkinso fermą, jau sken- 
dinčią miege. Ar jam nepasivaideno? Viename lange už baltos 
muslino užuolaidos šmėstelėjo lengvas šešėlis ir, jam nueinant, pa- 
mojavo atsisveikinimui. 


Tryliktasis skyrius 
Per Transvalį 


Nusigavę iki Počefstromo, keturi keliauninkai sužinojo, jog kaž- 
koks jaunas kafras, pagal apibūdinimą labai panašus į Matakitą, 
išvakarėse traukė per miestą. Tai jiems buvo sėkmės ženklas. Bet 
ekspedicija, ko gero, galėjo ir užtrukti, nes bėglys nusipirko čia 
lengvą dviratį vežimą su pakinkytu stručiu, taigi pavyti jį dabar 
pasidarė dar sunkiau. 

Iš tikrųjų nėra ištvermingesnių ir greitesnių Žygūnų už stručius. 
Reikia pridurti, kad kinkomų šių gyvūnų net Grikvalende labai re- 
ta, nes jie sunkiai pasiduoda dresavimui. Štai kodėl nei Siprijenas, 
nei jo bendrakeleiviai įsigyti jų Počefstrome negalėjo. 

Tad štai kokiu būdu Matakitas keliavo į šiaurę - ekipažu, kurį 
vos galima pavyti važiuojant pakeičiamais (pašto) arkliais. Beliko 
tik pasiruošti sekti paskui jį kaip galima greičiau. Tiesą sakant, 
bėglys, jau ir taip atsidūręs toli priekyje, judėjo nepalyginti greičiau 
negu jo priešininkai ir tai buvo jo pranašumas. Bet galų gale juk 
stručio jėgos ne beribės. Matakitui tikriausiai teks sustoti ir gaišti 
laiką. Blogiausiu atveju jie pavys jį kelio pabaigoje. 

Veikiai Siprijenui teko pagirti save, kad pasiėmė kartu Li ir Bar- 
diką - dėl aprūpinimo kelionėje. Tokiais atvejais visiškai ne maž- 
možis protingai parinkti daiktus, kurie tikrai gali praversti. Kad ir 
koks stiprus buvo Merė diferencialinio ir integralinio skaičiavimo 
srityje, jis nežinojo abėcėlinių tiesų apie Veldo gyvenimą, apie gy- 
venimą „treke“ arba „furgono ratų vėžėje“, kaip ten priimta saky- 

ti. Ojo bendrakeleiviai ne tik nesiruošė padėti jam patarimais, bet 
dargi mėgino suklaidinti. Tiesa, kai buvo kalbama apie furgoną, 
dengtą neperšlampamu brezentu, jaučių kinkinį ir maisto produktų 
atsargą, tai bendri interesai reikalavo išmintingai viską parinkti. Ir 
Džeimsas Hiltonas pasirodė šiuo atžvilgiu geriausiai. Tačiau visai 
kitaip ėjosi, kai kiekvienam reikėjo parodyti asmeninę iniciatyvą, 
pavyzdžiui, įsigyjant arklį. 

Siprijenas įsižiūrėjo turgaus aikštėje simpatišką treigį, pilną jau- 
nystės įkarščio, ir suderėjo jį už visai prieinamą kainą. Inžinierius 
išmėgino kumelį sėdęs į balną ir nutaręs, kad yra neblogai prajodi- 
nėtas, jau buvo beatskaičiuojąs pirkliui reikalaujamą sumą, kai Bar- 
dikas, pasivedęs šeimininką į šalį, paklausė: 

— Klausyk, tėveli, tu ruošiesi pirkti šitą žirgą? 

— Kaip tik taip, Bardikai! Jis gražiausias iš visų, kuriuos kada 
nors esu matęs už tokią kainą. 

— Nereikia jo imti, net jeigu tau jį dovanos! - pasakė jaunasis 
kafras. - Toks arklys neatlaikys ir savaitės kelionės per Transvalį! 

— Ką tu nori pasakyti? — nesuprato Siprijenas. — Ar tik nenori 
man vaidinti burtininko? 

— Ne, tėveli, bet Bardikas pažįsta dykumą ir įspėja tave, kad 
šitas kumelys „neįsisūrėjęs“. 

— „Neįsisūrėjęs“'? Išeitų, tu ketini pareikalauti, kad aš pirkčiau 
žirgą statinėje? 

— Ne, tėveli, tai tik sako, jog jis dar nesirgęs Veldo liga. Greit jis 
ja būtinai susirgs ir tada, net jei nepadvės, vis tiek bus tau nenau- 
dingas! 

— Tai štai kas! — sušuko Siprijenas, nustebintas tarno perspėji- 
mo. — O kuo pasireiškia ta liga? 

— Karštine su kosuliu, - atsakė Bardikas. — Reikia pirkti tik 
tuos arklius, kurie ja jau persirgę, — tai lengva suprasti iš jų išvaiz- 
dos, o pasveikę jie labai retai vėl suserga šia liga. 

Gresiant tokiam pavojui, svyruoti neteko. Siprijenas tuoj pat 
atsisakė pirkimo ir ėmė ieškoti paaiškinimų. Visi, į ką jis kreipėsi, 
patvirtino Bardiko tiesą. Tai, apie ką kalbėjo kafras, buvo taip vi- 

suotinai žinoma, kad apie tai net neužsimindavo. 

Vos nepadaręs pirmos klaidos, mesjė Merė pasidarė atsarges- 
nis ir, prieš rinkdamasis žirgą, paprašė veterinarijos gydytojo iš 
Počefstromo pagalbos. Taip Siprijenas pagaliau įsigijo arklį, tinka- 
mą tokiai kelionei. Tai buvo ne pirmos jaunystės gyvulys, pilko 
plauko, liesas, iš pažiūros — oda ir kaulai, su kažkokiu stimburiu 
vietoj uodegos. Bet jau iš pirmo žvilgsnio neliko abejonių, kad jis 
bent jau „įsisūrėjęs“ ir, nors risčia bėgo sunkokai, vis tiek žymiai 
geriau, negu galima tikėtis iš jo išvaizdos. Templaras - toks arklio 
vardas — šiame krašte buvo žinomas kaip geras sunkenybių vežio- 
tojas, ir jį pamatęs Bardikas, aišku, turėjęs teisę išsakyti savo po- 
žiūrį, pareiškė esąs visiškai patenkintas. 

Pats Bardikas buvo pristatytas rūpintis furgonu ir jaučių kinki- 
niu, o bičiulis Li jam padėjo. 

Ginklų klausimas pasirodė esąs ne mažiau sudėtingas. Siprije- 
nas sumaniai pasirinko šautuvus — vieną puikų graižtvinį „Martini- 
Anri"? sistemos ir Remingtono karabiną, nors ir nelabai dailų, bet 
su geru taikikliu ir greit iš naujo užtaisomą. Bet apie vieną dalyką 
Jis niekad nebūtų pagalvojęs, jei ne kinas Li, pataręs įsigyti kažkiek 
sprogstamųjų šovinių. Pradžioje jam atrodė, kad užteks pasiimti 
penkis ar šešis parako ir švino užtaisus, bet labai nustebęs sužino- 
Jo, kad plėšriųjų Žvėrių ir ne mažiau nuožmių čiabuvių šalyje dides- 
nio atsargumo sumetimais reikėtų mažiausiai keturių tūkstančių 
užtaisų šautuvui. 

Siprijenui teko dar apsirūpinti dviem revolveriais su sprogsta- 
mosiomis kulkomis ir papildyti savo ginkluotę puikiu medžiokliniu 
peiliu, kuris jau kokį penketą metų puikavosi Počefstromo ginklų 
parduotuvės vitrinoje, — iki šiol niekam neatėjo į galvą mintis jį 
įsigyti. Šį pirkinį vėl išreikalavo Li, jis tikino, kad nieko negali būti 
naudingiau už tokį peilį. Ir toji atida, su kuria jis nuo dabar ėmėsi 
pats galąsti bei šveisti šio ginklo smaigalį ir trumpus plačius ašme- 
nis, labai primenančius prancūzų pėstininkų durtuvą - kinžalą, ro- 
dė, kad Li, kaip ir visi jo rasės vyrai, pasitiki šaltuoju ginklu. 

Be kitų daiktų, atsargusis kinas tempė su savim garsiąją rau- 


121 


donmedžio skrynią. Joje šalia dėžučių ir paslaptingų preparatų bu- 
vo įgrūdęs apie šešiasdešimt metrų plonos ir lanksčias į standžią 
apviją suvyniotos virvės, kurią jūreiviai vadina lynu. Paklaustas, 
ką ketina iš jos daryti, jis išsisukinėdamas atsakė: 

— O argi dykumoje nereikia džiaustyti skalbinių kaip visur? 

Per dieną buvo nusipirkta visa, kas būtiniausia. 

Nepermirkstanti gelumbė, vilnonės antklodės, namų apyvokos 
reikmenys, įvairios maisto atsargos užlydytose skardinėse, paval- 
kai, grandinės, atsarginiai diržai — visa tai buvo sukrauta užpakali- 
nėje furgono dalyje. Priekinė, išklota šiaudais, turėjo atstoti guolį 
keliauninkams. 

Džeimsas Hiltonas puikiai įvykdė įpareigojimus ir, atrodė, vy- 
kusiai parinko viską, ko galėjo prireikti asociacijai. (Asociacija - 
asmenų ar organizacijų susivienijimas bendrai ūkinei, politi- 
nei, kultūrinei ar kitokiai veiklai.) Jis labai didžiavosi solidžia 
kolonisto naujakurio patirtimi ir greičiau demonstruodamas savo 
pranašumą negu iš draugiškumo mielai pasakojo bendrakeleiviams 
apie Veldo papročius. 

Bet Anibalas Pantalačis būtinai įsikišdavo ir tuoj jį pertraukdavo. 

— Kokia jums nauda dalytis žiniomis su tuo prancūzu? - šnabž- 
dėjo jis. - Ar labai norisi, kad jis laimėtų varžybų prizą? Jumis 
dėtas aš pasilaikyčiau Žinias sau. 

Į tai Džeimsas Hiltonas, su nuoširdžiu susižavėjimu žvelgda- 
mas į neapolietį, tuoj pat atsakydavo: ' 

— Čia jūs puikiai pasakėte... Labai šauniai!.. Aš niekad nebū- 
čiau sugalvojęs! 

Reikia pasakyti, Siprijenas, vos nenudegęs, kai pirko arklį, gar- 
bingai perspėjo dėl to paties Fridelį. Bet susidūrė su tokiu pasiten- 
kinimu savimi ir tokiu beribiu užsispyrimu, kad teko trauktis. Vo- 
kietis nieko nenorėjo girdėti, ketindamas visame kame elgtis sa- 
vaip. Jis nusipirko patį jauniausią ir karščiausią kumelį, kokį tik 
galėjo rasti, - tą patį, kurio atsisakė Siprijenas, - o paskui ėmėsi 
žvejybos įrangos, sakydamas, kad laukinių paukščių ar žvėrių mė- 
sa greit pabos. 

Pagaliau pasiruošimai buvo baigti ir keliauninkai išjudėjo. 

Furgonas, traukiamas tuzino šėmmargių jaučių, pradžioje dar- 
dėjo vadovaujamas Bardiko: jis tai žingsniavo šalimais galingų gal- 
vijų, tai atsikvėpimui užšokdavo ant vežimo priešakio. Ten, sėdė- 
damas ant pasostės, jis kratydavosi ir linguodavo, niekuo daugiau 
nesirūpindamas, ir, atrodė, džiaugėsi tokiu važiavimu. Keturi raite- 
liai jojo ekipažo priekyje ir keturi jį lydėjo. Išskyrus atvejus, kai jie 
sugalvodavo pajodinėti į šalį - nušauti kokią kurapką ar patyrinėti 
vietovę, mažojo karavano judėjimo tvarka ilgą laiką būdavo tokia 
pati. 

Trumpai pasitarę, keliautojai nusprendė važiuoti tiesiai link Lim- 
popo ištakų. Iš visų surinktų žinių buvo galima daryti išvadą, kad 
Matakitas turėjo pasukti būtent šiuo keliu. Iš tikrųjų, jei jis buvo 
užsimojęs kuo greičiau pasišalinti iš britų valdų, tai vargu būtų pa- 
sirinkęs kitą. Palyginti su savo persekiotojais, kafras buvo prana- 
šesnis tuo, kad turėjo lengvą vežimaitį ir gerai pažinojo šią šalį. Čia 
gimęs ir augęs, jis tiksliai žinojo, kur važiuoti ir rinkosi tiesiausią 
kelią, be to, neabejojo, kad visur susilauks paramos ir globos, gaus 
pavalgyti ir pastogę, o jei prireiks - ir pagalbininkų. Ar buvo gali- 
ma viltis, kad negras nepasinaudos savo įtaka gentainiams ir ne- 
nuteiks jų prieš besivejančius jį svetimšalius, nesurengs, neduok- 
die, užpuolimo? Todėl Siprijenas ir jo bendrakeleiviai vis aiškiau 
suvokė, kad reikia laikytis draugėje ir remti vienas kitą iki pat ke- 
lionės tikslo, jeigu norėjo, kad bent kuris nors iš jų paragautų jos 
vaisių. 

Transvalis, kurį jie ketino pervažiuoti nuo pietų iki šiaurinės ri- 
bos, - didelė, mažiausiai trisdešimties tūkstančių hektarų ploto, Pietų 
Afrikos sritis. Ji driekiasi tarp Valio ir Limpopo į vakarus nuo Dra- 
kono kalnų. Visiškai kolonizuota būrų, buvusių Kapo srities olandų 
kilmės piliečių, kurių per penkiolika - dvidešimt metų ten padau- 
gėjo iki šimto tūkstančių. Natūralu, kad Transvalis tapo Didžiosios 
Britanijos troškimų objektu, ir ji 1877 metais prijungė jį prie savųjų 
Kapo valdų. Tačiau būrų, atkakliai siekiančių likti nepriklausomais, 
nesiliaujantys bruzdėjimai kol kas neduoda pagrindo teigti, kad kraš- 

to likimas jau nulemtas. (Po dvidešimties metų nuo aprašomų 
įvykių prasidėjo 1899-1902 metų anglų ir būrų karas, kuris 
baigėsi būrų pralaimėjimu. 1910 m, buvusias būrų respubli- 
kas sujungus į Didžiosios Britanijos dominiją, pavadintą Pietų 
Afrikos Sąjunga, Transvalis tapo jos provincija. Nuo 1967 
metų Pietų Afrikos Sąjunga pavadinta Pietų Afrikos Respub- 
lika. Dominija - Didžiosios Britanijos sudėtyje esanti valsty- 
bė, pripažįstanti anglų karaliaus valdžią.) 

Tai viena iš ryškiausių ir derlingiausių, o kartu ir pačių sveikiau- 
sių Afrikos sričių; tuo galima paaiškinti, bet jokiu būdu ne pateisinti 
įspūdingą jos trauką pavojingų kaimynų atžvilgiu. Neseniai atrasti 
aukso telkiniai neabejotinai turėjo įtakos Anglijos politikai dėl Trans- 
valio. 

Geografiniu požiūriu šioje Afrikos srityje su joje gyvenančiais 
būrais skiriami trys pagrindiniai regionai: Aukštutinis (arba Hooge 
Veld), Kalvų kraštas (arba Banken Veld) ir Krūmynų kraštas (ar- 
ba Bush Veld). Aukštutinis regionas yra labiausiai į pietus. Jį su- 
daro kalnų grandinės, einančios nuo Drakono kalnų į vakarus ir 
pietus. Tai rūdingas Transvalio rajonas, kurio klimatas sausas ir 
šaltas kaip Oberlande aplink Berną. Banken Veldas - daugiausia 
žemės ūkio kraštas, esantis šiauriau Aukštutinio regiono. Jo siau- 
ruose slėniuose, kuriuos drėkina vandenys ir amžinai žaliuojantys 
medžiai teikia pavėsį, glaudžiasi didžioji dalis gyventojų olandų. Buš 
Veldas, arba Krūmynų kraštas - tai daugiausia medžioklės regio- 
nas, plačiomis lygumomis besidriekiantis į šiaurę iki pat Limpopo 
krantų, vakaruose siekiantis bečuanų žemes. 

Mūsų keliauninkams, išvykusiems iš Počefstromo, esančio Ban- 
ken Velde, ir siekiantiems nusigauti į Buš Veldą, reikėjo įstrižai 
perkirsti didžiąją šio regiono dalį, o paskui, laikantis šiaurės kryp- 
ties, pasiekti Limpopo krantus. 

Pirmoji kelio dalis per Transvalį buvo, suprantama, lengviausiai 
įveikiama. Jie kol kas važiavo per pusiau civilizuotą šalį. Patys 
didžiausi nemalonumai tebuvo įklimpęs purve ratas ar susirgęs jau- 
tis. Abipus kelio besiganančios stirnos, kurapkos, laukinės antys 

kasdien papildydavo pusryčių ir pietų meniu. Nakčiai keliautojai 
dažniausiai įsikurdavo kokioje nors fermoje, kurios gyventojai, tris 
ketvirtadalius metų būdami izoliuoti nuo pasaulio, nuoširdžiai apsi- 
džiaugę priimdavo pravažiuojančius svečius. 

Būrai visur buvo vienodi — vaišingi, paslaugūs ir nesavanaudiš- 
ki. Tiesa, vietinis etiketas reikalavo, kad už prieglaudą, teikiamą 
keliaujantiems Žmonėms ir gyvuliams, būtų atsilyginama. Tačiau 
nuo šito atlygio šeimininkai beveik visada atsisakydavo, o išvyks- 
tantiems svečiams prisispyrę siūlydavo apsirūpinti pas juos miltais, 
apelsinais, džiovintais persikais. Mainais paliktu kokiu nors pigiu 
mažmožiu - aprangos ar medžioklės atributu, botagu, brizgilu, pa- 
rakine - jie visuomet labai džiaugdavosi. Šie dori žmonės, vieniši 
didžiuliuose plotuose, ramiai tolygiai gyveno; jie patys su šeimomis 
išsiverčia tuo, ką duoda jų gyvulių bandos ir kartu su savo pagalbi- 
ninkais - hotentotais ar kafrais - dirba lygiai tiek žemės, kiek rei- 
kia apsirūpinti grūdais ir daržovėmis. 

Jų namai paprastai nudrėbti iš molio ir dengti standžiu šiaudų 
sluoksniu. Jei lietus išplauna sieną, — o taip gana dažnai atsitinka, — 
medžiaga remontui visada po ranka. Visa šeima imasi maišyti bei 
minkyti molį, kol pasidaro didelė krūva; tuomet berniūkščiai ir mer- 
giūkštės, imdami molį saujomis, paleidžia į išplovą tikrą „bombų“ 
krušą ir taip ją užtaiso. Šių būstų viduje galima išvysti tik kelias 
medines taburetes, grubiai sukaltą stalą ir lovas suaugusiems; vai- 
kai tenkinasi avikailiais. 

Vis dėlto šioje primityvioje buityje atsiranda vietos ir menui. 
Beveik visi būrai - muzikantai, griežia smuiku ar švilpiniuoja fleita. 
Jie nepaprastai mėgsta šokti, ir, kai tik atsiranda proga linksmai 
praleisti laisvalaikį, — tegu ta vieta bus už dvidešimties ljė, - nieko 
nereiškia nei kliūtys, nei nuovargis. 

Merginos čia kuklios ir dažnai labai gražios su savo paprastu- 
čiais olandžių apdarais. Jos anksti išteka, o kaip kraitis jaunikiui 
atitenka tik galvijai — tuzinas jaučių ar ožkų, vežimas ar kas nors 
panašaus. Iš vyro reikalaujama suręsti būstą, suarti kelias dešim- 
tines žemės aplink — ir ūkiui pagrindas yra. 

Būrai gyvena ilgai, šimtamečių senių tarp jų daugiau negu kur 
kitur pasaulyje. Keistas, išskirtinis reiškinys, kol kas neišaiškintas, 
— nepaprastas apkūnumas, būdingas beveik visiems būrams, dažnai 
pasiekiantis neįtikėtinas proporcijas. Beje, jie ir labai aukšto ūgio. 

Tuo tarpu kelionė tęsėsi be nuotykių. Ir retai būdavo taip, kad 
tiesiog fermoje, kur vakare apsistodavo poilsiui, mūsų keliautojai 
nesužinotų ko nors naujo apie Matakitą. Visur buvo matę, kaip jis 
greitai pralėkė su savo vežimaičiu, į kurį įkinkytas strutis, pradžioje 
prieš dvi tris dienas, paskui prieš penkias šešias ir galiausiai pra- 
lenkęs juos savaite ar aštuoniomis dienomis. Nekilo abejonių, kad 
jie sekė jo pėdomis ir kad negras vis labiau didino atstumą tarp 
savęs ir tų, kurie jį vijosi. 

Keturi persekiotojai vis dėlto apsimetė esą įsitikinę sėkme. Juk 
bėglys turėjo kada nors sustoti. Pagauti jį - tik laiko klausimas 

Todėl Siprijenas ir jo bendrakeleiviai jautėsi laisvai ir pamažu 
ėmė įsitraukti į savo pamėgtus užsiėmimus. Jaunasis inžinierius 
rinko uolienų pavyzdžius. Fridelis sudarinėjo herbariumą ir gyrėsi 
galįs vien iš išvaizdos nusakyti kolekcionuojamų augalų savybes. 
Anibalas Pantalačis kamavo Bardiką arba kiną, o sustojus, lyg 
atsiprašydamas už savo bjaurias išdaigas, gamindavo puikius ma- 
karonų valgius. Džeimsas Hiltonas įsipareigojo aprūpinti šviežia 
mėsa; nepraeidavo nė pusdienis, kai jis spėdavo nušauti kokį tuzi- 
ną kurapkų, krūvą putpelių, o kartais nudrioksdavo dar ir šerną ar 
antilopę. 

Taip postovis po postovio jie nusigavo iki Buš Veldo. Fermos 
čia buvo vis retesnės ir pagaliau išnyko visai. Keliautojai pasiekė 
paskutines civilizacijos ribas. 

Dabar kiekvieną vakarą jiems teko įsirengti stovyklavietę ir 
degti didelius laužus, aplink kuriuos Žmonės ir gyvuliai sumigdavo. 
Būtinai palikdavo budėti apsaugą. 

Apylinkių peizažas darėsi vis labiau laukinis. Žalius Banken 
Veldo slėnius pakeitė gelsvo smėlio lygumos, dygių krūmokšnių 
brūzgynai ir tolydžio pasitaikantys upeliai pelkėtomis pakrantėmis. 
Karavanui kartais tekdavo apvažiuoti ištisą dygių augalų miškelį. 

Tai buvo nedideli, nuo trijų iki penkių metrų aukščio medeliai su 
daugybe kone horizontaliai einančių šakų, kurios nusėtos dviejų — 
keturių colių ilgio spygliais, kietais ir aštriais kaip kinžalas. Šitas 
Buš Veldo kraštas, labiausiai žinomas Lion Veldo, arba Liūtų miš- 
ko, vardu, lyg, ir ne visai pateisino savo grėsmingą pavadinimą, nes 
per tris kelionės dienas niekas nepastebėjo jokių požymių, kad čia 
gyventų plėšrūnai. „Tai greičiausiai tik tradicinis vardas, — tikino 
save Siprijenas, — liūtai, reikia manyti, seniai pasitraukė į dykumos 
gilumą". Kai jis pasakė savo nuomonę Džeimsui Hiltonui, tas nu- 
sikvatojo. 

— Jūs manot, liūtų čia nėra? - paklausė jis. - Tiesiog jūs nemo- 
kate jų įžiūrėti! 

— Argi tai įmanoma? Nematyti liūto plikoje lygumoje! — ironiš- 
kai mestelėjo Siprijenas. 

— Na, ką gi, aš pasiryžęs lažintis iš dešimt svarų, —- pareiškė 
Džeimsas Hiltonas, — kad nepraeis nė valanda ir aš jums parody- 
siu liūtą, kurio, kaip paaiškės, jūs nepastebėjote! 

— Aš iš principo niekada nesilažinu, — tarė Siprijenas, — bet 
eksperimento dėlei esu pasiruošęs ir tam. 

Jie pavaikštinėjo apie pusvalandį, visi jau buvo ir pamiršę apie 
liūtus, tik staiga Džeimsas Hiltonas sušuko: 

— Ponai, pažvelkite į skruzdėlyną, kuris dunkso ten, dešinėje! 

— Tik pamanykit, neregėtas dalykas! — nusišaipė Fridelis. — 
Štai jau trys dienos, kai mes tik juos ir matom! 

Iš tikrųjų Buš Velde niekas nepasitaiko taip dažnai kaip krūvos 
geltonos žemės — daugybės skruzdėlynų darbas. Ir tiktai šitos krū- 
vos pramaišiui su krūmokšniais ar grupėmis sunykusių mimozų 
paįvairina begalinės lygumos vienodybę. 

Džeimsas Hiltonas tylėdamas šyptelėjo. 

— Mesjė Merė, - tarė jis, — jei teiktumėtės pereiti į galopą norė- 
damas priartėti prie šito skruzdėlyno - štai ten, kur aš rodau pirštu, 
— tai pažadu, jūs išvysite, ką norėjote išvysti! Tik laikykitės ne per 
daug arti, nes galimi dideli nemalonumai! 

Siprijenas, sėdęs ant arklio, sudavė kulnais jam per šonus ir 

nuskriejo link tos vietos, kurią Džeimsas Hiltonas pavadino skruz- 
dėlynu. 

— Ten įsitaisiusi visa liūtų šeimyna! - pridūrė vokietis Fridelis, 
Siprijenui nujojus. — Statau vieną prieš du, kad tos gelsvai rudos 
krūvos, kurias jūs laikote skruzdėlynais, ne kas kita kaip liūtai! 

— Per bacco! (Nejaugi! — ital.) - sušuko Pantalačis. - Kas 
jus patraukė už liežuvio patarti jam per daug nesiartinti! 

Bet susigriebęs, kad jį girdi Li ir Bardikas, tęsė jau kitu tonu: 

— Ot persigąstų prancūzėlis! 

Neapolietis klydo. Siprijenas buvo ne iš tų, kuriuos lengva iš- 
gąsdinti. Per du šimtus žingsnių iki nurodyto tikslo jis suprato, prie 
kokio grėsmingo skruzdėlyno prisiartino. Tai buvo didžiulis liūtas, 
liūtė ir trys liūtukai, tupėję rateliu lyg katės, ir taikiai snaudė saulei 
šildant. 

Išgirdęs Templaro kanopų dundėjimą, liūtas pramerkė akis, pa- 
kėlė savo didelę galvą ir nusižiovavo, parodydamas tarp dviejų 
eilių baisių dantų pragarmę, kurion galėtų nugarmėti dešimtmetis 
vaikas. Paskui žvilgtelėjo į raitelį, sustojusį nuo jo per dvidešimt 
žingsnių... 

Laimei, nuožmus plėšrūnas nebuvo alkanas, antraip nebūtų li- 
kęs toks abejingas. 

Siprijenas, laikydamas ranką ant karabino, dvi tris minutes lau- 
kė, kokią valią pareikš jo didenybė žvėrių karalius. Matydamas, 
kad tas nenusiteikęs imtis priešiškų veiksmų, jis nenorėjo trikdyti 
garbios šeimynos palaimingo poilsio ir, apgręžęs arklį, eidine grįžo 
pas savo bendrakeleivius. Priversti pripažinti jo narsą ir šalta- 
kraujiškumą, šie sutiko jį aplodismentais. 

— Aš turbūt pralošiau varžybas, mesjė Hiltonai, — tepasakė Sip- 
rijenas. 

Tą patį vakarą keliautojai pasiekė dešinįjį Limpopo krantą, kur 
ir apsistojo. Čia Fridelis įsigeidė žūtbūt pažvejoti — norįs keptos 
žuvies, - nors Džeimsas Hiltonas jį atkalbinėjo. 

— Tai labai kenksminga sveikatai, drauguži! - tikino jį Hiltonas. 
— Žinokit, kad Buš Velde po saulės laidos negalima nei pasilikti ant 

upės kranto, nei... 

— Cho, cho! Man dar ne taip buvo nutikę! - atšovė vokietis su 
būdingu jo nacijai užsispyrimu. 

— Didelio čia daikto! - šūktelėjo ir Anibalas Pantalačis. - Kas 
čia blogo — valandėlę kitą pabūti upės pakrantėje? O man ar nete- 
ko valandomis mirkti iki krūtinės vandenyje, kai medžiojau antis! 

— Tai ne visai tas pat! — atkakliai tvirtino Džeimsas Hiltonas 
Frideliui. 

— Gryni niekai! - atsakė neapolietis. - Brangusis Hiltonai, būtų 
daug geriau, jei jūs paieškotumėt man makaronams skardinę su 
tarkuotu sūriu, negu draustumėt mūsų bičiuliui prigaudyti žuvyčių! 
Žuvies patiekalas bent kiek paįvairintų mūsų meniu! 

Fridelis išėjo nenorėdamas nieko daugiau girdėti ir taip ilgai 
mėtė meškerę, kad grįžo į stovyklą gerokai po pusiaunakčio. At- 
kaklus Žvejys su apetitu pavalgė, kartu su kitais pasimėgavo su- 
gautąja žuvimi, bet furgone, jau atsigulęs miegoti, pasiskundė savo 
draugams, kad jį labai krečia šiurpulys. 

Kitą dieną, anksti rytą, kai visi sukilo ruoštis važiuoti, Frideliui 
prasidėjo karštinė ir jis negalėjo joti arkliu. Bet jis vis tiek prašė 
keliauti, tvirtino, kad ant šiaudų vežime jausis geriau. Jo prašymą 
įvykdė. 

Vidurdienį jis pradėjo kliedėti. Trečią valandą buvo negyvas. 
Jo liga, pasirodo, buvo ūmi piktybinė karštinė. 

Šios netikėtos mirties akivaizdoje Siprijenas negalėjo atsikraty- 
ti minties, kad sunkiausia atsakomybė už tai, kas atsitiko, tenka 
Anibalui Pantalačiui su jo žalingais patarimais. Tačiau, išskyrus 
Jaunąjį inžinierių, niekas, matyt, negalvojo apie tokią išvadą. 

— Matot, koks aš buvau teisus sakydamas, kad atėjus nakčiai 
nereikia slankioti upės pakrante! — apsiribojo filosofiška pastaba 
Džeimsas Hiltonas. 

Keliautojai neilgam sustojo ir palaidojo kūną, kad nepaliktų jo 
sudraskyti plėšrūnams. 

Tai buvo varžovo, beveik priešo, laidotuvės, ir vis dėlto, atlikda- 
mas paskutinę pareigą jam, Siprijenas gerokai jaudinosi. Mat mir- 

ties reginys, visuomet rūstus ir iškilmingas, čia, dykumoje, tartum 
pasidarė dar didingesnis. Tik gamtos akivaizdoje žmogus ima su- 
vokti, kad tai ir yra neišvengiama baigtis. Toli nuo šeimos, nuo 
visų, kuriuos myli, jis sako sau, kad galbūt rytoj ir patsai kris šioje 
bekraštėje lygumoje, idant niekados daugiau nesikeltų, ir štai taip 
bus užkastas smėlyje vienos pėdos gylyje ir prislėgtas pliku akme- 
niu; nepalydės jo į paskutinę kelionę nei motinos ir sesers rauda, 
nei draugų sielvartas. Ir tuomet, perkeldamas į save dalelę gailes- 
čio, kurį sukėlė draugo likimas, įsivaizduos, kad ir jo paties dalelė 
yra tame, kas slypi vienišame kape... 

Kitą dieną po liūdnos ceremonijos Fridelio arklys, kuris pririš- 
tas sekė paskui furgoną, susirgo Veldo liga. Jį teko palikti. 

Vargšas gyvulys tik keliolika valandų pergyveno savo šeimi- 
ninką! 


Keturioliktasis skyrius 
Į šiaurę nuo Limpopo 


Tris dienas reikėjo ieškoti, zonduoti, kol rado brastą per Limpo- 
po upę. O ir ta pati brasta būtų buvusi abejotina, jei ne pakrantėje 
slampinėję makalakų genties kafrai, kurie apsiėmė pervesti ke- 
liauninkus. 

Šie kafrai — beteisiai ilotai. (IJotas - Senovės Spartos žem- 
dirbys, laikomas valstybės nuosavybe. Perkeltine žodžio reikš- 
me - vergas.) Juos bečuanų „aukštesnioji rasė" vertė dirbti be 
jokio atlyginimo, elgėsi su jais nepaprastai Žiauriai ir, kas dar blo- 
giau, baugindami mirtimi draudė jiems valgyti mėsą. Nelaimingieji 
makalakai gali kiek nori sumedžioti pakeliui pasitaikančių paukš- 
čių ir Žvėrių, bet tik su sąlyga, kad atiduos visą laimikį savo po- 
nams bei šeimininkams. Tie palieka jiems vien vidurius - panašiai 
kaip Europoje medžiotojai savo skalikams. Kafras neturi čia jo- 
kios nuosavybės - nei lūšnos, nei indo, padaryto iš moliūgo. Jis 
vaikšto beveik nuogas, liesas — oda ir kaulai, tempdamas per petį 
permestas buivolo žarnas, kurias iš tolo galima palaikyti kruvinų 
dešrų ryšuliu, o iš tikrųjų tai paprasčiausi burdiukai, kuriuose laiko- 
mos vandens atsargos. 

Bardiko komercinis genijus netrukus pasireiškė subtiliu suge- 
bėjimu ištraukti iš Šių vargšų prisipažinimą, kad, nepaisant viso skur- 
do, jie dar turi keliolika stručio plunksnų. Nedelsdamas pasiūlė jas 
parduoti jam, ir vakarui buvo paskirtas dalykinis susitikimas. 

— Vadinasi, tu turi pinigų jiems atsilyginti? — nustebęs paklausė 

Siprijenas. 

Vietoj atsakymo Bardikas linksmai juokdamasis parodė jam sau- 
ją varinių sagų - kolekciją, jo surinktą per mėnesį ar du, nešiojamą 
drobinėje piniginėje. 

— Šitų negalima laikyti tikromis monetomis, — tarė Siprijenas, — 
ir aš negaliu leisti, kad tu su tais vargšais atsiskaitytum keliais tuzi- 
nais senų sagų! 

Bet taip ir negalėjo išaiškinti Bardikui, kuo jo ketinimai nedori. 

— Jeigu makalakai paims mano sagas vietoj tų savo stručio 
plunksnų, tai kam dėl to blogai? —- nesuprato jis. - Juk jūs žinote, 
kad jiems nieko nekainavo tas plunksnas surinkti. Jie net neturi 
teisės jas laikyti, negali jų parodyti, nebent slapčia! O saga, prie- 
šingai, naudingas daiktas, daug naudingesnis už stručio plunksną! 
Tai kodėl man negalima pasiūlyti tuzino, net poros tuzinų sagų mai- 
nais už tiek pat plunksnų? 

Šitaip samprotaudamas, jaunasis kafras nepagalvojo, kad anie 
negrai sutiko imti jo varines sagas ne dėl naudos, kokią galėjo iš jų 
turėti, nes beveik nenešiojo drabužių, bet dėl tariamos vertės, ku- 
rią priskyrė šiems metaliniams skrituliukams, tokiems panašiems į 
monetas. Taigi sumanymas turėjo virsti tikra apgaule. Ir vis dėlto 
Siprijenas turėjo pripažinti, jog šitai per daug sudėtinga suvokti lau- 
kinio protui, tad leido Bardikui veikti savo nuožiūra. 

Jo komercinė operacija įvyko vakare, šviečiant fakelams. Kaf- 
rai makalakai aiškiai būgštavo, kad pirkėjas jų neapgautų, nes ne- 
sitenkino šviesa, uždegta baltaodžių keliautojų, o atsitempė kūle- 
lius sausų kukurūzų stiebų, kuriuos ir padegė, prieš tai įsmeigę į 
žemę. 

Galiausiai čiabuviai išdėstė apžiūrėjimui stručio plunksnas ir pa- 
noro susipažinti su Bardiko sagomis. Tuomet tarp jų užvirė audrin- 
gas gestų ir klykavimų lydimas ginčas dėl metalinių skrituliukų pa- 
skirties ir vertės. 

Niekas nė žodžio nesuprato iš to, ką jie šnekėjo savo greitakal- 
be; tačiau užteko pamatyti jų išraiškingas grimasas ir nedirbtinį 
pyktį, kad įsitikintum, kaip labai juos domina šis ginčas. Tačiau 

karštas kalbas netikėtai nutraukė vienas įvykis. Iš tankmės, prie- 
šais kurią vyko sandėris, išlindo aukštas negras, oriai susisupęs 
nudryžusiu medvilniniu apsiaustu, jo kaktą puošė savotiška diade- 
ma iš avies žarnų, tokią paprastai nešioja kafrų kariai. Negras iš 
karto, smūgiuodamas ietimi kairėn dešinėn, puolė kafrus, užklup- 
tus atliekant draudžiamus veiksmus. 

— Lopepas! Lopepas! - sukliko nelaimingi laukiniai ir metėsi į 
visas puses panašiai kaip Žiurkės. 

Bet juodaodžių karių, netikėtai išnirusių iš stovyklą supančių 
krūmų, ratas susiglaudė už jų ir neleido pabėgti. Lopepas tuoj pat 
įsakė perduoti jam sagas. Atidžiai apžiūrėjo jas degančių kukurūzų 
stiebų šviesoje ir aiškiai patenkintas įsidėjo į savo odinį kapšą. Po 
to priėjo prie Bardiko ir paėmė iš jo rankų jau įsigytas stručio plunks- 
nas, pasisavindamas jas kaip ir sagas. 

Baltieji liko pasyvūs įvykio stebėtojai, nelabai suprasdami, ar 
patogu jiems įsikišti, kai staiga Lopepas išsklaidė abejones pats 
prieidamas. Sustojęs per kelis Žingsnius nuo jų, griežtu tonu išrėžė 
ilgą kalbą, visiškai jiems nesuprantamą. Džeimsui Hiltonui, šiek 
tiek suvokiančiam, ką šneka bečuanas, pavyko sugauti bendrą pras- 
mę, kurią jis perteikė savo bendrakeleiviams. 

Kalbos esmė buvo tokia: kafrų vadas išreiškė nepasitenkinimą, 
kad Bardikui buvo leista prekiauti su makalakais, kurie negali tu- 
rėti jokios nuosavybės. Baigdamas jis pareiškė ketinąs atimti kon- 
trabandines prekes ir teiravosi, kaip jie galį paprieštarauti. 

Na, o baltųjų nuomonės išsiskyrė. Anibalas Pantalačis siūlė 
tuoj pat padaryti nuolaidų, kad nereikėtų pyktis su bečuanų vadu. 
Džeimsas Hiltonas ir Siprijenas, pripažindami, kad tai būtų naudin- 
ga, vis dėlto būgštavo, ar tokiu nuolaidumu nepaskatins Lopepo 
įžūlumo ir ar negresia rimtas susidūrimas, jei tasai ims vis daugiau 
ir daugiau reikalauti. 

Trumpai pusbalsiu pasitarę, keliautojai nutarė palikti bečuanų 
vadui sagas, bet pareikalauti grąžinti plunksnas. Kaip tik tai — ges- 
tais ir keliais jo genties kalbos žodžiais —- nedelsdamas išaiškino 
vadui Džeimsas Hiltonas. 

Lopepas atsistojo diplomato poza ir apsimetė abejojąs. Tačiau 
europietiškų šautuvų vamzdžiai, blykčioję prietamsoje, greitai jį įti- 
kino ir plunksnas jis grąžino. Nuo to momento vadas, kaip paaiš- 
kėjo, labai protingas žmogus, pradėjo elgtis kur kas lanksčiau. Jis 
pasiūlė trims baltiesiems, taip pat Bardikui ir Li po žiupsnelį tabako 
iš savo didžiulės tabokinės ir nusiteikė poilsiui. Stiklinė degtinės, 
kurią jam padavė neapolietis, galutinai pataisė nuotaiką. Po pus- 
antros valandos — per tą laiką abi pusės tylėjo — vadas pakilo ir 
pakvietė keliauninkus apsilankyti jo kralyje kitą dieną. Tai buvo 
pažadėta ir po abipusio rankų paspaudimo Lopepas didingai pasi- 
šalino. 

Po kiek laiko visi sugulė miegoti, išskyrus Siprijeną, kuris, susi- 
supęs į antklodę, įsmeigęs akis į žvaigždėtą dangų, svajojo. Mėnu- 
lio nebuvo, bet dangaus skliaute mirguliavo tiek žvaigždžių žvaigž- 
delių, jog atrodė tartum rūkas. Laužas užgeso, tik jaunajam inži- 
nieriui tai buvo nesvarbu. 

Jis galvojo apie savo tėvus, kurie tuo metu, aišku, nė neįtaria 
apie nuotykį, per kurį jis pateko į Pietų Afrikos dykumą, apie ža- 
viąją Alisą - ji dabar galbūt irgi žvelgia į žvaigždes — ir apie visus 
jam brangius žmones. Paskendęs tose mielose svajonėse, dar po- 
etiškesnėse begalinės lygumos tyloje, jis jau buvo beužmiegąs, kai 
staiga trypimas ir nepaprastas bruzdėjimas, pasigirdę toje pusėje, 
kur nakčiai buvo pririšti kinkinio jaučiai, privertė jį atsipeikėti ir 
pašokti ant kojų. 

Tamsoje Siprijenui girdėjosi krebždesys, tartum slinktų tykoda- 
mas koks žvėris, kuris, be abejo, ir privertė nerimauti jaučius. Ne- 
įsivaizduodamas, kas tai galėtų būti, inžinierius griebė pasitaikiusį 
po ranka botagą ir atsargiai nuėjo triukšmo link. 

Jis neapsiriko. Visai netoli jaučių iš tikrųjų prigludęs prie žemės 
tykojo kažkoks žvėris, sutrikdęs gyvulių ramybę. Dar galutinai ne- 
atitokęs ir nespėjęs nė suvokti, ką daro, Siprijenas užsimojo botagu 
ir aklai iš visų jėgų kirto juo neprašytam svečiui per snukį. 

Pasigirdo šiurpus staugsmas. Žvėris, su kuriuo jaunasis inžinie- 
rius pasielgė kaip su paprastu pudeliu, pasirodė esąs liūtas! 

Vos suspėjo Siprijenas apčiuopti vieną iš kabojusių jam už juos- 
tos revolverių ir staigiai atšokti į šalį, kai žvėris puolė jį, bet pramo- 
vė ir puolė vėl, šįkart - ištiestą ranką. Jaunuolis pajuto, kaip į jo 
kūną įkibo aštrūs nagai, parkrito ir kartu su baisiu plėšrūnu ėmė 
raičiotis ant žemės. Staiga sugriaudėjo šūvis. Liūto kūną ėmė trau- 
kyti konvulsijos, po to jis parvirto ant šono ir išsitiesęs lyg sustingo. 
Siprijenas, sukaupęs paskutines jėgas, laisva ranka paėmė revol- 
verį ir pridėjo jį prie Žvėries ausies. Sprogstamoji kulka suknežino 
plėšrūno galvą. 

Tuo momentu keliautojai, pažadinti staugimo ir šūvių, subėgo į 
kautynių vietą. Ištraukę pusiau prislėgtą Siprijeną iš po sunkaus 
didžiulio žvėries kūno, jie apžiūrėjo vaikino žaizdas, kurios, laimei, 
buvo negilios. Li aprišo jas švaria baltinių drobule, kurią suvilgė 
degtine, po to Siprijenui buvo paskirta geriausia vieta furgono vi- 
duje, ir neilgai trukus visi vėl užsnūdo saugomi Bardiko, kuris pa- 
reiškė budėsiąs ligi ryto. 

Diena dar tik aušo, kai Džeimso Hiltono balsas, maldaujantis 
skubėti jam į pagalbą, pranešė apie naują įvykį. Hiltonas, atsigulęs 
miegoti vežimo pirmagalyje išilgai brezento, dabar kalbėjo mal- 
daujančiu balsu, iš siaubo bijodamas pajudėti. 

— Man aplink dešinį kelią po kelnių kiška apsivyniojo gyvatė! — 
pasakė jis. - Nesijudinkit, arba aš žuvęs! Bet vis dėlto pažiūrėkit, 
ką galima padaryti! 

Jo akys buvo baimės išplėstos, veidas mirtinai išbalęs. Ties vie- 
nu keliu, po mėlyna drabužio medžiaga, iš tikrųjų pūpsojo kažkoks 
pašalinis kūnas - lyg virvė, apvyniota apie koją. 

Padėtis darėsi rimta. Iš tikrųjų tereikėjo Hiltonui pajudėti ir gy- 
vatė tuoj pat būtų įgėlusi! Visiems neryžtingai stoviniuojant, ėmėsi 
veikti Bardikas. Jis tylutėliai išėmė savo šeimininko medžioklinį 
peilį ir beveik nepastebimais, gyvatiškais judesiais prisiartino prie 
Džeimso Hiltono. Negro akys buvo kaip tik ties gyvate, kai jis 
įdėmiai tyrinėjo pavojingo roplio padėtį, stengdamasis nustatyti, kur 
jo galva. 

Staiga išsitiesęs Bardikas smarkiai smogė — peilio ašmenys, 

atrodė, įsmigo į Džeimso Hiltono kelį. 

— Dabar galit nukratyti gyvatę!.. Ji negyva! — tarė jaunasis 
kafras plačiai šypsodamasis ir rodydamas baltutėlius dantis. 

Džeimsas Hiltonas nesąmoningai pakluso ir trūktelėjo koją. Rop- 
lys nukrito šalia. Tai buvo juodagalvė gyvatė sulig pirštu storumo, 
bet vienintelio jos įkandimo užtenka, kad ištiktų staigi mirtis. Bar- 
dikas stebėtinai tiksliai nukirto jai galvą. Ant Hiltono kelnių kiškos 
matėsi ne didesnis kaip šešių centimetrų pjūvis, o kojos oda netgi 
nebuvo paliesta. 

Išgelbėtasis nepagalvojo, kad reikia padėkoti išgelbėtojui. Da- 
bar, kai jau negrėsė pavojus, toks negro poelgis Hiltonui atrodė 
visiškai natūralus. Jam ir į galvą neatėjo paspausti juodą ranką 
kažkokiam kafrui ir pasakyti: „Tu man išgelbėjai gyvybę, ačiū". 

— Jūsų tikrai puikiai išgaląstas peilis! — sausai pratarė jis, žiūrė- 
damas, kaip Bardikas deda jį atgal į makštis, irgi, atrodė, neteikda- 
mas didelės reikšmės tam, ką pats neseniai padarė. 

Neramios nakties įspūdžiai priblėso pusryčiaujant. Tądien bu- 
vo valgoma išplakta, aliejuje kepta kiaušinienė iš vienintelio stručio 
kiaušinio, kurio visiškai užteko pasisotinti penkiems valgytojams. 
Siprijenas truputį karščiavo — atsiliepė jo žaizdos. Ir vis dėlto jis 
žūtbūt norėjo lydėti Anibalą Pantalačį ir Džeimsą Hiltoną į Lopepo 
kralį. Tad stovykla liko Bardiko ir Li globoje. Juodu ėmėsi lupti 
užmušto liūto kailį; tai būta tikro giganto, atstovo veislės, kuriai 
buvo duotas „šuns snukio“vardas. Trys raiteliai niekieno nelydimi 
patraukė į kelią. 

Bečuanų vadas laukė jų prie įėjimo į savo kralį apsuptas karių. 
Užjų buvo išsirikiavę moterys ir vaikai - jiems knietėjo pažiūrėti į 
švetimšalius. Ir vis dėlto kai kurios iš šių tamsiaodžių šeimininkių 
apsimetė esančios abejingos. Sėdėdamos prieš pusapvalias trobe- 
les, jos toliau dirbo savo darbus. Dvi ar trys rezgė tinklą iš ilgų tam 
tinkamų žolių, kurias jos susukdavo į virves. Apskritai kaimas at- 
rodė varganai, nors trobelės buvo pastatytos gana neblogai. Lope- 
po būstas, erdvesnis už kitus ir viduje išklotas šiaudiniais dembliais, 
buvo iškilęs vidury kralio. 

Vadas pakvietė savo svečius vidun, parodė tris taburetes atsi- 
sėsti ir pats įsitaisė priešais, o tuo tarpu už jo išsirikiavo garbės 
sargyba. 

Priėmimas prasidėjo įprastiniu pasikeitimu mandagumo ženklais. 
Visas ceremonialas paprastai baigiasi tuo, kad išgeriamas puode- 
lis perrūgusio žolių antpilo — gėrimo, pagaminto paties vaišingo 
šeimininko namuose; bet patvirtinimui, kad už šito neslypi jokie 
klastingi ketinimai, jis kiša į tą gėrimą savo storas lūpas visada 
pirmas ir tik po to perduoda puodelį svečiui. Taip įmantriai paragi- 
nus, neišgerti paskui šeimininką būtų mirtinas įžeidimas. Todėl trys 
baltieji gurkštelėjo kafrų „alaus“, nors Anibalas Pantalačis, surau- 
kęs klaikią grimasą, pusbalsiu tarstelėjo saviškiams, kad vietoj to 
prėsko bečuanų nuoviro verčiau išgertų stiklinėlę „Kristaus aša- 

rų". 

Po to pradėta kalbėti apie reikalus. Lopepas norėjo nusipirkti 
šautuvą. Bet šito malonumo jam negalėjo suteikti, nors vadas ir 
siūlė mainais visai gerą arklį ir šimtą penkiasdešimt svarų dram- 
blio kaulo. Iš tikrųjų kolonijinės valdžios nurodymai šiuo atžvilgiu 
labai griežti ir draudžia europiečiams perleisti ginklą gyvenantiems 
pasienyje kaframs, nebent gavus specialų gubernatoriaus leidimą. 
Kad įsiteiktų šeimininkui, trys svečiai įteikė jam flanelinius marški- 
nius, plieninę grandinėlę ir butelį romo; tai buvo puiki dovana, ir 
Lopepas atrodė didžiai patenkintas. Po šito bečuanų vadas apsiė- 
mė suteikti europiečiams visas Žinias, kokių jie iš jo tikėjosi, ir tar- 
pininkaujant Džeimsui Hiltonui tai padarė visiškai suprantamai. 

Visų pirma Lopepas pasakė, kad keliauninkas, visais požymiais 
panašus į Matakitą, pravažiavo pro kralį prieš penketą dienų. Tai 
buvo pirmoji naujiena apie bėglį, gauta per dvi praėjusias savaites. 
Ji nudžiugino. Greičiausiai jaunajam kafrui teko sugaišti dieną kitą 
ieškant brastos per Limpopo ir dabar jis traukė link kalnų šiaurėje. 

Ar daug dienų kelio buvo likę iki tų kalnų? 

Daugiausia septynios ar aštuonios. 

Ar nedraugavo Lopepas su valdovu tos šalies, į kurią Siprije- 
nas ir jo bendrakeleiviai turėjo įžengti? 

Taip, ir Lopepas tuo didžiavosi! O kasgi nenorėtų tapti gerbia- 
mu bičiuliu ir ištikimu sąjungininku didžiojo Tonajos, nenugalimo 
kafrų šalių užkariautojo? 

Ar gerai Tonaja priima baltuosius? 

Taip, nes jis, kaip ir visi šito krašto vadai, suprato, kad baltieji 
būtinai atkeršys už bent vieno iš jų įžeidimą. Ir kam geisti karo su 
baltaisiais? Argi neliks jie amžiams stipresni, turėdami šautuvus, 
kurie užsitaiso patys? Todėl geriausia gyventi su jais taikiai, sve- 
tingai priimti ir sąžiningai prekiauti su jų pirkliais. 

Tokios maždaug buvo Lopepo suteiktos žinios. 

Grįžę į stovyklavietę, Siprijenas, Anibalas Pantalačis ir Džeim- 
sas Hiltonas rado Bardiką ir Li labai sunerimusius. Jie papasakojo, 
kad buvo atvykęs didelis būrys kafrų karių iš kitos genties negu 
Lopepo; iš pradžių jie juodu apsupo, o paskui ėmė tardyti. Ko jie 
atsibeldę į šią šalį? Ar ne tam, kad šnipinėtų, rinktų apie juos reika- 
lingas Žinias, aiškintųs;, kiek jų yra, kokios jų pajėgos ir ginkluotė? 
Be reikalo svetimšaliai įsivėlę į šį reikalą! Suprantama, didysis val- 
dovas Tonaja neparodysiąs nepasitenkinimo, kol jie nėra įžengę į 
jo teritoriją, bet jis galįs pažiūrėti kitomis akimis, jeigu jie sumanys 
ten prasiskverbti. 

Štai ką jie kalbėjo. Kiną ne per daug jaudino tas įvykis, užtat 
Bardikas, paprastai toks ramus ir šaltakraujiškas gresiant bet ko- 
kiam pavojui, dabar, atrodė, buvo ne juokais išsigandęs ir Siprije- 
nas negalėjo to suprasti. 

— Kariai labai žiaurūs, - sakė Bardikas, piktai vartydamas akis, 
— kariai labai nekenčia baltųjų ir padarys jiems „feront couic"!.. 

Šis posakis paplitęs visuose pusiau civilizuotų kafrų kraštuose 
ir vartojamas norint įvardyti smurtinę mirtį. 

Ką reikėjo daryti? Ar vertėjo incidentą laikyti labai svarbiu? 
Aišku, ne. Kariai, nors jų buvo trisdešimt ir Bardiką su kinu jie 
užklupo beginklius, vis dėlto nepadarė jiems nieko.blogo ir neparo- 
dė jokio noro apiplėšti stovyklą. Jų grasinimus reikėjo priimti kaip 
tuščiažodžiavimą, kurio laukiniai dažnai griebiasi bendraudami su 
svetimšaliais. Užtektų tarti kelis pagarbius žodžius didžiojo vado 

Tonajos adresu, patikinti, su kokiais taikiais ketinimais trys baltieji 
atvyko į šį kraštą, — ir visi jo įtarimai, jei tokių ir būtų, iškart išsi- 
sklaidytų. Vado pagarba jiems būtų užtikrinta. 

Pasitarę visi nusprendė tęsti kelionę. Viltis greitai pavyti Mata- 
kitą ir atimti iš jo pavogtą deimantą skatino pamiršti visus kitus 
rūpesčius. 


Penkioliktasis skyrius 
Sąmokslas 


Po savaitės kelionės jie atsidūrė kraštuose, visiškai nepana- 
šiuose į tuos, per kuriuos anksčiau keliauta nuo pat Grikvalendo. 
Dabar jau netoli buvo kalnagūbris, kurį, sprendžiant iš surinktų ži- 
nių apie Matakitą, šis laikė savo galutiniu tikslu. Apie aukštų kalnų 
artumą bylojo gausūs vandens srautai, skubantys į pietus susilieti 
su Limpopo, taip pat tolydžio pasirodantys nauji augalų ir gyvūnų 
pasaulio atstovai, visiškai skirtingi negu lygumų flora ir fauna. 

Pirmasis slėnis, kurį prieš pat saulėlydį išvydo keliauninkai, at- 
sivėrė nepaprastai spalvingu ir džiugiu akiai reginiu. Smaragdo ža- 
lumo savana tekėjo upė, tokia skaidri, kad bet kurioje vietoje galė- 
jai matyti jos dugną. Kalvų, supusių upės slėnį, šlaituose augo skir- 
tingos lapijos vaismedžiai. Šiame fone, kol kas apšviestame sau- 
lės, ramiai ganėsi antilopių, bebrų ir buivolų kaimenės. Kiek toliau 
baltasis raganosis savo sunkia eisena brido per balą, lėtai artėda- 
mas prie upės, ir jau patenkintas šnarpštė, iš anksto mėgaudama- 
sis, kaip sujudins jos vandenis savo mėsingu kūnu. Iš miškelio gir- 
dėjosi nematomo plėšrūno, Žiovaujančio iš nuobodulio, stūgavimas. 
Bliovė laukinis asilas ir būriai beždžionių vaikėsi vienos kitas me- 
džių šakose. 

Siprijenas ir jo bendrakeleiviai sustojo kalvos viršūnėje, norė- 
dami geriau apžvelgti šį naują jiems vaizdą. Štai pagaliau jie ir 
pasiekė vieną iš tų nelytėtų vietų, kur laukiniai gyvūnai, kol kas 
vieninteliai jų šeimininkai, gyvena taip laisvai ir laimingai, kad net 

neįtaria pavojaus. Stebino ne tik šių gyvulių, Žvėrių gausumas bei 
ramumas, bet ir nepaprasta šio Afrikos kampelio faunos įvairovė. 
Atsivėręs prieš jų akis vaizdas iš tikrųjų sutapo su viena iš tų seno- 
vės drobių, kur dailininkas smaginosi sugrūsdamas į siaurą erdvę 
visus pagrindinius gyvūnijos pasaulio atstovus. 

Žmonių buvo reta. Šiuose didžiuliuose plotuose kafrų gyven- 
vietės atrodė kaip vienišos salelės. Vietovė šiuo požiūriu buvo pus- 
tuštė. 

Siprijenas, labai patenkintas tuo, ką išvydo, mielai būtų įsivaiz- 
davęs save persikėlusį į priešistorinę megaterijų ir kitokių prieš- 
tvaninių gyvūnų erą. (Megaterijai - seniai išnykusių žinduolių 
veislė. Tai buvę gigantiški tingūs žeme slankioję gyvūnai, tu- 
rėję ilgą, iki 6 m, liemenį su trumpomis kojomis ir galinga 
uodega, kuria pasiremdavo stodamiesi ant užpakalinių galū- 
nių, kad pasiektų jaunus medžių ūglius.) 

— Iki visiškos laimės nebent dramblių trūksta! - sušuko jis. 

Ir tuoj pat Li ištiesęs ranką parodė jam didelę pievą su keletu 
pilkų dėmių. Savo nejudrumu ir spalva jos iš tolo atrodė panašios į 
uolas. Iš tikrųjų tai buvo grupė dramblių. Per daugelį mylių savana 
tiesiog margavo jais. 

— Tu tikriausiai nusimanai apie dramblius? - paklausė Siprije- 
nas kino, jiems ruošiantis nakties postoviui. 

Li mirktelėjo savo įkypomis akutėmis. 

— Aš porą metų gyvenau Ceilono saloje, buvau medžiotojų pa- 
galbininku, - tiek teatsakė jis. Tas pabrėžtinis Li santūrumas išryš- 
kėdavo visuomet, kai tik kas užsimindavo apie jo biografiją. 

— Ech! Kad taip nudobus vieną kitą dramblį! - sušuko Džeim- 
sas Hiltonas. - Smagi būtų medžioklė... 

— Taip, tokioj medžioklėj laimikis būna vertas išeikvoto parako! 
— pridūrė Anibalas Pantalačis. - Pora dramblio ilčių —- neblogas 
pasipelnymas, o mūsų furgono gale jų tilptų kokie trys keturi tuzi- 
nai!.. Ir Žinot, bičiuliai, šito mums visiškai užtektų padengti visoms 
kelionės išlaidoms! 

— Idėja, ir nebloga! - šūktelėjo Džeimsas Hiltonas. - Kodėl gi 

mums nepamedžiojus rytoj rytą, prieš leidžiantis į kelionę? 

Pasiūlymą apsvarstė. Nutarė iš stovyklavietės pajudėti auštant 
ir pamėginti laimę slėnyje, kur neseniai matė dramblius. Greitomis 
papietavę, keliauninkai sulindo po furgono brezentu — visi, išsky- 
rus Džeimsą Hiltoną, kuris tą naktį budėjo ir turėjo likti prie laužo. 

Buvo praėję kokios dvi valandos jam besėdint vienam ir jau 
knapčiojant, kai staiga pajuto kumštelėjimą į šoną. Jis pramerkė 
akis — šalia sėdėjo Anibalas Pantalačis. 

— Neima miegas, tai aš ir pagalvojau, kodėl nesudarius jums 
kompanijos, - tarė neapolietis. 

— Labai malonu iš jūsų pusės, o štai man kelios valandos miego 
nepakenktų, - atsakė rąžydamasis Džeimsas Hiltonas. — Jeigu 
norite, mes lengvai galim susitarti. Aš užimsiu jūsų vietą po bre- 
zentu, o jūs liksite čia ir saugosite. 

— Ne!.. Palaukite!.. Man reikia su jumis pasikalbėti... — su- 
šnabždėjo Anibalas Pantalačis. 

Jis apsidairė ir įsitikinęs, kad jie visiškai vieni, tyliai kalbėjo toliau: 

— Jums yra tekę medžioti dramblius? 

— Taip, - atsakė Džeimsas Hiltonas, - dukart. 

— Aha! Vadinasi, jūs žinote, kokia pavojinga ta medžioklė! 
Dramblys gudrus ir turi tokį galingą ginklą! Kovoje su juo žmogui 
retai pavyksta laimėti... 

— Taip, jūs teisus, jeigu kalbėsim apie liurbius medžiotojus, — 
dėstė Hiltonas. - Bet jeigu jūs turite gerą karabiną, užtaisytą sprogs- 
tamosiomis kulkomis, bijoti nėra ko! 

— Taip ir aš manau, - sutiko neapolietis. — Bet juk būna nelai- 
mingų atsitikimų!.. Įsivaizduokit, kad rytoj tai galėtų nutikti pran- 
cūzui, - mokslui tai būtų didelė nelaimė! 

— Tikra nelaimė! — pakartojo Džeimsas Hiltonas ir tulžingai 
nusijuokė. 

— O mums ji nebūtų tokia jau didelė... - užbaigė Anibalas Pan- 
talačis, paakintas savo kompaniono juoko. — Juk tada persekioti 
Matakitą su deimantu liktume tik mes!.. O dviem visuomet leng- 
viau baigti reikalą gražiuoju... 

Pašnekovai patylėjo įsmeigę žvilgsnį į nuodėgulius, mintyse vaiz- 
duodamiesi nusikalstamo sumanymo detales. 

— Taip!.. Dviem susitarti visada lengviau! —- pakartojo neapo- 
lietis. — Trims kur kas sunkiau! 

Vėl stojo tyla. 

Staiga Anibalas Pantalačis kilstelėjo galvą ir ėmė įdėmiai žiū- 
rėti į juos gaubiančią tamsą. 

— Jūs nieko nepastebėjote? — prašnabždėjo jis. - Man pasivai- 
deno, lyg ir už šito baobabo šmėstelėjo kažkieno šešėlis! 

Džeimsas Hiltonas irgi įsispitrėjo į tamsą, bet, kad ir kaip įtem- 
pė regėjimą, nieko įtartino arti stovyklos neįžiūrėjo. 

— Nieko ypatingo, - tarė jis. - Tai baltiniai, kuriuos kinas iška- 
bino mirkti rasoje! 

Po to sąmokslininkai kalbėjosi toliau, bet jau šnabždėdamiesi. 

— Aš galėčiau išimti šovinius iš jo šautuvo taip, kad jis ir dėme- 
sio neatkreiptų, —- sakė Anibalas Pantalačis. - O paskui, puolimo 
metu, aš iššaučiau iš už jo nugaros, kad gyvulys tuoj pat jį pastebė- 
tų ir... galo netektų ilgai laukti! 

— Tai, ką jūs siūlote, labai keblus dalykas! — paprieštaravo 
Džeimsas Hiltonas. 

— Cha! Jūs tik netrukdykit, ir viskas eis kaip per sviestą, pama- 
tysit! - atsakė neapolietis. 

Po valandėlės, ruošdamasis užimti savo vietą tarp miegančiųjų, 
Anibalas Pantalačis pagalvojo, kad reikia uždegti degtuką - patik- 
rinti, ar kas nebuvo lig tol atsikėlęs. Jis įsitikino, kad ir Siprijenas, ir 
Bardikas su Li kietai miega. Taip bent galėjo atrodyti. Bet jei ne- 
apolietis būtų buvęs atidesnis, jis būtų pajutęs, kad garsus kino 
knarkimas yra apsimestinis. 

Saulei tekant visi buvo ant kojų. Anibalas Pantalačis, nutaikęs 
momentą, kada Siprijenas nuėjo prie netoliese tekančio upelio at- 
likti ryto procedūrų, mikliai, per kokias dvidešimt sekundžių, išėmė 
iš jo šautuvo patronus. Bardikas buvo užsiėmęs kavos virimu, ki- 
nas rinko baltinius, kuriuos išvakarėse buvo iškabinęs ant savo 
garsiosios virvės, pririštos tarp dviejų baobabų. 

Išgėrę kavos, keliautojai sėdo ant arklių, palikę furgoną ir jau- 
čius Bardiko globai. Li paprašė leidimo lydėti raitelius ir kaip ginklą 
pasiėmė tik savo šeimininko medžioklinį peilį. Nepraėjo nė pusva- 
landis, kai medžiotojai pasiekė tą vietą, kur vakare buvo pastebėję 
dramblius. Bet šiandien teko nujoti kiek toliau, iki plačios lauky- 
mės, esančios tarp kalno papėdės ir dešiniojo upės kranto. 

Ryto gaiva dar tvyrojo ore, persmelktame kylančios saulės spin- 
dulių. Po drėgną nuo rasos žalią laukymės kilimą vaikštinėjo ištisa 
dramblių kaimenė - kokie du ar net trys šimtai. Mažyliai linksmai 
šėlo aplink savo motinas arba tylomis žindo pieną. Suaugę drambliai, 
nuleidę galvas ir ritmingai judindami straublius, ėdė sultingą žolę. 
Beveik visi vėdavo savo plačiomis ausimis, primenančiomis indė- 
nų vėduokles. 

Ko ne šventa šio taikaus vaizdo ramybė paveikė Siprijeną. 

— Kam mums žudyti šiuos nepavojingus padarus? — susijaudi- 
nęs jis kreipėsi į bendrakeleivius. - Ar ne geriau būtų palikti juos 
mėgautis savo vienišumu? 

Inžinieriaus mintis dėl daugelio priežasčių nepatiko Anibalui Pan- 
talačiui. 

— Kam? - pašaipiai pakartojo jis. - Nagi tam, kad prikimštume 
savo pinigines, kai turėsime kelis centnerius dramblio kaulo! Ar tik 
negąsdina jūsų šitie storaodžiai, mesjė Merė? 

Siprijenas, nenorėdamas atsakyti į tokį įžūlumą, patraukė pe- 
čiais. Visi trys medžiotojai dabar buvo ne toliau kaip per du šimtus 
metrų nuo dramblių. Ir jei protingi gyvuliai, turintys gerą klausą ir 
gana paslankūs, vis dar nepastebėjo medžiotojų, tai tik todėl, kad 
šie artėjo ne pavėjui ir užstojami tankaus baobabų masyvo. Vis 
dėlto vienas dramblys jau ėmė nerimauti keldamas aukštyn straublį 
nelyginant klaustuką. 

— Štai kada tinkamas momentas! — pusbalsiu tarė Anibalas 
Pantalačis. —- Jeigu mes norim pasiekti gerų rezultatų, tai turim 
išsiskirstyti ir kiekvienas pasirinkti po taikinį, o paskui pagal sutar- 
tinį ženklą šauti visi drauge, nes po pirmo šūvio visa kaimenė šoks 


bėgti. 

Šis samprotavimas buvo pripažintas teisingu, ir Džeimsas Hil- 
tonas atsiskyręs nujojo į dešinę. Anibalas Pantalačis pasuko kai- 
rėn, o Siprijenas liko centre. Po to visi trys tylėdami pradėjo artin- 
tis prie laukymės. Staiga Siprijenas pajuto, kaip dvi rankos jį stip- 
riai apkabino, ir Li balsas tyliai tarė jam į ausį: 

— Tai aš... Aš tik ką užšokau ant arklio strėnų užpakaly jūsų. 
Nesakykit nė žodžio! Greit sužinosit kodėl. 

Siprijenas Merė jau buvo pasiekęs laukymės kraštą ir atsidū- 
ręs per kokius trisdešimt metrų nuo dramblių. Jis norėjo užtaisyti 
šautuvą — galimo netikėtumo atvejui, kai kinas vėl sušnabždėjo: 

— Jūsų šautuvas be šovinių... Nesijaudinkit dėl to... Viskas eina 
gerai! 

Tą pačią akimirką pasigirdo švilpukas, kuris pagal susitarimą 
buvo signalas bendrai pulti, ir beveik vienu metu su juo už Siprijeno 
nugaros pasigirdo — beje, vienintelis - šūvis. Inžinierius bematant 
atsigręžė ir pastebėjo Anibalą Pantalačį, skubantį slėptis už me- 
džio kamieno. Bet jo dėmesį prikaustė kur kas pavojingesnis vaiz- 
das. 

Tiesiai į jį pasileido dramblys, neabejotinai sužeistas ir dėl to 
baisiai įsiutęs. Kiti, kaip kad buvo numatęs neapolietis, puolė bėgti, 
sukeldami baisų trypsmą, drebinantį žemę per du kilometrus aplinkui. 

— Štai mes ir vietoje! - sušuko Li, tebesilaikydamas už Siprije- 
no. - Kai tik gyvulys puls, tegu jūsų Templaras atšoka į šalį! Pas- 
kui pradėkite sukti ratus aplink aną krūmyną, viliodamas dramblį 
paskui save! Visa kita palikite man! 

Siprijenas vos spėjo beveik mašinaliai vykdyti kino nurodymus. 
Didžiulis gyvulys su užriestu aukštyn straubliu, krauju pasruvusio- 
mis akimis, pražiotais nasrais ir atkištomis priekin iltimis lėkė į jį 
neįtikėtinu greičiu. Templaras laikėsi kaip ir dera senam žirgui. 
Stebėtinai tiksliai paklusdamas savo raitelio kelių spustelėjimui, jis 
laiku staigiai šoktelėjo į dešinę. Dramblys, įgavęs didžiulę inerciją, 
nuūžė į tą pačią vietą, iš kurios vos spėjo pasišalinti arklys su raite- 
liu, jų visai neužkliudydamas. Tuo metu kinas, be nereikalingų Žo- 
džių pasiruošęs mūšiui, nusliuogė ant žemės ir mikliai pasislėpė 

krūmokšniuose. 

— Čionai! Čionai! Sukite aplink mane! Ir tegul jis jus vejasi! — 
vėl suriko Li. 

Dramblys vėl pasileido į juos, dar labiau įniršęs dėl nepavyku- 
sio savo pirmo puolimo. Siprijenas, nors ir nesuprato kaip reikiant 
manevro, kurį diktavo kinas, tikslo, atliko jį nepeiktinai. Jis ėmė 
jodinėti aplink krūmyną, masindamas jau dūstantį dramblį, ir dar 
du kartus apgavo savo persekiotoją netikėtai pakreipdamas arklį į 
šoną. Bet ar ilgai tokia taktika galėjo užtikrinti sėkmę? Nejau ki- 
nas tikėjosi atimti gyvuliui jėgas? Būtent šis klausimas ir rūpėjo 
Siprijenui, bet jis vis nerado atsakymo, kai staiga, dar didesnei jo 
nuostabai, dramblys parklupo. 

Li, nutaikęs palankų momentą, nepaprastai vikriai nušliaužė žole 
prie gyvulio kojų ir vienu medžioklinio peilio smūgiu perpjovė kulno 
sausgyslę, galima pasakyti, surado jo „Achilo kulną". (Achilo kul- 
nas — žmogaus silpnybė, pažeidžiamoji vieta. Posakis kilęs iš 
senovės graikų legendos apie Trojos karo herojų Achilą, ku- 
ris buvo tapęs nemirtingu, nes buvo apiplautas šventojoje Stik- 
so upėje. Tik kulnas, už kurio laikė jį motina, deivė Tetidė, 
nepalietė vandens, todėl Achilas vėliau žuvo nuo priešo strė- 
lės, pataikiusios jam į kulną.) 

Taip paprastai daro dramblių medžioklėje indai, ir kinas tikriau- 
siai dažnai buvo taikęs šį būdą Ceilone, nes dabar tai atliko labai 
tiksliai ir šaltakraujiškai. 

Parblokštas ir silpstantis dramblys įsikniaubė snukiu į tankią 
žolę ir nejudėjo. Kartu su krauju, almančiu iš žaizdos, regimai jį 
apleido paskutinės jėgos. 

— Valio! Bravo! — šaukė Anibalas Pantalačis ir Džeimsas Hil- 
tonas, pasirodę „kovos veiksmų teatre". 

— Reikia pribaigti jį šūviu į akį! - pareiškė Hiltonas, atrodė, be 
galo trokštąs imtis aktyvaus vaidmens vykstančioje dramoje. 

Taręs tuos žodžius, jis prisidėjo prie peties šautuvą ir iššovė. 
Tuoj pat gigantiško keturkojo viduje pasigirdo kažkas panašaus į 
driokstelėjimą — tai buvo sprogstamasis šovinys. Dramblio kūną 

sudrebino priešmirtinės konvulsijos ir jis sustingo, panašus į griu- 
vusį ant žemės kalną. 

— Baigta! — sušuko Džeimsas Hiltonas, prijojęs visai arti, kad 
geriau apžiūrėtų kritusį gyvulį. 

„Palaukit... Neskubėkit!" — tarytum bylojo nuovokus kino 
žvilgsnis, nukreiptas į Siprijeną. 

Šitos scenos epilogo ilgai laukti nereikėjo. 

Atsidūręs prie pat dramblio, Džeimsas Hiltonas pasilenkė neiš- 
traukdamas kojų iš balnakilpių ir juoko dėlei pamėgino pakelti vie- 
ną didžiulę ausį. Staiga milžinas ištiesė straublį ir metė jį ant neat- 
sargaus medžiotojo, sulaužydamas stuburą ir sutriuškindamas kau- 
kolę. Apstulbę tragiškos atomazgos liudininkai nespėjo nė surikti 
įspėdami. Džeimsas Hiltonas tegalėjo surikti paskutinį kartą. Per 
kelias sekundes iš jo liko kruvinos mėsos gumulas, ant kurios 
dramblys užgriuvo, kad jau niekad nepasikeltų. 

— Aš buvau tikras, kad jis kurį nors padarys negyvėliu! - žino- 
vo tonu tarė kinas ir palingavo galva. - Jei pasitaiko toks atvejis, 
drambliai niekuomet jo nepraleidžia! 

Šie žodžiai atstojo kalbą prie kapo. Jaunasis inžinierius, vis dar 
negalįs atsipeikėti dėl išdavystės, kurios auka vos netapo, negalėjo 
atsikratyti minties, kad mirtis buvo teisingas atpildas vienam iš niek- 
šų, nutarusių atiduoti jį, beginklį, susidoroti tokiam pavojingam įsiutin- 
tam gyvuliui. O neapolietis visas mintis, kokios tik atėjo jam į gal- 
vą, buvo linkęs verčiau pasilaikyti sau. 

Tuo tarpu kinas, nuėmęs pievoje velėną ir išrausęs medžiokli- 
niu peiliu duobę, įdėjo į ją beformius savo priešo palaikus ir palai- 
dojo. Jam padėjo Siprijenas. 

Visa tai pareikalavo kažkiek laiko ir, kai trejetas medžiotojų 
pasuko atgal į stovyklą, saulė jau buvo aukštai. Koks juos apėmė 
nerimas, kai prijoję stovyklą pamatė, kad Bardiko ten nebuvo. 


149 


Šešioliktasis skyrius 
Išdavystė 


Kasgi atsitiko stovykloje, kol Siprijenas ir jo bendrakeleiviai bu- 
vo išvykę? Kol jaunasis kafras nesirodė, sunku ką nors nuspėti, 
todėl visi trys ėmė jo laukti. Paskui pradėjo garsiai šaukti. Paga- 
liau ėmė ieškoti, bet jokių pėdsakų nepavyko aptikti. Pusryčiai, 
kuriuos negras buvo pradėjęs gaminti, likę prie užgesusio laužo ir 
iš jo galėjai spręsti, jog kafras dingo ne anksčiau kaip prieš dvi tris 
valandas. 

Taigi Siprijenas galėjo įvairiai spėlioti, bet to nebuvo kuo patvir- 
tinti. Prielaida, kad užpuolė laukinis Žvėris, atpuolė, nes aplink ne- 
buvo matyti jokių kruvinos kovos Žymių ar bent jau netvarkos. 
Manyti, jog pabėgo norėdamas grįžti į savo šalį, kaip tai dažnai 
atsitikdavo su kafrais, apie tokį atsidavusį vaikiną buvo dar mažiau 
tikėtina. Todėl jaunasis inžinierius griežtai atmetė šią Anibalo Pan- 
talačio iškeltą versiją. Trumpai kalbant, šešias valandas ieškojus 
jaunojo kafro rasti nepavyko, jo dingimas taip ir liko mįslė. Siprije- 
nas ir Pantalačis pasitarę nusprendė dar palūkėti ir neišvykti iki 
kito ryto. 

O kas, jeigu Bardikas tiesiog paklydo persekiodamas kokį nors 
itin magų medžiotojui žvėrį ir galbūt netrukus grįš? Ir staiga jie 
prisiminė kafrų apsilankymą vieno iš paskutiniųjų postovių metu, 
jų klausimus Bardikui ir Li, taip pat čiabuvių baimę dėl svetimšalių 
pasirodymo Tonajos krašte. Keliautojai visai pagrįstai klausė vie- 
nas kitą: o ar negalėjo čiabuviai pagrobti Bardiką ir nuvesti į savo 

sostinę? 

Diena baigėsi nelinksma nuojauta. Atrodė, jog juos užgulė ne- 
laimės. Anibalas Pantalačis buvo piktas ir tylėjo. Abu jo bendri- 
ninkai, Fridelis ir Džeimsas Hiltonas, buvo negyvi, ir dabar jis liko 
vienas prieš vieną su savo varžovu. Neapolietis galvojo tik kaip 
atsikratyti konkurento, kurio jis negalėjo pakęsti šalia nei dėl dei- 
manto, nei dėl vedybų reikalų. Iš tikrųjų jam tai buvo tik reikalai. O 
Siprijenui, kuriam Li papasakojo apie išimtus iš jo šautuvo šovi- 
nius, dabar reikėjo dieną naktį stebėti savo bendrakeleivį. Tiesa, 
šiuo sunkiu rūpesčiu su juo dalijosi ištikimasis Li. Visą vakarą Sip- 
rijenas su Anibalu Pantalačiu tylėdami rūkė prie laužo ir nuėjo 
miegoti po furgono brezentu net nepasakę vienas kitam „labanakt“. 
Eilė budėti prie laužo ir nuvaikyti laukinius žvėris teko kinui. 

Ir kitos dienos rytą jaunasis kafras į stovyklą nesugrįžo. Sipri- 
jenas mielai būtų palaukęs dar parą, kad duotų savo tarnui pasku- 
tinį šansą grįžti, bet neapolietis atkakliai reikalavo tuoj pat išvykti. 

— Galima puikiai apsieiti ir be Bardiko, - kalbėjo jis, - o jei dar 
lauksim, tai rizikuojam galutinai pražiopsoti Matakitą! 

Siprijenas nusileido, ir kinas nuėjo parsivesti jaučių. Bet štai 
nauja bėda: jaučių nebuvo. Dar vakare jie gulinėjo atrajodami aukš- 
toje žolėje apie stovyklą. Dabar nesimatė nė vieno... 

Ir tik dabar paaiškėjo, kiek daug prarasta dingus Bardikui! Jei- 
gu šis protingas tarnas būtų likęs savo poste, tai, žinodamas Pietų 
Afrikos jaučių veislės įpročius, būtinai būtų pririšęs šituos, ištisą 
dieną dykinėjusius, prie medžių kamienų ar kuolų. Sustojus po i|- 
gos kelionės, toks atsargumas būtų nereikalingas: išvargusiems jau- 
čiams norėtųsi tik papešioti žolės netoli furgono ir sugulti nakties 
poilsiui, o ryte pabudę jie nutoltų nuo stovyklos tik per kokius du 
šimtus metrų. Tačiau visą dieną ilsėjęsi jie elgėsi kitaip. 

Matyt, pabudus pirmas pailsėjusių galvijų rūpestis buvo paieš- 
koti gardesnės žolės negu ta, kuria jie sotinosi vakar. Norėdami 
pasibastyti laisvi, jie nuėjo tolokai nuo stovyklos, jos jau nematė, o 
instinkto raginami grįžti į tvartą, vienas po kito patraukė atgal į 
Transvalį. 

Tai — tikra katastrofa, ir, nors ekspedicijose po Pietų Afriką 
atsitinka neretai, laikoma viena didžiausių, nes be kinkomųjų gyvu- 
lių vežimas yra nenaudingas, o keliaujantiems po Afriką furgonas 
— tai kartu ir namas, ir sandėlis, ir tvirtovė. Todėl taip nusiminė 
Siprijenas ir Anibalas Pantalačis, kai, dvi ar tris valandas atkakliai 
ėję jaučių pėdsakais, jie suprato, kad jokios vilties pavyti galvijus 
nėra. 

Teko tartis vėl. Tokiomis aplinkybėmis likdavo tik viena išeitis: 
mesti furgoną, pasiimti tik tiek maisto produktų ir šovinių, kiek ga- 
lima panešti, ir toliau tęsti kelionę raitiems. Sėkmės atveju galbūt 
pavyktų netrukus susitarti su kokiu nors kafrų vadu mainais už 
šautuvą ar šovinius gauti kitus jaučius. Li galėtų pasiimti Džeimso 
Hiltono arklį, kuris jau neturėjo šeimininko. 

Keliauninkai ėmė kirsti dygias šakas ir dengti jomis furgoną, 
norėdami jį užmaskuoti kaip krūmyną. Paskui, tai padarę, kiekvie- 
nas apsikrovė drabužiais, konservais ir šoviniais - viskuo, ko galė- 
jo prigrūsti į maišą ir kišenes. Kinas, nors labai sielvartaudamas, 
turėjo atsisakyti minties pasiimti raudonąją dėžę, kuri pasirodė esanti 
pernelyg sunki, bet, nepaisydamas jokių atkalbinėjimų, jis taip ir 
nepaliko virvės, o apsivyniojo ja tarsi juosta po chalatu. 

Baigę ruoštis ir metę paskutinį žvilgsnį į slėnį, kur būta tokių 
tragiškų įvykių, trys raiteliai vėl patraukė keliu tolyn. Šis kelias, 
kaip ir visi kiti šiame krašte, buvo paprasčiausias takas, pramintas 
žvėrių, kurie, eidami prie vandens telkinio, visada pasirenka trum- 
piausią atstumą. 

Jau buvo po pusiaudienio, bet, nepaisydami svilinančios saulės, 
Siprijenas, Anibalas Pantalačis ir Li tęsė kelionę tokiu pat greičiu. 
Vakare, sutemus, sustojo poilsio gilioje siaurukalnėje po aukšta uo- 
la, aplink smagų laužą iš sausų šakų. Jie priėjo išvadą, jog, kaip ten 
bebūtų, furgono praradimas yra pataisomas reikalas. 

Taip jie yrėsi į priekį dar dvi dienas, neleisdami sau abejoti, kad 
joja ieškomojo bėglio pėdsakais. Ir iš tikrųjų antros dienos vakare, 
prieš pat saulėlydį, kai jie neskubėdami artinosi prie medžių guoto, 
po kuriuo ketino įsikurti nakties poilsiui, Li staiga suriko gerkliniu 

balsu. 

— Hug! — šūktelėjo jis, rodydamas pirštu mažą juodą tašką, 
judantį netoli horizonto begęstant saulėlydžiui. 

Siprijenas ir Anibalas Pantalačis tuoj pat nukreipė žvilgsnius 
kino rodoma kryptimi. 

— Keleivis! - sušuko neapolietis. 

— Tai Matakitas, jis pats! — pridūrė Siprijenas, spėjęs prikišti 
prie akių savo lornetą. — Aš aiškiai įžiūriu jo vežimaitį ir strutį... Tai 
jis! 

Inžinierius perdavė lornetą Pantalačiui, kad tasai savo akimis 
įsitikintų, jog taip ir yra. 

— Koks, jūsų nuomone, atstumas tarp jo ir mūsų šiuo momen- 
tu? — paklausė Siprijenas. 

— Mažiausiai septynios ar aštuonios mylios, - atsakė neapolietis. 

— Vadinas, reikia atsisakyti vilties užklupti jį šiandien, iki susto- 
jant nakvynei? 

— Suprantama, — atsakė Anibalas Pantalačis. —- Po pusvalan- 
džio taip sutems, kad jo link nebus galima nė žingsnio žengti! 

— Gerai! Rytoj mes būtinai jį prisivysim, jei tik anksti išjosim! 

— Ir aš taip manau! 

Taip šnekėdamiesi raiteliai prijojo palmių guotą ir nulipo nuo 
arklių. Pagal nusistovėjusią tvarką pirmiausia jie pasirūpino arkliais 
— aptrynė šiaudų pyne, rūpestingai nuvalė ir tik po to, pririšę prie 
kuolų, paleido ganytis. Tuo laiku kinas užkūrė laužą. Nusileido naktis. 
Vakarienė buvo šiek tiek linksmesnė nei anksčiau. Bet greitai ją 
sudoroję keliauninkai iš karto, susisupę į antklodes prie laužo su 
malkų atsarga visai nakčiai ir pasidėję po galva balnus, sugulė mie- 
goti. Buvo labai svarbu atsikelti kuo anksčiau, kad vienu ypu įveik- 
tų dienos kelią ir prisivytų Matakitą. 

Siprijenas ir kinas kietai įmigo. Neapoliečio miegas neėmė. Tris 
valandas jis vartėsi nuo šono ant šono, kaip žmogus, kuriam ne- 
duoda ramybės kokia nors įkyri mintis. Nusikalstama pagunda vėl 
jį užvaldė. 

Pagaliau jis tyliai atsikėlė, priėjo prie arklių ir pabalnojo savąjį; 

po to, atrišęs Templarą ir kino arklį, ilgu pavadžiu nuvedė juos 
paskui save. Žema žolė, ištisiniu kilimu dengusi žemę, slopino trijų 
gyvulių kanopų garsą. Netikėtai pažadinti, jie visiškai pakluso žmo- 
gui. Anibalas Pantalačis nuvedė juos gilyn į slėnį, pririšo ten prie 
medžio, o pats grįžo į stovyklą. Nė vienas iš miegojusiųjų net nesu- 
judėjo. 

Neapolietis susirinko visas antklodes, maisto produktus, pasiė- 
mė ilgavamzdį karabiną, šovinius ir paliko savo bendrakeleivius 
vienus vidury dykumos. 

Kai jis prijojo prie slėnyje paliktų arklių, šie garsiai parpdami 
ganėsi aplink vienišą baobabą. Pantalačis atrišo juos nuo medžio ir 
atsargiai pavarė prieš save. Po pusvalandžio trys arkliai ir vienas 
raitelis, kylant iš už kalvos mėnuliui, risčia bėgo tolyn nuo stovyk- 
los. 

Siprijenas ir Li vis dar miegojo. Tik trečią valandą ryto kinas 
praplėšė akis ir išvydo žvaigždes, blankiai mirkčiojančias virš hori- 
zonto vakariniame dangaus skliaute. 

„Laikas ruoštis virti kavą", - pagalvojo jis. 

Nusimetęs antklodę, į kurią buvo susivystęs, atsikėlė ir ėmėsi 
rytinio tualeto procedūrų, kurias vienodai tiksliai atlikinėjo tiek dy- 
kumoje, tiek mieste. 

„O kurgi Pantalačis?" — staiga apsižiūrėjo kinas. 

Jau brėško diena ir vis ryškesni darėsi daiktai apie stovyklą. 

„Ir arklių nematyti! — tarė sau Li. — Ar tik nesugalvojo šitas 
„šaunus vyrukas“... Ir kažką negero nujausdamas kinas metėsi 
prie kuolų, prie kurių vakare pririšo arklius. Apibėgo stovyklą ir 
iškart įsitikino, kad visas neapoliečio bagažas dingo kartu su juo. 
Viskas buvo aišku. 

Baltosios rasės žmogus tikriausiai nebūtų galėjęs nuslopinti sa- 
vyje visiškai natūralaus noro pažadinti Siprijeną ir tuoj pat pranešti 
jam labai svarbią naujieną. Bet kinas priklausė geltonajai rasei ir 
manė, kad su negeromis žiniomis nėra ko skubėti. Ir jis ramiai ėmė 
virti kavą. 

„Dar gerai, kad šitas niekšas mums paliko maisto atsargų!" — 

vis kartojo Li. 

Kava, kaip pridera palaikyta specialiai tam skirtame drobės 
maišelyje, buvo perpilta į puodelius iš stručio kiaušinio lukšto; tik 
po to Li priėjo prie vis dar miegančio Siprijeno. 

— Jūsų kava gatava, tėveli, - mandagiai tarė Li, pajudinęs jį už 
peties. 

Siprijenas pramerkė vieną akį, pasirąžė, nusišypsojo kinui, atsi- 
sėdo ir mažais gurkšneliais išgėrė garuojantį skystimą. Tik tada 
pastebėjo, kad neapoliečio vieta tuščia. 

— O kur Pantalačis? — paklausė. 

— Išvyko, tėveli, — atsakė Li taip natūraliai, lyg būtų kalbama 
apie tai, kas iš anksto sutarta. 

— Kaip tai... išvyko? 

— Taip, tėveli, išjojo kartu su trimis arkliais! 

Siprijenas išsivadavo iš antklodės ir pažvelgė ten, kur turėjo 
ganytis arkliai. Toliau aiškinti nereikėjo. Bet inžinierius buvo per 
daug išdidus žmogus, kad iškart parodytų savo nerimą ir pasipikti- 
nimą. 

— Na ką gi, - tarė jis, — tegu šitas niekšas nemano, kad pasku- 
tinis žodis bus jo! 

Mąstydamas, ko reikėtų imtis, Siprijenas žengė keletą žingsnių 
viena, kita kryptimi. 

— Reikia nedelsiant judėti pirmyn! — tarė jis kinui. — Mes palik- 
sim čia balnus, kamanas, visa, kas gremėzdiška ar per daug sun- 
ku, ir paimsim su savim tik šautuvus, na, ir kas likę valgomo. Spar- 
čiai eidami mes galim judėti beveik ankstesniu greičiu, o gal rasi- 
me tiesesnį kelią! 

Li tuojau pakluso. Per kelias minutes drabužiai buvo suvynioti, 
O maišai užmesti ant pečių; po to, surinkę krūvon ir storai užvertę 
šakomis viską, ką teko palikti, abu nužingsniavo į priekį. Siprijenas 
buvo teisus sakydamas, kad eiti pėsčiomis tam tikra prasme pato- 
giau. Jie iš tiesų galėjo patraukti tiesesniu keliu, įveikdami stačias 
įkalnes, ko negalėtų padaryti joks arklys, — tiesa, dėdami nemažai 
pastangų. 

Apie pirmą valandą po vidurdienio juodu pasiekė šiaurinį šlaitą 
to kalnagūbrio, išilgai kurio jojo tris paskutines dienas. Kaip buvo 
nusakęs Lopepas, iki Tonajos šalies sostinės buvo likę, matyt, jau 
nedaug kelio. Deja, jo aiškinimai bečuanų kalba apie vietovių pai- 
niais pavadinimais atstumus viena nuo kitos buvo tokie migloti, 
kad iš anksto spręsti, kiek dienų - dviejų ar trijų prireiks likusiam 
keliui įveikti, buvo labai sunku. 

Kai Siprijenas su kinu leidosi šlaitu į pirmą slėnį įveikę kalna- 
gūbrį, Li trumpai nusijuokė. 

— Žirafos! — tarė jis. 

Pažvelgęs Žemyn, jaunasis inžinierius iš tikrųjų išvydo kokias 
dvi dešimtis dėmėtų gyvulių, besiganančių slėnio viduryje. Nėra 
nieko maloniau kaip matyti iš tolo jų ilgus kaklus, iškeltus aukštyn 
nelyginant stiebai arba ištiestus gyvačių pavidalu iki žolės per tris 
ar keturis metrus nuo kūno, išmėtyto gelsvais lopais. 

— Galima paimti vieną iš tų žirafų ir panaudoti kaip Templarą, — 
pasakė Li. 

— Pabalnoti žirafą? Ką tu kalbi! Kur tai matyta! - sušuko Sip- 
rijenas. 

— Nežinau, matyta ar nematyta, bet ar regėsime mes tokį daly- 
ką, priklauso tik nuo jūsų, — atsakė kinas, - jei leisite man pamėginti. 

Siprijenas, niekad nelaikęs neįmanomu to, kas buvo nauja, pa- 
reiškė, jog yra pasiruošęs padėti Li įvykdyti jo sumanymą. 

— Mudu esam nuo žirafų pavėjui, ir tai mūsų laimė, - tarė ki- 
nas, — nes jos turi puikią uoslę ir seniai būtų mus pajutusios! Taigi 
Jei jūs apeisite jas iš dešinės ir išgąsdinsite šautuvo šūviu, tai nu- 
kreipsite į mano pusę, o daugiau nieko ir nereikia, visa kita aš 
imuosi pats vienas. 

Greitai sudėjęs ant žemės viską, kas galėjo varžyti judesius, 
Siprijenas pasiėmė šautuvą ir nuėjo vykdyti savo tarno numatyto 
manevro. 

Kinas negaišo laiko. Jis nusirito stačiu slėnio šlaitu iki ištrypto 
priekalnėje tako. Sprendžiant iš daugybės kanopų pėdsakų, būtent 
šituo taku eidavo žirafos. Kinas įsitaisė po dideliu medžiu, išvynio- 

jo ilgą virvę, kurią visuomet nešiojosi su savim, ir, perpjovęs ją 
pusiau, gavo dvi atkarpas — po trisdėšimties metrų kiekviena. Pas- 
kui, pririšęs prie galų po svarų akmenį — išėjo puikūs laso, — pritvir- 
tino prie apatinių medžio šakų. Pagaliau, uoliai apvyniojęs ant kai- 
rės rankos laisvus šių įtaisų galus, pasislėpė už medžio ir ėmė laukti. 

Nepraėjo nė penkios minutės, kai netoliese driokstelėjo šūvis. 
Iškart pasigirdo tankus trypsmas, panašus į galopu lekiančio ištiso 
kavalerijos eskadrono triukšmą, tolydžio stiprėjantis, o tai rodė, kad 
žirafos dumia kiek kojos įkerta, kaip ir buvo numatęs Li. Jos kūrė 
tiesiai link jo pažįstamu taku, neįtardamos tykant priešą, nes jo 
negalėjo užuosti pavėjui. Išplėstomis šnervėmis gaudančios vėją, 
sutrikusiais mažais snukeliais su išsprogusiomis akimis bei iškiš- 
tais liežuviais, visu greičiu lekiančios žirafos iš tikrųjų buvo nuosta- 
bios. Tačiau stebėti jas kinui nerūpėjo. Savo postą jis įžvalgiai pa- 
sirinko arti tos vietos, kur takas buvo susiaurėjęs ir gyvuliai galėjo 
praeiti tik po du eilėje, taigi jam beliko laukti. 

Tris ar keturias žirafas jis praleido; nužiūrėjęs vieną nepapras- 
to ūgio, švystelėjo savo laso. Švilptelėjusi ore, virvė apsivyniojo 
aplink gyvulio kaklą, jis dar spėjo nubėgti keletą žingsnių, bet virvė 
išsitempė, suspaudė jam gerklę ir jis sustojo. 

Li negaišo laiko stebėdamas šį reginį. Pamatęs, kad jo pirmasis 
laso pasiekė tikslą, akimirksniu griebė antrą ir švystelėjo į kitą Ži- 
rafą. Judesys buvo ne mažiau taiklus. Po minutės persigandusi 
kaimenė išsiblaškė, o dvi žirafos, pusiau prismaugtos ir silpstan- 
čios, liko kino nelaisvėje. 

— Greičiau čionai, tėveli! - šūktelėjo Li savo šeimininkui, kuris 
jau bėgo link jo, nelabai tikėdamas sėkme. 

Bet teko pripažinti tai, kas akivaizdu. Prieš Siprijeną buvo dvi 
puikios žirafos, stambios, tvirtos, įmitusios, laibais pakinkliais ir žvil- 
gančiomis strėnomis. Tačiau kad ir kaip gėrėjosi jomis Merė, idėja 
panaudoti žirafas kaip jojamuosius gyvulius jam atrodė vargu ar 
įgyvendinama. 

— Iš tikrųjų kaip išsilaikyti ant tokios nugaros, kuri žemėja link 
užpakalinių kojų ne mažesniu kaip šešiasdešimties laipsnių kam- 

pu? — juokdamasis kalbėjo jis. 

— Ogi labai paprastai — reikia tik sėsti gyvuliui ant pečių, — 
atsakė Li. — Be to, argi sunku pakišti po balnu susuktą antklodę? 

— Bet mes neturim balnų. 

— Aš tuojau nueisiu jų atsinešti. 

— O kokį apynasrį uždėti ant tokio snukio? 

— Tai jūs greit pamatysite. 

Kinas į viską turėjo ką atsakyti ir jo veiksmai neatsiliko nuo 
žodžių. 

Dar nebuvo atėjęs pietų metas, kai jis iš savo virvės atraižų jau 
buvo padaręs du apynasrius, kuriuos užmovė žirafoms. 

Sugautieji gyvuliai buvo tokie priblokšti, be to, itin gero būdo, 
todėl visai nesipriešino. Iš likusių virvagalių kinas padarė vadeles. 

Baigęs šiuos darbus, Li nuvedė abi belaisves už pavadžio, ir tai 
pasirodė visai paprasta. Merė ir kinas savo pačių pėdsakais grįžo 
į vakarykštę stovyklavietę pasiimti balnų ir kitų daiktų, kuriuos bu- 
vo tekę palikti. Vakaras praėjo baigiant pradėtus darbus. Li turėjo 
tikrai auksines rankas. Jis ne tik suspėjo perdirbti Siprijeno balną 
taip, kad dabar jį buvo galima dėti ant vieno kurio gyvulio nugaros 
horizontaliai, bet ir sumeistravo sau balną iš šakų. Po to jis - dėl 
viso pikto - pusę nakties pratino žirafas paklusti, daug kartų sės- 
damasis ant jų raitomis ir ryžtingai įtikinėdamas, kad jo negalima 
neklausyti. 

Septynioliktasis skyrius 
Lenktynės su kliūtimis afrikietiškai 


Ir vis dėlto abu raiteliai, kitą rytą patraukę į kelią, atrodė labai 
keistai. Abejotina, ar Siprijenas būtų norėjęs balne ant žirafos nu- 
garos pasirodyti mis Votkins didžiojoje Vandergarto gyvenvietės 
gatvėje. Bet kare kaip kare. Juodu jojo dykuma, o čia žirafos žirgų 
vaidmenyje atrodė ne keisčiau kaip vienakupriai kupranugariai. Ir 
jų žingsnis kažkuo netgi priminė „dykumų laivų" eiseną. Jojant ži- 
rafomis ne tik kad smarkiai kratė, bet dar ir supo kaip tikrame 
laive; dėl to abu raiteliai pajuto lengvą jūros ligos priepuolį. Tačiau 
per tris valandas Siprijenas ir kinas visiškai aklimatizavosi. Žirafos 
žirgliojo gana greitai, po kelių mėginimų maištauti nedelsiant buvo 
sutramdytos, tad ilgainiui pasidarė labai paklusnios, ir viskas ėjosi 
kuo geriausiai. 

Dabar reikėjo atsiimti laiką, prarastą per paskutines tris kelio- 
nės dienas. Matakitas, ko gero, bus toli nukeliavęs! O gal Aniba- 
las Pantalačis jau spėjo jį prisivyti? Kad ir kaip ten būtų, Siprijenas 
pasiryžo siekti numatyto tikslo iki galo. 

Po trijų dienų raiteliai nusigavo iki lygumų šalies. Dabar jie jojo 
dešiniąja pakrante gana vingraus upelio, tekančio kaip tik į šiaurę; 
reikia manyti, tai buvo vienas iš Zambezės intakų. Žirafos, visiškai 
nuramdytos ir, be to, nusilpusios dėl ilgos kelionės ir dėl dietos, 
kurios sistemingai laikytis jas vertė Li, lengvai paklusdavo koman- 
doms. Siprijenas jau galėjo atsisakyti ilgų virvinių vadžių ir valdyti 
savo gyvulį spustelėdamas kulnais šonus. 

Dabar, kai žirafų valdymas jau neteikė didelių rūpesčių, Merė 
su dideliu malonumu apžiūrinėjo apylinkes, pro kurias jie jojo. Dy- 
kumos liko užpakaly ir jau pasitaikydavo manijoko ar taro laukų. 
(Manijokas — nedidelis medis, tiksliau - krūmas su sustorė- 
jusiomis, ilgokomis, iki 100 cm, 15 kg masės šaknimis; iš tų 
šakniagumbių daromi miltai ir kruopos. Taro — daugiametis 
tropinis augalas, kurio šaknys (iki 4 kg) taip pat vartojamos 
maistui.) Tie laukai buvo pagal visas taisykles įdirbti ir drėkinami: 
per įstatytus vienas į kitą bambuko stiebus plantacijoms buvo tie- 
kiamas upių vanduo. Platūs ir gerai suplūkti keliai, išsimėčiusios 
ant tolimų kalvų baltos trobelės, panašios į avilius, — visa tai rodė, 
jog netoli gyvenamas kraštas. Tačiau vis dar tebebuvo panašu į 
tyrlaukius - kad ir dėl daugybės čia besiveisiančių laukinių gyvu- 
lių, žolėdžių ir plėšrūnų. Šen ir ten nesuskaičiuojami būriai įvairiau- 
sių paukščių kartais tiesiog užstodavo saulę. Galėjai įžiūrėti perbė- 
gančias kelią gazelių ar antilopių kaimenes. Kartais iš vandens 
iškišdavo galvą milžiniškas hipopotamas ir garsiai šnarpštelėjęs vėl 
panirdavo, sukeldamas krioklį primenantį triukšmą. 

Sužavėtas viso šito reginio Siprijenas nė nepastebėjo, kaip pri- 
jojo posūkį už neaukštos kalvos, išilgai kurios juodu žirgliojo. Kai 
prieš jų akis atsivėrė kelias, Merė iškart tiesiog nustėro iš netikė- 
tumo: už kokių trijų mylių raitas dūmė Anibalas Pantalačis, besive- 
jantis Matakitą. Juos skyrė daugiausia mylia kelio. Plikoje lygu- 
moje, užlietoje akinančios saulės šviesos ir nuskaidrintoje galingo 
rytų brizo, bėglys ir jo persekiotojas buvo matomi kaip ant delno. 

Abu bendrakeleiviai taip apsidžiaugė tuo, ką išvydo, kad visų 
pirma pajuto norą pažymėti tai tikru arabišku džigitavimu (t. y. 
pratimais jojant). Siprijenas džiaugsmingai sušuko „valio!“, o Li 
šūktelėjo „chuf“, kas reiškė tą patį. Ir abu paleido savo žirafas 
smarkia risčia. 

Matakitas aiškiai pastebėjo neapolietį, kuris jau buvo jį bepasi- 
vejąs. Bet jis negalėjo matyti savo buvusio šeimininko ir savo draugo 
iš Vandergart Kopjė, tik ką pasirodžiusių tolimame lygumos pa- 
kraštyje. 

Regėdamas Pantalačį, žmogų, kuris tikrai jo nepasigailėtų, jau- 
nasis kafras kiek pajėgdamas varė įkinkytą į vežimaitį savo strutį. 
Greitas gyvūnas dūmė kaip vėjas. Jis bėgo taip veržliai, kad staiga 
suklupo ties dideliu akmeniu. Sukrėtimas buvo toks stiprus, kad 
vežimaičio ašis, gerokai susidėvėjusi ilgame kelyje, iškart lūžo. Vie- 
nas ratas nulėkė į šalį, ir Matakitas, įsikibęs į savo ekipažą, blinkte- 
lėjo vidury kelio. 

Krisdamas vargšas kafras sunkiai susižeidė. Bet jį užvaldžiusi 
baimė net po tokio smūgio neatlėgo, tik padvigubėjo. Būdamas 
tikras, kad jis žuvęs, jei prisileis arti savęs Žiaurų neapolietį, Mata- 
kitas greit pašoko ant kojų, mikliai iškinkė strutį ir, užšokęs ant jo, 
paleido galopu. Štai tada ir prasidėjo svaiginantis „bėgimas su kliū- 
timis“, toks, kokio pasaulis nematė nuo Romos cirko laikų, kada 
lenktynės stručiais ir žirafomis dažnai būdavo įtraukiamos į pro- 
gramą. 

Iš tikrųjų, kol Anibalas Pantalačis persekiojo Matakitą, Siprije- 
nas su Li sekė vieno ir kito pėdsakais. Argi nebuvo svarbu sučiup- 
ti abu — jaunąjį kafrą, kad galutinai paaiškėtų pavogto deimanto 
klausimas, ir niekšingą neapolietį, kad būtų pelnytai nubaustas. Todėl 
žirafos, kurias po avarijos su vežimaičiu raiteliai pavarė strimgal- 
viais, dūmė beveik tokiu pat greičiu kaip grynakraujai Žirgai. Ištie- 
susios ilgus kaklus, prasižiojusios ir prispaudusios ausis, raginamos 
kulnais ir rykštėmis, jos, kaip yra sakoma, išvystė maksimalų grei- 
tį, kokį tik pajėgė. Na, o Matakito stručio greitis buvo tiesiog ste- 
buklas. Neatsirastų tokio čempiono nei Derbio lenktynėse, nei Pa- 
ryžiuje didžiajam prizui laimėti, kuris būtų galėjęs su juo varžytis. 
Trumpi sparnai, nenaudingi skrydžiui, padėjo šiam paukščiui spar- 
čiau bėgti. Tad per kelias minutes jaunasis kafras gerokai padidino 
atstumą tarp savęs ir persekiotojo. 

Taip! Matakitas teisingai padarė pasirinkdamas jojimą stručiu. 
Ir jeigu jam būtų pavykę išlaikyti tokį tempą penkiasdešimt minu- 
čių, tai neapoliečiui taptų nepasiekiamas. 

Anibalas Pantalačis gerai suprato, kad bent kiek mažindamas 
greitį jis netenka visų savo pranašumų. Atstumas tarp jo ir bėglio 

ėmė didėti. Už kukurūzų lauko, ties kuriuo vyko lenktynės, tęsėsi, 
kiek akys užmato, tamsi juosta mastikinės pistacijos medžių ir in- 
diškų figmedžių. Jei Matakitui pavyktų juos pasiekti, surasti jį būtų 
jau neįmanoma — ten prasidėjo tankus miškas. 

Tebelėkdami galopu Siprijenas ir Li pagaliau pasiekė kalvos 
papėdę ir dūmė jau skersai lauko, bet iki Pantalačio dar buvo apie 
trys mylios. Tačiau jie galėjo pastebėti, kad neapoliečiui nežmoniš- 
komis pastangomis vis dėlto pavyko gerokai prisivyti bėglį. Strutis 
ar tai neteko jėgų, ar susižeidė į kokį kelmą ar akmenį, - jis neabe- 
jotinai dabar bėgo lėčiau. Ir netrukus Pantalačis atsidūrė per tris 
šimtus pėdų nuo kafro. 

Bet Matakitas jau spėjo nusigauti iki miško ir akimirksniu pra- 
nyko. Tuo momentu Anibalas, staigiai išmestas iš balno, nusirito 
žeme, o jo arklys pasileido per lauką, 

— Matakitas paspruks nuo mūsų! — sušuko Li. 

— Taip! Bet užtat bjaurybė Pantalačis mūsų rankose! — atsakė 
Siprijenas. 

Ir abu paragino savo žirafas. 

Po pusvalandžio, kai jie beveik perkirto kukurūzų lauką, iki tos 
vietos, kur nukrito neapolietis; buvo likę ne daugiau kaip penki šimtai 
žingsnių. Juodu vis dar nežinojo, ar galėjo Anibalas Pantalačis pa- 
siekti pistacijų mišką, ar sunkiai sužeistas liko gulėti ant žemės — 
galbūt negyvas. 

Pantalačis tebegulėjo ant žemės. Siprijenas ir Li sustojo per 
šimtą žingsnių. Štai ką jie pamatė. 

Įsitraukęs į persekiojimą, neapolietis nepastebėjo didžiulio tin- 
klo, kurį kafrai buvo ištiesę gaudyti paukščiams, nuolat niokojan- 
tiems jų derlių. Kaip tik į tokį tinklą įsipainiojo Anibalas Pantalačis. 
Ir tai būta visai nemažo tinklo! Jis driekėsi per penkiasdešimt met- 
rų ir jame jau spurdėjo daugybė įvairių rūšių, spalvų, įvairaus dy- 
džio paukščių, tarp jų pustuzinis didžiulių avėdrų, - šių erelių išties- 
to sparno ilgis siekia pusantro metro, — kurių neretai pasitaiko Pie- 
tų Afrikos regionuose. 

Natūralu, kad neapoliečio dribtelėjimas šio sparnuočių kalėji- 

mo vidury sukėlė didelį sąmyšį. Prisitrenkęs Anibalas Pantalačis 
kone tuojau pat pabandė atsikelti. Bet rankos ir kojos taip įsipai- 
niojo tinkle, kad iškart to padaryti jis negalėjo. Gaišti nebuvo gali- 
ma, ir jis ėmė smarkiai purtyti tuos spąstus, iš visų jėgų trūkčioti, 
taip pakeldamas ir atplėšdamas nuo kuolų, laikiusių tinklą prie že- 
mės. Kartu, aišku, stengėsi ištrūkti dideli ir maži paukščiai. 

Bet kuo daugiau neapolietis blaškėsi, tuo labiau įsipainiojo stip- 
riose virvės tinklo kilpose. Ir staiga — ar tik nepasivaideno - prie 
Pantalačio prišuoliavo žirafa... raitas ant jos sėdėjo ne kas kitas 
kaip kinas Li. Nespėjo belaisvis prasitrinti akių, kai smarkiai papū- 
tė pašėlęs vėjas, lenkdamas žemyn pasitaikiusius jo kelyje me- 
džius. Iki tol Anibalas Pantalačis jau buvo spėjęs išrauti keletą 
tinklą prilaikančių kuoliukų. Naujas susijaudinimas, kurį sukėlė vi- 
sa ši fantasmagorija — žirafa, Li, viesulinis vėjas, — vertė jį dar 
įnirtingiau kratyti tinklą. 

Vėjas sustiprėjo ir prasidėjo tikras uraganas. Paskutiniai su- 
tvirtinimai, laikę platų ir ilgą virvinį apdangalą prie žemės, nuėjo 
niekais, ir jo įkalintoji sparnuočių kolonija, visi iki vieno, ėmė plakti 
sparnais, keldami kurtinantį triukšmą. Mažiems paukšteliams pa- 
vyko išsiveržti, o stambieji dar labiau įsipainiojo nagais į tinklo kil- 
pas, bet jų galingų sparnų jis jau nebesulaikė, - vienu veržliu polė- 
kiu visi pakilo aukštyn. Šie jungtiniai oro irklai, daugybės krūtinių 
raumenys, ėmę judėti vienu metu, be to, remiami siutingo vėjo, 
sudarė tikrai milžinišką jėgą, kuriai šimtas kilogramų - lengviau už 
plunksną. 

Visas tinklas, susmauktas, susuktas, suveržtas į kietą gumulą, 
tapo viesulinio vėjo laimikiu ir buvo pakeltas kokius trisdešimt metrų 
į viršų kartu su Anibalu Pantalačiu, įsipainiojusiu rankomis ir kojo- 
mis. 

Kai iki kritimo vietos prijojo Siprijenas, šiam beliko nebent žiū- 
rėti, kaip jo priešas nešamas į padebesius. 

Netikėtai avėdros, apsilpę po pirmojo proveržio, aiškiai parodė 
norą, kaip buvo įpratę, vėl kristi ant žemės. Per tris sekundes tun- 
tas paukščių pasiekė mastikinių pistacijų ir indiškų figmedžių ma- 

syvą, esantį į vakarus nuo kukurūzų laukų. Ir ten, vos neužkliudę 
medžių viršūnių, nusileidę per tris keturis metrus nuo žemės, pas- 
kutinį kartą pakilo aukštyn. 

Siprijenas ir Li su siaubu stebėjo pakibusį tinkle nelaimėlį, kurį 
šį kartą neįtikėtina gigantiškų paukščių jėga ir stiprus vėjo šuoras 
pakėlė virš žemės aukščiau nei per penkiasdešimt pėdų. 

Staiga, neapoliečiui suspurdėjus, kelios tinklo kilpos trūko. Bu- 
vo matyti, kaip jis, pakibęs ant rankų, mėgino sugriebti virvės ga- 
lą... Pirštai atsigniaužė, virvė išslydo, ir jis, sunkiai žnegtelėjęs Že- 
mėn, užsimušė. 

Likęs be sunkmens tinklas vėl pakilo aukštyn, paskui, nuskrie- 
jęs kelias mylias, pagaliau atitrūko nuo sparnuočių, ir avėdros iš- 
nyko pragiedrėjusiame beribiame danguje. 

Nuo dabar iš keturių varžovų, vykusių į kelionę per Transvalio 
lygumas tuo pačiu tikslu, Siprijenas liko vienas. 


Aštuonioliktasis skyrius 
Strutis, mokėjęs kalbėti 


Siprijenas ir Li norėjo tik vieno: bėgti iš šios baisios vietos. Jie 
nusprendė joti palei tankų mišką į šiaurę. Praėjus gerai valandai 
pasiekė pusiau išdžiūvusį upelį ir patraukė išilgai jo vagos. Netru- 
kus upelis atvedė juos iki nemažo ežero, kurio pakrantėse stiebėsi 
aukštyn vešlios tropinės augalijos sąžalynai. Priešingame krante 
matėsi kalvos, toliau pereinančios į aukštokus kalnus. Merė pagal- 
vojo, kad, užkopęs į vieną kurį kalną, jis galėtų geriau apžvelgti 
vietovę ir numatyti tolesnius veiksmus. 

Juodu ėmė eiti palei ežerą. Kelias buvo daugiau negu sunkus. 
Siprijenas žengė pirmas ir darė taką, o Li sekė paskui, tempdamas 
už pavadžio abi žirafas. Aštuonių kilometrų atstumui įveikti jiems 
prireikė trijų su viršum valandų. Keliautojams pagaliau apėjus ežerą 
ir atsidūrus kitame jo krante, jau pradėjo temti. Nuovargis vertė iš 
kojų, tad jie nutarė čia pat sustoti poilsiui. Menkos maisto atsargos 
nežadėjo nieko džiugaus, tačiau Li su įprastiniu uolumu vis tiek 
ėmė šį bei tą ruošti. Baigęs priėjo prie šeimininko. 

— Tėveli, matau, jūs labai pavargęs! Mūsų atsargos baigėsi. 
Leiskite, aš nueisiu paieškoti kokio nors kaimo, kur man neatsisa- 
kys padėti. 

— Tu nori palikti mane vieną, Li? - nustebo Siprijenas. 

— Taip reikia, tėveli! - atsakė kinas. - Aš pasiimsiu vieną žira- 
fą ir patrauksiu į šiaurę. Tonajos, apie kurį kalbėjo Lopepas, sosti- 
nė dabar jau negali būti toli, ir aš patvarkysiu taip, kad jus ten gerai 

priimtų. O paskui mes pasuksim atgal į Grikvalendą ir ten jums jau 
nereikės bijoti tų trijų niekšų, kurie gavo galą šitoje kelionėje. 

Jaunasis inžinierius susimąstė dėl gerojo Li pasiūlymo. Jis su- 
prato, kad jeigu kafrą dar galima surasti, tai tik šioje vietovėje, 
todėl verta čia pabūti. Antra vertus, reikia papildyti išsekusias maisto 
atsargas. Ir Siprijenas, nors labai nenorom, ryžosi išleisti kiną, sa- 
kydamas, kad lauks jo ežero pakrantėje keturiasdešimt aštuonias 
valandas. Per tą laiką Li su savo greita žirafa tikrai galėjo apjoti 
visą apylinkę ir grįžti. 

Kai jau viskas buvo aptarta, Li nusprendė negaišti nė minutės. 
Poilsis jam mažai rūpėjo. Galima apsieiti ir be miego! Tad atsisvei- 
kinęs su Siprijenu išsivedė savo žirafą ir įsiropštęs į balną dingo 
nakties tamsoje. 

Pirmą kartą nuo išvykimo iš Vandergart Kopjė Siprijenas liko 
visiškai vienas tuščioje, negyvenamoje vietovėje. Jį apėmė gilus 
liūdesys ir susisupęs į savo antklodę jaunuolis negalėjo atsikratyti 
niūriausių minčių. Štai jis liko vienas vienužis, beveik be maisto ir 
šovinių, per šimtus mylių nuo civilizuotų vietovių... Šansų rasti Ma- 
takitą dabar buvo likę labai mažai! Taip, šitas užmojis aiškiai žlugo 
ir teks prisiminti tik tragiškus įvykius. Beveik kiekvieno įveikto šimto 
mylių kaina - vieno iš keliavusiųjų gyvybė! Dabar jis liko vienas... 
jis!.. Nejaugi ir jam skirtas toks pat galas kaip ir aniems? 

Taip liūdnai galvojo Siprijenas, kol galiausiai užsnūdo. Kai jis 
pabudo, ryto gaivumas ir poilsis, kurio gavo, nuteikė optimistiš- 
kiau. Laukdamas sugrįžtant Li, jis nutarė užlipti ant aukštos kal- 
vos, kurios papėdėje buvo įsikūrę. Nuo ten Merė galėtų aprėpti 
žvilgsniu didesnį plotą ir galbūt jam pavyktų per savo lornetą pa- 
stebėti kokių nors Matakito buvimo požymių. Bet tada reikėtų pa- 
likti čia žirafą, — juk nė vienas gamtininkas niekada nebūtų prisky- 
ręs šių keturkojų prie laipiojančiųjų. 

Siprijenas nuėmė žirafos apynasrį, taip meistriškai kino pada- 
rytą, ir pririšo ją už kojos prie medžio, aplink kurį augo tanki, vešli 
žolė, palikdamas gana ilgą virvės galą, kad gyvulys galėtų ganytis 
savo malonumui. Iš tikrųjų, prie virvės ilgio pridėjus dar ilgą kaklą, 

erdvės vaikštinėti šiam mielam padarui buvo užtektinai. 

Tai padaręs, Siprijenas užsimetė ant vieno peties šautuvą, ant 
kito antklodę ir, draugiškai paplojęs Žirafai per sprandą, pradėjo 
kopti į kalną. 

Lipti buvo nepaprastai sunku. Visa diena praėjo keberiojantis 
skardingais šlaitais, aplenkiant neįveikiamas uolas, mėginant vėl 
pradėti iš rytų ir pietų tai, kas nepavyko iš šiaurės ir vakarų. Iki 
nakties Siprijenas pasiekė tik šlaito vidurį, tolesnį kopimą teko ati- 
dėti rytojui. 

Auštant atidžiai apžiūrėjęs iš aukščiau stovyklavietę ir įsitiki- 
nęs, kad Li dar negrįžęs, jis vėl ėmė ropštis aukštyn ir apie vienuo- 
liktą pagaliau pasiekė kalno viršūnę. Ten jo laukė žiaurus nusivyli- 
mas. Dangų dengė debesys, o šlaito apačioje tvyrojo tirštas rūkas. 
Veltui stengėsi Siprijenas įžvelgti ką nors pro jo uždangą. Visa vie- 
tovė buvo dingusi po beformiais rūko gumulais, pro juos ničnieko 
nesimatė. Siprijenas ėmė laukti, tikėdamasis, kad atsiras properša 
ir jam atsiskleis horizontai, kuriuos norėjo apžvelgti. Deja. Slen- 
kant laikui debesys, atrodė, dar labiau tankėjo, o sutemus užėjo 
lietus. Šis dangaus pasiuntinys užklupo jaunąjį inžinierių ant pačios 
plynaukštės, kur nebuvo nei medžio, nei uolos atbraidos, kur būtų 
galima pasislėpti. Vien plika išsekusi žemė, o aplinkui gūdi naktis ir 
smulkus lietus, pamažu permerkiantis viską - antklodę, drabužius, 
prasiskverbiantis iki pat kūno. 

Padėtis darėsi kritiška, bet pradėti leistis žemyn neįžvelgiamoje 
tamsoje būtų tikra beprotybė. Tad Siprijenas susitaikė su savo bū- 
sena - tūnoti permirkus iki kaulų, tikintis pradžiūti užkaitinus ryto 
saulei. Šiame lietuje jis net rado kažką malonaus: tai tartum gaivi- 
nantis dušas po tiek dienų kelionės sausuma. Tiesa, vakarienę teks 
valgyti šaltą. Apie tai, kad galėtum susikurti laužą ar bent pasi- 
šviesti degtuku, tokiame ore, aišku, nebuvo ko nė galvoti. Siprije- 
nas atidarė skardinę su troškinta mėsa, pakramtė jos. Po kiek lai- 
ko sustingęs nuo drėgmės ir šalčio jaunasis inžinierius pagaliau 
užsnūdo, pasidėjęs po galva akmenį ir uždengęs jį šlapia antklode. 

Prabudęs auštant jis pajuto, kad visas dega nuo karštinės. Su- 

prasdamas, jog pražūtų, jei ir toliau liktų po šaltu dušu, nes lietus 
jau pylė kaip iš kibiro, Siprijenas sukaupęs jėgas atsistojo ir, rem- 
damasis šautuvu lyg kokia lazda, pradėjo leistis žemyn. 

Kaip jis pasiekė kalno papėdę? Šito ir pats tikriausiai nebūtų 
galėjęs paaiškinti. Tai risdamasis įmirkusiais šlaitais, tai slysdamas 
šlapiais akmenimis, visas apsidaužęs, uždusęs, varginamas karšti- 
nės, jis žūtbūt leidosi žemyn ir apie vidurį dienos nusigavo iki vie- 
tos, kur buvo palikęs žirafą. 

Gyvulio ten nebuvo. Tikriausiai žirafa negalėjo iškęsti vienat- 
vės ir alkio, nes tame plote, kur siekė pavadis, visa žolė buvo nu- 
graužta, ir galų gale pergraužusi virvę vėl atgavo laisvę. Jei Sipri- 
jenas būtų buvęs sveikas, šis pikto likimo smūgis jam būtų skau- 
dus, bet visiškas išsekimas ir apatija atėmė ne tik jėgas, bet ir 
atbukino jausmus. Priėjęs iki stovyklavietės, jis tegalėjo paimti sa- 
vo neperšlampamą kelionmaišį, kuris, laimei, buvo čia pat, persi- 
rengti sausais drabužiais ir krito iš nuovargio čia pat augusio bao- 
babo prieglobstyje. 

Siprijenas atsidūrė keistoje pusmiegio ir karščio sukelto kliede- 
sio būsenoje: visi vaizdiniai ėmė maišytis, jauktis, laikas, erdvė ir 
atstumai pasidarė nerealūs. Kas dabar — diena ar naktis, šviečia 
saulė ar lyja? Kiek laiko jis jau čia — dvylika valandų ar šešiasde- 
šimt? Gyvas ar miręs? Nieko jis nežinojo. Saldūs sapnai ir slogūs 
košmarai nuolat kaitaliojosi. Paryžius ir Kalnakasybos mokykla, 
tėvų namai ir ferma Vandergarte, mis Votkins ir Anibalas Pantala- 
čis, Hiltonas, Fridelis ir tuntai dramblių, Matakitas ir būriai paukš- 
čių begaliniame danguje, įvairiausi prisiminimai, pojūčiai, simpati- 
Jos ir antipatijos be jokios tvarkos stumdėsi smegenyse. Prie šitų 
ligos sukeltų reiškinių kartais prisidėdavo ir išoriniai įspūdžiai. Tarp 
hienų kvatojimo, grėsmingo gepardų niauzgimo, liūtų ir leopardų 
riaumojimo ligonis tebekliedėjo neatgaudamas sąmonės, tik staiga 
išgirdo šūvį. Po to vėl stojo mirtina tyla. Paskui pragariškas kon- 
certas atsinaujino ir dar garsesnis tęsėsi iki ryto. 

Nėra abejonės, kad Siprijenas po tokios baisios nakties galėjo 
nieko nepajutęs pereiti iš karštligės kliedesio į amžinojo poilsio bū- 

seną, jeigu natūralią visa ko eigą nebūtų nutraukęs labai keistas 
įvykis. 

Išaušus rytui lietus liovėsi. Jau gana aukštai virš horizonto bu- 
vo pakilusi saulė, kai Siprijenas pramerkė akis. Ir be jokio susido- 
mėjimo žiūrėjo į augalotą strutį, kuris prisiartinęs sustojo per tris 
keturis žingsnius nuo jo. 

„Ar tik čia ne Matakito strutis?“ — pagalvojo jis tebebūdamas 
apimtas savo įkyrios minties. Atsakyti į šį klausimą ėmėsi pats 
stibynuočių atstovas, ir - kas keisčiausia — gera prancūzų kalba. 

— Klaidos negali būti!.. Tai Siprijenas Merė! Mano vargšas 
drauge, ką gi tu čia veiki, po šimts velnių? 

Strutis, kuris kalba prancūziškai, strutis, kuris žino jo vardą, — 
tikrai buvo kuo nustebinti šiaip jau šaltakraujį, blaiviai mąstantį Sip- 
rijeną. Bet dabar šis neįtikėtinas reiškinys jo nė kiek nešokiravo, 
atrodė visai normalus. Tokių stebuklų jis buvo pakankamai prisi- 
žiūrėjęs praėjusią naktį. Ir šį, naują, suvokė tiesiog kaip savo sutri- 
kusios dvasinės būklės padarinį. 

— Jūs nelabai mandagus, mesjė struti! — atsakė jis. — Ir kokią 
turite teisę į mane kreiptis „tu“? 

Šiuos žodžius jis ištarė sausu, trūkčiojančiu balsu, kuris būdin- 
gas sergantiems drugiu ir tiksliai parodo jų būklę. Strutį tai, matyt, 
labai sujaudino. 

— Siprijenai! Drauge mano! Tu sergi ir esi visiškai vienas čia!.. 
— sušuko jis, klaupdamasis šalia ant kelių. 

Toks poelgis stibynuočiams fiziologiškai tiek pat nenormalus 
kaip ir kalbos dovana, juk įprastinėmis sąlygomis klauptis jiems 
neleidžia pati prigimtis. Bet karštinės priepuolio apimtas Siprijenas 
atkakliai nenorėjo stebėtis. Jis abejingai reagavo ir į tai, kad strutis 
Iš po savo kairiojo sparno ištraukė gertuvę, pilną šviežio vandens 
pusiau su konjaku, ir pridėjo jam prie lūpų. Ir susijaudino jis tik 
tada, kai keistuolis paukštis atsistojęs numetė ant žemės kažką 
panašaus į šarvus su marabu plunksnomis, kurios atrodė lyg natū- 
ralios, o paskui ir ilgą kaklą, užsibaigiantį paukščio galva. (Mara- 
bu —- gandrų šeimos paukštis, gyvena Afrikoje ir Pietryčių 

Azijoje.) Netekęs šitų pasiskolintų papuošalų, strutis pavirto au- 
galotu, tvirtu vyru, kuris buvo ne kas kitas tik Faramonas Barte- 
sas, didysis medžiotojas prieš Dievą ir žmones. 

— Taip, aišku, čia aš! - sušuko jis. — Argi tu nepažinai mano 
balso iš pirmų žodžių, kuriais į tave kreipiausi? Tave nustebino 
mano absurdiškas apdaras? Tai karinė gudrybė, kurią perėmiau iš 
kafrų, - kad būtų galima arti prisėlinti prie tikrų stručių ir lengviau 
nukauti juos trumpakote ietimi. Bet pakalbėkim apie tave, vargšas 
mano bičiuli! Kaip tu čia atsidūrei sergąs ir apleistas? Aš pastebė- 
jau tave visai atsitiktinai eidamas šlaitu, o juk net nežinojau, kad esi 
šituose kraštuose! 

Siprijenas buvo labai silpnas ir nieko neatsakė. Beje, Faramo- 
nas Bartesas ir pats suprato, kad visų pirma reikia suteikti ligoniui 
pagalbą, ir ėmė jį gydyti kaip galėdamas. 

Gyvendamas dykumoje, šis narsus medžiotojas buvo tapęs ne- 
blogu savamoksliu gydytoju. Iš kafrų jis žinojo vieną labai gerą 
būdą, kaip gydyti maliariją, kuria dabar sirgo jo vargšas draugas. 
Ir štai Faramonas Bartesas pradėjo rausti žemėje lyg ir griovį, kurį 
paskui prikrovė malkų, iš anksto palikęs orlaidę, kad per ją galėtų 
įeiti oras. Malkoms sudegus, griovys virto tikra krosnimi. Faramo- 
nas Bartesas, rūpestingai apmūturiavęs, paguldė ten Siprijeną, pa- 
likdamas išorėje tik galvą. Nepraėjo nė dešimt minučių, kai ligonį 
išmušė prakaitas; tas prakaitavimas dar sustiprėjo po penkių šešių 
puodelių gydomojo nuoviro, kurį Faramonas paruošė iš jam žino- 
mų vaistažolių. 

Siprijenas užmigo savo „šutintuvėje“ kietu išganingu miegu. Kai 
saulei slepiantis už horizonto ligonis pramerkė akis, jis pajuto tokį 
aiškų pagerėjimą, kad pasiteiravo apie vakarienę. Jo išradingasis 
draugas į viską turėjo paruošęs atsakymą: jis greit išvirė puikią 
sriubą iš pačių gardžiausių savo medžioklės laimikio kąsnelių ir 
įvairių šaknelių. Pakepintas gervės sparnelis ir puodelis konjaku 
skiesto vandens papildė vaišes, kurios suteikė Siprijenui jėgų ir 
galutinai išvaikė iš smegenų jį kvaitinusios ligos padarinius. Pra- 
ėjus kokiai valandai po šito sveikatingo pasistiprinimo, Faramonas 

Bartesas, ir pats gerai pavakarieniavęs, atsisėdo šalia jaunojo inži- 
nieriaus ir papasakojo, kaip atsidūrė čia visai vienas ir tuo keistu 
apdaru. 

— Tu juk Žinai, — kalbėjo jis, - kam gali ryžtis tavo draugas, 
prireikus išmėginti naują medžioklės rūšį. Tai štai per šešis mėne- 
sius aš prišaudžiau tiek dramblių, zebrų, žirafų ir kitų įvairaus plau- 
ko gyvūnų, paukščių, tarp jų erelį gyvėdrą - tai mano kolekcijos 
pasididžiavimas, — kad prieš keletą dienų man šovė galvon fantas- 
tiška mintis, kaip atnaujinti savo medžioklės pramogas. Iki šiol aš 
keliavau tik lydimas savo basutų - trisdešimties narsių vaikinų, 
kuriems moku vieną maišelį stiklinių grūdelių per mėnesį, ir jie dėl 
savo pono ir šeimininko pasiryžę šokti nors į ugnį. Tačiau pasta- 
ruoju metu aš naudojuosi Tonajos, didžiojo šios šalies vado, svetin- 
gumu ir, kad gaučiau teisę medžioti jo žemėse, — o šitos teisės jis 
pavydi kaip škotų lordas, — aš sutikau perleisti jam savo basutus su 
keturiais šautuvais karinei ekspedicijai, kurią jis buvo sumanęs prieš 
vieną savo kaimyną. Taip apginkluotas Tonaja pasidarė tiesiog ne- 
įveikiamas ir įtikinamai laimėjo pergalę. Štai iš kur glaudi mūsų 
sąjunga, sutvirtinta krauju: mes pačiulpėme vienas kitam įdurtą 
dilbį! Ir nuo tada tarp manęs ir Tonajos - amžina draugystė! Įsiti- 
kinęs, kad dabar visoje jo valdų teritorijoje niekas manęs neužka- 
bins, užvakar aš patraukiau į liūto ir stručio medžioklę. Vieną liūtą 
jau turėjau laimę nudėti pereitą naktį ir labai stebiuosi, kad tu ne- 
girdėjai jo klaikaus riaumojimo. Įsivaizduok: palapinę pasistačiau 
šalia nušauto išvakarėse buivolo, tikėdamasis, kad naktį mane ap- 
lankys išsvajotasis liūtas. Ir tikrai šaunuolis, suviliotas šviežios mė- 
sos kvapo, neužtruko ateiti į pasimatymą. Bet, mano nelaimei, tą 
patį pagalvojo ar tik ne šimtai hienų ir leopardų! Štai iš kur tas 
košmariškas koncertas, kuris negalėjo nepasiekti tavo ausų! 

— Man atrodo, aš jį tikrai girdėjau, - atsakė Siprijenas. - Ir net 
pagalvojau, kad tai koncertas mano garbei! 

— Visai ne, drauguži! —- sušuko Faramonas Bartesas. — Jis bu- 
vo surengtas negyvam buivolui ana tame slėnyje, kur prasideda į 
dešinę nuo čia. Atėjus dienai, iš didžiulio žolėdžio liko vieni kaulai! 

Aš tau juos parodysiu. Gražus anatomijos pavyzdėlis! Pamatysi ir 
mano liūtą: pats dailiausias žvėris, kokį tik man pasisekė nukauti 
nuo tada, kai atvykau medžioti į Afriką! Aš jau nulupau jo kailį — 
ana džiūsta medyje. 

— O kam tas nepaprastas drabužis, kurį vilkėjai šiandien rytą? 
— paklausė Siprijenas. 

— Tai stručio „kostiumas“. Kaip jau sakiau, kafrai dažnai grie- 
biasi tokios gudrybės, kad galėtų arčiau prieiti prie šių labai nepa- 
tiklių ilgakojų, kurių be apgaulės ir nenušautum. Tu paprieštarausi, 
sakysi, jog tam aš turiu puikų karabiną. Taip, bet ką padarysi — 
įsigeidžiau pamedžioti kafrų būdu. Todėl man ir pavyko sutikti ta- 
ve, ir pačiu laiku, ar ne? 

— Iš tikrųjų pačiu laiku, Faramonai!.. Jei ne tu, manęs, ko gero, 
jau nebūtų šiame pasaulyje! - atsakė Siprijenas, nuoširdžiai spaus- 
damas draugui ranką. 

Dabar jis gulėjo jau ne „šutintuvėje“, o patogiame guolyje, kurį 
Faramonas padarė iš lapų po baobabu. Bet šituo šaunusis bičiulis 
neapsiribojo. Jis nusprendė iš kito slėnio atnešti savąją palapinę, 
kurią visada imdavosi, ir neilgai trukus brangus jam ligonis jau bu- 
vojos prieglobstyje. 

— O dabar, - tarė Faramonas Bartesas, — papasakok, kokia 
tavo istorija, mielas drauge, jeigu, Žinoma, tai tavęs per daug nenu- 
vargins. 

Siprijenas jautėsi ganėtinai sustiprėjęs, kad patenkintų visiškai 
natūralų jo smalsumą. Ir papasakojo, kas nutiko Grikvalende, ko- 
dėl jis paliko tą kraštą ir ėmė vytis Matakitą su deimantu. Po to 
išklojo viską apie tą bendrą kelionę, apie tai, kaip žuvo Fridelis, 
Džeimsas Hiltonas, Anibalas Pantalačis, ir galiausiai kaip jis laukė 
savo tarno Li, kuris turėjo grįžti pas jį į stovyklavietę. 

Faramonas Bartesas klausėsi labai susidomėjęs. Į klausimą, ar 
nepasitaikė sutikti jauno kafro, atrodančio kaip Bardikas, atsakė 
neigiamai. 

— Tačiau, - pridūrė jis, - man kelyje pasitaikė kažkieno paliktas 
arklys, kuris galėtų būti ir tavo! Štai kaip viskas buvo. Prieš porą 

dienų aš medžiojau su trimis savo basutais pietiniuose kalnuose, 
kai netikėtai ant kelio, vedančio į slėnio gilumą, atsirado pilkas arklys 
be jokių pakinktų, išskyrus apynasrį ir ilgą pavadį, kurį vilko pas- 
kui save. Gyvulys buvo aiškiai sutrikęs, nežinojo, ką toliau jam 
daryti. Aš jį pašaukiau, parodžiau saują cukraus, ir jis priėjo! Tikrai 
puikus žirgas - drąsus, „įsūdytas“, kaip kumpis... 

— Tai mano žirgas! Templaras! - šūktelėjo Siprijenas. 

— Na, ką gi, drauguži, Templaras — tavo, - atsakė Faramonas 
Bartesas, - aš mielai grąžinsiu jį tau! O dabar labos nakties, laikas 
miegoti! Rytoj paliekame šią įstabią vietą. 

Ir patvirtindamas savo žodžius veiksmais jis susisupo antklode 
ir užmigo šalia Siprijeno. 

Kitą rytą į stovyklą sugrįžo kinas su šiokiais tokiais maisto pro- 
duktais. Kol Siprijenas dar nebuvo prabudęs, Faramonas Barte- 
sas papasakojo, kas atsitiko jam nesant, ir paliepė likti su šeiminin- 
ku. O pats išvyko Templaro. 


Devynioliktasis skyrius 
Paslaptingoji grota 


Raitelio ir žirgo susitikimas buvo tikrai nuoširdus. Anksti rytą, 
vos pravėręs akis, Siprijenas išvydo savo Templarą. Atrodė, gy- 
vulys ne mažiau džiaugėsi vėl atgavęs gerąjį šeimininką. 

Po pusryčių ligonis pajuto turįs pakankamai jėgų, kad galėtų 
sėsti į balną ir joti toliau. Faramonas Bartesas užkrovė arkliui visą 
jų turimą mantą, paėmė jį už pavadžio ir keliautojai patraukė į To- 
najos sostinę. Pakeliui Siprijenas jau su smulkmenomis papasako- 
jo savo draugui apie tai, kas negero buvo nutikę. Kai jis užsiminė 
apie Matakito dingimą ir apibūdino jo išvaizdą, Faramonas Barte- 
sas nusikvatojo. 

— Štai ir sutapimas!.. Aš, atrodo, galiu tau kai ką pranešti — 
jeigu ne apie tavo deimantą, tai apie vagišių tiksliai! 

— Ką nori tuo pasakyti? — labai susidomėjo Siprijenas. 

— Ogi tai, - tęsė toliau jo draugas, - kad mano basutai ne dau- 
giau kaip prieš parą atvedė belaisvį, jauną kafrą, kuris bastėsi po 
apylinkes, ir surišę jį perdavė mano bičiuliui Tonajai. Bijau, kad tik 
tas nebūtų su juo susidorojęs. Tonaja labai bijo šnipų, o tavojo kaf- 
ro, priklausančio priešingai genčiai, tiesiog neįmanoma neapkaltin- 
ti šnipinėjimu. Bet kol kas jis tikriausiai gyvas. Šio vargše laimei, 
paaiškėjo, kad jis žino šiokių tokių triukų ir gali pretenduoti į žynio 
vaidmenį. 

— Na, dabar aš nė kiek neabejoju — tai Matakitas! — sušuko 
Siprijenas. 

— Tai štai, jis gali būti patenkintas, kad lengvai išsisuko, - kal- 
bėjo toliau medžiotojas. - Savo priešams Tonaja yra išradęs visą 
rinkinį kankinimų, bet dėl savojo tarno, kartoju, gali nesijaudinti. Jį 
saugo žynio vardas, ir jau šiandien vakare mes pamatysime jį svei- 
ką gyvą! 

Kol jie įveikė lygumą, kurią Siprijenas prieš dvi dienas perjojo 
žirafa, kol šnekėjosi — praėjo diena. Vakare, amfiteatro pavidalu 
išsidėsčiusi aukštumoje, šiauriniame horizonte pasirodė Tonajos sos- 
tinė. Tai buvo tikras miestas, turintis nuo dešimties iki penkiolikos 
tūkstančių gyventojų, su tiksliai nužymėtomis gatvėmis, erdviais ir 
kone puošniais namukais - jų išvaizda bylojo apie šalies gerovę. 
Karaliaus dvaras, apsuptas aukšta pinučių tvora ir saugomas juo- 
daodžių karių, vienas užėmė ketvirtadalį bendro miesto ploto. 

Faramonui Bartesui užteko tik pasirodyti, ir jam atsivėrė visi 
vartai. Perėję kelis plačius kiemus, juodu su Siprijenu įžengė į ce- 
remonijų salę, kur buvo „nenugalimasis užkariautojas", apsuptas 
daugybės dvariškių, tarp kurių netrūko ir karininkų, ir sargų. 

Tonaja turėjo apie keturiasdešimt metų. Tai būta augaloto ir 
tvirto Žmogaus. Jo galvą puošė savotiška diadema iš šerno dantų, 
ant drabužių viršaus buvo apsivilkęs raudoną berankovę tuniką ir 
tokios pat spalvos prijuostę, gausiai išsiuvinėtą stikliniais karoliais. 
Riešai ir kulkšnys buvo apmaustyti varinėmis apyrankėmis. Jo švel- 
nių bruožų veidas atrodė protingas, bet su klastos ir žiaurumo at- 
spalviu. Faramonui Bartesui, kurio nebuvo matęs keliolika dienų, 
ir Siprijenui — iš pagarbos savo ištikimo sąjungininko draugui - jis 
surengė prašmatnų priėmimą. 

— Mūsų draugų draugai — tai ir mūsų draugai, —- pareiškė jis 
kaip koks paprastas buržua iš senovinio Paryžiaus kvartalo. 

Sužinojęs, kad jo naujasis svečias nesveikas, Tonaja tuoj pat 
liepė paskirti jam vieną geriausių kambarių ir pavaišinti labai gera 
vakariene. Faramonui Bartesui patarus, Matakito klausimą nu- 
spręsta atidėti rytojui. 

Ir iš tikrųjų kitą dieną Siprijenas, galutinai pasveikęs, jau galėjo 
pasirodyti valdovui. Didelėje salėje susirinko visas karaliaus dva- 

ras. Tonaja ir abu jo svečiai buvo rato centre. Faramonas Barte- 
sas nedelsdamas pradėjo derybas tos šalies kalba ir šnekėjo gana 
laisvai. 

— Mano basutai neseniai atvedė tau vieną jauną kafrą, kurį jie 
paėmė į nelaisvę, — kreipėsi jis į karalių. — O šitas kafras, kaip 
paaiškėjo, yra mano bendrakeleivio, didžiojo išminčiaus Siprijeno 
Merė, tarnas, ir, kreipdamasis į tavo kilnią širdį, mano draugas 
prašo jį grąžinti. Aš, kaip jo ir tavo draugas, drįstu paremti jo tei- 
singą reikalavimą. 

Nuo pat pirmųjų žodžių Tonaja pajuto reikalą atsilošti diploma- 
to poza. 

— Didis baltaveidis išminčius —- mūsų svečias! — atsakė jis — 
Bet ką jis siūlo kaip išpirką už mano belaisvį? 

— Puikų šautuvą, dešimt kart po dešimt šovinių ir maišelį karo- 
liukų, - atsakė Faramonas Bartesas. 

Pasigirdo pritariantis susirinkusiųjų klegesys; tokia gausi išpir- 
ka jiems padarė didelį įspūdį. Tiktai pats Tonaja, tęsdamas diplo- 
matinį ritualą, apsimetė nieko ypatingo neįžvelgęs. 

— Tonaja - didis valdovas, - tęsė jis, išdidžiai lošdamasis savo 
karališkoje kėdėje, - ir jį palaiko dievai. Prieš mėnesį jie atsiuntė 
jam Faramoną Bartesą su narsiais kariais ir šautuvais, kad padėtų 
nugalėti priešus. Todėl, jei Faramonas Bartesas šito primygtinai 
reikalauja, minėtas tarnas bus grąžintas jo ponui gyvas ir nenuken- 
tėjęs! 

— O kur jis dabar? — pasiteiravo medžiotojas. 

— Šventojoje grotoje, kur yra saugomas dieną naktį! — atsakė 
Tonaja taip iškilmingai, tarsi jis būtų vienas galingiausių Kafrijos 
valdovų. 

Faramonas Bartesas nedelsdamas išvertė Tonajos kalbą Sipri- 
jenui ir paprašė karaliaus malonės leisti jam su bendrakeleiviu nu- 
eiti belaisvio į minėtąją grotą. 

Ištarus šiuos žodžius, susirinkusieji ėmė murmėti. Europiečių 
noras atrodė pernelyg didelis. Dar niekad jokiu pretekstu joks sve- 
timšalis nebuvo įleistas į paslaptingąją grotą. Pagal vieną didžiai 

gerbiamą pranašystę manyta, kad tą dieną, kai į grotos paslaptį 
prasiskverbs baltieji, Tonajos imperija žlugs. Todėl aiškiai išreikš- 
tas nepritarimas, kuriuo monarcho palyda sutiko baltojo medžioto- 
jo prašymą, davė priešingą rezultatą: paskatino karalių sutikti su 
tuo, ką jis — jei nebūtų šito visuotinio nepritarimo, — greičiausiai 
būtų atsakęs. 

— Tonaja apsikeitė krauju su savo sąjungininku Faramonu Bar- 
tesu, — ryžtingai tarė jis, — ir jam dabar nėra ko nuo jo slėpti! Atsa- 
kyk man, broli, - kreipėsi Tonaja į medžiotoją, - ar judu su draugu 
mokate saugoti paslaptį? 

Faramonas Bartesas linktelėjo galva. 

— Tai štai! —- tęsė juodasis karalius. — Prisiekit, kad neprisiliesit 
prie nieko, ką pamatysit toje grotoje! Prisiekit, išėję iš jos, pamiršti 
viską, tarsi niekad nebūtumėt girdėję, kad ji yra! Ir dar prisiekit 
niekad nemėginti į ją patekti ir niekad niekam nepasakoti apie tai, 
ką ten matėt! 

Faramonas Bartesas ir Siprijenas Merė ištiesę ranką žodis Žo- 
din pakartojo priesaiką. Tonaja pusbalsiu davė keletą įsakymų. Vi- 
si pakilo, kariai išsirikiavo dviem eilėmis. Tarnai atnešė dvi tan- 
kaus audinio atraižas ir užrišo svetimšaliams akis. Po to pats kara- 
lius atsisėdo tarp jų dideliame šiaudiniame palankine. (Palanki- 
nas - dengti neštuvai, naudojami kai kuriose Rytų šalyse kaip 
susisiekimo priemonė.) Keli žaliūkai kafrai užsikėlė jį ant pečių, 
ir kortežas pajudėjo. 

Kelionė tęsėsi gana ilgai, kokias dvi valandas. Iš neštuvų kres- 
telėjimų Faramonas Bartesas ir Siprijenas netrukus priėjo išvadą, 
kad juos pernešė į kalvotą vietovę. Paskui, sprendžiant pagal pasi- 
keitusį orą ir duslų žingsnių garsą, jie nusileido į požemį. Pagaliau 
smalingų dūmų kvapas rodė, kad keliui apšviesti prireikė uždegti 
fakelus. Ėjimas truko dar ketvirtį valandos, tada palankiną nuleido 
ant žemės. Tonaja liepė nuimti svečiams nuo akių raiščius. 

Dėl staigaus perėjimo iš tamsos į šviesą Faramonas Bartesas 
ir Siprijenas vos nenusprendė, kad tapo džiuginančios haliucinaci- 
jos aukomis, — toks nuostabiai gražus reginys atsivėrė jiems prieš 

akis. Jie buvo atsidūrę didžiulio urvo centre. Po kojų smulkus smė- 
lis, kuriame blykčiojo auksinės kruopelytės. Urvo skliautai, pana- 
šūs į gotikines šventoves, nyko žvilgsniui nepasiekiamame aukšty- 
je. Šio gamtos sukurto rūmo sienas dengė neregėto grožio įvai- 
riausių atspalvių stalaktitai, ant kurių fakelų šviesa atsispindėjo vai- 
vorykštės spalvų žaismu ir priminė tai pragaro liepsnų žaižaravi- 
mą, tai šiaurės pašvaistės mirguliavimą. Nesuskaičiuojama dau- 
gybė besimainančių visokių atspalvių kristalų stebino keisčiausio- 
mis formomis ir nenuspėjamomis figūromis. 

Tai nebuvo panašu į paprastus, monotoniškai besikartojančius 
kalnų krištolo kvarco junginius, būdingus daugeliui grotų. Čia, da- 
vusi valią fantazijai, gamta, atrodė, su ypatingu malonumu buvo 
surinkusi visas galimas atspalvių, formų ir figūrų kombinacijas. 

Ametisto spalvos uolos, sardonikso sienos, rubino priešalai, sma- 
ragdiniai spygliai, safyro kolonados, einančios gilyn ir kylančios 
aukštyn, tartum eglių miškas, akvamarino atspalvių aisbergai, kan- 
deliabrai iš turkio, opalo veidrodžiai, rausvo gipso bei lazurito ato- 
dangos su auksinėmis tarpgyslėmis — visa, ką vertingiausio, re- 
čiausio, skaidriausio, labiausiai veriančio akį gali pateikti pasauliui 
kristalų karalystė, buvo šios nuostabios architektūros medžiaga. 
Atrodė, šio nepaprasto rūmo puošybai panaudotos visos galimos 
turtingos augalijos formos. Mineralinių samanų kilimai, švelnumu 
prilygstantys išpuoselėtam gazonui, medžio pavidalo dariniai iš kris- 
talų, nusagstyti gėlėmis ir vaisiais iš brangakmenių, priminė tuos 
pasakiškus sodus, kurie su tokiu jaudinančiu naivumu pavaizduoti 
japonų miniatiūrose. Dar toliau dirbtinis ežeras, švytintis tarsi dvi- 
dešimties metrų ilgio deimantas smėlio aptaise, atrodė lyg aikštė 
greitojo čiuožimo varžyboms. Fantastiškos tuščiavidurės pilys iš 
chalcedono, altanos ir varpinėlės iš berilio ar topazo aukštas po 
aukšto kilo ten, kur pavargusios nuo begalinės puošnybės akys 
atsisakė jas įžvelgti. Galiausiai tūkstančių prizmių suskaidyti švie- 
sos spinduliai, visur aplinkui kibirkščiuojantys ir ištisais kuokštais 
krintantys fejerverkai, — visa tai iš šviesos ir spalvų kūrė nuosta- 
bią, žmogaus akis stulbinančią simfoniją. 

Dabar Siprijenui Merė neliko jokių abejonių: jis buvo vienoje iš 
tų paslaptingų saugyklų, kurias esant seniai įtarė. Jos gelmėse šykšti 
gamta sugebėjo sukaupti ir sulydyti į vieną įstabaus grožio kristalą 
tas brangenybes, iš kurių žmogui tenka tik pavienės smulkios dale- 
lės tegu ir auksingų sąnašynų pavidalu. Akimirksnį jaunasis inži- 
nierius suabejojo, ar realus tas pasaulis, kuriame jis netikėtai atsi- 
dūrė, bet užteko, praeinant pro didžiulį kristalą, pabrūžinti jį žiedu, 
kurį jis nešiojo ant piršto, kad įsitikintų: brėžių luite nelieka. Vadi- 
nasi, šis neaprėpiamo didumo rūsys tikrai yra iš deimanto, rubino, 
safyro, ir tokiais kiekiais, kad jų vertė, turint galvoje kainas, kurio- 
mis Žmonės vertina šiuos mineralus, visiškai neišmatuojama! Tik 
astronominiais skaičiais būtų galima nustatyti jos apytikrį dydį, ir 
tai sunkiai. Iš tikrųjų čia, giliai po žeme, slypi nežinomos ir nenau- 
dojamos vertybės, kurių kaina - trilijonai ir kvadrilijonai milijardų! 

Ar įtarė Tonaja, kokie nesuskaičiuojami turtai yra jo žinioje? 
Vargu, nes netgi Faramonui Bartesui, menkai nusimanančiam ši- 
tuose reikaluose, nešmėstelėjo mintis, kad šitie įstabūs kristalai yra 
brangakmeniai. Greičiausiai juodaodis karalius laikė save šeimi- 
ninku ir saugotoju labai įdomaus urvo, kurio paslapties jam neleido 
išduoti protėvių papročiai. Tai liudijo ir žmonių kaulai, kurių krūvos 
buvo suverstos įvairiuose urvo kampuose. Ar tai buvo vieta, kur 
laidojami genties nariai, ar - baisesnė, bet visai tikėtina prielaida — 
čia vyko ir tebevyksta kokios nors niekšiškos slaptos apeigos, kurių 
metu liejamas kraujas, o galbūt neapsieinama be Žmogėdrystės? 

Taip manyti buvo linkęs ir Faramonas Bartesas ir pusbalsiu 
pasidalijo savo mintimis su draugu. 

— Betgi Tonaja patikino mane, kad nuo jo valdymo pradžios 
tokių ceremonijų nė karto nėra buvę! — pridūrė jis. — Turiu prisipa- 
žinti, šių kaulų vaizdas iš pagrindų pakerta mano pasitikėjimą! 

Ir jis parodė didžiulę krūvą kaulų, matyt, neseniai atsiradusių, 
be to, ant jų matėsi aiškūs ugnies pėdsakai. Tuo metu karalius ir 
abu jo svečiai kaip tik priėjo urvo vidurį ir atsidūrė priešais nišą, 
kurią buvo galima palyginti su viena iš tų šoninių koplyčių, kurios 
statomos šalia bažnyčių. Už geležinių virbų tinklo, užtvėrusio įėji- 


181 


mą, mediniame narve - tokio dydžio, kad jame žmogus galėjo tik 
tupėti, buvo belaisvis, paruoštas, kaip iš visko atrodė, artimiausiam 
bendram stalui. 

Tai buvo Matakitas. 

— Jūs... tėveli! - sušuko nelaimingasis, kai tik pamatė ir pažino 
Siprijeną. - Ak, paimkite mane iš čia! Išvaduokite mane! Jau ge- 
riau aš grįšiu į Grikvalendą, tegu ten mane kad ir pakaria, negu 
liksiu šitame vištų narve ir lauksiu baisių kankinimų, juk Žžiaurusis 
Tonaja nori nukankinti mane prieš surydamas! 

Kafras maldavo tokiu gailiu balsu, kad Siprijenas jį girdėdamas 
smarkiai susijaudino. 

— Aišku, Matakitai! - atsakė jis. - Aš galiu tave išvaduoti, bet 
tu išeisi iš narvo tik grąžinęs deimantą... 

— Tą deimantą? - šūktelėjo Matakitas. - Bet aš jo neturiu!.. Ir 
niekada neturėjau!.. Prisiekiu jums! 

— Jeigu deimantą pavoge! ne tu, tai ko bėgai? - paklausė Sipri- 
jenas. 

— Ogi todėl, kad, kai mano draugai buvo išbandyti rykščių bur- 
tu, kažkas pasakė, jog pavogti galėjau tiktai aš ir paprasčiausiai 
gudrauju, kad tik nukreipčiau nuo savęs įtarimą! O juk Grikvalen- 
de, jei tik reikalas susijęs su kafru, - jūs ir pats žinote, - jį suspės 
nuteisti ir pakarti greičiau, negu ištardys... Man pasidarė baisu ir 
aš, lyg tikrai būčiau vagis, bėgau per Transvalį... 

— Nelaimėlio pasakojimas labai panašus į tiesą, — pastebėjo 
Faramonas Bartesas. 

— Aš dėl to jau neabejoju, - tarė Siprijenas, — jis, ko gero, turėjo 
priežastį nepasitikėti Grikvalendo teisingumu! 

Paskui kreipėsi į Matakitą: 

— Tai štai, aš nemanau, kad tu kaltas dėl vagystės, kuri prime- 
tama būtent tau. Bet kai mes pareikšime apie tavo nekaltumą 
Vandergart Kopjė, mumis gali nepatikėti! Ką nori išmėginti lai- 
mę ir grįžti? 

— Taip! Aš pasiryžęs bet kokiai rizikai... kad tik nelikčiau čia 
ilgiau! - sušuko Matakitas, apimtas nežmoniškos baimės. 

— Šitą reikalą dar teks sutvarkyti, — atsakė Siprijenas, — ir ma- 
no bičiulis Faramonas Bartesas, kurį tu čia matai, imasi tai padaryti. 

Iš tikrųjų medžiotojas negaišdamas laiko jau tarėsi su Tonaja 
dėl kažko svarbaus. 

— Sakyk tiesiai! Ko tu nori mainais už savo belaisvį? - paklau- 
sė jis juodojo karaliaus. 

Tonaja trumpam susimąstė ir atsakė: 

— Man reikia keturių šautuvų, dešimt kartų po dešimt šovinių ir 
keturių maišelių stiklo karolių. Juk ne taip jau daug, ar ne tiesa? 

— Dvidešimt kartų daugiau negu derėtų, bet Faramonas Barte- 
sas tavo draugas ir padarys viską, kad tau būtų malonu. - Jis mi- 
nutei stabtelėjo, po to pridūrė: - Paklausyk, Tonaja. Tu gausi nori- 
mus keturis šautuvus, keturis šimtus šovinių ir keturis maišelius 
karolių. Bet tu savo ruožtu duosi mums jaučiais pakinkytą vežimą, 
kad galėtume nugabenti šituos žmones atgal per Transvalį, be to, 
maisto atsargą ir garbės palydą. 

— Sutarta! - šūktelėjo patenkintas Tonaja ir, pasilenkęs prie 
Faramono ausies, kaip paslaptį pašnabždėjo: - Mano žmonės rado 
tavo draugų jaučius, užtiko juos grįžtančius į savo tvartus ir atvedė 
į mano kralį!.. Šaunus laimikis, ar ne? 

Belaisvis buvo nedelsiant paleistas. Ir, metę paskutinį žvilgsnį į 
grotos grožybę, Siprijenas, Faramonas Bartesas ir Matakitas, pa- 
klusniai leidę užrišti jiems akis, grįžo į Tonajos dvarą, kur sudaryta- 
jai sutarčiai pažymėti buvo surengta prabangi šventė. 

Kitą rytą Merė ir jaunasis kafras susitarė: Matakitas ne iškart 
pasirodys Vandergart Kopjė, o kažkiek laiko pabus jo apylinkėse ir 
tarnauti jaunajam inžinieriui grįš tik tada, kai šis įsitikins, kad jokio 
pavojaus nėra. 

Rytojaus dieną Faramonas Bartesas, Siprijenas, Li ir Mataki- 
tas su patikima palyda patraukė link Grikvalendo. Bet dabar jau 
jokių iliuzijų neliko! „Pietų žvaigždė" buvo nesugrąžinamai praras- 
ta, ir misteris Votkinsas jau negalėjo nusiųsti jos į Londoną, kad 
spindėtų bokšte tarp pačių puikiausių Anglijos brangenybių! 

Dvidešimtasis skyrius 
Sugrįžimas 


Nuo tada, kai ketvertas varžovų išvažiavo vytis Matakitą, Džo- 
nas Votkinsas niekados dar taip blogai nesijautė. Su kiekviena die- 
na, su kiekviena savaite tirpo jo viltys susigrąžinti vertingąjį dei- 
mantą. Be to, šalia nebuvo nuolatinių sugėrovų - Džeimso Hilto- 
no, Fridelio ir Anibalo Pantalačio, kuriuos jis buvo pripratęs matyti 
prie savo stalo. Iš nuobodulio fermeris dar labiau užgulė grafiną su 
džinu, ir reikia pripažinti, kad papildomos dozės, kurias jis pats sau 
prirašė, aiškiai nebuvo į naudą jo charakteriui. 

Ir štai vieną gražią dieną į fermą grįžo Bardikas. Pasirodo, jį 
buvo pagrobusi viena kafrų gentis, bet po keliolikos dienų vaikinas 
pabėgo. Grįžęs į Grikvalendą, negras papasakojo misteriui Votkin- 
sui apie Džeimso Hiltono ir Fridelio žūtį. Fermerio manymu, tokia 
pradžia nežadėjo nieko gero kitiems ekspedicijos dalyviams. 

Alisa jautėsi nelaiminga. Ji liovėsi dainuoti, jos fortepijono visai 
nesigirdėjo. Atrodė, ir stručiai jau ne taip ją domino. Net Dada 
nesukeldavo jos šypsenos savo baisiu rajumu ir nebaudžiama rijo 
pačius netinkamiausius tam daiktus, juo labiau kad jai niekas ne- 
trukdė. Mis Votkins kankino baimė, jog Siprijenas Merė negrįš iš 
nelemtos kelionės. O kai ji atsimindavo esant Anibalą Pantalačį, 
merginą tiesiog pradėdavo krėsti šiurpas pagalvojus, kad jis užval- 
dys „Pietų žvaigždę" ir grįžęs pareikalaus pažadėto atlygio už tą 
laimėjimą. Alisa mąstydavo apie tai dieną, matydavo visa tai sap- 
nuose, ir jos skaistūs veideliai blanko, o mėlynas akis vis labiau 

temdė liūdesys. 

Praėjo trys laukimo, nežinios ir ilgesio mėnesiai. Kartą mergi- 
na sėdėjo po lempos gaubtu šalia tėvo, kuris snaudė pasidėjęs prie- 
šais butelį džino. Nuleidusi galvą ties siuvinėjamu daiktu, ji leidosi 
liūliuojama nelinksmų minčių. Staiga kažkieno atsargus beldimasis 
į duris pažadino ją iš ilgo susimąstymo. 

— Prašom, - tarė Alisa, gerokai nustebusi, kas galėjo ateiti to- 
kiu vėlyvu laiku. 

— Tai tik aš, mis Votkins, — išgirdo ji Siprijeno balsą, privertusį ją 
sudrebėti. 

Jis įėjo išbalęs, sulysęs, vėjo nugairintu veidu ir ilga barzda, 
kokios niekuomet nenešiojo, su aptrintais per tokią kelionę drabu- 
žiais, tačiau besijuokiančiomis akimis ir su šypsena lūpose. 

Alisa pašoko riktelėjusi iš nuostabos ir džiaugsmo. Prispaudusi 
ranką prie krūtinės, ji tarsi norėjo prislopinti širdies plakimą, paskui 
ištiesė ją Siprijenui, o šis suspaudė brangią rankutę savo delnais. 
Tuo tarpu misteris Votkinsas prabudęs atmerkė akis ir pasiteiravo, 
kas atsitiko. Prireikė dviejų ar trijų minučių, kol fermeris susivokė. 
Kai tik jo veidas įgavo sąmoningą išraišką, pasigirdo riksmas, ir 
tas riksmas ėjo iš pačios širdies. 

— O kaipgi deimantas? 

Siprijenas beveik tris valandas pasakojo savo nuotykius. Jis ne- 
nuslėpė nieko, išskyrus tai, ką prisiekė laikyti paslaptyje, būtent: kad 
egzistuoja stebuklinga grota su savo lobiais, prieš kuriuos visi Grik- 
valendo deimantai atrodo kaip menkaverčio žvirgždo sankaupa. 

— Tonaja, - pasakė baigdamas Siprijenas, — tiksliai įvykdė vi- 
sus įsipareigojimus. Per dvi dienas nuo mano atvykimo į jo sostinę 
viskas buvo paruošta mūsų grįžimui atgal: maisto produktai, jaučių 
kinkinys ir net palyda. Apie trys šimtai juodaodžių, apsikrovę miltų 
ir rūkytos mėsos maišais, vadovaujami paties karaliaus, lydėjo mus 
iki paskutinės stovėjimo vietos, kur buvo likęs mūsų furgonas, pa- 
slėptas po šakų krūva. Mes atsisveikinome su svetingu šeimininku 
padovanoję jam vietoj keturių šautuvų, kurių jis tikėjosi, penkis, ir 
taip jis tapo savininku įspūdingiausios šaunamųjų ginklų kolekcijos 

visoje teritorijoje nuo Limpopo iki Zambezės! 

Atgal mes judėjome lėtai, bet užtat be nuotykių. Palyda mus 
globojo iki pat Transvalio sienos, ties kuria Faramonas Bartesas ir 
jo basutai atsiskyrė, kad grįžtų į Durbaną. Ir štai po keturiasdešim- 
ties dienų bastymosi po Veldą mes vėl čia. 

— Ir vis dėlto kodėl Matakitas dingo tokiomis keistomis aplinky- 
bėmis? - paklausė misteris Votkinsas, su dideliu susidomėjimu klau- 
sęsis pasakojimo, bet neparodęs jokio susijaudinimo užsiminus apie 
tris jo draugus, kuriems nebuvo lemta sugrįžti. 

— Matakitas pabėgo, nes jį buvo apėmusi nesuprantama baimė, 
— atsakė jaunasis inžinierius. 

— O ką, argi čia, Grikvalende, nėra teismo? — pakėlė balsą 
fermeris, patraukęs pečiais. 

— Tai kad šis teismas labai dažnai tampa tiesiog trumpu susido- 
rojimu, misteri Votkinsai. Tiesą sakant, aš negaliu smerkti vargše- 
lio dėl to, kad instinkto palieptas jis verčiau nutarė dingti, kai tik 
prasidėjo visa ta sumaištis, paslaptingai prapuolus deimantui. 

— Aš irgi! — įsiterpė Alisa. 

— Kad ir kaip ten būtų, jis, kartoju, nekaltas, ir tikiuosi, jog dabar 
bus paliktas ramybėje! 

— Hm m... - numykė Džonas Votkinsas, matyt, nelabai tikras 
tokio teiginio pagrįstumu. — O ar ne teisingiau būtų spėti, jog suk- 
čius Matakitas apsimetė persigandęs vien tam, kad atsidurtų už 
policijos nepasiekiamų ribų? 

— Ne! Jis nekaltas! Aš esu įsitikinęs, —- pabrėžtinai sausai tarė 
Siprijenas. — Ir už tai, man atrodo, sumokėjau labai brangiai! 

— O, jūs galite laikytis savo nuomonės! - sušuko Džonas Vot- 
kinsas. — Bet aš laikausi savo! 

Alisa matė, kad pokalbis gali virsti barniu, ir paskubėjo nukreipti 
Jį kita linkme. 

— Beje, mesjė Siprijenai, - tarė ji, - kol jūsų nebuvo, jūsiškis 
sklypas pasirodė esąs labai pelningas, o kompanionas Tomas Sti- 
las dabar turbūt vienas turtingiausių iš visų nuomotojų kasykloje. 

— Na, ką čia, - atviraširdiškai tarė Siprijenas. - Pirmiausia aš 

atėjau pas jus, mis Votkins, ir nieko nežinau, kas ten įvyko man 
nesant. 

— Tai jūs tikriausiai ir be pietų? - sušuko Alisa, vedama neklai- 
dingo savo, kaip namų šeimininkės, instinkto. 

— Taip ir yra, - atsakė Siprijenas parausdamas, nors jokių prie- 
žasčių nebuvo. 

— O, tai jūs neišeisite iš mūsų nepavakarieniavęs, mesjė Merė! 
Dar neseniai buvęs ligonis... ir po tokios sunkios kelionės... Tik 
pagalvokit, juk jau vienuolikta vakaro! 

Ir tuoj pat, neklausydama prieštaravimų, ji nubėgo į tėvo konto- 
rą ir grįžo su padėklu, užtiestu balta servetėle. Ant jo stovėjo lėkš- 
tės su šalta mėsa ir puikiu persikų pyragu, kurį pati buvo iškepusi. 

Fermeris, kurio apetitą irgi sužadino šis gastronominis vaizde- 
lis, pareikalavo ir sau lėkštės su mėsos gabalu. Alisa nevertė jo 
ilgai laukti ir, aprūpinusi vyrus valgiu, pati ėmė kramtyti migdolo 
riešutus. Improvizuota vakarienė labai jau nusisekė. Niekuomet 
dar jaunasis inžinierius nebuvo jautęs tokio pašėlusio apetito. Su- 
kirtęs mėsą, tris kartus grįžo prie persikų pyrago, išgėrė du stiklus 
„Konstansos“ vyno ir užbaigė tuo, kad sutiko paragauti misterio 
Votkinso džino. Beje, netrukus jis vėl saldžiai snaudė. 

— O kuo jūs buvote užsiėmusi per šiuos tris mėnesius? — pa- 
klausė Siprijenas Alisos. — Ko gero, visai užmetėt savo chemiją! 

— Na, čia tai jūs klystate! —- atsakė mis Votkins. —- Atvirkščiai, 
aš labai daug mokiausi ir net pati ryžausi atlikti kelis bandymus 
jūsų laboratorijoje. O ne, būkit ramus, aš nieko ten nesudaužiau ir 
nesujaukiau! Man labai patinka chemija ir, jei atvirai, tai tiesiog 
nesuprantu, kaip jūs galėjote atsisakyti tokio nuostabaus mokslo, 
kad taptumėt deimantų ieškotoju ar leistumėtės į kelionę po Veldą! 

— O, žiaurioji mis Votkins, juk jūs gerai žinote, kodėl aš atsisa- 
kiau chemijos! 

— Ne, aš nieko apie tai nežinau, — atsakė rausdama Alisa. — 
Bet man tai atrodo labai blogai! Jumis dėta aš dar kartą pamėgin- 
čiau padaryti deimantą. Tai kur kas gražiau negu iškasinėti akme- 
nis iš po žemių! 

— Jūs įsakote? — paklausė Siprijenas virptelėjusiu balsu. 

— O ne! - šypsodamasi atsakė mis Votkins. - Tai tik prašy- 
mas!.. Ak, mesjė Merė, - kalbėjo ji toliau, matyt, norėdama patai- 
syti savo ankstesnio lengvabūdiško tono įspūdį, - jeigu jūs žinotu- 
mėt, ką aš jaučiau, kol jūs pasakojot apie visus vargus ir nelaimes, 
kurias teko patirti! Ir aš sakau sau: toks Žmogus kaip jūs, protin- 
gas, puikiai išsilavinęs, vertas paties įdomiausio darbo ir, atrodo, 
sugebąs daryti didelius atradimus, - štai jis dykumoje, mirtiname 
pavojuje, bet kada galįs žūti nuo gyvatės įgėlimo arba būti liūto 
sudraskytas, neatnešęs jokios naudos mokslui ir žmonijai!.. Juk tai 
nusikaltimas — priversti tokį žmogų leistis į šitokią kelionę!.. Ir ar 
ne stebuklas, kad jūs sugrįžote? O jei jūsų bičiulis, Faramonas Bar- 
tesas, telaimina jį Dievas... 

Ji nebaigė sakyti, bet dvi stambios ašaros, pakibusios ant blaks- 
tienų, užbaigė jos mintį. 

Sukrėstas jos susijaudinimo Siprijenas teištarė: 

— Jūsų ašaros man svarbiau už visus pasaulio deimantus, dėl jų 
aš galiu pamiršti bet kokius vargus. 

Kurį laiką abu tylėjo. Pirmoji tylą nutraukė mergina: ji ėmė kal- 
bėti apie cheminius bandymus. 

Gerokai po vidurnakčio jaunasis inžinierius išėjo namo, į savo 
būstą, kur jo laukė laiškai iš Prancūzijos, tvarkingai sudėti mis Vot- 
kins ant jo darbo stalo. Baisu jam buvo atplėšti tuos laiškus, juk 
taip seniai nebuvo namie. O jeigu jie atnešę žinią apie kokią nors 
nelaimę? Tėvas, motina, mažoji sesutė Žana... Kiek visko galėjo 
atsitikti per tris mėnesius, kol jis keliavo! 

Visi artimieji buvo gyvi ir sveiki. Siprijenas lengviau atsiduso. 
Iš ministerijos atėjo palankiausi atsiliepimai apie jo idėją dėl dei- 
mantų telkinių kilmės. Jam teikiama galimybė dar vieną semestrą 
išbūti Grikvalende, jeigu to reikią jo tyrinėjimams. Taigi viskas bu- 
vo gerai, ir Merė palaimingai užmigo, kaip jau seniai nėra atsitikę. 

Rytą jis išskubėjo aplankyti Tomą Stilą. Guvus lankaširietis, ne- 
paisant sėkmės, tebebuvo toks pat nuoširdus savo kompanionui. 
Siprijenas su juo susitarė, kad Bardikas ir Li, kaip ir anksčiau, dirbs 

savo darbus. Jeigu jiems seksis, jaunasis inžinierius pasiliko teisę 
perleisti jų nuosavybėn naudojamus sklypus, kad abu galėtų grei- 
čiau sukaupti nedidelį kapitalą. O pats nusprendė daugiau nemė- 
ginti laimės kasyklose, - lig šiol ji jam šykščiai šypsojosi, — ir keti- 
no, kaip buvo žadėjęs Alisai, atnaujinti cheminius bandymus. Po- 
kalbis su mergina tik sustiprino tokį jo nusiteikimą. 

Siprijenas neleido sau nė pagalvoti, kad galėtų pasinaudoti To- 
najos pasitikėjimu atskleidžiant šventosios grotos, pilnos kristalų 
grynuolių, paslaptį. Bet pačiame jos egzistavimo fakte jis įžvelgė 
savo teorijos apie brangakmenių kilmę eksperimentinį patvirtinimą 
ir dabar tiesiog negalėjo nesiimti dar vieno bandymo. Taigi jauna- 
sis inžinierius visai natūraliai grįžo į savo laboratoriją tęsti darbo. 
Pirmiausia jis nutarė atnaujinti pirmuosius eksperimentus. Ir štai 
kodėl: nuo tada, kai dirbtinis deimantas tarsi prasmego, misteris 
Votkinsas daugiau neprisiminė savo sutikimo atiduoti jam savo duk- 
terį. Ir štai, kad fermeris vėl taptų jam palankus, jaunasis inžinie- 
rius ryžosi sukurti kitą tokį pat - kelių milijonų vertės akmenį. 

Jis nedelsdamas ėmėsi darbo ir šį kartą nieko niekam neslėpė. 
Gavęs naują labai tvirtą vamzdį, viską darė tomis pačiomis sąlygo- 
mis kaip ir anksčiau. 

— Ir vis dėlto, norint gauti deimantą, - kalbėjo jis Alisai, - man 
trūksta tinkamo tirpiklio, kuris garindamas ar vėsindamas privers- 
tų anglį kristalizuotis. Molžemiui toks tirpiklis yra anglies disulfi- 
das. Pagal analogiją būtų galima rasti tirpiklį ir pačiai angliai, ir 
netgi panašių į ją medžiagų, tokių kaip boras ir silicis. 

Tačiau net neturėdamas reikalingo tirpiklio Siprijenas pradėjo 
intensyviai darbuotis. Nesant Matakito, kuris atsargumo dėlei kol 
kas nesirodė gyvenvietėje, kurstyti ugnį krosnyje buvo įpareigotas 
Bardikas. Jis tai darė taip pat uoliai kaip ir jo pirmtakas. O inžinie- 
rius negaišdamas laiko ėmėsi seniai savo numatyto darbo, iki kurio 
anksčiau vis neprieidavo. Seniai jis ruošėsi nustatyti tikslią vietą, 
kur dirvožemis plynaukštės šiaurės vakaruose ima gerokai žemė- 
ti. Jis spėjo, kad žemėjant susidarė savotiškas piltuvas, į kurį sute- 
kėdavo gruntiniai vandenys nuo pat tų laikų, kada deimantų telki- 

niai šitame krašte tik klostėsi. 

Praėjus savaitei po grįžimo iš Transvalio, jaunasis inžinierius 
įsitraukė į šiuos tyrinėjimus su būdingu sau pedantiškumu bei tiks- 
lumu, su kokiu dirbdavo visus darbus.Štai jau valanda kai jis smaigsto 
žemėn gaireles, Kimberlyje įsigytame smulkiame vietovės žemė- 
lapyje šį bei tą Žymisi ir, savo nuostabai, randa jame nemažai ne- 
atitikimų, jei ne įrodymų, kad visas žemėlapis yra klaidingas. Ga- 
liausiai negalima nepripažinti kas akivaizdu: platuma ir ilguma čia 
neatitiko tikrovės. Tik ką, lygiai vidudienį, Siprijenas, naudodama- 
sis tiksliu, Paryžiaus observatorijoje patikrintu chronometru, nu- 
statė vietovės geografinę ilgumą. Ir dabar, remdamasis busolės ir 
kompaso parodymais, jis padarė išvadą: žemėlapyje pateikti ne- 
tikslūs duomenys, ir viskas dėl to, kad nustatant pasaulio kryptis 
padaryta didelė klaida.(Busolė — geodezinis prietaisas azimu- 
tams vietovėje matuoti) 

Iš tikrųjų šiaurė, tame žemėlapyje pažymėta angliškai - sukry- 
žiuotomis rodyklėmis, rodė šiaurės rytus. Dėl to ir visi kiti ženklai 
buvo klaidingi. 

— Supratau, kame čia šuo pakastas! — netikėtai sušuko jauna- 
sis inžinierius. - Paskutiniai asilai, sudarę šį atseit žemėlapį, tiesiog 
nepaisė kompaso magnetinės rodyklės nuokrypio, o šituose kraš- 
tuose jis sudaro mažiausiai dvidešimt devynis laipsnius vakarų kryp- 
timi! Štai ir išeina, kad visi platumų ir ilgumų žymėjimai atitiktų 
tikrovę tik paslinkus juos per dvidešimt devynis laipsnius iš vakarų 
į rytus apie žemėlapio centrą! Reikia manyti, jog Anglija šios vie- 
tovės geodezinei nuotraukai padaryti nusiuntė ne pačius geriau- 
sius specialistus! 

Ir Siprijenas, būdamas vienas, ėmė kvatoti iš šio aiškaus liap- 
suso. 

— Na, ką gi! Errare humanum est! — padarė išvadą jis. — Ir 
tegu pirmas meta akmenį į šiuos dorus žemės kasėjus tas, kuris 
pats nė karto gyvenime nėra suklydęs! (Errare humanum est. — 
Klysti yra žmogiška. — Tai įžymaus Romos oratoriaus ir politi- 
kos veikėjo Cicerono žodžiai, tapę aforizmu. Antrasis posa- 

kis — perfrazuota citata iš Naujojo testamento. Kai fariziejai 
atvedė pas Jėzų Kristų nusidėjėlę, kurią pagal įstatymą rei- 
kėjo užmušti akmenimis, Kristus pasakė: „kas iš jūsų be nuo- 
dėmės, tegu pirmas meta į ją akmenį.) 

Tos pačios dienos vakare jis užėjo, kaip buvo pratęs, pas savo 
bičiulį Jakobą Vandergartą ir papasakojo apie aptiktą klaidą. 

— Kaip keista, - pridūrė inžinierius, - kad tokia svarbi geodezi- 
nė klaida, liečianti visas rajono schemas, lig šiol nebuvo atskleista! 
Juk dėl jos turi būti iš esmės taisomi visi vietovės žemėlapiai. 

Senasis deimantų šlifuotojas pažvelgė į Siprijeną nutaisęs kaž- 
kokią ypatingą veido išraišką. 

— Tai tiesa, ką jūs dabar pasakėte? — guviai paklausė jis. 

— Aišku, tiesa. 

— Ir jūs galite tai patvirtinti net prieš teismą? 

— Taip, galėčiau prieš dešimtį teismų, jei reikėtų! 

— Ir jūsų Žodžių nebūtų įmanoma nuginčyti? 

— Žinoma, ne. Užtenka tik paaiškinti, kodėl įvyko klaida. Juk ji, 
velniai griebtų, visai akivaizdi! Pražiūrėti magnetinės rodyklės nuo- 
krypį atvaizduojant vietovę žemėlapyje! 

Jakobas Vandergartas pradėjo ruoštis kažkur išeiti, ir Siprije- 
nas, nenorėdamas trukdyti, pasišalino. 

Po dviejų savaičių vėl atėjęs pas senąjį meistrą, Siprijenas rado 
užsklęstas duris. Ant velkės užkabintoje grifelinėje lentelėje buvo 
užrašyta: „Išvykau su reikalais". 

Dvidešimt pirmasis skyrius 
Teisingumas 


Kol vyko pakartotinis eksperimentas siekiant sukurti dirbtinį 
deimantą, Siprijenas Merė visą laiką atidžiai stebėjo jo eigą šiek 
tiek kitokiomis sąlygomis. Iš pat pradžių jaunasis inžinierius kai ką 
pakeitė krosnyje: pastatė reflektorių ir pagerino traukos reguliavi- 
mą. Todėl tikėjosi, kad dabar deimantas „gims“ greičiau negu pir- 
mą kartą. 

Mis Votkins gana dažnai palaikydavo kompaniją jaunajam įnži- 
nieriui, kada tas eidavo prie savo krosnies, o jis tai darydavo kelis- 
kart per dieną. Merginai patikdavo žiūrėti, kaip to akmens statinio 
viduje šėlsta ugnis. Džonas Votkinsas eksperimentu domėjosi ne 
mažiau už dukterį, jis nekantravo vėl tapti milijoninės vertės dei- 
manto savininku. Tik būgštavo, kad antrą kartą bandymas gali ne- 
pavykti. Jie vieni — tėvas su dukteria — ir palaikė mokslininką, o 
Grikvalendo kasyklų žmonės į jo sumanymą žiūrėjo visai kitaip. 

Pavyzdžiui, žydas Natanas niekad nepraleisdavo progos, kal- 
bėdamasis su kuriuo nors klemo savininku, nuteikti jį prieš jaunąjį 
inžinierių. Jei dirbtinių deimantų gamyba taps paprastu dalyku, sa- 
kė jis, tai su natūralių deimantų ir kitų brangakmenių prekyba bus 
baigta. Žmonės jau išmoko padaryti baltus safyrus, arba korun- 
dus, ametistus, topazus ir net smaragdus — visi šie brangakmeniai 
yra ne kas kita kaip įvairiai nusispalvinę metalų oksidai. Jau vien 
tai kelia didelį nerimą ir gali sumažinti deimantų prekybinę vertę. 
O jeigu dar ir deimantus pradės gaminti fabrikuose, tai sukels vi- 

sos jų gavybos pramonės krachą ir Kapo provincijoje, ir aplinkinė- 
se vietovėse. 

Šitaip buvo įrodinėjama ir anksčiau, kai Grikvalende pasklido 
gandas apie nepaprastą akmenį, išsiritusį tiesiai iš prancūzų inži- 
nieriaus krosnies. Dabar viskas pasikartojo, bet jau pikčiau ir nesi- 
ruošiant su tuo taikstytis. Kur tik susirinkdavo kasėjai, jie svarstė 
vis tą pačią problemą, Siprijeno adresu jau pasigirsdavo grasini- 
mų. Tačiau pats jis nė kiek nesijaudino dėl to bandymo sukelto 
bruzdesio. Kad ir kas būtų šnekama, kokios paskalos bepasiektų 
jo ausis, jaunasis inžinierius neketino pasiduoti viešosios nuomo- 
nės spaudimui ir net nesiruošė savo tyrinėjimų laikyti paslaptyje, 
nes jie turėjo duoti naudos visiems. 

Jis toliau darbavosi be baimės ir abejonių, užtat mis Votkins, 
sužinojusi apie tai, kas dedasi gyvenvietėje, smarkiai susijaudino. 
Ji jau priekaištavo sau, kad pastūmėjo jį į šį kelią. Tikėtis, kad Sip- 
rijeną užstos Grikvalendo policija, buvo nerealu. Neteisus reikalas 
sukasi greitai, ir, dar nespėjus kam nors imtis ginti jaunąjį inžinierių, 
Jis gali sumokėti gyvybe už savo drąsą. Pagaliau Alisa tiesiai pa- 
sakė savo draugui, kokia baimė jai neduoda ramybės dieną nei 
naktį. O Siprijenas jos nerime įžvelgė tik švelnaus jausmo jam įro- 
dymą; beje, tas jausmas daugiau nebuvo jiems paslaptis. Ir jau- 
nuolis džiaugėsi, kad jo bandymai paskatino mis Votkins būti atvi- 
resne. 

— Visa, kas man pavyks, bus mums abiem, - kartojo jis jai. 

Tačiau mis Votkins, girdėdama, kas per kalbos sklinda kasyk- 
lose, visą laiką nerimavo. 

Ir tam buvo pagrindo! Kilęs pasipiktinimas Siprijenu vargu ar 
galėjo apsiriboti vien pasmerkimu... Ir štai vieną vakarą, atėjęs 
patikrinti krosnies, Siprijenas pamatė, kad ji visiškai sugriauta. Kol 
Bardikas kažkur pasitraukė, grupė Žmonių, pasinaudodami tamsa, 
per keliolika minučių sugriovė viską, kas buvo padaryta per dau- 
gelį dienų. Akmeninį krosnies korpusą nuvertė, pakurą išardė, lieps- 
ną užgesino, prietaisus sudaužė ir išmėtė. Iš bandymų įrenginio, 
kainavusio jaunajam inžinieriui daug rūpesčių ir darbo, neliko, kaip 

yra sakoma, akmens ant akmens. 

— Ne! - sušuko Siprijenas. — Aš nenusileisiu ir rytoj pat paduo- 
siu šituos niekingus Žmones į teismą! Tada pažiūrėsim, ar yra Grik- 
valende teisingumas! 

Teisingumo organai Grikvalende buvo, bet visai ne tokie, kokių 
tikėjosi jaunasis inžinierius. 

Niekam nieko nesakęs ir nepranešęs mis Votkins apie tai, kas 
atsitiko, bijodamas dar labiau ją įbauginti, Siprijenas grįžo į savo 
būstą ir atsigulė miegoti. Jis nutarė rytoj rytą pateikti ieškinį teis- 
mui netgi jei dėl to tektų siektis paties Kapo provincijos gubernato- 
riaus. Numigęs kokias dvi ar tris valandas, staiga pabudo nuo ve- 
riamų durų girgždėjimo. 

Penketas žmonių juodomis kaukėmis su šautuvais ir pistoletais 
įsibrovė į kambarį. Rankose jie turėjo išgaubtais stiklais lempas, 
kurios angliškai kalbančiose šalyse vadinamos Bul/ 5 eyes - jau- 
čio akimis. Netardami nė žodžio jie sustojo aplink lovą. Siprijenas 
nė minutės rimtai nežiūrėjo į šį jam surengtą vaidinimą. Manė, jog 
tai kažkieno pokštas, tik patsai pokštas pasirodė jam šlykštus. 

Bet štai kažkieno ranka šiurkščiai griebė jį už peties ir vienas iš 
kaukėtų vyrų, išvyniojęs kažkokį popierių, kurį laikė rankoje, pra- 
dėjo skaityti anaiptol ne juokaujamu tonu: 

„Siprijenai Merė! 

Šituo pranešame jums, kad Vandergarto slaptasis tribunolas, 
susidedantis iš dvidešimt dviejų narių ir veikiantis visuotinio išsi- 
gelbėjimo vardan, šiandien posėdžiavęs, 00 valandų 25 minutės 
nuteisė jus mirti. Jūs ruošiatės panaudoti visiškai nesavalaikį ir pa- 
vojingą atradimą, grasinantį gyvybiniams visų Grikvalendo gyven- 
tojų ir jų šeimų interesams, taip pat visiems, kas verčiasi deimantų 
ieškojimu, šlifavimu ir prekyba. 

Aukštasis tribunolas nurodo, kad minėtas atradimas turi būti 
sunaikintas ir kad reikia rinktis vienintelio žmogaus mirtį negu dau- 
gelio tūkstančių pražūtį. Jums duodama dešimt minučių pasiruošti 
mirčiai, o būdą galėsite pasirinkti pats. Visi jūsų popieriai bus su- 
deginti, išskyrus laiškus, kuriuos galite palikti savo artimiesiems. 


194 


Jūsų būstas bus sulygintas su žeme. 

Tebus taip kiekvienam išdavikui!" 

Išklausęs nuosprendį, Siprijenas, žinodamas laukinius šios ša- 
lies papročius, ėmė būgštauti, kad nelemta komedija nebūtų suvai- 
dinta visai rimtai ir iš tikrųjų. Žmogus, laikęs jį už peties, išsklaidė 
abejones. 

— Tučtuojau kelkitės! — šiurkščiai paliepė. - Mes negalim gaišti 
laiko! 

— Tai žmogžudystė, - atsakė Siprijenas ir pašokęs iš lovos pra- 
dėjo rengtis. 

Jis buvo daugiau pasipiktinęs negu išsigandęs ir bandė šitoje 
situacijoje sutelkti visą savo išmintį, išlikdamas šaltakraujiškas, kaip 
kad būtina sprendžiant sunkų matematikos uždavinį. Kas tai per 
žmonės? Pažinti bent jau iš tembro jam nepavyko. Žinoma, tie iš 
jų, su kuriais jis pažįstamas, jei tokių čia atėjo, buvo linkę verčiau 
patylėti. 

— Na, kaip, pasirinkote mirties būdą? — vėl paklausė žmogus su 
kauke. 

— Nieko aš nesirinksiu, aš tik protestuoju prieš šlykštų nusikal- 
timą, kurį jūs ruošiatės įvykdyti! — atsakė Siprijenas ramiu tonu. 

— Ką gi, protestuokite, o vis tiek būsite pakartas! Norite palikti 
paskutinės valios pareiškimą? 

— Jokių pareiškimų per žudikus perduoti neketinu! 

— Tada einam! - įsakė vadeiva. 

Iš šonų jaunajam inžinieriui stojo po vyrą ir susidaręs „korte- 
Žas“ patraukė prie durų. Tuo momentu, išstumdydamas tarpdury- 
je Vandergart Kopjė „įstatymo vykdytojus", į kambarį įsiveržė kaž- 
koks žmogus. 

Tai buvo Matakitas. Jaunasis kafras, kuris naktimis dažniausiai 
bastėsi aplinkui, pamatęs kaukėtus žmones einant prie inžinieriaus 
namų, nuslinko paskui. Pasiklausęs skaitomo nuosprendžio, suprato, 
koks baisus pavojus gresia jo šeimininkui. Toliau jis veikė nemąs- 
tydamas. 

— Tėveli, kodėl šitie žmonės nori tave nužudyti? — išrėkė jis, 

kabindamasis į Siprijeną, nepaisydamas kaukėtų vyrų pastangų jį 
atitraukti. 

— Todėl, kad aš sukūriau dirbtinį deimantą! - atsakė jaunasis 
inžinierius, jausmingai spausdamas rankas Matakitui, nenorėjusiam 
jo palikti. 

— Ak, koks aš nelaimingas ir kaip man gėda dėl to, ką pada- 
riau! - kartojo apsipildamas ašaromis jaunasis kafras. 

— Ką tu nori tuo pasakyti?! — sušuko Siprijenas. 

— Taip! Dabar aš viską prisipažinsiu, jeigu jau jie nori tave nu- 
marinti! —- šaukė Matakitas. - Juk tai mane reikia užmušti... nes 
aš įkišau deimantą į krosnį! 

— Pašalinkit tą rėksnį, - paliepė gaujos vadas. 

— Tai aš, aš įdėjau deimantą į jūsų krosnį! - kartojo Matakitas, 
atmušinėdamas jį griebiančias rankas. - Aš apgavau savo šeimi- 
ninką! 

Jis protestavo taip energingai, kad galų gale jo ėmė klausytis. 

— Tu sakai tiesą? — paklausė Siprijenas, nustebęs ir drauge 
išmuštas iš vėžių to, ką išgirdo. 

— Na taip! Tiesą! 

Dabar kafras sėdėjo ant Žemės ir visi jo klausėsi, nes tai, ką jis 
sakė, viską keitė iš pagrindų. 

— Tą dieną, kai įvyko griūtis, - kalbėjo jis toliau, - aš, atsidūręs 
po griuvenomis, radau didžiulį deimantą. Laikiau jį rankoje ir gal- 
vojau, kaip geriau paslėpti, ir kaip tik tuo momentu mane užgriuvo 
žemės siena — tikriausiai už bausmę, kad nesąžiningas buvau!.. 
Kai atsitokėjau, tai radau tą akmenį lovoje šalia savęs. Norėjau 
atiduoti jį šeimininkui, bet man buvo labai gėda, kad pavogiau pir- 
ma... Paskui tėvelis sumanė padaryti savo deimantą ir paskyrė 
mane kurstyti ugnį. Bet antrą dieną, kai buvau likęs trobelėje vie- 
nas, krosnyje kažkas su baisiu trenksmu sprogo ir manęs vos ne- 
užmušė skeveldros! Tada aš pagalvojau, kad tėvelis baisiai nusi- 
mins, jeigu jam nieko neišeis. Ir įdėjau savo rastą akmenį į perski- 
lusį vamzdį, prieš tai aplipinęs jį sauja molio, paskui greit užtaisiau 
krosnies viršų, kad niekas nieko nepastebėtų. Ir niekam nė žodžio 

nesakiau, o kai tėvelis rado deimantą, labai apsidžiaugė! 

Paskutiniuosius Matakito žodžius palydėjo kaukėtųjų vyrų juo- 
ko pliūpsnis. Pats Siprijenas net nešyptelėjo, jis kandžiojo lūpas iš 
apmaudo. 

Klausantis jaunojo kafro, apsigauti buvo neįmanoma. Jo papa- 
sakota istorija buvo visiškai reali. Veltui Siprijenas, atkurdamas ir 
atrinkdamas atmintyje visas detales, mėgino rasti argumentų jai 
paneigti ar jos nepagrįstumui įrodyti. Veltui sakė sau: „Natūralus 
deimantas tokioje temperatūroje, kokia buvo krosnyje, tikriausiai 
būtų virtęs dujomis...?? Paprasčiausia sveika nuovoka tvirtino, kad 
molio apvalkalas galėjo apsaugoti brangakmenį nuo aukštos tem- 
peratūros poveikio arba jis buvo paveiktas tik iš dalies. O galbūt 
kaip tik šitas kaitinimas suteikė deimantui tamsų atspalvį! Arba jis, 
virtęs dujomis, vėl kristalizavosi savo apvalkale... 

Visos šios mintys kaupėsi jaunojo inžinieriaus smegenyse ir spar- 
čiai jungėsi į visumą, pateikdamos išvadas. O jos buvo stulbinančios! 

„Aš aiškiai atsimenu, kaip griūties dieną pamačiau kafro ran- 
koje žemės gumulą, į tai atkreipė dėmesį dar kažkas, susijaudini- 
mui kiek atslūgus. Ir tas lyg grumstas buvo taip tvirtai sugniaužtas 
sustingusiuose pirštuose, kad teko atsisakyti minties jį išlupti"". 

— Na, štai! Daugiau nėra ko abejoti! — tarė kažkuris iš vyrų. — 
Kur tai girdėta - padaryti deimantą! Iš tikrųjų kokie mes kvailiai, 
kad galėjom patikėti! Tai tas pat kas mėginti padaryti žvaigždę! 

Ir visi vėl nusikvatojo. 

Trumpai pasitaręs su bendrais, vadeiva prabilo: 

— Mes nutarėme, kad galima atšaukti jums skirtą nuosprendį, 
Siprijenai Merė. Dabar jūs laisvas. Bet atminkite, kad nuosprendis 
nenustoja galios! Tik vienas žodis, tik vienas mėginimas pranešti 
policijai, ir jūs būsit negailestingai nubaustas!.. Kas turi ausis, te- 
klauso! (Pastarieji žodžiai - posakis iš Naujojo testamento.) 

Taigi viskas įvyko iš tikrųjų! Siprijenas susivokė ką tik išvengęs 
mirties. Bet kokio skaudaus pažeminimo kaina! Jis, kalnakasybos 
inžinierius, Politechnikos mokyklos mokinys, talentingas chemikas, 
leidosi apgaunamas kažkokio apgailėtino kafro! Arba - o tai ar- 

čiau tiesos — dėl savo žlugimo turi kaltinti savąjį garbės troškimą, 
juokingą puikybę. Jos apakintas priėjo prie to, kad sugalvojo ištisą 
kristalų kilmės teoriją! Nagi nieko nėra juokingiau!.. Argi ne vien 
gamtai lemta amžių eigoje paversti cheminius kristalus stebuklin- 
gais meniškais kūriniais? Tačiau kasgi nepasiduotų šiai iliuzijai?.. 
Juk jis tikėjosi sėkmės, viską padarė jai užtikrinti ir pagal visą logi- 
ką turėjo patikėti, kad ji pasiekta. O ir nepaprastas deimanto didu- 
mas patvirtino šią iliuziją... Pats Deprė irgi būtų tam pasidavęs!.. 
(Deprė - įžymus prancūzų chemikas) Bet argi nepasitaiko net 
patyrusiems numizmatams netikras monetas palaikyti tikromis? 
(Numizmatas — senovinių monetų rinkėjas, jų žinovas.) 

Štai taip Siprijenas mėgino pakelti sau nuotaiką. Staiga nuo 
šmėstelėjusios galvoje minties jis visas nutirpo: „O mano ataskaita 
akademijai!.. Kad tik šitie niekšai nebūtų jos pasiėmę!" Jis uždegė 
žvakę. Bet ne! Dėkui Dievui, jo pranešimas vis dar čia. Niekas jo 
nematė!.. Jaunasis inžinierius laisvai atsikvėpė tik tada, kai sude- 
gino popierius. 

Tuo metu Matakitas taip kentėjo, kad norėjosi jį kaip nors nura- 
minti. Tai padaryti pasirodė nesunku. Išgirdęs pirmus švelnius sa- 
vo „tėvelio“ žodžius, vargšas vaikinas tartum atgimė. Siprijenas 
pasistengė įtikinti kafrą, kad daugiau nepyksta ir iš visos širdies 
jam atleidžia, bet tik su sąlyga, kad jis niekuomet ateityje nesiims 
senojo įpročio. Matakitas pažadėjo tai remdamasis visomis kafrų 
šventenybėmis ir, kai jo šeimininkas nuėjo miegoti, pasekė tuo pa- 
vyzdžiu. 

Kitą dieną, visiems sužinojus, kad „Pietų žvaigždė“ — tikras 
deimantas, rastas kafro, kuris, be abejo, suvokė jo vertę, vėl pra- 
dėta įtarinėti, kad Matakitas vis dėlto Žino, kur yra tas brangakme- 
nis. Džonas Votkinsas garsiai skelbė: „Tik tas negras galėjo pa- 
vogti šitokią neįkainojamą brangenybę! Po to, kai vieną kartą jau 
norėjo pasisavinti — juk pats prisipažino, - aišku, ir pavogė tą ak- 
menį šventės metu!" 

Tada jaunasis inžinierius, užstodamas savo tarną, pasitelkė ar- 
gumentą, kurio niekas nesitikėjo. 

- Aštikiu jo sąžiningumu, - tarė Siprijenas misteriui Votkinsui, 
— bet jei jis ir kaltas, tai liečia tik mane! Deimantas, dirbtinis ar 
tikras, vis dėlto priklausė man iki tol, kol jį padovanojau madmua- 
zel Alisai! 

— Ką? Jis priklausė jums? — pašaipiai paklausė Džonas Votkinsas. 

— Žinoma, - atsakė Siprijenas. — Argi Matakitas jį rado ne 
mano sklype, juk jis dirbo man! 

— Šitas tai tiesa, - sutiko fermeris, — bet Jeigu būsime nuosek- 
lūs iki galo, tai akmuo priklauso man - pagal mūsų kontrakte ap- 
tartą sąlygą, kad pirmieji trys deimantai, rasti jūsų sklype, turi tapti 
visiška mano nuosavybe! 

Į tai Siprijenas nerado ką atsakyti. 

— Ar teisingi mano reikalavimai? - paklausė misteris Votkinsas. 

— Taip, visiškai teisingi! - atsakė Siprijenas. 

— Tad aš būčiau jums labai dėkingas, jeigu patvirtintumėte ma- 
no teisę raštu — tam atvejui, kai priversime šitą niekšelį grąžinti 
deimantą, kurį jis begėdiškai pavogė! 

Jaunasis inžinierius paėmė popieriaus lapą ir parašė: 


„Pripažįstu, kad deimantas, kurį mano sklype rado kaf- 
ras, tarnaujantis pas mane, pagal kontraktą yra misterio Džo- 
no Stepltono Votkinso nuosavybė. 

Siprijenas Merė" 


Šiuo dokumentu išsisklaidė visos jaunojo inžinieriaus svajonės. 
Iš tikrųjų, jei deimantas kada nors ir atsiras, jis priklausė Džonui 
Votkinsui visai ne kaip dovana, o pagal nuosavybės teisę. Taigi 
tarp Alisos ir Siprijeno vėl atsivėrė bedugnė, kurią buvo galima 
užpildyti tik milijonais. 

Kad ir kokie liūdni buvo to kontrakto padariniai mylintiems vie- 
nas kitą jaunuoliams, dar pražūtingesni jie pasirodė esą Matakitui. 
Dabar jis buvo įtariamas pavogęs deimantą, kuris priklausė Džo- 
nui Votkinsui! Ne kas kitas, o Džonas Votkinsas buvo apvogtas. O 
jaujis tikrai nepriklausė tiems žmonėms, kurie liaujasi persekioję 

įtariamąjį vagyste. 

Vargšą kafrą suėmė, įmetė į kalėjimą ir, nepraėjus dvylikai va- 
landų, teisė. Nepaisant visko, ką galėjo pasakyti vaikinui apginti 
Siprijenas Merė, negrą buvo nuspręsta pakarti... jeigu jis nepano- 
rės ar nesugebės grąžinti „Pietų žvaigždės". Bet kadangi Mataki- 
tas ir negalėjo deimanto grąžinti, byla buvo iš anksto „išspręsta“, ir 
Siprijenas jau nežinojo, ko dar galima imtis išgelbėti nelaimėliui, 
kurį tebelaikė nekaltu. 


Dvidešimt antrasis skyrius 
Ypatingos rūšies kasykla 


Tuo metu mis Votkins sužinojo apie viską, kas nutiko: ir apie 
kaukėtų Žmonių vizitą naktį, ir apie jaunojo inžinieriaus nusivylimą. 

— O, mesjė Siprijenai, — tarė ji, — argi jūsų gyvybė nėra verta 
visų pasaulio deimantų? 

— Brangioji Alisa... 

— Negalvokime daugiau apie tai, kas buvo, ir nuo dabar atsisa- 
kykite tokių eksperimentų. 

— Jūs man įsakote? - paklausė Siprijenas. 

— Taip, taip!.. — atsakė mergina. — Aš įsakau jums juos nu- 
traukti, kaip kad anksčiau įkalbinėjau pradėti... Juk jūs pats norite 
gauti mano įsakymus! 

— Ak, kaip aš norėčiau juos visus įvykdyti! - pasakė Siprijenas, 
imdamas tarp savo delnų ištiestą jam ranką. 

Kai jis pranešė jai apie nuosprendį, tik ką paskelbtą Matakitui, 
mergina buvo priblokšta. Jai buvo dar skaudžiau sužinojus, kad 
prie to prisidėjo tėvas. Mis Votkins netikėjo vargšo kafro kalte. 
Kaip ir Siprijenas, ji buvo pasišovusi padaryti viską, kad tik jį išgel- 
bėtų. Bet ką gi galima padaryti? O svarbiausia, kaip įkalbėti Džo- 
ną Votkinsą, kad atsiimtų savo neteisingus kaltinimus? Reikia pa- 
sakyti, jog fermeris taip ir nesugebėjo išgauti apkaltinto Matakito 
prisipažinimą - nei rodydamas jau pastatytas kartuves, nei teikda- 
mas viltį, kad jo bus pasigailėta, jeigu prabils. Todėl, priverstas 
atsisakyti bet kokios vilties susigrąžinti „Pietų žvaigždę", Džonas 

Votkinsas buvo tokios nuotaikos, kad prie jo nebuvo lengva prieiti. 
Ir vis dėlto duktė norėjo pamėginti paskutinį kartą. 

Rytojaus dieną po to, kai nelaimingam kafrui buvo paskelbtas 
nuosprendis, misteris Votkinsas sumanė padaryti tvarką savo po- 
pieriuose. Sėdėdamas priešais didelį cilindro formos biurą iš juod- 
medžio su pusbrangių akmenų inkrustacija —- puikų baldą, užsiliku- 
sį nuo olandų viešpatavimo laikų ir po ilgų klajonių atsidūrusį šiame 
nuošaliame kampe - Grikvalende, jis peržiūrinėjo dokumentus, liu- 
dijančius jo nuosavybę, kontraktus, laiškus ir panašius dalykus. Už 
jo ties siuvinėjama staltiesėle palinko Alisa. Be tėvo ir dukters, 
kambaryje dar buvo strutė Dada, kuri oriai vaikštinėdama tai mes- 
davo žvilgsnį per langą, tai savo didelėmis beveik žmogiškomis 
akimis sekė misterio Votkinso ir jo dukters judesius. 

Tėvui netikėtai riktelėjus, mis Votkins krūptelėjo ir pakėlė galvą. 

— Šita bestija tiesiog nepakenčiama! Tik ką ji nugvelbė man 
labai svarbų dokumentą! Dada! Eikš čionai... Tučtuojau atiduok! 

Ir fermeris pratrūko prakeiksmais. 

— Ak tu, šlykštus padare, jau prarijai jį! Patį svarbiausią mano 
dokumentą! Nutarimo, suteikiančio man kasyklos savininko tei- 
ses, originalą! Nagi tai tiesiog nepakenčiama! Bet aš priversiu jį 
atiduoti, net jei teks nusukti jai galvą... 

Visas išraudęs, baisiausiai įsiutęs, fermeris staigiai pašoko ant 
kojų. Jis ėmė vaikytis strutę, kuri, apibėgusi kelis ratus apie kam- 
barį, galiausiai iššoko pro langą - jis buvo sulig žeme. 

— Tėve, - tarė Alisa, nuliūdinta naujo savo numylėtinės išsišo- 
kimo, - nusiraminkit, maldauju. Paklausykit manęs! Juk jums pa- 
sidarys blogai!.. 

Bet misteris Votkinsas įpyko ne juokais. Tai, kad paukštis pa- 
bėgo su svarbiu dokumentu, galutinai jį išvedė iš kantrybės. 

— Ne, - prašvokštė jis kimiu balsu, — to jau per daug! Su šituo 
reikia baigti! Aš negaliu taip imti ir prarasti vieną pačių svarbiau- 
sių aktų! Kulka į galvą - geriausias būdas susitarti su šita bjauria 
vagile!.. Prisiekiu, popierių aš atgausiu! 

Alisa ašarodama nusekė paskui jį. 

— Maldauju jus, tėve, pasigailėkit vargšo gyvūno! - vis kartojo ji. 
— Pagaliau nejaugi šis popierius toks svarbus? Argi negalima gauti 
kopijos? Ir nejaugi jūs galėsit suteikti savo dukrai skausmą užmuš- 
damas mano akivaizdoje vargšę Dadą už tokį menką nusižengimą? 

Džonas Votkinsas nenorėjo nieko girdėti ir išpuolė į priebutį 
ieškodamas akimis savo aukos. Galiausiai jis pastebėjo, kad paukštis 
ieško prieglaudos prie Siprijeno Merė būsto. Akimirksniu prisidėjęs 
šautuvą prie peties, misteris Votkinsas nusitaikė. Bet tuo momentu 
Dada, lyg nuspėjusi juodus fermerio kėslus, šmurkštelėjo į trobelę. 

— Na, palauk! Aš pavysiu tave, prakeiktoji! — rėkė Džonas 
Votkinsas ir pasileido į tą pusę. 

Siaubo apimta Alisa nubėgo paskui, paskutinį kartą tikėdamasi 
suminkštinti jo širdį. 

Taip dviese jie pribėgo prie inžinieriaus namuko ir apėjo aplink 
Jį. Strutės nebuvo. Dada dingo! Bet ji negalėjo nusileisti nuo kal- 
vos, tuomet ją būtų nesunku pastebėti kur nors ties ferma. Taigi 
paukštis pasislėpė trobelėje įbėgęs per užpakalines duris, - štai ką 
pagalvojo fermeris. Ir pasukęs atgal pasibeldė į priekines duris. 
Jas atidarė Siprijenas. 

— Misteris Votkinsas?.. Mis Votkins?.. Džiaugiuosi jus matyda- 
mas pas save, - tarė jis, šiek tiek suglumintas jų netikėto pasirodymo. 

Uždusęs fermeris paaiškino jam, kas ir kaip nutiko. 

— Gerai, pradėkim ieškoti kaltininkės! - pasakė Siprijenas, kvies- 
damas Džoną Votkinsą ir Alisą vidun. 

— Jūs pamatysit, aš greit su ja atsiskaitysiu! - kartojo fermeris, 
krestelėdamas šautuvą kaip tomahauką. (Zomahaukas — Šiau- 
rės Amerikos indėnų svaidomasis ginklas, karinis kirvukas.) 

Tą akimirksnį maldaujantis merginos žvilgsnis, nukreiptas į Sip- 
rijeną, iškalbingai bylojo jam apie siaubą, su kokiu ji laukė to susi- 
dorojimo. Ir Siprijenas tuoj pat padarė labai paprastą išvadą: stru- 
čio savo namuose jis neras. 

— Li! - šūktelėjo kreipdamasis į tik ką įėjusį kiną ir toliau kalbė- 
jo prancūziškai. - Įtariu, kad strutė yra tavo kambaryje. Pagauk ją 
ir pasistenk kuo greičiau išvesti iš čia! O aš kol kas nuvesiu šį 

mesjė į kitą namo pusę! 

Nelaimei, šis puikus planas jau nuo pat pradžių buvo pasmerk- 
tas žlugti. Strutė buvo pasislėpusi kaip tik tame kambaryje, nuo 
kurio jie pradėjo ieškoti. Dada tupėjo pakišusi galvą po kėde ir 
buvo matoma taip pat gerai kaip saulė giedrą vidudienį. 

Misteris Votkinsas puolė prie jos. 

— Na, nevidone, tavo dainelė sudainuota! — tarė jis. 

Bet staiga fermeris minutėlei susvyravo: jam reikėjo šauti iš arti 
būnant name, kuris - bent jau tuo momentu —- nebuvo jo nuosavybė. 

Alisa verkdama nusigręžė, kad nematytų baisaus vaizdo. Ma- 
tant jos neviltį, jaunajam inžinieriui atėjo į galvą netikėta mintis. 

— Misteri Votkinsai, — tarė jis, - juk jūs norėtumėt tik susigrą- 
žinti patį dokumentą, ar ne? Na, štai, tam visiškai nebūtina nušauti 
strutę! Užtenka atidaryti jos skilvį, per tiek laiko popierius tikrai 
negalėjo nueiti toliau! Ar neleistumėt man atlikti šią operaciją — 
vivisekciją? (Vivisekcija — gyvo bandomojo gyvūno operaci- 
ja.) Aš esu išklausęs Zoologijos muziejuje specialų kursą ir, ma- 
nau, susidorosiu su šiuo uždaviniu. 

Ar todėl, kad tokios operacijos perspektyva teikė pasitenkini- 
mą kerštingai fermerio prigimčiai, ar kad įniršis buvo jau priblėsęs, 
ar pagaliau sujaudintas dukters sielvarto, jis sutiko su pasiūlytu 
kompromisu. 

— Bet dokumentą būtinai reikia rasti! — pareiškė misteris Vot- 
kinsas. — Jeigu jo nebus skilvy, teks ieškoti toliau! Jis reikalingas 
man bet kokia kaina! 

Atlikti chirurginę operaciją buvo toli gražu ne taip lengva, kaip 
galėjo atrodyti iš pirmo žvilgsnio, manant, kad vargšė Dada nuo- 
lankiai pasiduos savo likimui. Stručiai, net nedidelio ūgio, gamtos 
apdovanoti didžiule jėga. Numatydamas, kad jo pacientė, išvydusi 
skalpelį, būtinai ims maištauti ir pašėlusiai gintis, Siprijenas kaip 
asistentus pasitelkė Bardiką ir Li. 

Nutarė strutę surišti. Tam tikslui pravertė virvės, kurių didelė 
atsarga buvo kino kambaryje. Ypatinga kilpų ir mazgų sistema 
paukštis tapo apnarpliotas nuo kojų iki galvos, kad negalėtų nė 

kiek priešintis. Bet Siprijenas tuo neapsiribojo. Norėdamas pagai- 
lėti jautrios mis Votkins ir išvaduoti strutę nuo kančių, jis apvyniojo 
jos galvą chloroformo kompresu. Ir tada jau buvo pasiruošęs ope- 
racijai, vis dėlto šiek tiek nerimaudamas dėl jos rezultato. Alisa, 
sujaudinta vien to pasiruošimo, labai išbalusi pasislėpė gretimame 
kambaryje. 

Pirmiausia Siprijenas perbraukė ranka kaklo pagrindą, norėda- 
mas tiksliai nustatyti, kur yra gūžys; tai padaryti pasirodė nesunku, 
nes viršutinėje krūtinės dalyje stemplės išsitempimas ryškėjo gum- 
buru, kietu ir stangriu, palyginti su minkštais gretimais audiniais. Jį 
buvo lengva apčiuopti pirštais. Medžioklės peiliu apsišaukėlis chi- 
rurgas atsargiai perpjovė kaklo odą. Ji laisvai tempėsi, kaip ir kala- 
kuto, ir buvo padengta pilku pūkeliu. Pjūvis beveik nekraujavo. 
Siprijenas nustatė dviejų ar trijų arterijų vietą ir pamėgino kiek 
įmanoma atstumti jas nedideliais vielos kabliukais, kuriuos liepė 
laikyti Bardikui. Po to perpjovė baltutėlį audinį, gaubiantį plačią 
įdubą ties raktikauliais, ir netrukus atvėrė strutės skilvį. 

Įsivaizduokite vištos gūžį, kone šimtą kartų padidintą apimties, 
storio ir svorio atžvilgiu, ir turėsite gana tikslų šiol talpyklos vaizdą. 

Strutės gūžys Siprijenui atrodė kaip rudas maišas, smarkiai iš- 
temptas ne tik lesalo, bet ir pašalinių daiktų, kuriuos rajus paukštis 
buvo spėjęs praryti tą dieną, o gal dar anksčiau. Ir užteko pažvelg- 
ti į šitą masyvų, galingą, sveiką organą, kad suprastum, jog net 
šitokia intervencija jam nė kiek nepavojinga. 

Apsiginklavęs savo medžiokliniu peiliu, kurį Li išgalando ir bu- 
vo padėjęs jam po ranka, Siprijenas šiame masyviame organe pa- 
darė gana gilią įpjovą. Dabar į jį lengvai lindo ranka. 

Iškart buvo išimtas ir atpažintas dokumentas, dėl kurio taip siel- 
vartavo misteris Votkinsas. Popierius buvo susisukęs į gniužulą ir, 
aišku, suglamžytas, bet likęs visiškai sveikas. 

— Čia dar kažkas yra, — tarė Siprijenas, vėl įkišęs ranką į ertmę, 
ir šį kartą ištraukė iš ten biliardo rutulį. 

— Juk čia rutulys, kurį mis Votkins naudojo adydama! — sušuko 
jis.- Tik pagalvot reikia, juk jį Dada prarijo jau prieš penkis mėne- 

sius! Tikriausiai per šalinimo angą gūžyje tas rutulys negalėjo pralįsti. 

Perdavęs radinį Bardikui, Siprijenas ieškojo toliau tarsi archeo- 
logas, kasinėjantis senovės Romos gyvenvietę. 

— Oho! Varinė žvakidė! - apstulbęs šūktelėjo jis, išimdamas šį 
kuklų namų apyvokos daiktą, suplotą, sulamdytą, paveiktą oksida- 
cijos, bet vis dar atpažįstamą. 

Šį kartą Bardikas ir Li taip įsikvatojo, kad net Alisa, grįžusi į 
kambarį, negalėjo prie jų neprisijungti. 

— Monetos!.. Kažkoks raktas!.. Raginės šukos!.. - vardijo Sip- 
rijenas, tęsdamas „inventorizaciją“. 

Staiga jis išbalo. Jo pirštai užčiuopė ypatingos formos daiktą! 
Taip! Jokių abejonių!.. Ir vis dėlto jis nesiryžo patikėti tokiu atsitik- 
tinumu! Pagaliau ištraukė ranką iš ertmės ir pakėlė aukštyn tik ką 
rastą ten daiktą... 

Koks šauksmas išsiveržė iš Džono Votkinso gerklės! 

— „Pietų Žvaigždė!" 

Otaip!.. Garsusis deimantas, išlikęs visai nenukentėjęs, nepra- 
radęs savo didingo grožio ir ryškioje dienos šviesoje spindėjo kaip 
visas žvaigždynas! 

Bet tiktai - nuostabus dalykas, pribloškęs visus įvykio dalyvius, 
— deimantas pakeitė spalvą. Iš juodos, kokia buvo anksčiau, „Pie- 
tų Žvaigždė" tapo rausva — puikaus rožinio atspalvio, kuris dar la- 
biau sustiprino, jei tai apskritai įmanoma, jos skaidrumą ir švytėjimą. 

— O jūs nemanote, kad dėl to sumažės jos vertė? — kaipmat 
paklausė misteris Votkinsas, vos tik atgavęs kalbą, mat iš nuosta- 
bos ir džiaugsmo jam tiesiog užspaudė gerklę. 

— Jokiu būdu! - atsakė Siprijenas. - Atvirkščiai, dėl šios savybės 
brangakmenis įeina į labai retą „deimantų chameleonų"' grupę. Ir iš 
tikrųjų Dados gūžyje anaiptol nėra šalta, o dažniausiai nusispalvinu- 
sio deimanto atspalvis priklauso nuo staigios temperatūrų kaitos. 

— (O! Dėkui Dievui, tu vėl čia, mano neprilygstamoji! - kartojo 
misteris Votkinsas, spausdamas akmenį rankose, lyg norėdamas 
įsitikinti, jog nekliedi. - Savo pabėgimu tu, nedėkingoji žvaigžde, 
suteikei man pernelyg daug rūpesčių, kad aš vėl leisčiau kada nors 

tau dingti! 

Ir jis pakėlė deimantą prie akių, glostė žvilgsniu, atrodė, gata- 
vas jį praryti kaip Dada. 

Tuo tarpu Siprijenas kruopščiai užsiuvo strutės gūžį. Paskui, 
užtaisęs ir kaklą, nuvyniojo nuo jos kūno virves, neleidusias nė 
krustelėti. 

Visiškai sugniuždyta Dada buvo nuleidusi galvą ir, atrodė, toli 
gražu neketina bėgti šalin. 

— Jūs manote, ji atsipeikės, mesjė Siprijenai? — paklausė Alisa, 
labiau jaudindamasi dėl savo numylėtinės kančių negu dėl grąžinto 
deimanto. 

— Kaip tai — ar aš manau? — atsakė jaunuolis. - Negi jūs, mis 
Votkins, manote, kad aš galėjau ryžtis operacijai nebūdamas tik- 
ras, jog pavyks?.. O, nusiraminkite! Jau po trijų dienų neliks jokių 
pėdsakų. Pažadu jums, nepraeis nė pora valandų, kai Dada vėl 
pradės kimšti tą įdomią kišenę, kurią mes tik ką ištuštinome! 

Padrąsinta tokio pažado, Alisa apdovanojo jaunąjį inžinierių dė- 
kingu žvilgsniu, kuris jam atlygino už visą triūsą. 

Tuo metu misteris Votkinsas, įsitikinęs, kad jis vis dėlto nekliedi 
ir kad stebuklingoji žvaigždė sugrįžo pas jį, atsitraukė nuo lango. 

— Mesjė Merė! - tarė jis oriai, iškilmingu tonu. - Jūs padarėte 
man didelę paslaugą, ir aš nežinau, kaip galiu jums atsilyginti! 

Siprijeno širdis ėmė smarkiai plakti. 

Atsilyginti!.. Juk misteris Votkinsas turi labai paprastą būdą, 
kaip tai padaryti. Negi jis užmiršo savo pažadą - išleisti dukterį už 
to, kas suras „Pietų žvaigždę''? Ir iš tikrųjų argi nėra taip, tarsi Sip- 
rijenas būtų atgabenęs deimantą iš Transvalio neįžengiamų vietų? 

Štai ką galvojo jaunasis inžinierius, bet jis buvo per daug išdi- 
dus, kad pasakytų tai garsiai, be to, neabejojo: fermeris ir pats turi 
atsiminti savo pažadą. Tačiau Džonas Votkinsas, netaręs nė Žo- 
džio, davė dukteriai ženklą eiti paskui jį ir išėjo iš Siprijeno trobelės. 

Suprantama, Matakitas tuojau buvo paleistas į laisvę. Kad kiek 
— ir vargšas galėjo atsisveikinti su gyvybe per Dados rijiimą. Tai- 
gi, atvirai sakant, jam labai pasisekė! 

Dvidešimt trečiasis skyrius 
Komandoro statula 


Laimingas Džonas Votkinsas, pats turtingiausias Grikvalendo 
žmogus, savo laiku surengęs vaišes „Pietų žvaigždės“ gimtadienio 
proga, ir dabar nesugalvojo nieko geriau kaip suruošti antrą kartą 
pietus — atšvęsti jos sugrįžimą. Bet jau dabar, galite būti tikri, imta- 
si visų atsargumo priemonių, kad ji neprapultų. Todėl strutei daly- 
vauti šventėje nebuvo leista. 

Taigi kitos dienos vakarą prasidėjo šaunus, grandiozinis pokylis. 

Nuo pat ryto Džonas Votkinsas davė žinią visiems artimiems ir 
tolimesniems pažįstamiems, įprastiniams svečiams, ir išsiuntinėjo 
užsakymus vietiniams mėsininkams patiekti tiek mėsos, kad jos 
būtų užtekę visai pėstininkų kuopai pamaitinti. Po to sukrovė savo 
kontoroje visus maisto produktus, konservus, vyno ir likerio bute- 
lius, kokie tik radosi visos apylinkės rūsiuose. Ketvirtai valandai 
didžiojoje salėje buvo padengti stalai, ant kurių eilėmis išrikiuoti 
grafinai ir jautienos kepsniai. 

Šešiomis pradėjo rinktis pasidabinę, pasipuošę geriausiais savo 
drabužiais svečiai. Po valandos bendras pokalbis buvo tapęs toks 
nepaprastai guvus, kad, ko gero, net medžioklės ragas tokiame 
triukšme būtų blogai girdėti. Atėjo čia ir Matijas Pretorijus, vėl 
atgavęs ramybę nuo tada, kai liovėsi būgštauti dėl Anibalo Panta- 
lačio. išsišokimų, ir Tomas Stilas, trykštantis sveikata bei jėga, ir 
prekybos makleris Natanas, taip pat fermeriai, deimantų ieškoto- 
Jai, prekeiviai ir policijos valdininkai. 

Alisos prašomas Siprijenas Merė neišsisukinėjo nuo šio poky- 
lio, juo labiau kad ir pati mergina privalėjo jame dalyvauti. Bet abu 
liūdėjo, juk buvo akivaizdu, kad milijonierius Votkinsas dabar nieku 
būdu nenorės išleisti savo dukters už kuklaus inžinieriaus, kuriam 
„net deimanto padaryti nepavyko". O juk teisybė! Vertelga būtent 
taip ir traktavo jauną mokslininką. 

Svečiams entuziastingai šūkaliojant puota tęsėsi. 

Priešais laimingą fermerį — šį kartą ne už jo nugaros, o priešais 
— ant mažos mėlyno aksomo pagalvėlės metalinių virbų „narvely- 
je“ su stikliniu gaubtu švytuliavo mirguliavo žvakių šviesoje „Pietų 
žvaigždė“. Jau buvo paskelbta dešimt tostų jos grėžio, neprilygsta- 
mo skaidrumo ir spindesio garbei. Tvyrojo alsinantis karštis. 

Mis Votkins sėdėjo atitokusi nuo visko ir toje visuotinėje maiša- 
tyje, atrodė, nieko negirdėjo. Mergina žiūrėjo į Siprijeną, kuris at- 
rodė prislėgtas kaip ir ji, ir jos akyse tvenkėsi ašaros. Netikėtai 
trys smarkūs smūgiai sudrebino salės duris, ir balsų erzelynė, bo- 
kalų dzingčiojimas iškart liovėsi. 

— Įeikit! - šūktelėjo misteris Votkinsas savo prikimusiu balsu. — 
Kad ir kas esate, jeigu jus kamuoja troškulys, tai pataikėt kaip tik 
laiku. 

Durys atsivėrė. Ant slenksčio stovėjo ilga liesa Jakobo 
Vandergarto figūra su žilų plaukų aureole. Svečiai, labai nustebinti 
šio netikėto jo pasirodymo, susižvalgė. Apylinkėje visi gerai Žinojo 
priešiškumo tarp dviejų kaimynų — Džono Votkinso ir Jakobo 
Vandergarto - priežastis, todėl dabar užstalę perbėgo prislopintas 
murmesys. Kiekvienas laukė kažko svarbaus. Įsivyravo tyla. Visų 
akys nukrypo į senąjį šlifuotoją. O jis, apsirengęs juodu šventiniu 
surdutu, sukryžiuotomis ant krūtinės rankomis, atrodė lyg vaiduoklis, 
atėjęs keršyti. 

Misterį Votkinsą apėmė neaiški baimė, jo širdis slapta pradėjo 
virpėti. Pro skruostų raudonį, kuriuo juos ryškiai buvo paženklinusi 
sena aistra alkoholiui, prasimušė blyškios dėmės. Ir vis dėlto fer- 
meris bandė atsikratyti keisto pojūčio, kurio nepajėgė paaiškinti. 

— O, kaimynas Vandergartas! — pratarė jis, pirmas kreipdama- 

sis į Jakobą. - Jūs labai seniai nebuvote mane pamaloninęs savo 
apsilankymu! Koks geras vėjas šiandien čia jus atnešė? 

— Teisingumo vėjas, kaimyne Votkinsai! - šaltai atsakė senis. 
— Atėjau pranešti jums, kad teisingumas, kurį jūs septynerius me- 
tus trypėte, pagaliau prasiveržė į šviesą ir turi nugalėti. Skelbiu, jog 
išmušė atpildo valanda, ir aš grįžtu į savo valdas: kasykla, kuri visą 
laiką turėjo mano vardą, nuo dabar pagal įstatymą atitenka man. 
Džonai Votkinsai, jūs kažkada atėmėte iš manęs tai, kas man pri- 
klausė!.. O šiandien įstatymas atima šią nuosavybę iš jūsų ir liepia 
grąžinti man viską, ką pasisavinote! 

Netikėtai pasirodžius Jakobui Vandergartui, Džonas Votkinsas 
pastiro, bet dabar, kai pavojus pasidarė aiškus ir konkretus, jo veikli 
ir Žiauri prigimtis iškart atgavo pusiausvyrą. Todėl, atsilošęs savo 
krėsle, jis su didžiausia panieka nusijuokė. 

— Seniokas kvaištelėjo! — tarė kreipdamasis į svečius. — Aš 
visada įtariau, kad jam ne visi namie!.. Bet dabar, po kiek laiko, jo 
„namuose“, matyt, visai nieko nebeliko. 

Visi ėmė ploti išgirdę kandų sąmojį. Tačiau Jakobas Vandergar- 
tas nė nevirptelėjo. 

— Juokiasi tas, kas juokiasi paskutinis, — rimtu tonu ištarė jis, 
traukdamas iš kišenės kažkokį popierių. - Džonai Votkinsai, jūs, 
be abejo, žinote, kad pagal neteisingą, bet galutinį teismo sprendi- 
mą, — patvirtintą po apeliacijos, taigi nė karalienė nebūtų galėjusi 
jo pakeisti, - jūsų nuosavybėn atiteko šio krašto žemės, buvusios į 
vakarus nuo dvidešimt penktojo laipsnio rytų ilgumos pagal Grinvi- 
čą, o man — buvusios į rytus. 

— Kaip tik taip, gerbiamasis niektauza! — sušuko Džonas Vot- 
kinsas. — Ir todėl jums būtų geriau eiti miegoti, juk esate ligonis, o 
ne vaikščioti ir gąsdinti dorus žmones, susirinkusius papietauti, ku- 
rie nieko jums neskolingi! 

Bet Jakobas Vandergartas jau išskleidė savo popierių. 

— Štai nutarimas, — tęsė jis ramesniu tonu, - Nekilnojamojo 
turto registracijos komiteto nutarimas, patvirtintas gubernatoriaus 
parašu ir užregistruotas Viktorijoje ne anksčiau kaip užvakar, jame 

nurodyta paklaida, buvusi iki dabar visuose Grikvalendo žemėla- 
piuose. Šią klaidą prieš dešimt metų padarė geodezininkai, darę 
apygardos vietovių planą ir, nustatydami šiaurę, neatsižvelgę į mag- 
netinės rodyklės nuokrypį. Tas pats netikslumas ėjo per visus vie- 
tovės žemėlapius ir planus, nes buvo remiamasi tais pačiais duo- 
menimis. Dėl neseniai priimtos pataisos dvidešimt penktasis laips- 
nis pasislenka trimis myliomis į vakarus. Dėl tos pačios pataisos, 
kuri nuo dabar yra oficiali, kasykla grąžinama man, o jūs jos ne- 
tenkate, nes, visų juristų ir paties teismo pirmininko nuomone, teis- 
mo sprendimo raidė nepraranda savo galios. Tai ir viskas, Džonai 
Votkinsai, ką aš atėjau jums pasakyti! 

Ar fermeris ne viską suprato, ar apskritai būtų verčiau niekada 
negirdėjęs to, ką kalbėjo senasis Vandergartas, jis pamėgino atsa- 
kyti šlifuotojui kaip pirmiau — niekinančiu nusikvatojimu. Bet šį 
kartą juokas nuskambėjo dirbtinai ir niekas iš sėdinčiųjų užstalėje 
jam nepritarė. Visi šios scenos liudininkai sutrikę žiūrėjo į Jakobą 
Vandergartą ir, atrodė, buvo nustebinti jo didingos išvaizdos, aiš- 
kios kalbos ir tvirto pasitikėjimo savimi. Pirmasis bendrą nuotaiką 
išsakė makleris Natanas. 

— Tai, ką sako misteris Vandergartas, iš pirmo žvilgsnio atrodo 
visai ne beprasmiška, — pareiškė jis, kreipdamasis į Džoną Votkin- 
są. - Galiausiai tokia paklaida dėl ilgumos visai įmanoma, ir tik- 
riausiai, prieš pareiškiant kokią nors nuomonę, vertėtų palaukti iš- 
samesnių paaiškinimų. 

— Laukti paaiškinimų! — sušuko Džonas Votkinsas, iš visų jėgų 
trenkęs kumščiu į stalą. — Man jie nereikalingi! Man išvis nusi- 
spjaut į paaiškinimus! Aš juk čia savo namuose, taip ar ne? Argi 
aš nesu patvirtintas kasyklos savininku teismo sprendimu, kurio 
galią pripažįsta net šitas senas krokodilas? Taigi visa kita man ne- 
rūpi! O jeigu man nori trukdyti ramiai tvarkyti savo nuosavybę, tai 
pasielgsiu taip pat kaip ir anksčiau: kreipsiuosi į teismą, ir tada 
pažiūrėsim, kas laimės! 

— Teismas jau padarė viską, kas nuo jo priklausė, — santūriai 
atsakė Jakobas Vandergartas. - Dabar visa klausimo esmė yra 

tokia: eina ar neina dvidešimt penktasis ilgumos laipsnis ta linija, 
kuri nurodyta išvedant ribas. Šiandien oficialiai pripažinta, kad čia 
buvo padaryta klaida, ir todėl visiškai pagrįstai kasykla grąžinama 
man. 

Tai sakydamas Jakobas Vandergartas parodė susirinkusiems 
oficialų pareiškimą, laikytą rankose, su visais būtinais parašais ir 
antspaudais. 

Džono Votkinso nerimas pastebimai didėjo. Jis tampėsi ir trūk- 
čiojo krėsle, mėgindamas šaipytis, bet tai prastai sekėsi. Atsitikti- 
nai jo žvilgsnis nukrypo į „Pietų žvaigždę". Deimanto vaizdas, at- 
rodė, grąžino fermeriui pasitikėjimą, kurį buvo beprarandąs. 

— Net jeigu viskas taip, - pakėlė balsą jis, — ir jeigu man teks 
atsisakyti — priešingai bet kokiam teisingumui — nuosavybės, kuria 
neginčijamai pagal įstatymą naudojausi septynetą metų, kasgi čia 
tokio? Argi aš neturiu kuo pasiguosti? Štai kad ir šita brangenybe, 
kurią galiu išsinešti liemenės kišenėje ir apsaugoti nuo bet kokių 
netikėtumų! 

— Ir dėl šito jūs klystate, Džonai Votkinsai, — sausai papriešta- 
ravo Jakobas Vandergartas. — „Pietų žvaigždė“ nuo dabar pri- 
klauso man. Tuo pačiu pagrindu kaip ir visos vertybės, dabar esan- 
čios jūsų rankose, - ar tai būtų baldai name, ar vynas buteliuose, 
ar mėsa lėkštėse!.. Viskas čia priklauso man, nes šių gėrybių šal- 
tinis — kasykla, įgyta per apgaulę!.. Ir būkit ramus, - pridūrė jis, — 
aš ėmiausi visų atsargumo priemonių! 

Ir Jakobas Vandergartas suplojo savo ilgais kaulėtais delnais. 

Tą pačią akimirką ant slenksčio išdygo konstebliai juoda uni- 
forma, o už jų - šerifo atstovas. (Konsteblis - D.Britanijoje ir 
JAV — žemiausias policininkų laipsnis. Šerifas - pareigūnas, 
einantis administracines ir kai kurias teismo pareigas.) Jis greit 
įėjo į salę ir uždėjo ranką ant kėdės atkaltės. 

— Įstatymo vardu, — tarė jis, - skelbiu, kad visiems šiame name 
esantiems apstatymo daiktams ir vertybėms uždedamas laikinas 
areštas! 

Visi pakilo, išskyrus Džoną Votkinsą. Fermeris, visiškai sugniuž- 

dytas, atlošė galvą ant savo didžiojo medinio krėslo atkaltės ir at- 
rodė kaip perkūno trenktas. Alisa, puolusi jam ant kaklo, mėgino 
raminti tėvą. 

— Nuskurdintas!.. Nuskurdintas!.. — vien tik šiuos žodžius kar- 
tojo misteris Votkinsas drebančiomis lūpomis. 

Netikėtai iš už stalo pakilo Siprijenas Merė ir labai įtikinamai 
pasakė: 

— Misteri Votkinsai, kadangi jūsų turto laukia neišvengiamas 
žlugimas, leiskite man daugiau nelaikyti savęs ir jūsų dukters nelygia 
pora. Turiu garbės jus prašyti mis Alisos Votkins rankos! 


Dvidešimt ketvirtasis skyrius 
„Žvaigždė“ išnyksta! 


Jaunojo inžinieriaus pasipiršimas prilygo teatriniam efektui. Kad 
ir kokios šiurkščios, nejautrios buvo sulaukėjusios Džono Votkinso 
svečių sielos, jie negalėjo susilaikyti nuo triukšmingų aplodismentų. 
Toks nesavanaudiškumo parodymas negalėjo jų nesujaudinti. Ali- 
sa, vienintelė, kurios jaunuolio poelgis nė kiek nenustebino, nulei- 
dusi akis, jausdama smarkiai plakant širdį, tylomis stovėjo šalia 
tėvo. 

Nuskurdintas fermeris, vis dar neatitokęs nuo jį ištikusios ne- 
laimės, vėl pakėlė nuleistą galvą. Jis, be abejo, gana gerai pažino 
Siprijeną, tad galėjo būti tikras, jog ištekėjusi už to vyro jo duktė 
bus laiminga ir aprūpinta, bet vis dėlto nenorėjo parodyti, kad dau- 
giau nemato kliūčių jų santuokai. 

Siprijenas, susidrovėjęs dėl savo viešo pasipiršimo, kuriam jį 
pastūmėjo užplūdęs jausmas, jau laikė savo poelgį keistu ir gailėjo- 
si dėl savo nesantūrumo. 

Staiga toje bendroje ir visiškai natūralioje sumaištyje Jakobas 
Vandergartas žengtelėjo link fermerio. 

— Džonai Votkinsai, - tarė jis, — aš nenorėčiau piktnaudžiauti 
savo pergale ir nesu iš tų Žmonių, kurie įveiktus priešus sutrypia į 
purvą! Aš reikalavau pripažinti savo teises tik todėl, kad taip dary- 
ti privalo kiekvienas. Bet iš savo patirties Žinau, - tai mėgsta kar- 
toti mano advokatas, — kad pernelyg žiaurus teisingumas ribojasi 
su neteisėtumu, ir nenorėčiau perkelti nekaltiems žmonėms klaidų, 

kurias padarė ne jie, naštą. Be to, aš esu vienišas ir jau artėju link 
kapo. Kokia man nauda iš visų šitų turtų, jei aš negaliu jais pasida- 
lyti! Džonai Votkinsai, jeigu jūs sutinkate, kad šitie du vaikai susi- 
tuoktų, tai kaip kraitį jiems aš atiduodu „Pietų žvaigždę“, kuri man 
pačiam jau nieko nereiškia! Ir dar pažadu, kad padarysiu juos sa- 
vo įpėdiniais, tokiu būdu pasistengsiu atlyginti tuos netyčinius nuos- 
tolius, kuriuos padariau jūsų dukteriai. 

Senojo deimantų šlifuotojo kalba, kaip yra rašoma spaudoje, 
„susilaukė gyvo atgarsio". Susirinkusiųjų žvilgsniai nukrypo į Džo- 
ną Votkinsą. Fermerio akyse netikėtai sublizgo ašaros, jis priden- 
gė jas virpančia ranka ir, nepajėgdamas daugiau suvaldyti priešta- 
ringų jausmų, netelpančių jo sieloje, sušuko: 

— Jakobai Vandergartai!.. Jūs sąžiningas žmogus ir prideramai 
atsimokėjote man užtai, ką pikta padariau, užtikrindamas šių vai- 
kų laimę! 

Nei Alisa, nei Siprijenas nepajėgė atsakyti, bent jau atsakyti 
garsiai. Už juos bylojo žvilgsniai. Senukas ištiesė ranką priešinin- 
kui, ir misteris Votkinsas karštai ją paspaudė. Susirinkusiųjų akys 
sudrėko — net pagyvenusio žilaplaukio konsteblio, nors pats liko 
sausas kaip džiovintas paplotėlis. 

Džonas Votkinsas iš tikrųjų persimainė. Jo veidas staiga pasi- 
darė toks geraširdiškas ir švelnus, koks visada buvo nepatiklus ir 
piktas. Na, o Jakobo Vandergarto veide griežtumą pakeitė įprasti- 
nė nesudrumsčiamo gerumo išraiška. 

— Pamirškim viską! — šūktelėjo jis, — ir išgerkime už jaunųjų 
sveikatą, jei, žinoma, ponas šerifo atstovas leis įpilti po taurę vyno, 
kuriam jis pats uždėjo areštą! 

— Šerifo atstovui kartais tenka uždrausti prekybą gėrimais, ku- 
riems taikomas akcizo mokestis, - tarė šypsodamasis teismo val- 
dininkas, — bet jis niekuomet nėra prieš jų vartojimą! (Akcizas — 
mokestis, kuriuo apdedamas plataus vartojimo prekės.) 

Po tų žodžių, ištartų labai palankiu tonu, vėl ėmė eiti ratu bute- 
liai, ir į svetainę grįžo tikro nuoširdumo atmosfera. 

Jakobas Vandergartas, sėdėjęs Džono Votkinso dešinėje, svars- 

tė su juo ateities planus. 

— Parduokim viską ir važiuokim paskui vaikus į Europą! - kal- 
bėjo senukas. - Apsigyvensim netoliese kur kaime, ir mums dar 
nušvis laimingos dienelės! 

Alisa ir Siprijenas, sėdėdami greta, tyliai kalbėjosi prancūziš- 
kai. Jų pokalbis, sprendžiant iš abipusio pagyvėjimo, buvo ne ma- 
Žžiau įdomus. 

Buvo karšta kaip niekuomet. Slegianti bei alinanti kaitra džiovi- 
no lūpas, vos tik jas atitraukei nuo bokalo, ir buvo pavertusi žmo- 
nes tarytum elektrinėmis mašinomis, kurtos štai ims ir pradės skleisti 
kibirkštis. Veltui buvo atverti visi langai ir durys: žvakės degė ly- 
giai - jokio vėjelio dvelktelėjimo! Svečiai numanė, jog taip įkaitus 
orui neišvengiamai turėjo kilti audra su liūtimi, oji čia, Pietų Afri- 
koje, būna panaši į visų gamtos stichijų bendrą sąmokslą. Bet visi 
laukė audros kaip vienintelės galimos išeities, kaip palengvėjimo. 

Netikėtas žaibo blyksnis žalsvai nušvietė žmonių veidus, ir be- 
veik kartu pasigirdęs smarkus griaustinis, nudardėjęs dangumi virš 
lygumos, paskelbė šio gamtos reiškinio pradžią. 

Staigus vėjo gūsis, įsiveržęs į salę, užpūtė visus žibintus. Po to 
be jokios pauzės prakiuro dangus, prasidėjo liūtis. 

— Girdėjote? Iškart po pirmo griaustinio trenksmo kažkokį sau- 
są traškėjimą? — paklausė Tomas Stilas, kartu su kitais svečiais 
uždarinėdamas langus ir vėl uždegdamas žvakes. - Lyg būtų stik- 
linis gaubtas sudužęs! 

Visi instinktyviai pažvelgė į „Pietų žvaigždę''. Deimantas buvo 
išnykęs... 

Ir geležinis narvelis, ir jo gaubtas buvo savo vietoje — taigi aiš- 
ku, kad prisiliesti prie deimanto niekas negalėjo. Tai buvo panašu į 
stebuklą. 

Siprijenas, puolęs į priekį, tuoj aptiko ant mėlyno aksomo pa- 
galvėlės kažkokių pilkų dulkių krūvelę. Jis negalėjo suturėti nuo- 
stabos šauksmo: 

— „Pietų Žvaigždė" sprogo! 

Grikvalende visi žino, kad tai - liga, būdinga visiems deiman- 

tams. Apie ją nepriimta kalbėti, nes dėl to smarkiai sumažėtų čia 
randamų brangakmenių vertė. Mat laikas nuo laiko dėl mažai dar 
ištyrinėtos reakcijos molekulių lygyje patys vertingiausi deimantai 
susprogsta kaip paprasčiausios petardos. Po to iš jų lieka saujelė 
dulkių, tinkama nebent panaudoti pramonėje. 

Jaunajam inžinieriui, aišku, daug labiau rūpėjo mokslinė reiški- 
nio pusė negu didžiulis materialinis nuostolis, užgriuvęs jo būsimą 
šeimą. 

— Keisčiausia, — svarstė jis, visiems netekus žado, - kad ak- 
muo nesprogo anksčiau. Juk paprastai deimantams tai atsitinka 
vėliausiai dešimtą dieną po šlifavimo. Ar ne tiesa, mesjė Vandergar- 
tai? 

— Tikrai taip. Dabar pirmąkart savo gyvenime mačiau, kad dei- 
mantas subyrėjo praėjus trims mėnesiams po šlifavimo! - atsidu- 
sęs tarė senukas. — Na, ir kas? Taip jau lemta iš aukščiau, kad 
„Pietų Žvaigždė" neturėjo atitekti niekam! - pridūrė jis. - O kai 
pagalvoju, kad, norint išvengti nelaimės, būtų užtekę patepti akme- 
nį riebalais... 

- Iš tikrųjų? - džiugiai pagyvėjo Siprijenas, kaip žmogus, paga- 
liau išsprendęs sunkų uždavinį. - Bet tokiu atveju viskas yra pa- 
aiškinama!Būdama Dados gūžyje, ši trapi žvaigždė turėjo apsau- 
ginį sluoksnį, kuris, žinoma, iki dabar ją gelbėjo! Iš tikrųjų! Jau 
verčiau ji būtų sprogusi prieš keturis mėnesius ir atpalaidavusi mus 
nuo bastymosi po Transvalį! 

Tuo metu visi pastebėjo, kad Džonas Votkinsas, kuris, atrodė, 
prastai jautėsi, energingai pasimuistė savo krėsle. 

— Kaip galima taip lengvai žiūrėti į nelaimę? - pratarė jis, išrau- 
dęs nuo susijaudinimo. - Juk, garbės žodis, jūs šnekate apie pen- 
kiasdešimt milijonų, nuėjusių vėjais, kaip apie kokią surūkytą ciga- 
retę! 

— Tai rodo, kad mes filosofiškai žiūrim į situaciją! — atsakė 
Siprijenas. — Tokiais atvejais išmintis tiesiog būtina. 

— Filosofuokite sau kiek patinka! — atkirto fermeris. - Bet pen- 
kiasdešimt milijonų — tai penkiasdešimt milijonų, ir ant kelio jie ne- 

simėto! Klausykite, Jakobai, šiandien jūs man padarėt nepaprastą 
paslaugą, pats to nežinodamas! Juk aš, ko gero, irgi būčiau spro- 
gęs kaip kaštonas, jei „Pietų žvaigždė“ vis dar būtų buvusi mano. 

— Ir man! - paantrino Siprijenas, švelniai žvelgdamas į skaistų 
šalimais sėdėjusios Alisos veidą. —- Jūsų, brangus bičiuli, dėka aš 
gavau tokios vertės deimantą, kad visų kitų praradimas man nieko 
nereiškia! 

Taip liovėsi gyvavęs pats didžiausias šlifuotas deimantas, kokį 
kada nors buvo matęs pasaulis. Jo istorija, kaip manoma, patvirti- 
no Grikvalende žinomą prietarą, jog pernelyg dideli deimantai bū- 
tinai atneša nelaimę. 

Jakobas Vandergartas, didžiavęsis tuo, kad būtent jis nušlifavo 
retąjį akmenį, ir Siprijenas, svajojęs padovanoti jį muziejui prie Kal- 
nakasybos instituto, savaime suprantama, sielos gilumoje buvo šiek 
tiek nusiminę dėl tokios netikėtos baigties... Ir vis dėlto pasaulio 
gyvenimas tekėjo sava vaga ir vargu ar labai daug buvo prarasta 
kartu su retu akmeniu. Bet Džoną Votkinsą nepaprastai sukrėtė ir 
turto, ir „Pietų žvaigždės" netekimas. Jis atgulė ir po keliolikos 
dienų tyliai užgeso. Nei dukters pasiaukojamas slaugymas, nei Sip- 
rijeno rūpinimasis, nei pagaliau Jakobo Vandergarto narsus įtikinė- 
jimas taip ir negalėjo grąžinti jo į gyvenimą. Veltui geraširdis šli- 
fuotojas, įsikūręs fermerio lovos galvūgalyje ir iš ten nesitraukda- 
mas, visą laiką stengėsi jį drąsinti, kalbėjo apie ateitį minėdamas 
kasyklą kaip bendrą nuosavybę, klausinėjo patarimų dėl visko, ko 
ketino imtis, ir dėstė visus savo planus. Džonas Votkinsas buvo 
smarkiai pažeistas keliais atžvilgiais: savo pasipūtimo, nuosavybės 
liguistos aistros, egoizmo ir įsisenėjusių įpročių. Jis buvo visiškai 
Žuvęs. 

Taigi vieną vakarą misteris Džonas Votkinsas pasišaukė ar- 
čiau savęs Alisą ir Siprijeną, sujungė jų rankas ir netaręs nė žodžio 
išleido paskutinį atodūsį. Savo brangiąją žvaigždę jis pergyveno tik 
penkiolika dienų. Iš tikrųjų tarp šio Žmogaus dalios ir keistojo ak- 
mens likimo egzistavo kažkoks glaudus ryšys. Daugelis sutapimų 
atrodė tokie akivaizdūs, kad gerokai patvirtino, nors proto požiūriu 

niekaip nepaaiškino, Grikvalendo Žmonių prietarus ir paskalas. Juk 
savo turėtojui „Pietų žvaigždė" tikrai „atnešė nelaimę": atsiradus 
neprilygstamajam deimantui prasidėjo senojo fermerio smukimas. 

Tačiau gyvenvietės plepiai nepastebėjo vieno dalyko - to, kad 
tikroji nelaimės priežastis slypėjo pačiame Votkinse, jo charakte- 
ryje, kuris ir vedė į fatališką neišvengiamybę. Daugelį bėdų šiame 
pasaulyje žmonės priskiria paslaptingai nesėkmei, bet gerai pagal- 
vojus - kaip dažnai nelaimės užuomazga slypi jų pačių poelgiuose. 
Neretai mes tampame savo silpnybių bei ydų aukomis! 

Jeigu Džonas Votkinsas būtų ne taip atsidavęs pelno troškimui, 
jeigu nebūtų teikęs tokios didžiulės reikšmės šitiems mažiems anglies 
kristalams, kurie yra žinomi kaip deimantai, tai „Pietų žvaigždės" 
pasirodymas ir išnykimas nebūtų išklibinę jo dvasinės pusiausvy- 
ros ir fermerio gyvybė, jo sveikata nebūtų priklausiusios nuo tokių 
atsitiktinumų. Bet jis visa siela buvo prisirišęs prie savo deimantų 
ir dėl jų buvo lemta pačiam pražūti. 

Po kelių mėnesių labai kukliai buvo atšvęstos Siprijeno Merė ir 
Alisos Votkins vestuvės, kuriomis visi džiaugėsi. Dabar Alisa tapo 
Siprijeno žmona... Ko dar šiame pasaulyje ji galėjo norėti? Be to, 
jaunasis inžinierius pasirodė esąs turtingesnis, negu ji manė, o ir jis 
pats to nesitikėjo. 

Mat reikalai pasisuko taip, kad po „Pietų žvaigždės“ radimo jo 
sklypo vertė smarkiai padidėjo. Per tą laiką, kol jis bastėsi po Trans- 
valį, Tomas Stilas toliau dirbo kasykloje ir, kadangi ta jos dalis pa- 
sirodė esanti labai pelninga, tai dabar Siprijenui iš visų pusių pasi- 
pylė siūlymai ją pirkti. Tad prieš savo išvykimą į Europą jis parda- 
vė savąją sklypo dalį už šimtą tūkstančių su viršum frankų gry- 
nais. Taigi Alisai su Siprijenu jau nebuvo ko atidėlioti savo kelionės 
iš Grikvalendo į Prancūziją. Bet jie išsiruošė į kelią tik po to, kai 
aprūpino Li, Bardiko ir Matakito ateitį; prie to prisidėjo ir Jakobas 
Vandergartas. 

Senasis šlifavimo meistras pardavė savo Kopjė kompanijai, ku- 
riai vadovavo buvęs makleris Natanas. Po sėkmingo sandorio jis 
atvyko į Prancūziją pas savo įvaikius. Per Siprijeno darbą jie gy- 

veno pasiturinčiai ir laimingai. 

Dar vienas mūsų istorijos dalyvis — Tomas Stilas grįžo į savo 
Lankaširą su dvidešimčia tūkstančių svarų sterlingų ir dabar yra 
vedęs. Kaip tikras džentelmenas, mėgsta lapių medžioklę ir kiek- 
vieną vakarą išgeria buteliuką portveino, bet tai nėra geriausia, ką 
jis moka daryti. 

Vandergart Kopjė telkiniai dar neišnaudoti ir ten kasmet ran- 
dama vidutiniškai penktoji dalis visų deimantų, išvežamų iš Kapo 
provincijos. Bet nė vienam jau neteko laimė - ar nelaimė - rasti 
čia antrą „Pietų žvaigždę". 

